
ŠVENTOJO TĖVO PAULIAUS JONIO II 
PAMOKSLAS ŠV. PETRO BAZILIKOJE 
KOVO 4 d., 1984 m. 


Švento Kazimiero 500 metų mirties sukakties proga 


Kovo 4 d. 1984 m. Šv. Petro bazilikoje Romoje popiežius Jonas Paulius II aukojo 
iškilmingas mišias šv. Kazimiero garbei. Bazilikoje dalyvavo apie 20,000 tikinčiųjų, jų 
tarpe daugiau kaip 1,000 lietuvių. Mišių metu popiežius pasakė pamokslą apie šv. 
Kazimierą italų kalba, o pabaigoje prabilo ir lietuviškai. Čia duodame Šv. Tėvo pamokslo 
pilną vertimą į lietuvių kalbą. 


1.,,Būkite šventi, nes aš, Viešpats, jūsų Dievas, esu šventas“ (Kun 19.2). 

Šiais pirmojo šiandieninės liturgijos skaitinio žodžiais drauge su jumis, 
Broliai ir Seserys, mintimis ir širdimi persikeliu prie šv. Kazimiero kapo 
Vilniuje. 

Šiemet sueina penki šimtmečiai nuo dienos, kai tos visai Bažnyčiai taip 
brangios relikvijos buvo sudėtos Dievo Tautos tarpe gimtojoje žemėje. Jau 
penki šimtmečiai Lietuvos Globėjas šv. Kazimieras gyvena savo tautoje su 
visu šventumo paveldu, gyvena kaip Atpirkimo paslapties liudytojas ir kaip 
ženklas tos vilties, kuria esame išgelbėti (Rm 8, 24). 

Jau penki šimtmečiai jis kalba savo tautiečiam ir drauge savo broliam ir 
seserim tikėjimo ir švento Krikšto malonėje: „Būkite šventi, nes aš, 
Viešpats, jūsų Dievas, esu šventas“. 

2. Vakar Bažnyčia Lietuvoje pradėjo šv. Kazimiero mirties 500 metų 
jubiliejaus minėjimą, Lietuvos vyskupam dalyvaujant iškilmingoje koncele- 
bracijoje ant Šventojo kapo. 

Norime šio jubiliejaus minėjimą pradėti ir čia, Šv. Petro bazilikoje, kuri 
yra regimas Bažnyčios vienybės centras. 

Tokiu būdu visuotinė Bažnyčia išreiškia savo katalikiškąją vienybę su ta 
Bažnyčia, kuri Lietuvoje susitelkia prie per penkis šimtmečius išaugusios šv. 

Kazimiero tradicijos. Galima sakyti, kad visa visuotinė Bažnyčia drauge su 
Romos vyskupu ir šv. Petro įpėdiniu pradeda dvasinę maldos kelionę į tą 
Vilniaus šventovę, kur ilsisi šventasis Lietuvos patronas. Tai tikėjimo ir 
meilės kelionė, kuri mus sujungia ir vienija Jėzuje Kristuje, Dievo Sūnuje ir 
Marijos Sūnuje, sujungia kaip Dievo Tėvo įsūnius, kaip tos pačios didžiosios 
Tiesos liudytojus — Tiesos, kuri išlaisvina žmogų Šventosios Dvasios jėga. 

3. Šv. Kazimiero prisiminimas yra brangus sūnums ir dukterims tos 
žemės, kuri kitados vystėsi Gedimino giminės didžiųjų kunigaikščių ir 
Jogailaičių dinastijos valdžioje. Mane „patį iki širdies gelmių jaudina 
prisiminimas to fakto, kad šitas Šventasis yra gimęs Krokuvos karališkoje 
pilyje 1458 metais ir kad jis yra didžiojo Jogailaičio Kazimiero, Lenkijos. 
karaliaus ir drauge didžiojo Lietuvos kunigaikščio, sūnus, kad jo motina 
buvo Elzbieta Habsburgaitė, kuri buvo vadinama „karalių motina“. 

Kazimieras iš tėvo paveldėjo vardą. Jis buvo kilęs iš tos didžiosios 
giminės, kuri apkrikštijo Lietuvą 1386 metais (taigi beveik prieš 600 metų). 

Kiek daug pasako jau vien faktas, kad to krikšto paveldas per trumpą 
laiką išaugino tokį brandų šventumo vaisių! 

Kiek daug pasako tai, kad toj pačioj vietoj, kur protėviai priėmė tą 
istorinės reikšmės Krikštą — tai yra Vilniuje — nepraėjus nė šimtmečiui 
buvo palaidotas Šventasis! 

Jame pasitvirtino tasai pašaukimas į šventumą, kuris yra perduodamas 
visai Dievo Tautai ir per kartų kartas spinduliuoja į visus šv. Kazimiero 
tautiečius. Lietuvoje, Lenkijoje, o taip pat ir kitose krikščioniškose tautose, 
be to, netrūksta tokių, kurie per Krikštą priima Kazimiero vardą, trokšdami 
kad šv. Kazimieras būtų jiem viada ir pavyzdys krikščioniškojo gyvenimo 
kelyje. 

4. Žemiškasis Kazimiero kelias buvo trumpas: 26-eri metai. Bet drauge 
galima sakyti Šv. Rašto žodžiais, kad šis trumpas gyvenimas „per trumpą 
laiką pasiekė tobulybės“ (Išm 4, 13). 

Žmogaus gyvenimo matas juk iš tikrųjų yra moralinis subrendimas, o 
ypač Dievo ir artimo meilės laipsnis, — meilės, kuria žmogus įstengia 
pripildyti visas savo gyvenimo dienas. 

Apie tai mum kalba šiandieninės liturgijos skaitiniai: tiek psalmės 
autorius, tiek apaštalas šv. Paulius laiške Filipiečiam, tiek pagaliau šv. Jonas 
savo Evangelijoje. 

Apie Kazimierą, Jogailaičių giminės atžalą, su tikrumu galima pakartoti 
psalmės žodžius: štai „tasai, kurs nesuteptas vaikšto, kas elgiasi teisingai, 
kas iš širdies kalba tiesą“ (Ps 14/15/2), tuo būdu nurodant didelį jo gyvenimo 
lojalumą. To lojalumo vardan jis — kaip liudija istorikai — nevengdavo 
paveikti savo tėvą karalių, kai to reikalaudavo teisingumas valdinių 
atžvilgiu. 

CAPPELLA PAPALE 


SANTA MESSA 
CONCELEBRATA DAL SANTO PADRE 
GIOVANNI PAOLO II 
CON I RAPPRESENTANTI 
DELL'EPISCOPATO EUROPEO 
PER IL V CENTENARIO DELLA MORTE 
DI SAN CASIMIRO 
PATRONO DELLA LITUANIA 


BASILICA VATICANA, 4 MARZO 1984 
ANNO GIUBILARE DELLA REDENZIONE 


Riti di conclusione 


II Santo Padre: L'Assemblea: 


Canto di attesa 


PULKIM ANT KELIŲ [A+ kai i == 


Ais 4 3 R Dominus vobiscum. Et cum spi-ri-tu tu- o 
žė šių 2 E: =— = Il Signore sia con voi. E con il tuo spirito. 
„Pul- kim ant ke- lių, vi- si krikš-čio- nys, 

Di- džiai iš- troš-kę Jė- zaus ma- 10- nės; Il Santo Padre: 


3 = 1. Deus Pater noster .gui nos 1. Dio nostro Padre, che ci ha 
congregavit ut hodie diem fe- riuniti per celebrare oggi la 
Sa ža- t6:mis Die | ui dė- ko- kim, stum celebraremus Sancti Ca- festa di san Casimiro, patrono 


simiri, Lituaniz Patroni, vo- della Lituania, vi benedica e 
bis benedicat sitgue presi- vi protegga, e vi confermi nel- 


= =ž ZŽ =ž ž £ i dio et vos in sua pace confir- la sua pace. 
met. 


Tą Mi- šių au ką Jam pa- au = kim. 


L'Assemblea: 


2. Nuolankiai meldžiam, Jėzau saldžiausias; 
Maldas priimki mūsų karščiausias; 

Mus išmokyki Dievą pažinti, 

Vykdyt Jo valią ir Jį garbinti. 

Kazimieras pirmiausia buvo Jėzaus Kristaus mokinys ir sekėjas, kuris 
apie save galėtų pasakyti apaštalo šv. Pauliaus žodžius: „„Aš ryžausi netekti 
visko ir viską laikau sąšlavomis, kad tik laimėčiau Kristų ir būčiau jame“ (Fil 
3, 8,9). Šitas didysis troškimas buvo apėmęs visą jo sielą tarytum kokia 
vidinė liepsna. 

Jis buvo kaip tasai Evangelijos „atletas“, kuris be paliovos „veržiasi į 
ateitį“, bėga į tikslą... (plg. Fil 3, 13-14). Kazimieras vėlesniųjų kartų 
atmintyje išliko kaip uolus asketas, kuris maža kuo pasitenkina, bet pats iš 
savęs daug reikalauja. 


5. Šventumo, su kuriuo toji jauna siela priartėjo prie Dievo Jėzuje 
Kristuje, pagrindinė versmė buvo meilė. Jėzaus Kristaud duotasis meilės 
įsakymas Kazimierui buvo tarytum maistas, kuriuo jis nuolat maitino savo 
mintis, jausmus ir darbus. „Pasilikti Jėzaus Kristaus meilėje“ Kazimieras 
diena iš dienos išmoko iš savo Dieviškojo Mokytojo, kuris sako; „Kaip mane 
Tėvas mylėjo, taip ir aš jus mylėjau. Pasilikite mano meilėje! Jei laikysitės 
mano įsakymų, pasiliksite mano meilėje, kaip aš kad vykdau savo Tėvo 
įsakymus ir pasilieku jo meilėje“ (Jn 15, 9-11). 

Kazimieras taigi pasiliko Kristaus, Dievo Sūnaus, meilėje, tapdamas 
kaskart vis tobulesniu savo Mokytojo „draugu“, Drauge jame vis stiprėjo tas 
apsisprendimas ir tas tvirtas nusistatymas, apie kurį ir pats Mokytojas kalba 
apaštalam: „Aš jus išsirinkau ir paskyriau, kad eitumėte ir duotumėte vaisių 
ir jūsų vaisiai išliktų, — kad ko tik prašytumėte Tėvą mano vardu, jis visa 
jums duotų“ (Jn 15, 16). 

6. „„..Kad jūs mylėtumėte vienas kitą“ (Jn 15, 12.17), sako Mokytojas; 
ir mokinys bei sekėjas stengiasi parodyti šią meilę visame savo gyvenime. 
Būdamas karaliaus sūnus, jis ypatingai parodo šią meilę nuolankiu 
tarnavimu kitiem, ypač vargšam, ligoniam, stokojantiem. Štai ką apie tai 
skaitome jo gyvenimo aprašyme, kurį yra palikęs vienas autorius beveik 
Kazimiero bendraamžis: „Gynė ir laikė tiesiog savais beturčių ir vargšų 
reikalus. Dėl to žmonės jį vadino vargšų gynėju. Nors buvo karaliaus sūnus, 
iš tėvų paveldėjęs kilmingumo garbę, jis nei savo elgesiu, nei kalba kad ir su 
pačiais skurdžiausiais žmonėmis niekada neparodydavo tarytum būtų 
vyresnis (Liturgia Horarum). 

Visada prieš akis turėdavo mokinių kojas plaunančio Kristaus paveikslą ir 
jo žodžius: „Jei tad aš — Viešpats ir Mokytojas — numazgojau jums kojas, 
tai ir jūs turite vieni kitiems kojas mazgoti“ (Jn 13, 14). 

7. Štai su kokiu šventumo paveldu karaliaus sūnus Kazimieras pasiliko 
tarp Dievo Tautos savoje žemėje. Pasiliko Lietuvos Globėjas. 

Šiandien mūsų širdys ir mūsų malda ypatingu būdu krypsta į tą žemę ir į 
tą tautą. Su meile apkabinkime visus Lietuvos sūnus ir dukteris. Nors 

geografiškai būdama Rytuose, Lietuva jau šeši šimtmečiai tikėjimo ir 
katalikiškos vienybės ryšiais yra susijusi su šv. Petro sostu Romoje. 

Mintimis ir malda trokštu pasiekti kiekvieną tos tautos sūnų ir dukterį: 

Jus, Brangieji Broliai Vyskupai, kurie Gerojo Ganytojo rūpestingumu, 
nepaisant daugelio kliūčių, turite vesti lietuvių tautą išganymo keliu, 
stiprinami šviesaus ir ne kartą heroiško ištikimybės bei meilės Kristui ir 
Bažnyčiai liudijimo, kurį yra palikę daugelis vyskupų ir kunigų jūsų 
tėvynėje. 

Jus, kunigai, uolūs ir ištikimi „Kristaus tarnai ir Dievo slėpinių 
tvarkytojai“ (Kor 4, 1): jūsų tikėjimo šviesa, tikėjimo, kuris buvo 
užgrūdintas daugelio bandymų, iškentėtų drauge su savo tikinčiaisiais, 
tešviečia toji tikėjimo šviesa be paliovos žmonių akivaizdoje. Su ypatinga 
meile prisimenu senus ir ligonius kunigus, kurie nenuilstamai, iki paskutinio 
atodūsio dirba Viešpaties vynuogyne. 

Jus, kurie esate pasiaukoję Dievui Evangelijos patarimų įžadais: savuoju 
visiško Dievui pasiaukojimo liudijimu ir tyliu, dažnai niekieno nepastebimu, 
bet kupinu artimo meilės darbų gyvenimu, jūs statote Jėzaus Kristaus Kūną. 

Jus, seminaristus: kupini uolumo ir drąsos, ištvermingai nugalėdami 
visas kliūtis, išmokite atsiliepti į Viešpaties kvietimą. 

Mintimis ir malda trokštu apkabinti krikščioniškąsias šeimas, kad 
pasaulyje, kuris nepripažįsta religinių vertybių, sugebėtų perduoti savo 
vaikam brangiąsias gyvenimo vertybes: per krikštą gautąjį tikėjimą; dorybes, 
kurios sudaro žmogiškojo orumo pagrindą; gražias krikščioniškas tradicijas, 
kurios per ilgus šimtmečius yra persunkusios lietuvių tautos kultūrą. 

Prisimenu ypač jus jaunime, kad sektumėte šv. Kazimiero pavyzdį, 
būdami ištikimi Dievui ir siekdami gyvenimo šventumo. 

Mano ir jūsų malda, pagaliau, virsta maldavimu už ligonius, už tuos, 
kurie kenčia bandymus, už visus, kurie gyvena Kristaus palaiminimų dvasia: 
„Palaiminti jūs, kai dėl manęs jus niekina ir persekioja bei meluodami visaip 
šmeižia. Būkite linksmi ir džiūgaukite, nes jūsų laukia gausus atlygis 
danguje“ (Mt 5, 11). 

8. „Visose šios žemės tautose yra įsišaknijusi viena Dievo Tauta, nes 
Dievas iš visų giminių pašaukia savo ne žemiškosios, bet dangiškosios 
karalystės piliečius. .. 

Šio katalikiškumo, visuotinumo dėka atskiros dalys atneša savo dovanas 
kitom dalim ir visai Bažnyčiai. Taip tiek pati visuma, tiek atskiros dalys yra 
sustiprinamos. .. (Plg. Lumen gantium, 13). 

O, Bažnyčia Lietuvos žemėje! Šiandien šv. Petro sostas sudėkingumu 
mini tą ypatingą dovaną, kurią tavosios žemės Dievo Tauta yra atidavusi 
dvasinei Bažnyčios vienybej. Toji dovana yra šv. Kazimieras! 

O, Bažnyčia Lietuvos žemėje! 

Dvasinėje katalikų Bažnyčios vienybėje tu esi dėka šios dovanos ir dėka 
viso tikėjimo, vilties ir meilės paveldo, kuris penkių šimtmečių bėgyje — ir 
ypač dabartiniais laikais — susitelkė apie Lietuvos Globėją šv. Kazimierą. 

Atsiklaupę prie šv. Kazimiero relikvijų, pasitikėjimo dvasioje kreipiamės į 
Gailestingumo Motiną Vilniaus Aušros Vartuose ir šaukiamės jos, kupini to 
paties rūpestingumo, tos pačios vilties ir tos pačios meilės, kurios buvo 
kupina šv. Kazimiero širdis: 

Sveika, mūsų viltie! 
Tavęs šaukiamės! 

Tavo pagalbos laukiame, 
gailestingumo Motina! 


Iki čia kalbėjęs itališkai, popiežius dabar prabilo lietuviškai: 


Brangūs broliai ir sesės lietuviai! 

Baigdamas noriu prabilti į jus kiek čia susirinkusius, tiek Lietuvoje 
esančius, jūsų gimtąja kalba. 

Mes čia, katalikybės centre — Romoje, minėdami šv. Kazimiero mirties 
500 metų sukaktį, dvasioje nusikeliame prie Lietuvos Globėjo karsto 
Vilniue. Prieš mūsų akis iškyla šventasis jaunuolis, maldos, skaistumo, iš 
meilės plaukiančių darbų, Kristaus Evangelijos liudijimo ir ypatingai meilės 
Marijai pavyzdys. Jis yra Dievo dovana visai Bažnyčiai, bet ypatingai tautai, 
su kuria jis yra suaugęs, kur gyvas jo šventas palikimas. 

Į Romos maldas mes įjungiame Lietuvos Bažnyčią, visą mūsų širdžiai 
mylimą tautą, per amžius tikėjimo vienybe ištikimą Apaštalų Sostui. 

Prisimename Lietuvos vyskupus, kunigus, seminaristus, Dievui pasiau- 
kojusias sielas, jaunimą, kurio ypatingas Globėjas yra šventasis Kazimieras. 
Meilėje jungiamės su visais broliais ir seserimis tėvynėje, ypač su tais, kurie 
kenčia dėl tikėjimo, prašydami Dievą, kad visi išliktų ištikimi Kristui. 

Prie Aušros Vartų Gailestingumo Motinos kojų sudedame Lietuvos 
Bažnyčios džiaugsmus ir kančias, o taip pat savo meilę ir viltį: 

Marija, Marija, skaisčiausia lelija, 

Tu švieti aukštai danguje. 

Palengvink vergiją, pagelbėk žmonijai. .. 

Nes viską pas Diėvą gali. 

PASAULIO LIETUVIŲ ARKIVYSKUPŲ IR 
VYSKUPŲ ŽODIS ŠV. KAZIMIERO 500 METŲ 
MIRTIES JUBILIEJAUS PROGA 


Brangūs broliai ir seserys Kristuje 


Pagarbintas Dievas visuose savo darbuose, sako Dievo įkvėptas Švento 
Rašto autorius (Psl. 144, 13). Šventieji yra Dievo visiško tobulumo ir meilės 
atspindžiai. Jie yra tarsi šviesūs kelrodžiai, kai žmonių silpnybės ir ydos 
aptemdo jų gyvenimą. Jie yra krikščioniškojo ir kiekvienam žmogui derančio 
gyvenimo pavyzdžiai. 

Tokiu šviesos kelrodžiu Lietuvių tautai yra jos sūnus Šventas Kazimie- 
ras, miręs 1484 metų kovo 4 dieną, vos 24 metų jaunuolis. Todėl visa 
Bažnyčia, bet ypatingai Lietuvių tauta minės Švento Kazimiero mirties 500 
metų sukaktį. Popiežius Urbonas VIII 1636 metais Šventąjį Kazimierą 
paskyrė Lietuvos globėju, o popiežius Pijus XII 1948 metais paskelbė jį viso 
pasaulio lietuvių kilmės jaunimo globėju. 

Lietuvių tauta priėmė Kristaus mokslą ir krikšu įsijungė į Vakarų 
Bažnyčios tautų eiles tik XIV amžiaus pabaigoje. Šventam Kazimierui 
gyvenant, krikščionybė Lietuvoje buvo dar labai jauna. Švento Kazimiero, 
Lietuvos-Lenkijos valdovo sūnaus, veikla ir jo gyvenimo pavyzdys, jo 
heroiškos dorybės turėjo didelės reikšmės, kad krikščionybė Lietuvoje ne tik 
subrendo, bet išliko gyva ir aktyvi. Būdama ant kelio tarp Rytų ir Vakarų 
militarinių, politinių ir religinių kovų XII-XVII šimtmečiuose, Lietuva, tada 
dar didelė valstybė, ne kartą buvo lemianti tvirtovė, apsaugojusi Vakarų 
Europą nuo pavojų iš Rytų. Tose kovose teko daug kentėti ir Lietuvai. 
Pabaigoje XVIII šimtmečio ji neteko nepriklausomybės ir tai truko iki 1918 
metų. Per tą laiką lietuvių tautai ir katalikų Bažnyčiai Lietuvoje teko patirti 
daug sunkumų: daugybė jos geriausių sūnų ir dukterų žuvo Rusijoje ir 
Sibire ir pačioje Lietuvoje gyveno laikus, kad jai tiko „Kryžių šalies“ vardas. 
Pati tauta ne tik nežuvo, bet likdama ištikima Dievui, šv. Petro sostui, liko 
gyva ir nenugalėta. Jai švietė Švento Kazimiero, skaistaus jaunuolio, 
ypatingo Marijos garbintojo, vargšų mylėtojo, pavyzdys. Jo pavyzdys tiek 


13 


paveikė lietuvių tautą, kad dėl žmonių pamaldumo, pasireiškusio įvairiomis 
Marijos garbinimo formomis, Lietuva gavo „Marijos žemės — Terra 
Mariana“ vardą. 

Net ir sunkiausiais laikais, kai Rusijos caro valdžia trukdė kunigų 
paruošimą, uždraudė ir sunaikino vienuolynus, vistiek Lietuva turėjo 
pakankamai savų kunigų, buvo slaptų vienuolijų. Ne tik gyvenantieji 
Lietuvoje, bet ir ištremtieji iš Lietuvos į Rusiją ten taip pat vykdė apaštalų 
misiją. Lietuvių ateivių Amerikoje buvo tokia dvasia, kad, būdami beturčiai, 
kūrė parapijas, statė bažnyčias, išauklėjo šimtus savų jaunų kunigų, steigė 
vienuolijas, šalpos draugijas, daugeliu atvejų pasirinkdami Šventą Kazimie- 
rą. . 

Ir dabar svetimų okupuotoje Lietuvoje, žiauriose ateistinio komunizmo 
sąlygose, Lietuvos katalikai pasižymi savo drąsa, užsidegimu, noru likti 
ištikimais Dievui ir Bažnyčiai. Dvasinių pašaukimų į kunigus ir vienuolinį 
gyvenimą ten yra daugiau, negu kai kuriose laisvo psaulio kraštuose. Visas 
pasaulis žino, kad šimtai tūkstančių lietuvių yra mirę kalėjimuose, Sibire 
vergų darbo stovyklose už savo krikščioniškus įsitikinimus, už laisvės ir kitų 
žmogaus teisių gynimą. Likusieji Lietuvoje kovoja už tas pačias teises. 
Daugelio kovojusių ir šventai mirusių vardai bei jų darbai gal nebus įrašyti į 
Bažnyčios paskelbtų šventųjų sąrašus, bet jų — kankinių ir išpažintojų — 
vardai yra įrašyti Viešpaties knygose. 

Minint Švento Kazimiero mirties 500 metų sukaktį, primename lietuvių 
tautos praeitį ir dabartį, norėdami parodyti, kokios reikšmės šio švento 
jaunuolio, Lietuvos valdovų ainio, gyvenimas ir dorybės turėjo ir turi įtakos 
Lietuvos religiniam gyvenimui. 

Kai šiandien pasaulyje vyksta atvira kova materialistinio ateizmo prieš 
religiją, ypač prieš krikščionybę, kai žmonijai gresia pavojus, kilęs iš 
materialistinės pasaulėžiūros, technikos panaudojimo žmonėms žudyti — 
suaugusiems ir negimusiems, kai nebranginamas skaistus gyvenimas, o 
nedoras pateisinamas, pasistenkime padėti žmonijai pasipriešinti toms 
klaidinančioms pažiūroms. Susipraskime ir daugiau paisykime Bažnyčios 
balso, raginančio mus atsigręžti į dvasines vertybes. 

Ateinantieji — 1984 metai — tebūnie Švento Kazimiero metai ne tik 
lietuvių tautai, bet ir visam krikščioniškam pasauliui. Per tuos metus 
pasistenkime geriau pažinti Šventą Kazimierą, pamilti jį ir jo praktikuotas 
dorybes. Jo pavyzdžiu melskime Šv. Marijos globos lietuvių tautai, o savo 
asmeniškam gyvenimui vienybės, ištvermės bei drąsos kovoti už lietuvių 
tautos laisvę ir tuos idealus, kurie yra visos žmonijos idealai: laisvė tikėti, 
savo tikėjimą praktikuoti ir naudotis pagrindinėmis žmogaus teisėmis. 

Švęskime tad Lietuvos ir jaunimo Globėjo 500 metų mirties sukaktį kaip 
įmanydami iškilmingiau. Tebūnie šie metai minimi kiekviename žemės 

kampelyje, kur gyvena lietuvių kilmės žmonės, mūsų asmeniniam ir mūsų 
tautos dvasiniam atsinaujinimui bei moraliniam pakilimui. 
Šventasis Kazimierai, globok savo tautą ir užtark mus pas Viešpatį. . 
Visuomet su Jumis Kristuje, Dievo ir Tėvynės meilėje, 


Arkivyskupas Paulius Marcinkus, 
Arkivyskupas Charles A. Salatka, 
Arkivyskupas Jonas Bulaitis, 
Vyskupas Vincentas Brizgys, 
Vyskupas Antanas Deksnys 

Vyskupas Kazimieras Paltarokas 
(Portretas) 


KARALAITIS ŠVENTASIS KAZIMIERAS 


VYSKUPAS KAZIMIERAS PALTAROKAS 


Prakalba 


Vienoje Lietuvos vyskupų konferencijoje* išėjo kalba, jog vienintelis 
Lietuvos Šventasis, karalaitis Kazimieras, esąs nepakankamai garbina- 
mas... Ganytojai prašė mane, ar negalėčiau tuo reikalu pasidarbuoti: esą 
reikėtų įvesti dar kokią šventę, ar visame krašte atgaivinti pamaldas šv. 
Kazimiero Relikvijų perkėlimo naujon koplyčion prie Vilniaus katedros; gal 
sudėti atskiras kunigams maldas dabartinių bendrųjų vietoje, ar bent 
pataisyti Brevijoriaus II nokturno skaitymus. 

Renkant šitam sumanymui medžiagą, teko siektis seniausių spaudinių, 
kaip antai — Theatrum S. Casimiri, in guo ipsius prosapia, miracula et 
illustris pompa in solemni eiusdem apotheoseos instauratione Vilnae, 
Lithuaniae Metropoli, Vid. Maii, anno D. ni MDCIV instituta, graphice 
proponuntur. Editum ibidem eodem anno, operis Typographicis Academiae 
Societatis Jesu.(1) Knyga parašyta sekant popiežiaus Leono X Legatu, 
Gardijos Vyskupu Zakariju Ferreriu, su kan. Gregorijaus Svigcickio ir 
Kvirino Knoglerio priedu — Pompa Casimiriana. 

Šitame veikale ir Theatridum Poeticum Sanctissimo et Castissimo Poetae 
Divo Casimiro Poetate Parthenii Vilnae, Monumentum Immortale P. P. 
Eulogia Casimiriana, Vilnae anno MDCIV.(2) Be to, dar II Trionfo di San 
Casimiro Principe . . . in Palermo, anno MDCXXXVI.(3) Juose radau gražių 
lotyniškų antifonų, kurios prašyte prašosi brevijoriun, rengiant šv. 
Kazimierui proprium Officium Divinum. Gavau nurašytas šv. Mišias „In 
Translatione S. S. Religuiarum S. Casimiri Confessoris“. 


* Šį vysk. Paltaroko straipsnį parūpino kun. Rapolas Krasauskas, už ką jam dėkojame. 
Red. 


Pirmas dalykas, kuris metasi akysna, visa tai skaitant, kad mūsų Šventojo 
gyvenime, nežiūrint jo karališko kilimo, yra daug neaiškumų: Jie liečia jo 
gimimą, kai kuriuos valstybinius ir bažnytinius žygius bei mirties vietą ... 
Bandžiau, kiek man buvo galima, tuos painius klausimus aiškinti pagal 
naująją literatūrą, kurią cituoju savose vietose. Antra, juo toliau grįžtame 
praeitin, juo daugiau raštuose apie šv. Kazimierą sutinkame lietuviškumo, 
juo dažnesnis pasitaiko Lietuvos, Vilniaus, lietuvių minėjimas ... Visur 
stengiausi atstatyti tikrąją padėtį.(4) 

Tų mano svarstymų vaisius yra 1944.II.2 Ganytojiškas raštas, skirtas šv. 
Kazimierui, 1948.IX.8 šv. Kazimiero litanijos sudėjimas, brevijoriaus II 
nokturno skaitymų pataisymas 1950-1954 metais ir šitas rašinys — 
„Karalaitis šventasis Kazimieras“ (senųjų ir naujųjų žinių šviesoje). 

Visur vadovavaus paties Šventojo žodžiais, kuriuos užrašė jo motina: 
„Votre frere Casimir disait, gu'apres Dieu, le premier cult etait du a la 
vėritė“. Oraison de Saint Casimir a la Tres Sainte Vierge. Per le Comte 
Alexandre Przezdziecki. Cracoviae 1866.(5) 

„Po Dievo daugiausia reikia gerbti tiesą“ 
(Šv. Kazimieras) 


Įžanga 


Savotiškas mūsų tautos tikybinis veidas. Daug amžių praslinko, kai 
Lietuvoje įsigalėjo krikščionybė; mūsų žmonės dėl gražios savo elgsenos nuo 
seno buvo vadinami „šventais“,(6) o lietuvių šventųjų katalogas yra kuone 
tuščias. Teturime vieną kanonizuotą Šventąjį. Keistoka, kad katalikiška 
tauta — beveik be šventųjų. Tuo, rasi, kaltas ne kas kitas, kaip lietuviškas 
mūsų lėtumas, vidutiniškumas. 

Ar tik nesame savo būdu nelinkę būti nei karžygiškai šventais, nei 
dideliais prakeiktaisiais. Be abejo, nesuskaitoma lietuvių daugybė per 
skaistyklą pateko dangun; bet buvo tai eiliniai krikščionys, o ne šventumo 
didvyriai, kuriuos reikėtų statyti visiems pavyzdžiu. Jei mūsų tarpe yra buvę 
šventųjų karžygių, tai mums „gyvosios dvasios“ stoka kliudė, kad jie viešai 
nepaskelbti šventaisiais. 

Juk yra buvę, pvz., vienuolis broliukas, vadinamas palaimintu, Mykolas 
Giedraitis iš Giedraičių parapijos (1425-1485), švento atminimo vyskupas — 
apaštalas kunigaikštis Merkelis Giedraitis (1536-1609), atgaivinęs Lietuvoje 
katalikybę, kurią buvo beužliejančios protestantizmo bangos. Esame turėję 
kunigą Jurgį Pabrėžą (1775-1849), kuris tobulinosi pamaldumu ir darbštumu 
tarnauti Dievui ir žmonėms; prie jo kapo eina plačios apylinkės žmonės 
pasimelsti. Turime Žagarietę Barborą Umiastauskaitę (1708-1728), žymią 
nepaprastu gailestingumu ir kantrumu; jos šaukiasi tikintieji. Yra žinomas 

misijonierius Andrius Rudamina, kuris kinuose skelbė krikščionybę pago- 
nims ir ten paguldė savo kaulus (jo kapą iki šiai dienai gerbia kiniečiai). 
Pradėtas beatifikacijos procesas Vilniaus vyskupo Jurgio Matulevičiaus 
(1918-1925). 

Bet kanoizuotas tėra vienas šv. Kazimieras, istorinės Lietuvos atstovas. 
Turime pasirūpinti bent vienu kitu šventuoju dabarties valstybėje. Nereikia 
manyti, jog šventieji kitaip gimė ar augo; jie tik savaip gyveno ir mirė su 
šventumo garsu. Tam įrodymas karalaitis Kazimieras. Jis buvo persisunkęs 
gyva tikybine dvasia, kuri gaivino religingą jo gyvenimą ir įgalino jį sutvarkyti 
savo aistras, kurios atsiliepia jaunime. 

Mūsų tautos himnas ragina stiprybės semtis iš praeities. Vyesniųjų 
dažnas yra įpratęs idealizuoti praeitį, dabartį kritikuoti. Tuo tarpu nei mūsų 
praeitis nėra buvusi taip ideali, kaip kartais romantiškai vaizduojamasi, nei 
dabartis nėra tokia bloga, kaip ne vienas aimanuoja: „Sugedo pasaulis, 
pasaulis sugedo“. Kiekvienas laikotarpis turi savo blogybių ir gerų savumų. 
Sakoma, žmogus esąs savo laiko padaras; jo pusę sudaranti aplinkuma. 

Tą pažiūrą ne visai patvirtina ypač šventųjų gyvenimas, kuris žymiai 
skiriasi nuo jų meto papročių. Pažiūrėkime kiek arčiau į šv. Kazimierą. 
Rodos, jam viskas stojo skersai kelio; šventasis turėjo tartum plaukti prieš 
srovę, tačiau jis nugalėjo sunkumus. Pravers keliais bendrais bruožais 
paliesti jo laikus, mesti žvilgsnį atgal penkis šimtus metų. Tai bus rėmai šv. 
Kazimiero paveikslui įstatyti, fonas jo gyvenimui paryškinti. 

Tapydamas mūsų šventojo portretą, nekelsiu jo gyvo padangėn; leisiu 
jam kol kas vaikščioti Lietuvos žeme; jo prakilnybės ieškosiu žemiškame 
gyvenime, vaizduosiu jį kasdieninėje aplinkoje . . . Pamatysime jį nebuvus 
kokį antžmogį; nežiūrint karališkos jo didybės, buvus tokį pat karalaitį, kaip 
ir jo broliai, tiktai nežemiško būdo jaunikaitį; jisai siūlomą karaliaus karūną 
bei skeptrą pakeitė Išpažinėjo lelija bei amžinu dangaus vainiku. 


Šv. Kazimiero laikai 


Lietuvoje katalikų tikėjimas dar nebuvo žmonių sąmonėje giliai įleidęs 
šaknų, o baigiantis viduramžiams ir naujųjų amžių pradžioje prasidėjo 
vadinamasis renesansas, būtent, „atgimimas“ senovinės graikų-romėnų 
filosofijos, literatūros, iškalbos, graikų, ypač lotynų.kalbomis, susirūpinimas 
žmogumi, jo santykiais su kitais, kitaip sakant, žmoniškumas — „humaniz- 
mas“. (7) 

Su atgimstančiomis klasikinėmis kalbomis, literatūra, kultūra, su 
pagoniška forma žmonių gyveniman spraudėsi pagonių turinys: dvasia, 
pažiūros, įpročiai... Humanizmas skleidė mintis, priešingas vidurinių 
amžių supratimams, paremtiems Bažnyčios mokslu. Humanistai, be kita ko, 

buvo šalininkai to, kad valstybė nesilenktų Bažnyčiai, karalius nesiskaitytų 
su visuomene. Tai išugdė iš vienos pusės absoliutizmą, iš antros — 
pasipriešinimą. 

Taip suklestėjo neribotas individualizmas, nesivaržąs dorovės nuostatais; 
noras naudotis pasaulio malonumais, vaikymasis savo naudos, be atodairos į 
kitus žmones, o pertekliaus vartojimas patogumams, sibaritizmui, praban- 
gai, menui, literatūrai, mokslui, kultūrai ... Ir aukštas, ir žemas alsavo 
pagonybės dvasia. Humanistinė kryptis palietė ir Bažnyčios narius. Kunigai, 
vyskupai, popiežiai neretas buvo tos „atgimstančios“ kultūros mecenatais; 
darėsi daugiau diplomatais, politikais, pasauliškais kunigaikščiais, negu 
dvasininkais. Kaip žmonės, dažnai jie nebuvo blogos valios, bet atstovauti 
Bažnyčiai buvo mažai tikę, nors tai buvo ir krikščioniškosios pakraipos 
humanistai,(8) kurie pamažėli ėmė atsipeikėti. 

Tokioje atmosferoje ilgai posėdžiavo Bazelio bažnytinis susirinkimas 
(1431-1438). Jis savinosi sau viršenybę ant popiežiaus. Eugenijų IV, 
pasisakiusį prieš reformą, paskelbė atstatytu ir paskyrė antipopiežių Feliksą 
V. Tai suardė Bažnyčios vienybę. Schizma truko dešimtį metų (1439-1449). 
Mirus popiežiui Eugenijui, teisėtai buvo išrinktas Mikalojus V. Buvo tai 
geras žmogus; jis laikėsi gražaus dėsnio: Bažnyčios taikai grąžinti nevartoti 
kito ginklo, kaip tik Kristaus paliktą šv. Kryžių. Vis dėlto lenkų-lietuvių 
valdžios neutralitetas atskalos atžvilgiu tvėrė ligi karaliaus Kazimiero 
Jogailaičio, šv. Kazimiero tėvo, laikų.(9) 

Lietuva tuo tarpu neturėjo dar aukštosios mokyklos. Mūsų jaunimas tęsė 
mokslus Vakarų Europos universitetuose. Didikai važinėdavo po užsienius, 
o pas mus apsilankydavo svetimšaliai. Šitaip ir mūsų krašte plito 
humanizmas su savo geromis ir blogomis savybėmis. Karalius Kazimieras, 
apsuptas humanistų, politikos sumetimais pataikavo čekų husitams,(10) nes 
turėjęs vilties pasodinti čekų sostan savo sūnų Vladislovą. Čekai, spaudžiami 
vengrų, kur viešpatavo Motiejus Korvinas, nemėgo vengrų, norėjo 
susiartinti su lenkais. Valstybės kanceliarijoje laikė Joną Ostrorogą, kuris 
mokėsi Erfurto universitete ir, įsigijęs abiejų teisių doktoratą, grįžo. Jisai 
skelbė tokias pažiūras: karalius teturįs pripažinti vien Dievo viršenybę; 
neturįs naujam popiežiui žadėti klusnumą; esą gana jį pasveikinti; karalius 
turįs vaduotis iš dvasinės hierarchijos pirmenybės; galįs skirti kunigus, 
vyskupus, varžyti vienuolių daugėjimą.(11) 

Nuo seniau lenkų politikoje autoritetingai veikė kardinolas Zbignevas 
Olesnickis su savo giminaičiais ir šalininkais. Dvasinei vyresnybei duotos ir 
bajorų išgautos privilegijos varžė karaliaus valdžią. Kazimieras, valdęs Lietuvą 
iš Dievo malonės, Vytauto D. papročiais, trejus metus nenorėjo vainikuotis 
lenkų karaliumi, nes numatė neišvengsiąs kardinolo ir sostinės ponų 
opozicijos. Suprato ir vertino vyskupų įtaką politikai, stengėsi apriboti 

popiežiaus ir kapitulų rinkimų teises, padaryti vyskupų kandidatūras 
priklausomas ir nuo pasaulinės vyriausybės.(12) 

Vainikuotas Lenkijos karaliumi 1447, Kazimieras nutarė išsižadėti 
neutralumo bažnytinės schizmos atžvilgiu: nusiuntė Romon savo pasiutinį 
Višotą, pareikšdamas klusnumą, bet paprašė popiežių suteikti jam patronato 
teises visame krašte. Popiežius Mikalojus V sutiko duoti karaliui tą 
privilegiją devyniose dešimtyse beneficijų Gniezno arkivyskupijoje. Popieži- 
us norėjo skirti Krokuvos vyskupu sau palankų Sieninskį, kapitula išrinko 
Liutkų, o karalius paskyrė Gruščinskį, savo patarėją. Nežiūrėdamas Romos 
prieštaravimų, karalius įvykdė savo planą. „Verčiau“ — jis sakė — „nustoti 
karalystės, negu turėti (sostinės) vyskupą ne pagal savo norą“. 

Nepatenkintas šitokia tvarka, karalius išsiuntė iš sostinės Sieninskį su 
kitais Krokuvos kapitulos kanauninkais (kurių tarpe buvo ir Dlugošas, jo 
vaikų mokytojas) ir nusavino jo turtus. Tačiau pamažėli, susitaikęs su 
popiežiumi, buvusius kandidatus į vyskupus aprūpino vyskupijomis ir 
atsiteisė jų šali inkams. Toji karaliaus elgsena buvo ne tiek priešinga 
Bažnyčiai, kiek ieškojimas vyskupų paramos valstybinei politikai. Griežtai jis 
elgėsi todėl, kad, priešingai jo intencijoms, kartais daugiau buvo žiūrima 
privilegijų ir aplenkiami karaliui „mieli“ kandidatai. 

Panašus ginčas buvo kilęs ir dėl Varmijos vyskupijos: kapitula išrinko 
Tungeną, karalius pasiūlė jauniausią savo sūnų Fridriką, kuris buvo skirtas 
būti dvasininku, nors tam netinkamas. Tėvas tikėjosi, kad, sūnus, būdamas 
lenkų dvasininkų priešakyje, juos palankiai nuteiks valstybinei politikai. 
Fridriko kandidatūrą palaikė ciesorius Fridrikas III ir brolis Vladislovas, čekų 
karalius. Popiežius Inocentas VIII buvo lyg bepritariąs karalaičio kandidatū- 
rai. Tuomet Tungenas atsisakė, bet tik kanauninko Jokūbo Vacelrodės 
naudai. Kapitula šį paskubomis išrinko ir nusiuntė Rmon pasiuntinius, 
prašydama išrinktąjį pripažinti. Popiežius, nors svyruodamas, tą kandidatą 
patvirtino Varmijos vyskupu. Karalius įsižeidė. Nors karalaitis Fridrikas 
vėliau tapo Krokuvos vyskupu, Gniezno arkivyskupu, net kardinolu, tačiau 
karalius atkakliai gynė tą savo privilegiją ir pats rinko vyskupus. Tuo būdu 
karalius susiaurino buvusią Bažnyčios hierarchijos autonomiją. Vis dėlto 
karaliaus brukamam kandidatui buvo reikalingas popiežiaus patvirtini- 
mas.(13) 

Karalius buvo malonios veido išraiškos, linksmo žvilgsnio, šviesus, 
gabus, protingas žmogus, sumanus geros valios valdovas, savo pareigose 
sąžiningas, nors ne visuomet suprastas; svarbius reikalus sprendžiant 
griežtas, neatsisakąs savo pasiryžimų, nors tektų nustoti „paskutinių 
marškinių“; buvo neskubus, kantrus, mokąs dovanoti savo priešams, 
privatiniame gyvenime kuklus „kailiniuotas karalius“ ir vaikams siūdinęs 
kailinėlius; griežtos drausmės šalininkas šeimoje; nepritariąs motinai, kuri 

daugiau duodavo laisvės vaikams; visiems prieinamas, malonus, dosnus; 
ilgainiui patraukęs prie savęs didžiausius priešus. 

Jis nebuvo daug pamokytas žmogus, bet gerai suprato, kad tie, kurie 
ateityje turės viešpatauti, privalo turėti daugiau mokslo. Ragindamas juos 
gerai mokytis, atvirai prisipažindavo, kad ne sykį jam tekę pajusti žinių 
trūkumą, ypač gailėtis dėl lotynų kalbos nemokėjimo; tai kartkartėmis 
prisimindavo ir padejuodavo. 

Vienu atveju tarė: „Nesistebėkite, sūneliai, mano žodžiais: aš septintais 
amžiaus metais nustojau tėvo, mano vaikystėje nebuvo Dlugošo; maža ko 
mus mokyta, kai su jumis tiek išmintingų žmonių darbuojasi ... Negražu 
būtų jums, jei toliau nepažengtumėt už tėvą ...“ Karalius Kazimieras buvo 
ne tiek mokyklos, kiek gyvenimo ir praktiško proto inteligentas, gerai valdęs 
dvi valstybes. 

Buvo tai šeimyniškas žmogus, rūpestingas tėvas: sielojosi vaikų 
išmokslinimu, ko anais laikais nelabai buvo reikalaujama. Ypatingai stengėsi 
sūnus pasodinti sostuose, dukteris išduoti už vainikuotų vyrų; bet, atrodo, 
viešuosius reikalus daugiau vertinęs, negu savo dinastinius. Ypač sielojosi 
turkų klausimu, kaip juos išvyti iš Europos ... Šeima išaugo ne griežtų 
principų žmonėmis, o tokiais, kurie taikstėsi prie aplinkybių. Tuo nuosta- 
biau, kad sūnus Kazimieras tokiose sąlygose tapo šventuoju. 

Karalaitis Kazimieras nebuvo, kaip mėgstama jį būdinti, vien maldos, 
pasninkų, išmaldų, griežtos atgailos mėgėjas; kaip numatomas sosto 
įpėdinis, uoliai stengėsi taisyti, kas buvo bloga valstybėje. Karalaitis, be 
abejo, buvo pamaldus, atsidėjęs religiniam gyvenimui, vykdė krikščioniškas 
dorybes heroiškame laipsnyje, bet nebuvo siauras asketas; jis buvo plačiai 
humanistiškai išsilavinęs, pajėgi asmenybė, kuri buvo žinoma ir už valstybės 
ribų. 

Žymūs anų laikų žmonės, net svetimšaliai, paliko užrašę labai teigiamą 
nuomonę apie karalaičio Kazimiero gabumus, išsilavinimą, savybes, darbus. Jis 
vertas minėti ne tik šventųjų gyvenimuose, bet ir istorijos lapuose. 
Aprašysiu čia mūsų šventojo jaunystę, valstybinį jo veikimą, bažnytinę 
veiklą, perankstyvą mirtį, stebuklus, kanonizaciją bei jo kulto plitimą, 400 m. 
jubiliejų ir padarysiu išvadas. 


Šv. Kazimiero jaunystė 


Lietuvoje anais laikais, kuriuos puošė pavyzdingu savo gyvenimu šv. 
Kazimieras, baigės trynimasis pagonijos liekanų su krikščionybe. Aukš- 
taičiuose ją galutinai prigydė didysis mūsų kunigaikštis Jogaila; vesdamas 
katalikę lenkų karalaitę Jadvygą. Jis pats priėmė krikštą, sujungė dvi tolimas 
dvasia tautas, bet įdiegė lietuviuose tą patį katalikų tikėjimą, pasukdamas 

Lietuvos istoriją katalikiškųjų Vakarų kryptimi. Jogaila paliko du sūnus: 
Vladislovą, lenkų karalių, ir Kazimierą, kurs valdė Didžiąją Lietuvos 
Kunigaikštystę.(14) Vladislovui žuvus ties Varnos miestu kare su turkais; 
Kazimieras buvo pakviestas ir lenkams karaliauti. Jo viešpatavimas 
lietuviams, palyginti, buvo ramus: niekas į mūsų kraštą nebuvo įsibrovęs; 
plėtėsi amatai, prekyba, gerėjo ekonomika, daugėjo gyventojai, kilo 
švietimas, didėjo mokyklų skaičius; Vilniuje veikė dvi vidurinės mokyklos. 

Karalius labai mylėjo Lietuvą ir jos žmones, pratinosi lietuviškai 
kalbėti,tačiau pas mus dažnėjo svetimų kalbų vartojimas. Jis vedė 1454 m. 
Romos ciesoriaus, Čekijos ir Vengrijos karaliaus Alberto II dukterį Elzbietą; 
ji anksti nustojo tėvo ir augo našlaite, kiek pamiršta, dėdės ciesoriaus 
Alberto III globojama. Juodu sutuokė šv. Jonas Kapistranas.(15) Buvo tai 
laimingiausia tuometinių valdančių Europos šeimų tarpe. Kazimieras 
Jogailaitis ir Elzbieta Habsburgaitė išaugino šešis sūnus ir penkias dukteris. 

Štai karališkos šeimos vaizdelis. Didžiuliame karališkos Vavelio pilies 
kambaryje sėdi karalienė prie hebaninio ratelio, sukalinėto auksinėmis 
vinimis, ir plonai verpia linus. Kartas nuo karto pertraukia darbą, su meile 
pažvelgdama į būrelį vaikų, žaidžiančių priešais kampiniame kambary. 

Ji užsispyrė įtraukti savo žaidiman išblyškusį, angeliško grožio berniuką, 
kuris nenorėjo dalyvauti. 

— Palikite mane ramybėje, — švelniai prašė, — juk aš jums nekliudau. 

— Tu nuošaliai sėdi nuliūdęs ir mus liūdini, — tarė dvylikos metų 
mergytė, savo veido bruožais primenanti pasilenkusią ant ratelio motiną. 

— Turi stoti čia tarp Vladislovo, Žygimanto, Aleksandro ir Alberto. 
Fridrikas gi jus visus atves pas mus. 

— Gerai sako Sofija, — pridūrė jaunesnė sesuo, griebdama besiprieši- 
nantį broliuką už rankos. 

— O ką tu čia slepi nuo mūsų? Parodyk man tuojau! — Ir jėga stengėsi 
atlupti ant krūtinės suspaustas rankas. 

— Drovėkis savo smalsumo, Elzbieta! Argi tu nežinai, jog Kazimieras 
paslėpė rožančių, kurį, mums bežaidžiant, maldingai kalbėjo? — tarė, stojęs 
ginti puolamąjį Kazimierą vaikinas, vadinamas Žygimantu. 

— Nekliudykite jam ir patys imkitės kokio naudingo darbo, — pridūrė 
motina, jautriai žvelgdama į išblyškusį vaiką ir tiesdama į jį rankas. 

Kazimieras greitai bėgo jos apkabinti, pirma metęs į brolį pilną 
dėkingumo žvilgsnį. 

Vaikams vidury kambario tebestovint, atsivėrė sunkios ąžuolinės durys, 
įėjo puikios išvaizdos vyras, o paskui jį — rimtas Krokuvos kanauninkas. 

Jie sustojo prie slenksčio, atidžiai dairydamies aplinkui. Kai vaikai juos 
pastebėjo, persiskyrė į dvi dalis. Abi seserys ir Kazimieras atsistojo prie 
motinos, o broliai prislinko prie lange pamesto tinklo, kurį prieš tai mezgė. 

— Gerai, kad metėte tuščius savo žaidimus, — atsiliepė ką tik įėjęs tėvas. 
Atėjo laikas, kada turite galutinai su jais skirtis. Šit iš Niedzielsko prakilnus 
Jonas Dlugošas, kurį nužiūrėjau mokytoju mūsų vaikams, — rodydamas į 
kanauninką. — Taigi po kelių dienų prasidės darbas. 

— Užtikrinau jį, kad net jūsų raudojimas, kai teisingai būsite baudžiami, 
bus mano ausims maloni muzika. Iš jūsų, mano mergaitės, — kalbėjo toliau, 
kreipdamasis į dukteris, — tenoriu to, kad motinos pavyzdžiu imtumėtės 
visokių naudingų darbų, reikalingų kiekvienai tiek sodiečių, tiek kilmingųjų 
luomo moteriškei. 

Vaikų krūvelė, taip įspėjama tėvo, buvo karališka Jogailaičių šeima. Buvo 
tada kambaryje Kazimieras Jogailaitis, Lenkų karalius ir didysis Lietuvos 
kunigaikštis, austrijietė Elzbieta, jo žmona, jų dukterys — Sofija, vėlesnė 
Brandenburgo markgrafienė, ir Elzbieta, Lignico kunigaikštienė; sūnūs: 
Vladislovas, būsimas čekų-vengrų karalius, Albertas, Aleksandras, Žygi- 
mantas, didieji Lietuvos kunigaikščiai ir Lenkų karaliai, Fridrikas, Gniezno 
arkivyskupas ir Romos kardinolas, pagaliau maldingasis Kazimieras, kuris 
vėliau tapo Lenkijos ir Lietuvos užtarėju danguje.(16) 

Visos seserys ištekėjo už Vokietijos kunigaikščių.(17) Keturi broliai — 


Vladislovas, Jonas Albertas, Aleksandras ir Žygimantas — valdė lenkų, 
lietuvių, čekų bei vengrų valstybes, penktas — Fridrikas dėvėjo raudoną 
Romos kardinolo skrybėlę, o šeštasis — mūsų Šventasis — gavo dangau 


karūną.(18) 

Karalaitis Kazimieras buvo šeimoje antrasis sūnus; jis gimė Krokuvoje 
1458 metais spalio mėnesio trečią dieną. Jį krikštijo Krokuvos vyskupas 
Tomas Strzępinskis.(19) Kūdikystės amžiuje nepastebėta jame nieko ypatin- 
go ir neatspėta kūdikyje būsimo Lietuvos šventojo. Iki šešerių metų jis augo 
rūpestingos motinos, geros auklėtojos, globoje, kol buvo pavestas mokyto- 
jams: kanauninkui Jonui Dlugošui,(20) Pilypui Buonacorsi, paprastai vadina- 
mam Kallimachui, ir šv. Jonui Kantijui, Krokuvos universiteto profesoriui, 
kuris ne tik mokė, bet ir pratino padoriai gyventi.(21) Šventasis parengė 
Kaziuką pirmai išpažinčiai, šv. Komunijai bei Sutvirtinimo sakramentui.(22) 

Karalienė Elzbieta buvo ciesoriaus Alberto, vieno garbingiausių savo laikų 
monarcho, ir Elzbietos, vienturtės ciesoriaus Žygimanto dukters, duktė. 
Trečiais savo gyvenimo metais neteko tėvo, o po dvejų metų mirė ir motina. 
Našlaitė duktė su savo broliu Vladislovu liko dėdės Fridriko III globoje. Šis, 
nuolat užimtas valstybės reikalais, nerasdavo laiko pats rūpintis brolio 
vaikais. Jiems, kaip karalaičiams, kartais trūkdavo tinkamo aprūpinimo. 
Tačiau jiems mokyti buvo skirti žymūs mokytojai: ciesoriaus Fridriko III 
sekretorius Eneas Silvius Piccolomini, vėlesnis popiežius Pijus II Elena 
Kottaner, viena žymiausių ano meto moterų; buvo skirta ypač karalaitei 

auklėti, be to, Kasparas Šliek, ciesoriaus kancleris. Kazimiero žmona, išėjusi 
našlaitės mokyklą, buvo visko patyrusi, nors ištekėjo būdama 16 metų. 

Karalienė buvo pamaldi ir išmintinga, ne kasdieninių proto ir širdies 
savybių moteris. Pavyzdinga žmona, ne veltui vadinama „Jogailaičių 
motina“, didelė Marijos garbintoja, esą rašinėjusi ,Heroides Marianas“. Ji 
savo pavyzdžiu įkvėpė gilų pamaldumą iš prigimties doram vaikui; be to, 
manoma, kad ji parašiusi knygelę apie karaliaus sūnaus auklėjimą.(23) Joje 
sakoma: „Karalaitis turįs būti pavyzdingas, skirtis iš visų luomų, savo 
dorybėmis šviesti visiems ...“ Kaip mokė, taip ir pratino gyventi. Jaunas 
auklėtinis visa tai dėjosi jautrion savo širdin ir sekė motina. 

Vėliau motinos auklėjimas buvo papildomas laisvamanio Kallimacho,(24) 
kurio patarnavimais tėvas naudojosi diplomatijoje. Karalius buvo pamaldus, 
tačiau tikėjimo dalykuose buvo tolerantas ir pavedė Kallimachui dėstyti 
karalaičiams laisvuosius mokslus: lenkų, lotynų, graikų kalbas, kad jie galėtų 
supi sti klasikus. Diplomatas pataikavo karaliūnų silpnybėms; jų Kazimieras 
kratėsi kiek tik galėdamas; taip išvengė laiko srovės ir žengė dorybių takais. 
Visai kitoks yra buvęs antrasis mokytojas— istorikas Dlugošas, mokęs 
tikybos, geografijos, istorijos. Jis buvo daug rašęs apie Lietuvą, apie ką, be 
abejo, pasakojo ir savo mokiniams. Be to, jis pratino juos rašyti prakalbas ir 
sveikinti svečius. 

Šitaip jie susipažino su savo tėvų žemės praeitimi, bet kadangi ilgai 
gyveno Lenkijoje, savaime suprantama, kad mokėjo ir lenkų, ir motinos 
kalbą; be jų, dar mokėsi graikiškai ir lotyniškai. 

Kai karalius būdavo Vilniuje, karaliūnai su Dlugošu ištisais mėnesiais 
gyveno netoli, kokių keturių mylių atstume — Medininkų ar Trakų pilyse, 
kur jie visada gerai jausdavosi; ten Kazimieras būdavo ir vėlesniais metais. 
Tomis progomis jis pažino Lietuvos gamtą ir žmones, susipažino su lietuvių 
kalba, nes čia visi kalbėjo lietuviškai. Tik ponija šnekėjo, mokėsi, rašė 
lotyniškai. Bet ir ponai santykiuose su liaudimi bei tarnais vartojo vietos 


kalbą. 


Įtarpas apie Vilnių, Medininkus ir Trakus 


Vilnius. Kur Vilnelė įteka Nerin, gražioje vietoje, apsuptoje aukštumų, 
apaugusių lapuočiais bei pušimis, nuo neatmenamų laikų yra buvę lietuvių 
gyvenamų sodybų. Toje apylinkėje kunigaikštis Gediminas pastatė sutvirtin- 
tą pilį, kurioje pats apsigyveno. Iš jos 1323 m. rašė raštus popiežiui, 
kryžiuočiams, Vakarų Europos miestams. Vilnius tapo Lietuvos sostine. 

Jis lig tol svetimųjų niekuomet nebuvo užimtas: ramiai gyveno, 
pagarsėjo, pralobo. Per miestą Nerimi ir sausumos keliais ėjo didelė prekyba, 
iš kurios Vilnius krovė sau nemažus turtus, taigi statėsi, puošėsi, 

lenktyniavo su žymiais Vakarų miestais. Viešpataujant Žygimantui Augus- 
tui (1529-1572), kuris gyveno žemutinėje pilyje, Gedimino kalno papėdėje, 
Vilniuje skaičiuota 75.000 gyventojų; kiek vėliau ten būta 7.000 namų, 
turėta vandentiekis, teikiąs vandenį mediniais vamzdžiais. 

Karaliaus Jono Kazimiero žmona, Marija Liudvika, prancūzė, savo 
karūnacijos proga, yra prasitarusi, kad Vilnius savo tvarka ir grožiu 
pranokstąs Krokuvą. Bet Jono Kazimiero nesugebėjimas valdyti nusilpnino 
kraštą, o karas su Maskva privedė Vilnių prie katastrofos: 1655 m. sostinė 
buvo paimta, sugriauta, sudeginta. Karams pasibaigus, miestas vėl ėmė 
atsistatyti, ypač Jonui Sobieskiui viešpataujant (1674-1696).(25) 

Vilnius, būdamas didžiosios Lietuvos kunigaikštystės sostinė, visuomet 
buvo tikybinio, kultūrinio ir politinio gyvenimo centras. Labai daug prisidėjo 
prie visokeriopo Vilniaus pakilimo didžiojo kunigaikščio Jogailos 1387 m. 
įkurta Vilniaus vyskupija: paskirtas vyskupas, pastatyta katedra, plėtėsi 
bažnyčių tinklas; pačiame Vilniuje ilgainiui atsirado 25 bažnyčios. Veikė 
jėzuitų ir pijorų kolegijos (vidurinės mokyklos) ir jėzuitų vedama aukštoji 
mokykla — akademija. Įsteigta ir kunigų seminarija. 

Kadaise jėzuitų įkurta, po 1773 m. vadinamoji vyresnioji Lietuvos 
mokykla 1803 m. paversta Vilniaus universitetu su keturiais fakultetais: 
Fizikos-Matematikos, Medicinos, Literatūros ir Moralės-Politikos. Univer- 
sitetas iš plačios valstybės sutraukė didelį studentų skaičių, kurių atvykdavo 
ir iš svetur. Ten mokėsi žymūs žmonės: vyskupas Valančius, Daukantas, 
Stanevičius, Mickevičius, Kraševskis, Balinskis . . . Jie aprašė Vilniaus kraštą 
ir didingą Lietuvos praeitį. 

Dėl politinių neramumų, kuriuose dalyvavo ir studentai, Vilniaus 
universitetas 1832 metais buvo uždarytas; iš jo teliko Dvasinė Kunigų 
Akademija, kuri 1842 m. perkelta Peterburgan. Ten aukštuosius teologijos 
mokslus ėjo Lietuvos, vėliau ir Lenkijos vyskupijų kunigai. Čia jie buvo 
rengiami mokyklų kapelionais (prefektais), seminarijų profesoriais; jiems 
buvo teikiami magistrų ir daktarų laipsniai. 

XX-to šimtmečio pradžioje Vilniuje buvo arti 200 tūkstančių gyventojų, 
1944 m. Vilniuje gyveno 140.273 žmonės, o 1947 metais sausio 1 d. visoje 
Lietuvoje buvo 2.797.840 gyventojų (Osltland).(26) 1955 m. pradžioje 
Vilniuje gyveno 450.000 žmonių; iš jų rusų 70.000, žydų 25.000 — Lietuvos 
žydų 5 tūkstančiai ir atvykusių iš Rusijos 20 tūkstančių. 

„Antai pažvelki! Tai Vilniaus rūmai dunkso tarp kalnų plačiai! Naktis jį 


rūbais, tamsiais kaip dūmais, dengia! Jis miega giliai . . . (Maironis, Pavasario 
balsai). 
Medininkai — tai bažnytkaimis keturias mylias atstu nuo Vilniaus 


Ašmenos plentu. Jam pradžią padarė pilis ir Jogailos ar Vytauto 1391 m. 
pastatyta bažnyčia. Kalnelyje yra keturkampis 249-195 uolekčių plotas, 

apmūrytas akmens ir plytų aukšta stora siena su kampiniu bokštu, kuris 
turėjo tris aukštus; juose buvo po du nemažus kambarius. Tarp sienų buvo 
daug medinių pastatų. Tiksliai nežinoma, kada koks Lietuvos kunigaikštis - 
pilį pastatė. 

Istorinės žinios apie Medininkus siekia 1385 m. Didysis kryžiuočių 
magistras Konradas Zolneris iš Rotensteino, susirūpinęs Jogailos susiartini- 
mu su lenkais ir Vytauto nutolimu nuo jų ordino, užvaldęs Kauno pilį, 
surengė žygį tolyn į Lietuvą. Šiuo atveju, kaip niekad, aplenkęs Vilnių, 
nužygiavo už Ašmenos ir nusiaubė kraštą. Grįždamas sustojo prie 
Medininkų pilies, iškėlė pokylį vadams ir jų daugelį pakėlė riteriais. 

Tačiau Medininkų pilis — ankstyvesnė už 1385 m. Yra tradicija, jog 
didysis Lietuvos kunigaikštis Algirdas (m. 1377) vasarodavo toje pilyje su 
savo žmona Julijona. Vėliau joje buvodavo Kazimiero Jogailaičio vaikai su 
savo mokytoju kan. Dlugošu, kai pats karalius gyvendavo Vilniuje. Sūnus 
Kazimieras, 1478 m. paliktas Lietuvoje, kartkartėmis važinėdavo į Medinin- 
kus pakvėpuoti grynu sodžiaus oru, atsigauti dvasia. 

Medininkų pilis buvo šv. Augustino Reguliarių Kanauninkų dvasinėje 
globoje. Jie laikėsi regulos, sustatytos pagal įžymaus Bažnyčios mokytojo šv. 
Augustino mokslą. Jogaila pakvietė juos Lenkijon ir Lietuvon parapijoms 
aprūpinti. Reguliarūs kanauninkai platino Švč. Mergelės Marijos garbinimą. 
Aptarnaudami Medininkų pilies gyventojų dvasios reikalus, reguliarūs 
kanauninkai buvo karalaičių dvasios tėvai; jie turėjo įtakos ir šv. Kazimierui. 
Gal iš jų išmoko garbinti Mariją (Willenscy kl. Košcielna). 

Baronas Žygimantas Neberstainas, ciesoriaus Maksimilijono pasiunti- 
nys, 1517 m. grįždamas iš Maskvos, rado Medininkų pilį jau sunaikintą. 
Medininkų bažnyčia 1865 m. buvo paglemžta stačiatikių ir sugriauta. 1922 
m., šv. Kaziiero kanonizacijos 400 m. jubiliejaus proga buvo pašventinti 
Šventojo vardu bažnyčios pamatai, o pati šventovė baigta statyti 1931 
m.(27) 

Trakų vardas yra žinomas nuo senovės. Senieji Trakai, Vytauto D. 
gimimo vieta, kur buvo medinė pilis, Gedimino buvo paskirti sūnui 
Kęstučiui drauge su kitomis Lietuvos sritimis: Brasta, Gardinu, Palenke ir 
Žemaičiais. Jis už keturių kilometrų nuo Senųjų Trakų ežero pusiasalyje 
pamūrijo didžiulę pilį, kurioje pats įsikūrė gyventi. Aplink pilį įsikūrę 
Naujieji Trakai. Jie apsupti gražiais ežerais, žavinčioje vietoje, 27 kilometrus 
atstu nuo Vilniaus, kaip sostinės apsauga. 

Vytautas Galvės ežero saloje pamūrijo iš plytų ir akmenų kitą pilį apie 
1404-1407 m. Ji buvo aprūpinta 15 patrankų, kurių didžioji šaudė žmogaus 
galvos didumo akmenis. Naujieji Trakai pagarsėjo Europoje kaip neprieina- 
ma tvirtovė, su storomis sienomis, gynimosi bokštais tarp vandenų. Vienas 
bokštas turėjo 35 metrus aukščio; jame budėjo sargyba. Tarp tų sienų buvo 

kunigaikščių rūmai. Pirmame jų aukšte gyveno dvariškiai, antrame — 
kunigaikščiai su šeimomis. Įėjimas į rūmus buvo iš bokšto. Prie trijų rūmų 
sienų buvo medinės dviejų aukštų galerijos pasivaikščioti. Rūmuose įrengta 
puošni salė su nepaprastai gražiai dekoruotomis lubomis aukštiems svečiams 
priimti. Ji buvo šildoma iš apačios virtuvių šiltu vandeniu: tai savotiškas XVI 
šimtmečio centralinis apšildymas. Pilyje lankėsi Maskvos, Riazanės ir Tvėrės 
kunigaikščiai, Romos imperatorius Žygimantas, Čekų ir Danų karaliai, 
graikų imperatoriaus pasiuntinys ir kt. 

Vytautas pastatė Trakuose bažnyčią; joje yra stebuklingas Švč. Mergelės 
Marijos su Kūdikiu Jėzumi paveikslas, imperatoriaus Manuilo II dovana 
Vytautui, 1718 m. apvainikuotas popiežiaus Klemenso XI dovanota karūna. 
Didysis kunigaikštis Kazimieras Jogailaitis labai mėgo Trakus; nepamiršo jų 
net išrinktas Lenkų karaliumi. Valstybės reikalais atvykdamas Lietuvon, jis 
pusę laiko praleisdavo Trakuose. Brastos privilegija jis priskyrė Trakus prie 
didelių miestų 1444 m. ir jam patvirtino Magdeburgo teises. 

Savaime suprantama, kad šv. Kazimieras su tėvu būdavo Trakuose. Po 
karaliaus Kazimiero mirties Trakai nustojo savo politinės reikšmės. 1553 m. 
karo su Maskva metu pilis buvo beveik sugriauta, liko negyvenama ir laiko 
danties griaužiama. Tačiau Lietuvoje nėra nė vienos pilies, kurioje, kaip 
Trakuose, lig šiol būtų išlikę tiek daug mūsų kultūros paminklų.(28) 

1472 m. Kazimieras su savo tėvu vyko Veličkon sutikti Morkaus, 
Akvilėjos patriarcho, kurį popiežius Sikstas IV siuntė sutaikinti vengrų 
karalių Motiejų Korviną su karalium Kazimieru. Gražiai parengtoje salėje 
legatas buvo iškilmingai priimtas karaliaus su sūnumis Kazimieru, Jonu 
Albertu ir Aleksandru. Šv. Kazimieras ta proga pasakė prakalbą. Jis kalbėjo 
kaip teisėtas Vengrijos sosto paveldėtojas. Priminė popiežiui, kaip teisingai 
vertinti Jogailaičių žygius, Lietuvos krikštą, įvykdytą Jogailos, išlietą 
karaliaus Vladislovo Varniečio kraują, ginant religiją. Suminėjo, kaip 
naudinga būtų remti Jogailaičių siekimus, ir tai dabar, kai popiežiaus malonė 
pakrypo Motiejaus Korvino pusėn. Dėkojo popiežiui, kad Jogailaičių reikalo 
nepaleidžia iš akių ir, būdamas teisingas Tėvas, siunčia legatą, kuris kaip 
žvaigždė turi nušvisti Lenkų padangėje, kuri išstatyta barabų — turkų ir 
totorių — puolimams. Legatas teiksis taiką bei ramybę apdrausti nuo 
kaimynų lenkuose ir užtikrinti karaliaičiams priklausomą jiems sostų 
paveldėjimą Čekuose ir Vengruose. Legato palankume sveikino tikybos ir 
katalikybės klestėjimą, Dievo ir žmonių garbę.(29) 

Popiežiaus legatas sveikino karalių, kad jo sūnus Kazimieras esąs toks 
iškalbintas ir taip gerai mokąs lotynų kalbą, jog ne daug kas galėtų su juo 
lygintis Romoje. Šv. Kazimieras anuomet buvo laikomas valdančiose 
šeimose inteligentiškiausiu, gabiausiu, šviesiausiu jaunikaičiu. Jisai praaugo 
visus Jogailaičius kurie XV ir XVI šimtmetyje priklausė prie garsiausių 

Europos dinastijų. Tikrai, šv. Kazimieras pasižymėjo retais gabumais ir darė 
pažangą moksle; parengtas kraštui valdyti, jis buvo pašauktas į gyvenimo 
mokyklą prie tėvo — karaliaus. 

Paskirtas Valstybės Kanceliarijon, Kazimieras veikiai joje pasidarė 
įtakingas asmuo ir darė žymios įtakos visam kraštui. Čia jis išmoko pažinti 
žmones ir suprasti valstybės reikalus. Jo laikais nebuvo išleista nė vieno 
įstatymo, varžančio valstiečių teises. Su jo nuomone skaitėsi šalies 
dignitoriai, net ir pats karalius atsižvelgdavo į jo pastabas, stebėdamasis jo 
sumanymu.(30) Karalaitis Kazimieras sumaniai, kilnia dvasia, ypač teisingai 
tvarkė Lietuvą, pavaduodamas tėvą, su dideliu orumu atstovaudamas jo 
karališkai didenybei.(31) 

Dar daugiau karalaitis pažengė maldingume. Prieš pamokas karalaičiai 
suklaupę balsu melsdavosi. Sykį, broliams atsistojus, Kazimieras liko 
beklupįs. Tai pamatęs, kunigas Dlugošas tarė: „Kelkis, šventas jauni- 
kaiti!(32) Tų mokytojo žodžių mokinys neapvylė, bet juos pateisino vis 
tobulėdamas. 

Kazimieras iš mažens įprato melstis. Kun. Dlugošas kartą jį paklausė, ar 
jis eisiąs bažnyčion, ar žaisiąs. Mokinys greitai atsakė: „Eisiu bažnyčion, nes 
man maloniausia klūpoti prie Viešpaties altoriaus. Malda į Jėzų Švenčiausi- 
ame Sakramente man yra malonesnė už žaidimus ir kitus pasismaginimus“. 

Šventovėje Kazimieras išgirdo: sveikiname pasaulį ašaromis, visi 
skausmais su juo atsisveikiname. Nė vienas karalius negyvena kitaip, kaip 
šiaip jau žmogus, nė vienas kitaip nemiršta. Nei turtai, nei aukštas rangas, 
nei joks žūstantis daiktas negali lygintis su nemirtinga siela; ją daugiausia 
reikia vertinti, jos išganymu uoliau rūpintis, negu siekiant laikinos laimės. 
Nes kągi žmogui padėtų, jei visą pasaulį laimėtų, o savo sielai padarytų 
nuostolį. Argi ką žmogus begalėtų duoti pražudytai savo sielai vaduoti? 

Tais Dievo žodžiais karališkasis jaunikaitis didžiai susidomėjo. Nuo 
mažumės jis vengdavo dažnų pasilinksminimų imtynėse, lenktynėse, 
jodinėjime, medžioklėje, šaudyme lanku. Rūmų prievaizda sykį tarstelėjo, 
esą praverstų atsikvėpti pramogomis, kuriose kiti karaliūnai su pamėgimu 
dalyvauja. Karalaitis atsakė: „Man bažnyčios lankymas atstoja pasivaikščioji- 
mus, rūmų pasismaginimus bei triukšmingas medžiokles“. Jo dienos slinko 
meldžiantis ir besidarbuojant: maldą keitė darbu, o darbą — malda, knygų 
skaitymu, ypač lotynų klasikų ir himnų Marijos garbei. 

Kazimieras išaugo vidutinio ūgio, ilgais tankiais juosvais plaukais, tamsių 
akių, skaistaus veido, taisyklingų bruožų su tiesia nosimi, drovos raudonio 
papuoštais skruostais, gražios kūno sudėties, dailios kuklumu dvelkiančios 
eigasties, bet silpnos sveikatos jaunikaitis. Gražiame kūne glūdėjo kilni 
dvasia. Buvo linksmas, tačiau rimto, kilnaus, garbingo būdo; kalboje 
švelnus, elgesyje mandagus, be pasididžiavimo, nuostabios išminties ne 

pagal amžių. Atrodė, kad jisai sukaupė savyje, kaip žiedas gėlėje, visas 
gerąsias Jogailaičio savybes. 

Šitie privalumai garsino jaunikaitį — karalaitį Kazimierą tautoje ir 
kaimyniniuose kraštuose, lemdami jam didelę ateitį. Tačiau žemės garbė jo 
neviliojo, nors gimdytojų buvo brukama. Vyresnysis brolis Vladislovas buvo 
rengiamas būti čekų karaliumi. Lenkų sostas laukė šv. Kazimiero. Vieną 
vėlyvą vakarą kažkas įeina karalaičio kambarin ir randa tuščią jo lovą. 
Sujunda visa pilis jo ieškoti. Veltui ieškota. Pagaliau naktiniai sargai pranešė, 
jog karalaitis gulįs kryžmais prie rūmų koplyčios durų, paskendęs maldoje. 
Sugrįžus jam kambarin, Dlugošas švelniais žodžiais subarė karalaitį: „Blogai 
darai, mano vaike, nesaugodamas savo sveikatos. Vakar gauta žinia, kad 
Vladislovas susilaukė Čekų valstybės karūnos. Dabar tu esi Vengrų sosto 
paveldėtojas, iš eilės būdamas vyresnis“. Karalaitis atsakė: „Tegul aš mirsiu 
pirmas, kad nematyčiau tėvo mirimo“. „Žemiškos valstybės aš netrokštu, 
nes Viešpats Dievas mus sutvėrė kitai karalystei, kurią Kristus prirengė 
savo kančia ir mirtimi. Man bus gana, jei mokėsiu gerai karaliauti patsai sau 
ir piktiems savo palinkimams. Valstybei valdyti reikia didelės išminties, ir 
sunki atsakomybė už tai laukia prieš Dievą. Visokių įvykių apsuptas yra 
karaliaus sostas“.(33) Nepaisant to, jam teko veikti valstybinėje srityje ir 
sėkmingai pavaduoti tėvą. 


Valstybinis Kazimiero veikimas 


1457 metais visai netikėtai mirė karalienės Elzbietos, karaliaus Kazimiero 
žmonos, brolis Vladislovas, nepilnametis Čekų bei Vengrų karalaitis. Su jo 
mirtimi baigėsi vyriškoji Habsburgų linija. Velionies sesuo liko tų dviejų 
valstybių paveldėtoja. Bet vengrai teigė, jog nuo seno yra paprotys, išskiriąs 
nuo paveldėjimo moterišką liniją. Todėl karalienės Elzbietos vaikai neturį 
teisės į Vengrų karalystės sostą.(34) Jie buvo pasirinkę karaliumi savo tautos 
vyrą, Motiejų Korviną, gabų žmogų, kilimu iš paprastų žemdirbių, buvusio 
nepilnamečio Vladislovo pavaduotojo (regento) Jono Hunyado sūnų. 

O čekai statė karalium Jurgį Podiebradą, husitų vadą. Podiebradas kovojo 
prieš čekus katalikus, kol buvo pripažintas jaunuolio Vladislovo pavaduotoju 
(regentu), net valstybės valdytoju. Vladislovui mirus, Podiebradas katali- 
kams pasižadėjo husitus grąžinti į katalikų Bažnyčią, taigi buvo išrinktas, bet 
pažadų nepildė, net kovojo prieš katalikus. Tik jam mirus 1471 m., Čekų 
karaliumi buvo išrinktas Vladislovas, vyriausias karalienės Elzbietos sūnus. 

Motiejus Korvinas kivirčijosi su šalies didikais. Jiems įgriso jo uždėtas 
jungas. Kai kurie didikai siuntė pasiuntinius į Lenkiją, prašydami karaliaus 
sūnaus Kazimiero sau karaliumi ir žadėdami padengti žygio išlaidas. Kitu 
atveju, jie prašysią turkų pagalbos Korvinui išvyti iš Vengrijos. Tėvas 

karalius sutiko, bet šv. Kazimieras taip reagavo: „Visos tos žemiškos didybės 
yra niekniekių tuštybės ir voratinklių siūlai, palyginus su amžina garbe 
dangaus vainiko, kurį trokštu pelnyti“. 

Motiejus Korvinas buvo gabus karo vadas. Sėkmingai kariaudamas prieš 
turkus, įsigijo krikščionių gynėjo vardą, sustiprino karaliaus valdžią, 
remdamasis ypač žemesniais luomais. Jis spaudė didikus ir aštriai su jais 
elgėsi. Būdamas geras administratorius, įvedė tvarką valstybėje ir laikė 
nuolatinę kariuomenę. Jis garsėjo kaip mokslo ir meno globėjas, įsteigė 
universitetą, sutelkė didelę biblioteką, save apsupo mokslininkais, literatais, 
dainininkais. Taip išgarsėjęs, jis vedė Neapolio karalaitę, vykdė plačius 
popiežiaus sumanymus, ėmė ginti čekus katalikus nuo husitų. Todėl 
susikirto su Jurgiu Podiebradu. Šis, negalėdamas atsispirti prieš Korviną, 
pasiūlė Čekų karūną Kazimiero sūnui Vladislovui, kurį, nors kataliką, 
Čekijos husitai išrinko sau karaliumi 1471 m. Podiebradui mirus, karalius 
Kazimieras suartėjo su nepatenkintais Korvinu vengrų didžiūnais, kurie 
pasirinko karaliumi Kazimiero sūnų Kazimierą. Tėvas jį vertė užimti 
Vengrijos sostą: 1471 m. jį siuntė Vengrijon su palydovais ir dvylika 
tūkstančių samdytos kariuomenės, vadovaujant Petrui Duninui ir kitiems 
vengrų ponams.(35) 

Būdamas trylikos metų, karalaitis skelbia karą Korvinui ir žygiuoja 
Vengrijon ne atimti kam kitam priklausomo sosto, ne siaurinti Vengrijos 
piliečių teisių, ne slėgti jų, o ginti visą tautą nuo priešų ir priespaudos, 
sustiprinti laisvės troškimą Vengrijoje, nes tų karalių kraują jis paveldėjo. 
Manė pašalinsiąs tironiją, įvesiąs teisingumą kaimyninei tautai, padarysiąs ją 
laimingą, kad, išlaisvinta iš priespaudos ir paremta Jogailaičių jėgomis, galėtų 
apginti savo kraštą nuo turkų. 

Motiejui Korvinui buvo priskiriama įvairūs nusikaltimai: jis atidaręs 
Vengrijos vartus didžiausiam šalies priešui, kuris vežė belaisvius Turkijon; 
lengva širdimi nesirūpinąs valstybės gynimu, su kuria jo nejungiąs joks 
prigimties santykis. 

Karaliaus Kazimiero ir jo sūnaus pastangos siekė Vengrijos saugumo. 
Karalaitis jautė, kad jis, būdamas vengrų karaliumi, turės vesti karą prieš 
turkus ir kad tėvas Lenkijos ir Lietuvos jėgomis tą žygį rems. Tuo tarpu 
Korvinas su daugeliu vengrų didžiūnų susitaikė, o kiti, baimės ištikti, 
atsimetė nuo šv. Kazimiero. Tik vienas vyskupas su 200 raitelių ėjo 
pasveikinti būsimojo karaliaus, bet ir tas, pamatęs kas aplink dedasi, 
netrukus grįžo atgal. Karalaitis nesiima žygio į sostinę, kurią gina Motiejaus 
kariai, o pasuka Nitros pilin, kuri jam atidaro savo vartus. Motiejus, 
vengdamas mūšio, nesnaudė. Surinkęs didelę kariuomenę, siekė apsupti 
Kazimiero karo pajėgas. Plačiai nusiaubė palankių Kazimierui asmenų 
dvarus. Karalaitis, palikęs Nitroje 4000 karių įgulą, su kitais daliniais 

traukėsi šiaurėn, o Motiejus stengėsi apgulti Nitrą. Kazimieras nužygiavo į 
Rozenbergą, Petro Komorovskio pilį, kurios savininkas jam žadėjo užleisti 
dar kitas jo valdomas pilis — Olavą, Litavą, Grodoką. Karalaitis tačiau 
perdaug nepasitikėjo šeimininku, nes žinojo, kad jis prieš dvejus metus buvo 
pasivedęs Korvino tarnybai. Netrukus jis žygiavo atgal į Lenkiją, nes tėvo 
buvo kviečiamas grįžti.(36) 

Povilas Jasinskis, paliktas Nitroje, keletą sykių susirėmė su Motiejumi, 
apgulusiu pilį; palikęs joje 300 karių, jiems išderėjo trijų savaičių paliaubas, o 
su kitais išžygiavo Lenkijon. Tada pasidavė Ilavos, Turčo, Nichalovo ir 
Ubienio įgulos; tiktai keletas pilių Vengrijos pasienyje liko Kazimierui 
ištikimos. 

Karalius Motiejus triumfuoja, leidžia visokias paskalas, daro intrigas.(37) 
Karalaitis turi rašinėti, atitaisinėti neteisingus gandus. Užsiliko iš Dobšicų 
1472.1.30 karalaičio rašytas laiškas ciesoriui Fridrikui III, savo pusbroliui. Jis 
rašė: Žiemai užėjus, teko sustabdyti karo veiksmus ir su kariuomene sustoti 
Nitros pilyje. Bet čia dėl gresiančio maro ilgiau būti negalėjau ir buvau 
priverstas pasitraukti. Priešo nebijojau ir norėjau su juo susigrumti, bet, 
bijodamas Dievo, pasitikėdamas savo reikalo teisingumu, ilgesnį laiką 
lūkuriavau ... Kadangi nebuvo galima kariuomenės palikti vienoje pilyje, 
kurioje maisto būtų pritrūkę tokiam būriui, paskirsčiau kariuomenę dalimis 
ir ją patalpinau kitose pilyse. Aprūpinęs Nitrą įgula, nuvykau į Petro 
Komorovskio pilis, į Liptavos ir Gravos grapystes, kurios laikė mano pusę. 
O kad ir Liptavos apskritis nebūtų galėjęs tiekti reikalingų atsargų, o palikus 
čia su mažu kariuomenės skaičiumi, būtų man grėsęs pavojus, tai buvau 
priverstas keltis į derlingesnes apylinkes, bet čia neketinau ilgai pasilikti. 
Šiek tiek saulei pakilus ir atėjus palankesniam karo veiksmam metui, grįšiu į 
Vengriją baigti pradėto reikalo . . . 

Nors karalaičio Kazimiero žygis nepavyko, tačiau palengvino broliui 
Vladislovui išsilaikyti Čekijos soste. Motiejus, tapęs Vengrijos karaliumi, 
tuoj užėmė Moraviją, Sileziją ir perkirto susisiekimą Čekijos su Lenkija. 
Buvo reikalinga išstumti Motiejų iš Silezijos, kad būtų pakenčiamas 
Vladislovui jo šalies valdymas. Motiejus rėmėsi vroclaviečiais, kurie buvo 
stipriausias katalikų ramstis Čekuose. Karas prieš Motiejų sutapo su žygiu 
prieš katalikus. 

Daug buvo priežasčių, kodėl šv. Kazimiero žygis nepavyko. Pirmiausia, 
karo pradžia buvo vėlyvam rudens laike, kai artinosi žiema: lenkų 
kariuomenė teįžygiavo į Vengriją 1471 m. spalio mėn. 2 dieną. Be to, 
karalaičiui tapo aišku, kad ne visa tauta yra nusistačiusi prieš Korviną; ne 
visi vengrai jo laukė; net gerokas lenkų skaičius persisamdęs kariavo 
Korvino kariuomenėje; karalaitis gi nenorėjo lieti kraują, kuris buvo 
reikalingas gintis nuo turkų brovimosi: pradėtas karas būtų palaužęs vengrų 

atsparumą turkams. Karalaitis nenorėjo prieštarauti ir popiežiaus Siksto IV 
valiai — kad krikščionys nekariautų tarp savęs. 

Be to, ėmė stigti lėšų kariuomenės algoms mokėti; pradėjo irti karių 
drausmė, ėmė reikštis plėšikavimai. Karininkai ėmė nesutarti, kai kurie jų 
buvo įtarti išdavimu. Tokioms aplinkybėms esant, jaunutis karalaitis 
traukėsi atgal, grįžo Lenkijon; jis nedrįso pasirodyti sostinėje ir apsigyveno 
nuošaliuose Dopšicuose, netoli Krokuvos. Atsigauti po žygio į Vengriją su 
tėvu šv. Kazimieras atliko kelionę Čenstakavan. Ten karštai meldėsi prie 
stebuklingo Švenčiausios Mergelės Marijos paveikslo, kur esąs padaręs 
amžinos skaistybės įžadus. Grįžęs į Dopšicus, jis tęsė mokslą ligi 1475 metų. 

Dienos tvarka buvo nustatyta jam, kaip ir kitiems karalaičiams, tokia: 
neperilgai miegoję, karalaičiai kėlėsi, prausėsi, rėdėsi, kalbėjo maldas, 
dalyvavo šv. Mišiose, valgė pusryčius ir mokėsi lig pietų. Paskui kalbėdavosi, 
klausydavo muzikos, dainų. Po linksmosios dalies jie vėl grįždavo prie 
knygų. Vėliau žaisdavo ir mokėsi iškalbos. Pagaliau vakarienė, maldos ir 
miegas. Taip tęsėsi lig 1475 metų. 

Karalaičiai nebuvo lepinami valgiais; vyno jiems visai neduodavo; 
gulėdavo kietose lovose, žiemą vilkėdavo kailiniukus. Buvo pratinami prie 
šiurkštaus gyvenimo būdo. Jiems buvo primenama, kad žmogaus gyvenimas 
trapus, nepastovus: šiandien karalius, ryt gali būti elgeta. Karalaičiai buvo 
pratinami tenkintis būtinais dalykais. 

Dienos tvarka pasikeisdavo, kai karalius, ilgai nebuvęs namie, grįždavo. 
Vaikai tuomet jį turėjo iškilmingai sveikinti, sakyti prakalbas, panašiai, kaip 
priimant svečius ir svetimų valstybių atstovus ar Šv. Tėvo pasiutinius. 
Vyskupas Aleksandras Fotunskietis, išgirdęs karalaičių prakalbas, susijau- 
dinęs pravirko ir vėliau ne kartą minėjo, niekad nesąs matęs taip gerai 
išauklėtų ir išmokslintų jaunikaičių. Dažniausiai kalbėdavęs Kazimieras.(38) 

Popiežius Sikstas IV pagyrė karalaičio taikingumą. Bet karalius Kazimie- 
ras vis nenorėjo nusileisti ir bandė toliau kariauti su Korvinu. Karalaitis 
turėjo rašinėti, protestuoti prieš uzurpatorių, paveržusį jo teises. Tai kliudė 
popiežiaus talkai prieš turkus, kurie grėsė krikščioniškam pasauliui. 
Korvinas turėjo būti vadas žygiuose prieš turkus, o karalius Kazimieras 
darėsi ardytoju krikščionių vienybės, taip tuomet reikalingos. 

Karalaičio jausmai ėmė svyruoti tarp mylimo tėvo ir popiežiaus Siksto IV 
(1471-1484). Korvinas buvo popiežiaus mėgiamas ir remiamas, kaip 
vienintelis tinkamas Europos karalius, pritariąs Romos siekimams ir palaikąs 
jos pastangas vaduoti krikščionis iš mahometonų jungo, kuris spaudė visą 
Balkanų pusiasalį bei aplinkines jūrų salas. Jogailaičių gi dinastinė politika 
žymiai trukdė popiežių užmojams. 

Popiežiai truėjo prieš akis ne vieno krašto, ne vienos valdančios šeimos 
reikalus, o visų krikščionių, ypač kuriems grėsė Islamas. Romos pasiuntiniai 

stengėsi surasti kokią nors tinkamą išeitį Jogailaičių politikai, bet veltui. Jei 
tėvas karalius ir vyresnysis brolis Vladislovas stojo su ginklais prieš 
Korviną, karalaitis Kazimieras sielos gelmėse turėjo pripažinti tokios 
politikos netinkamumą. Karalaitis matė ir viso krikščioniškojo pasaulio 
nepalankumą tam dinastiniam ginčui. Kazimieras, tėvo labai mylimas, kaip 
įpėdinis, darė karaliui nemažos įtakos, kurios dėka 1474 m. buvo sudarytos 
su vengrais paliaubos. O 1478 m. karalius visai atsisakė karo minties ir 
susitaikė su popiežium.(39) 

Karo su vengrais nerėmė nė Lietuvos didžiūnai, kurie reiškė nuomonę, 
kad gaila svetimiems atiduoti gabų, dorą jaunikaitį Kazimierą; geriau jį esą 
pasilikti sau. Lietuviai visados norėjo turėti atskirą nuo lenkų valdovą. Mūsų 
kilmingieji dideliame Lietuvos Brastos seime 1478.IIl.15 prašė karalių 
gyventi Lietuvoje, ar vieną vyresniųjų sūnų — Kazimierą ar Albertą — 
skirti savo pavaduotoju ir jam pavesti krašto valdymą. Karalius atsakė: „Kol 
gyvas, niekam nepavesiu Lietuvos valdyti“. | 

Po 1478 metų seimo pats karalius atvyko Vilniun su sūnum Kazimieru, 
kuris čia pasiliko.(40) 

Vroclavo mieste yra užsilikęs laiškas, rašytas karalaičio iš Radomo 
1482.I1.11. Atsakydamas į vroclaviečių raštą, šv. Kazimieras rašo: Kaip 
seniau jis rūpinęsis, kiek jam buvę leista, taip ir dabar, kai jo prašoma raštu, 
jis nemažiau susirūpinęs. Juo labiau jam svarbu esą apsaugoti pirkliams 
kelius, nebent galvažudžiai slapstytųsi už karalystės ribų; tuo atveju reikia jį 
pateisinti, kaip ir šviesiausią viešpatį, jo tėvą. Jis turįs vilties, kad Dievas 
daugiau suteiksiąs galimybių reikalaujantiems teisingumo. Esą jam būtų 
maloniausias dalykas, ne tiktai žiūrint teisingumo, kurio trokštąs labiausiai, 
bet ir tai, kad visų norai būtų patenkinti.(41) 


Nėra abejonės, kad šv. Kazimieras pavadavo tėvą Lietuvoje. Vis dėlto 
klausimas nėra aiškus, ar karalaitis veikė valstybinėje srityje vien Lietuvoje, 
ar tik tam sykiui buvo nuvykęs į Rodomą sudrausti Silezijos banditų. Galėjo 
ir šitaip būti: nuo 1478 m. jis darbavosi Lietuvoje, 1482 m. buvo Radome; 
1483 m. sveikatai kiek sustiprėjus, su motina ir artimaisiais, jis grįžo 
Vilniun. Pakeliui sustojo Gardine, tur būt, Kalėdų šventėms. Tuo tarpu 
tėvas nuvyko Liublinan į seimą. Bet vasario 20 d. buvo iškviestas pas sunkiai 
sunegalavusį sūnų. Tą pačią vasario 20 d. karalius pasirašė vieną 
dokumentą, antrą dieną išdavė raštą, pasirašytą kelyje 12 mylių atstu nuo 
Gardino. Kiti raštai jau Gardine datuojami kovo 9, 10 ir 11 dienomis. Jų 
tarpe kovo 9 d. yra pasirašytas diplomas, kuriuo patvirtinama Juknai 
Lysačtūrės ūkio nuoma šešeriems metams. Anksčiau toks raštas buvo 
duotas karalaičio Kazimiero. O dabar, kai kovo 4 d. karalaitis mirė, tėvas 
velionies raštą patvirtino. 

Yra žinių, jog karalaitis Kazimieras po kanclerio Andriaus Oporovskio 
mirties 1483 m. buvo paskirtas Lenkijos vicekancleriu. Karūnos Metrikos 
knygose 1483 m. gegužės 28 dieną yra toks atžymėjimas: „Toliau, mirus 
Andriui Oporovskiui, Kujavijos vyskupui ir Lenkijos karalystės vicekancle- 
riui... raštas, rašytas šviesiausio kunigaikščio Kazimiero, Lenkijos 
karaliaus antrojo sūnaus, ... kurio įrašas įvyko Vilniuje, Kristaus Kūno 
šventės vigilijoje 1483“.(42) Tiksliau negalėjau nustatyti, kada karalaitis 
Kazimieras perėmė vicekanclerio vietą Lenkijoje. Galimas dalykas, kad ir 
anksčiau karalius pavesdavo sūnui atlikti kai kuriuos reikalus Lenkijoje, 
pvz., prezentacijos teisę Lvovo ir Premyslio kapituloje 1483 m. pradžioje. 
Atpainiojant šitas žinias, prieinama išvados, jog karalaitis Kazimieras 
Lenkijos vicekancleriu bus buvęs vos kelius mėnesius. 

Karalaitis, greta tėvo, dalyvaudavo svetimų valstybių atstovų priėmi- 
muose, įvairiuose suvažiavimuose ir pasitarimuose,kur rodė daug sumanu- 
mo. Karaliui kur išvykus, karalaitis vadovavo senato posėdžiams, tvarkė 
krašto reikalus ir pasirodė toli regis politikas, gal net europinio masto. 

Karaliui valdant du kraštu, dažnai vykstant į Lenkiją, medžiojant po 
Lietuvos miškus, valdininkuose buvo įsigalėjusi netvarka. Karalaitis, visiems 
švelnus, malonus, prieinamas, nemėgo pataikūnų ir juos rūsčiai subardavo. 
Griežtas buvo sauvaliaujantiems pareigūnams; už nusikaltimus juos baudė, 
bet ypač buvo geras pasitaisiusiems. Apsileidėlius ir menkos doros bei 
neklaužadas tarnautojus šalino iš vietų; skyrė sąžiningus vyrus. Taip jo 
valdymas darė įtakos visai jungtinei valstybei. 

Tėvas, besirūpindamas sūnų sostais, dukterų dalimis, prabangiomis 
vestuvėmis, mėgęs pokylius (bet pats blaivus, tegėręs vyną su vandeniu), 
buvo ištuštinęs valstybės iždą. Sūnus Kazimieras savo ekonomika gerokai 
pataisė krašto finansus, sumažino karaliaus skolas, išpirkinėjo užstatytas 
žemes, ugdė žemdirbystę. Iki šių dienų užsiliko jo sąskaitų knyga. Tai rodo 
jo sąžiningumą. Buvo ekonomistas-asketas; atsižadėjęs savęs, tarnavo 
Dievui ir žmonėms. O tobulas kasdieninių pareigų atlikimas yra tiesus kelias 
į dangų. 

Tuo tarpu Korvinas išvarė ciesorių Fridriką III iš Vienos, jon perkėlė savo 
rezidenciją ir pasidarė galingiausias Europos monarchas. Jam mirus 1490 m., 
čekų Vladislovas buvo išrinktas ir Vengrijos karalium. Šv. Kazimieras jau 
buvo miręs. Pagaliau įvyko dinastinės karaliaus Kazimiero pastangos: 
Jogailaičiai valdė Lenkiją, Lietuvą, Čekiją, Vengriją, Varmiją. Tačiau 
ekspansija Vakaruose juos silpnino Rytuose. Ten stiprėjo Maskvos 
kunigaikštis Jonas III (1462-1505), kuris ėmė brautis į Lietuvos pakraščius, 
neva gindamas bažnytinius stačiatikių reikalus. 

Bažnytinė Šv. Kazimiero veikla 


Karalaitis Kazimieras, Vilniuje besidarbuodamas valstybės kanceliarijoje, 
turėjo progos pažinti Lietuvos santykius su kaimynais; pastebėjo, kad blogų 
padarinių eilė nesibaigė, susitaikius karaliui Kazimierui su Roma. Didesni 
smūgiai kraštui grėsė iš Maskvos pusės. Karalaitis su visu atsidėjimu 
stengėsi juos bent mažinti. Kartkartėmis buvo keliamas, net ginklais 
spręstinas, klausimas, kur turi nusistovėti sienos tarp Lietuvos ir Rusijos.(43) 

Norėjime nustatyti ribas glūdėjo ir glūdi veiksniai, skirią du pasauliu, 
darą skirtumą tarp dviejų civilizacijų, dviejų tikybų. Jų židiniai — du miestai: 
Maskva ir Vilnius, dviejų politinių sistemų centrai. Amžių eigoje buvo 
didelių karų, vedamų vardan šūkio „panaikinti sienas tarp Maskvos ir 
Vilniaus“. Tai buvo priežastis Lietuvos ekspansijos į pietryčius, svetimų 
plotų pasisavinimo proga, iš antros pusės akstinas pastangų atsigriebti.(44) 

Taip Lietuvos valstybės rytuose ir pietuose ilgainiui atsirado nemaža 
rusų. Jau 1312 m. Gediminas, užkariavęs Kijevą, tituluodavo save: „Lietuvių 
ir daugelio rusų karalius“.(45) Istoriniai tyrinėjimai rodo, kad Kijeve labai 
seniai yra buvę krikščionių, vadinamųjų variagų normanų iš Skandinavijos. 
Rusai istorikai prieina išvadą, jog Kijevo kunigaikštis Vladimiras 988 m. 
buvęs pakrikštytas lotynų apeigomis. Jis paprašė Konstantinopolio patrijar- 
chą duoti Kijevui vyskupą ir kunigų misijoms tarp rusų. Patrijarchas 
atsiuntė arkivyskupą Mykolą (988-992). 

Tai buvo rytų apeigų katalikų arkivyskupas, nes tuokart graikai buvo 
vienybėje su Šv. Tėvu. Arkivyskupas Mykolas įsteigė Kijeve pirmą Rusijoje 
arkivyskupiją. Iš čia Kristaus mokslas gražiai plėtėsi visose Rusijos 
kunigaikštystėse ir steigėsi naujos vyskupijos. Visos jos priklausė Kijevo 
arkivyskupui. Jis pats buvo priklausomas nuo Konstantinopolio patrijarcho, 
kurs klausė Šv. Tėvo. 

Maždaug tūkstantį metų Europoje tebuvo viena katalikų tikyba, 
krikščioniška, nors ir nevienodų apeigų, vienybėje su popiežium Romoje. 
Tarp graikų ir romėnų nuo seno nebuvo nuoširdumo. Jam kliudė tautų 
būdai, kultūros ir politinio antagonizmo skirtumai. Krikščionybė neįstengė 
to išlyginti. Graikai laikė save pranašesniais, rytų apeigas — gražesnėmis, 
laikė graikų kalbą Mišiose, kunigai buvo vedę; tolo nuo kai kurių tikėjimo 
tiesų. 

Kaikurie Konstantinopolio patrijarchai nelabai norėjo klausyti po- 
piežiaus. Patrijarchu tapęs Mykolas Kerularijus, žmogus nepaprastos 
ambicijos, garbėtroška, intrigantas, maištininkas, stengėsi viename asme- 

nyje sujungti bažnytinę ir valstybinę galią, norėjo būti Rytų popiežiumi,(46) 
 Konstantinopolyje jis uždarė lotynų apeigų bažnyčias ir vienuolynus, išvarė 
popiežiaus atstovus ir nutraukė ryšius su Roma. Taip graikai pasidarė 
schizmatikai — atskalūnai. į 

Kijevo kunigaikštis Jaroslavas sukvietė Rusijos vyskupus, pavedė jiems 
išrinkti arkivyskupą. Jie buvo Kerularijaus žinybos ir arkivyskupu išrinko 
Klarijoną. Iš lengvo, paskui graikus, ir rusai pasidarė schizmatikais, nes 
bažnytiniu atžvilgiu priklausė nuo Konstantinopolio patrijarchų. Tuo tarpu 
sustiprėję turkai ėmė kištis į valstybinius Konstantinopolio reikalus. 
Graikai ėmė ilgėtis popiežiaus globos. Jų ne kartą buvo bandyta grįžti 
Bažnyčios vienybėn. Pagaliau turkų pavojaus akivaizdoje iš Konstantinopo- 
lio atvyko graikai į Florencijos visuotinį Bažnyčios susirinkimą 1439 m. 
unijos reikalais. Lietuvos rusams — unitams buvo suteiktos tokios pat 
teisės, kokias turėjo katalikai. Kijevo metropolitas Izidorius priėmė 
Florencijos Uniją ir pasirašė susivienijimo su Katalikų Bažnyčia aktą: 
„Izidorius, Kijevo ir visos Rusės metropolitas . .. noromis pasirašau“. Taip 
atsidarė kelias Rytuose Vakarų civilizacijai. 

Tuo susitarimu graikai ir rusai grįžo prie visų katalikybės dogmų; Romos 
popiežių jie pripažino Kristaus vietininku žemėje, Šv. Petro, apaštalų 
kunigaikščio, įpėdiniu, visuotinės Bažnyčios galva, turinčiu teisę mokyti, 
valdyti ir visiems tarnauti. Popiežius paliko jiems Rytų apeigas, vartotą jau 
graikų ir slavų kalbą pamaldose, kunigų vedybas; o vienuoliai, vienuolės ir 
patrijarchai pasiliks nevedę, kaip buvę lig tol.(47) 

Metropolitas Izidorius, nuvykęs Maskvon,(48) po iškilmingų pamaldų 
Sobore paskelbė Uniją stačiatikių su katalikais. Tuomet kunigaikštis 
Vosylius II jį uždarė vienuolyne. Po kelių mėnesių iš ten ištrūkęs, 
metropolitas Izidorius gyveno Lietuvoje, Naugarduke, pagaliau atsidūrė 
Romoje ir nebeturėjo artimesnių ryšių su savo ganomaisiais; Kijevo 
metropolija liko be dvasinio vadovo. Tada kunigaikštis Vosylius pasiuntė 
Kijevan stačiatikį metropolitą Joną, sušaukė tos kunigaikštystės vyskupus ir 
pasmerkė Uniją. 

Kijevo metropolijos didesnė dalis priklausė Maskvai, mažesnė — 
Lietuvai. Metropolito Jono valdymas buvo neilgas. 1457 m. popiežius 
Kalikstas III ėmėsi gelbėti unitus Lietuvoje. Jam į talką ėjo tuomet buvę 
Romoje Turkų užimto Konstantinopolio patrijarchas Gergorijus Mammose 
ir kai kurie Rytų vyskupai, pasišalinę nuo turkų pavojaus. Jie nutarė atskirti 
Lietuvos unitus nuo Maskvos įtakos. Buvęs metropolitas, dabar kardinolas 
Izidorius, nepamiršo Kijevo metropolijos, konsekravo jai vyskupus, tačiau 
nebeturėjo galimybės asmeniškai jos globoti, atsisakė tiek nuo maskviškės, 
tiek ir nuo lietuviškosios jos dalies. Vyskupai išrinko jo įpėdiniu Gregorijų 
Graiką, Izidoriaus bendradarbį unijos reikalais. Popiežius atskyrė nuo 
Maskvos lietuviškąją metropolijos dalį, kuriai priskyrė devynias vyskupijas: 
Briansko-Černigovo, Smolensko, Polocko, Turovo, Lucko, Volinijos Vladi- 
miro, Galičo, Chelmo ir Peremyslio. Taip Kalikstas III atnaujino uniją, 
pertvarkydamas Kijevo metropoliją. Popiežius Pijus II pasiuntė savo legatą 

pas karalių Kazimierą, prašydamas globoti metropolitą Gregorijų, atstatyti 
Joną, kurį buvo ne taip seniai pripažinęs, nes šis turėjo šalininkų Lietuvos 
pusėje. 

Atvykus metropolitui Gregorijui Lietuvon, prasidėjo neramumai cerk- 
vėje. Maskvos kunigaikštis prašė karalių Kazimierą nepripažinti Gregori- 
jaus. Karalius patarė Vosyliui atsisakyti nuo Jono, priimti Gregorijų. Ir 
vyskupai, ir kunigai nebežinojo, katro metropolito laikytis. Jogailaičiai ir 
lotynų vyskupai palaikė Florencijos Uniją. Nesisekant unijos darbui, 
rytiečius krikščionis priiminėjo lotynų parapijos, nekartojant krikšto. Ta 
kryptimi veikė ypač Vilniaus vyskupas Motiejus ir bernardinai. 

Mirus Gregorijui 1473 metais, metropolitu buvo išrinktas Smolensko 
vyskupas Misailas. Lietuviškoje metropolijos dalyje virė nesantaika ne tiek 
dėl tikybinio antagonizmo, kiek dėl politinės agitacijos Maskvos didžiojo 
kunigaikščio Jono III, kuris metė šūkį: „Užimti visą lietuviškąją Rusę!“ Unija, 
ypač antroje XV-to šimtmečio pusėje, pakrypo disunijon (stačiatikybėn). 
Žymi metropolijos gyventojų dalis atkrito nuo unijos; disunitų skaičius 
didėjo. 

Katalikų Bažnyčiai buvo tai skaudi žaizda. Unija turėjo suvienyti Rytų ir 
Vakarų apeigų krikščionis. Bet ji buvo sudaryta ne tiek bažnytiniais, kiek 
politiniais sumetimais, būtent kad popiežius gelbėtų rytiečius nuo turkų. 
Sutikusi kliūčių, unija iro, rusų tautos vyskupijos ėmė šalintis Romos, nors 
buvo katalikų karaliaus valdžioje. Prasidėjo tarp rusų sąjūdis, Maskvos 
kurstomas, atsiskirti nuo Lietuvos valstybės. 

Karalaitis Kazimieras užjaučia tėvą, stebi, jog smūgiai taikomi jam dėl to, 
kad palaiko Florencijos Uniją, dėl katalikiško Jogailaičių nusistatymo, 
vykdant Romos norus. Nors jis pripažino pirmenybę visuotinėms popiežių 
pastangoms krikščionybei ginti nuo turkų, tačiau karalaitis negalėjo smerkti 
kaaliaus žygių, siekiančių to paties tikslo, tiktai kitu dinastinės politkos 
keliu.(49) Bet šita kryptis sukėlė Apaštalų Sosto prieštaravimą. 

Tai erškėčiuotas kelias, kurs vedė į didelius nusivylimus. Būta net 
pasikėsinimo į karališkos šeimos gyvybę, kurį rengė kai kurie surusėję, 
Maskvos remiami, kunigaikščiai, siekią Rusės atsimetimo nuo Lietuvos. 
Žinodamas visus užkuliusius, karalaitis Kazimieras matė nepasisekimus ir 
popiežiaus politikos, besiremiančios Korvinu, kuris, nors materialiai gausiai 
Romos remiamas, nesutrukdė turkams įsitvirtinti Kryme bei Juodosios jūros 
uostuose, pagaliau visai liovėsi kariavęs su turkais. Jogailaičiai gi patys vieni 
be pagalbos iš šalies vykdė tai, gindami Europą nuo dvasinės mirties. 

Kai tamsūs debesys niaukė Lietuvos padangę, karalaitis matė, kiek blogo 
darė svetimi ar kai kurie surusėję ir sustačiatikėję mūsų kunigaikščiai. Jis 
varžė stačiatikių įtaką. Jis nerimo, ligi buvo pasikviesta Lietuvon daugiau 

vienuolių ir pasaulinių kunigų, kurie šalia tikybos kėlė švietimą.(50) Jis padėjo 
tėvui sunkiose valdymo pareigose, šalino Lietuvą nuo Maskvos įtakos, 
stiprino ryšius su Vakarais, su Romos Bažnyčia, su lotynų apeigomis, su 
katalikiška kultūra, kurios augimui visa širdimi buvo atsidavęs. Jis turėjo 
pripažinti reikalą, kad reikia gintis nuo schizmos. Tuo būdu šv. Kazimizeras 
Rytų klausimu paliko neišdildomą žymę. 

Mes likome lietuviais-katalikais, nesustačiatikėjome, nesurusėjome. Iš 
dalies gal ir jo dėka. O karalaitis stovėjo aiškiai, kai daugelis Lietuvos priešų 
stengėsi susiartinti su Maskva. Net popiežius Inocentas VIII šaukėsi jos 
pagalbos prieš turkus, rašė Jonui III, kurs ne sykį buvo pareiškęs norą 
prisidėti prie lygos prieš turkus. Tuo tarpu stačiatikiai nekentė lietuvių, o 
katalikų nelaikė tikrais krikščoonimis; Didžiojo Ketvirtadienio pamaldose 
cerkvėse prakeikimą skelbdavo katalikams, net popiežiui.(51) Į visa tai šv. 
Kazimieras negalėjo žiūrėti abejingomis akimis. 

Yra sakoma bei rašoma, esą karalaitis išprašęs iš tėvo draudimą statyti 
naujas cerkves, remontuoti senas. Tai netikras dalykas, nes neparemtas 
dokumentais. Nuo Jogailos ir Vytauto laikų yra buvę tikybinių nutarimų 
(religiosa decreta), neleidžiančių statyti naujų cerkvių, ypač mūrinių. Prie tų 
nuostatų taikėsi didieji kunigaikščiai Kazimieras (1448-1492) ir Aleksandras 
(1492-1506). Švento Kazimiero laikais dar nesteigta naujų cerkvių. Todėl 
jam nebuvo reikalo sielotis naujais draudimais, kai užteko senų ir niekas jų 
nelaužė. Tokie ir panašūs varžymai, jei ir būtų buvę, tai ne švento 
Kazimiero įtakoje. 

XVI šimtmečio pradžioje Vilniaus krašte pradėta mūryti turtingas, 
puošnias cerkves; jos lig tol buvo medinės, paprastos. Išsyk nedidinta 
cerkvių skaičius, tik perstatinėta senas. Didysis kunigaikštis Aleksandras 
turėjo žmoną stačiatikę, Maskvos kunigaikščio Jono III dukterį Eleną. Uošvio 
kartkartėmis prašomas jai pastatyti naują cerkvę pilyje, žentas atsakydavo, 
negalįs cerkvių dauginti, nes esą tikybinių nuostatų ir nederą laužyti mūsų 
pranokėjų, mūsų tėvų ir mūsų pačių nusistatymo. 

Elena, Jono duktė, buvo pamaldi rusė, bet schizmos neplatino; uoli savo 
tikyboje, šelpė jau esančias cerkves. Tikybiniu jos uolumu naudojosi 
Vilniaus bernardinai, kuriuos ji rėmė. Palikusi našle, jų vienuolyne krovė 
savo turtus ir brangenybes; bet atmesdavo tėvelių įkalbinėjimą priimti uniją, 
pasiliekant Rytų apeigų, pripažinti Romos popiežių Bažnyčios galva. 

Kunigaikštis Konstantinas Ostrogiškis, Lietuvos kariuomenės vadas ties 
Orša, prieš mūšį su rusais esą padaręs įžadus: jei nugalėsiąs priešus, tai 
Vilniuje pamūrysiąs dvi cerkves.(52) 1514 m. jis gavo tam karaliaus 
Žygimanto II leidimą, kaip išimtį iš nuostatų ir papročių, kurie neturį būti 
pakeisti. Popiežiaus legatas vyskupas Ferreri, pamatęs, kaip Lietuvos 
sostinėje cerkvės daugėja, trijose Vilniaus bažnyčiose pasakė tris pamokslus 

„apie rusų klaidas“ ir davė Lietuvos vyskupams nurodymų, kaip elgtis šituo 
reikalu.(53) 

Legatas turėjo girdėti žmonių aimanavimus, kad šv. Kazimiero laikais 
šitaip nebuvę; taigi didindamas kandidato į šventuosius nuopelnus, įrašė jo 
gyveniman (Vita beati Casimiri Confessoris, 1520), kad per tėvą buvo 
uždraudęs remontuoti senas cerkves, kas buvo žinoma iš tikinčiųjų lūpų, o 
ne iš dokumentų, nes jų necituoja, kaip tai darė su kitais rašytais įrodymais. 
Kita nuomonė teigia, kad buvę uždrausta steigti naujas cerkves, kur jų 
nebuvo ir jos nebuvo reikalingos. Tame draudime jis mato grįžimą į Vytauto 
ir Jogailos laikus bei įrodymą Romai, jog karaliaus asmenyje turi katalikiškų 
reikalų užtarėją. 

Vyskupas Ferreris užrašė, jog šventas Kazimieras karaliui įkalbėjęs viešu 
įsakymu drausti senų cerkvių remontą. Jos buvo leistos medinės ta sąlyga, 
kad jų vieton nebūtų statomos mūrinės. Karalaičio laikais niekas jų dar 
nestatė. Bet ir senas cerkves remontuoti draudimo nėra buvę. Cerkvės buvo 
remontuojamos, net ant senų pamatų buvo statomos naujos. Lig tol istorikai 
laikė tai tylia tolerancija, kad buvęs laužomas karaliaus Kazimiero 
draudimas, kurio visai nebuvo.(54) 

Netikėtina, kad šv. Kazimieras būtų skriaudęs stačiatikius, Lietuvos 
piliečius, nes buvo humaniškas asmuo. Jis valdyme pagrindan dėjo 
teisingumą ir sąžiningumą. Karalaičio dėsnis buvo: „Po Dievo daugiausia 
reikia gerbti tiesą“. Neteisingai stačiatikių ir laisvamanių jam prikišama 
religinė netolerancija. Pats brangindamas savo religiją, gerbė ir kitų tikybą, 
tiktai reagavo prieš kitų netoleranciją, fanatizmą. Smerkė ne tikinčiuosius, 
bet jų klaidas, perdėjimus, agresiją. 

Būdamas visiems teisingas, šv. Kazimieras ypatingai globojo likimo 
nuskriaustuosius, nelaimės ištiktuosius, ligonius. Dvariškiams buvo įsakyta 
su nelaimingaisiais elgtis kaip su laukiamais svečiais. Išgirdęs pastabas, kad 
karalaitis įsileidžiąs su elgetomis, tarė: „Aš nesu toks karalius, kaip Kristus; 
ojis nužengė iš dangaus, kad gyventų žmonių tarpe. Kas vargšams tarnauja, 
tas Kristui uždarbiauja. Ką jiems duosiu, tai teiksiu Viešpačiui Jėzui. Visa su 
kaupu man bus grąžinta paskutiniame teisme. Nieko nėra garbingesnio nė 
labiau pritinkamo aukščiausiems pasaulio valdovams, kaip tarnavimas 
Kristui vargdienių ir elgetų asmenyje: dėl to laikau sau didžiausia garbe 
jiems patarnauti. 

Karalaičio dosnumas siekė tolimas valstybės sritis. Pavargėliai jį vadino 
guodėju, našlės — globėju, našlaičiai — tėvu.(55) Nuo mažumės jis 
lankydavo ligonis. Greta religinių motyvų jame buvo galima pastebėti 
nuoširdaus demokratizmo žymių. Jis pats rūmuose gyveno ne kaip išlepintas 
valdovas, o kaip griežtos drausmės atstovas. Nebuvo mėgėjas pokylių su 
prašmatniais valgiais, gausiais gėrimais, puošniais parėdais, o buvo santūrus, 

maldos bei darbo vyras, kurs laikėsi seno krikščionių šūkio: „„Melskis ir 
dirbk!“ 

Dieną jis darbavosi valstybės kanceliarijoje, tvarkė krašto reikalus, - 
diktavo laiškus, priiminėjo interesantus, davinėjo nurodymus rūmų 
pareigūnams. Vakarais ilgai melsdavosi, žinoma, už save, už karališkos 
šeimos klaidas, už Bažnyčios sėkmę, už tėvynės klestėjimą. Painiais šalies 
reikalais ieškojo šviesos iš aukštybės. Kartais naktį eidavo prie bažnyčios 
durų, kurios koridorium buvo sujungtos su rūmais, ir, suklupęs ant žemės, 
paskęsdavo maldoje, ypač Kristaus kančios apmąstyme. 

Rytais per šv. Mišias klūpodavo prie altoriaus, pamiršęs pusryčius. Bet 
niekas jame nėra pastebėjęs kokio nors ypatingo perdėjimo, nepaprasto 
misticizmo. Buvo tai pamaldus karaliūnas, išmintingas tėvo patarėjas, 
tėvynės ramstis, visų mylimas rūmuose, visuomenės laikomas pagarboje, 
mirštąs daugiau pamilęs Viešpatį Dievą už gyvenimą, tariant Viešpaties 
išminčiaus žodžius: „Kadangi gyveno tarp nusidėjėlių, jis buvo paimtas, kad 
piktybė nepakeistų jo išmanymo ir klasta nesuklaidintų jo sielos“ (Išm. 4,10- 
12), 

Nors šv. Kazimieras kryžiuočių nemėgo dėl paviršutinės jų tikybos, 
tačiau bendralaikis Prūsų kronikininkas apie jį yra parašęs: „Jis buvo labai 
išmintingas bei doras ir kone dvejus metus vykdė tai, kas jam buvo leista 
karaliaus, taip sėkmingai, jog ponai ir sodiečiai jį labai gyrė; o kai mirė, tai 
tėvynainiai atsisveikindami apibėrė jį pagyrimais“.(56) „Kunigaikštis buvo 
nuostabaus dorumo ir išminties, drauge nepaprasto išsilavinimo; tais savo 
savumais jis patraukė į save daugelio širdis“.(57) „Vienas Kazimiero sūnus, 
irgi Kazimieras, pasižymėjo ypatingu pamaldumu“.(58) „Kazimieras, 
karaliaus Kazimiero sūnus, nuo pat paauglio amžiaus buvo atsidėjęs 
pasninkams ir maldai. Mirtis įvyko jo jėgoms išsekus ir nuo džiovos. 
Kazimieras mirė jaunas, ir dėl jo gyvenimo šventumo popiežiaus buvo 
priskirtas prie Šventųjų skaičiaus“.(59) Tokios senos asketinių rašytojų 
žinios daugiau skelbia Kazimiero asketizmą ir savotišką individualybę, 
kurios dėka jis rūmų prabangose nugalėjo pagundas gyvendamas, sirgdamas 
ir mirdamas, ir jo mirtis buvo karžygiška. 


Šv. Kazimiero mirtis 


Šv. Kazimieras lyg numatė ilgai negyvensiąs; nuo pat mažens gyveno 
pamaldžiai. Pačiame jaunystės žydėjime pasireiškė džiova. Nežiūrėdamas 
negalios, ligonis pasninko dienomis neėmė pieniškų valgių, nes žinojo, kad 
susilaikymas nedidino ligos. Jis sakydavo: „„Vienuoliams pasninkai netrum- 
pindavo gyvenimo; priešingai, kai kuriems pailgindavo gyvenimą lig šimto 
metų; o kūno tvardymas ugdo dvasios lakumą“. Tad nenuostabu, jog beveik 

vienuoliškai gyvendamas, jis pasidarė lyg angelas žmogaus kūne. Kallima- 
chas apie „dievišką jaunikaitį“ yra parašęs: „Kazimieras neturėjo gimti, o 
gimęs turėjo nebemirti“. 

Būdingiausias šv. Kazimiero bruožas — angeliška dorybė. Skaistybė yra 
jo dorybių karalienė. Nekaltas jaunikaitis ją taip buvo pamilęs, jog nutarė 
mirti jos nenustojęs. Sveikatai gelbėti neatsargūs gydytojai buvo patarę 
pakeisti jaunas dienas. Nors skaistybė nekenkia, jos nesilaikymas nėra 
vaistas. Niekas neserga dėl to, kad tinkamai laikosi šešto Dievo įsakymo. 
Didesnę reikšmę turi Viešpaties nuostatai, negu laisvi žmonių sumanymai. 
Jis visiems draudė jam apie tai kalbėti: „(To niekad nedarysiu, kad sveikatos 
dėlei turėčiau rūstinti Viešpatį Dievą, peržengti Jo įsakymą, nustoti šventos 
Jo malonės. Sergėk mane nuo to, Dieve; verčiau mirti, negu susitepti“. 

Gimdytojai jam 1481 m. piršo vesti ciesoriaus Fridriko III dukterį.(60) 
Nuo skaistybės įžado gavęs dispensą, jis galėjo vesti. Ligonis daugiau kentėjo 
nuo neišmintingų patarimų, negu nuo slopinančios ligos. Nelengva buvo 
prieštarauti tėvų pageidavimui. Sunku atsižadėti visiems įgimto noro 
gyventi. Karžygiškų pastangų reikia nugalėti mirties baimę, kuri net 
šventiesiems esti šiurpi. Nors liga kankino, bet jis tartum nebūtų jautęs 
jokių sunkumų: neparodė nekantrumo ženklų, kurių tiek daug matome 
sveikuose. Liga stiprėjo. 1484 metai ligonio sveikatai buvo nepalankiausi, 
tragiški, nes jį paguldė mirties patalan, iš kurio nebekėlė. Karalaitis 
nepabūgo ir giltinės. Dvasios žvilgsniais matė kitą gyvenimą, prieš kurį 
dabartinis — tarsi kalėjimas. Atsiskyręs nuo brangių asmenų, tikėjo 
susijungisąs su dangiška šeima, kurios tėvas yra Dievas, Marija — motina, 
tiek brolių ir seserų, tiek išrinktųjų Malonės apšviestas jautė, jog mirimas jo 
sielai bus perėjimas laimingon amžinybėn. Net pranešė savo mirties dieną. 

Būdamas sveikas, karalaitis dažnai eidavo išpažinties ir šv. Komunijos. 
Ligonis anksti priėmė paskutinius sakramentus. Apsuptas artimųjų, laukė 
reikšmingiausio momento. Laikydamas rankose kryžių, akis įsmeigė į 
Nukryžiuotąjį ir kartojo Išganytojo žodžius: „Į Tavo rankas, Viešpatie, aš 
atiduodu savo dvasią“ (Lk 23, 27), ir sielos polėkiais kaskart aukščiau kilo į 
dausas. „Brangi Viešpaties akivaizdoje šventųjų mirtis“ (Ps 115, 15). 

Pagaliau atėjo paskutinė akimirka. Šaltu prakaitu suvilgytos blakstienos 
pridengė gęstančias akis prieš saulei tekant, suvytęs kūnas sustingo. Vėlė, 
kaip vėjo dvelkimas, iš ašarų pakalnės nuskrido į triumfo rūmus, kalėjusi 
žemėje 25 metus, penkis mėnesius ir vieną dieną. Įvyko persiskyrimas, kurį 
vadiname mirtimi, 1484 metais kovo mėnesio ketvirtą dieną karališkoje 
Gardino pilyje, o palaidotas Vilniuje. Skaudus gedulas apdengė visą kraštą: 
nebuvo namų, kuriuose nebūtų gailėję karalaičio. 

Karalaičio laidotuvės atliktos su didžiausiomis iškilmėmis. Tai buvo 
didelė manifestacija meilės ir pagarbos, kuriomis tauta vainikavo jį gyvą, 

nes matė jame ne tik karaliūną, bet ir šventąjį. Pamaldoms vadovavo 
Vilniaus vyskupas Andrius Šeliga su gausiu dvasininkų būriu, dalyvaujant 
karaliui su šeima, didžiūnams ir šiaip žmonių minioms. Kūnas buvo 
palaidotas katedros Karališkoje arba Švč. Marijos Nekalto Prasidėjimo 
koplyčioje. Karstan įdėta šv. Bernardo malda: „Mano siela, duok kasdieną 
garbę skaisčiai Marijai“, kurią velionis mėgdavo kalbėti. 


Gardinas — tai vienas seniausių miestų, pasistatęs Lietuvos pietuose, 
aukštame dešiniame Nemuno krante, su priemiesčiu kairėje upės pusėje. 
Toje šalyje nuo žilos senovės gyveno lietuvių padermė jotvingiai. Jie auginę 
avis, kurioms tvėrę gardus, — iš to kilęs miesto vardas. Jau XI šimtmetyje 
Gardinas buvo plačiai žinomas; jam teko daug kariauti su kaimynais. 
Pereinamai buvo užimamas, rodos, sritinių rusų kunigaikščių. 

XII šimtm. pabaigoje Gardino sritį valdė lietuviai kunigaikščiai. Po 
totorių puolimų, apie 1241 m. kng. Erdvilas atstatė nusiaubtą „„seną“ miestą. 
1270-1282 m. jis priklausė Traideniui, Kernavės kunigaikščiui, kuris savo 
srityje priglaudė išlikusius po kryžiuočių skerdynių sūduvius bei prūsus, 
kurie atžygiavo vadovaujami Skurdo. Traidenis sėkmingai kariavo su 
kryžiuočiais bei kalavijuočiais. 

1347 m. pagarsėjo kovose vyresnysis Kęstučio sūnus Patrikas, Gardino 
kunigaikštis, kurį vokiečių kronikos vadina „Rex de Garthen“. Nuo Vytauto 
laikų prasideda Gardino plėtimasis. Tas kunigaikštis pamūrijo saugią pilį, 
kurią įkūrė ant Vytenio pilies griuvėsių. Pastatė Švč. Mergelės į dangų 
paimtosios garbei bažnyčią, vadinamą forą, kuri karalienės Bonos buvo 
perstatyta ir dar tebestovi. 

Vytautas Gardiną padarė antrąja savo sostine. Miestas greit išaugo, 
pasidarė gražiausias po Vilniaus. Gardinan buvo šaukiami, kas trečias, 
Lenkijos-Lietuvos seimai. Kazimieras Jogailaitis 1444 metais suteikė 
Gardinui Magdeburgo teises. Jis daug laiko praleisdavo Gardine; jame ir 
mirė 1492 metais, kaip šv. Kazimieras aštuoneriais metais anksčiau.(61) 

Aleksandras Jodzevičius(62) rimtai įrodinėja, kad šv. Kazimieras miręs 
Gardine. Tuo klausimu rašiusieji skirstosi į dvi grupes: viena stovi už Vilnių, 
antroji — už Gardiną; kai kas dar mini Medininkus. Rodos, persveria 
nuomonė, jog Kazimieras yra miręs Gardine, anuomet Lietuvoje. Lemiantis 
argumentas už Gardiną bus „Antroji Pskovo kronika“ iš XV šmtm. pabaigos 
ar XVI pradžios. Joje užrašyta tokia žinia iš 1484 m.: „Tą žiemą pskoviečiai 
Lietuvon pas karalių su įvairiais reikalais siuntė miesto seniūną Vosylių 
Jepimachovičių, Andrių Rublovą ir kitus su jais. Jie priėjo prie karaliaus 
Gardine, už Vilniaus. Jisai, visus reikalus sutvarkęs greitai bei maloniai, juos 
su didele pagarba atleido, apdovanojęs. Ir prie mūsų pasiuntinių tada mirė 
sūnus“.(63) 

Šv. Kazimiero kūnas buvo palaidotas Vilniaus katedros Karališkoje 
koplyčioje. — Prie Vytautinės katedros didikai buvo pristatę puošnių 
koplyčių. Apie 1480 m. Kazimieras Jogailaitis pastatydino gražiausią — 
karališkąją, dar vadinamą Švč. Mergelės Marijos Nekalto Prasidėjimo 
koplyčią. Joje buvo palaidoti: šv. Kazimieras, vėliau karalius Aleksandras, 
karalienės Elzbieta ir Barbora, kaaliaus Žygimanto Augusto žmonos. 

Paskutinius karalaičio gyvenimo momentus vaizdžiai aprašė Antanina 
Domarnska.(64) Kovo 4 diena rodėsi būsianti saulėta, giedra. Zakristininkas 
rūmų koplyčioje uždegė šešias storas žvakes ir dvidešimt mažų sidabrinėse 
žvakidėse. Pilies koplyčia siaurais langais, tamsi, šiandien atrodė iškilmingai. 

Nuolatinis kunigaikščio gydytojas paskubomis įėjo zakristijon. — Gal 
teiksies tamsta, — jis tarė kun. kapelionui, — pasikalbėti su kunigaikščiu; jis 
nuo pusiaunakčio nieko neturėjo burnoje; širdis tilsta, kvėpavimas dūsta, jis 
negali nė žodžio ištarti; gal išgertų vyno stiklelį pasistiprinti. 

— Kaip tik nuo pusiaunakčio lig šiol sėdėjau prie jo lovos — atsakė 
kunigas, — prašiau, kad nors truputį pasistiprintų. Dievo Kūną ir taip jam 
po Mišių duosiu. Ligoniui viskas leista. Neleidžia to nė sakyti. Sakosi esąs 
daug stipresnis, negu vakar. Nervindamasis liepė net man nutilti. Tiesa, čia 


pat gailėjosi savo nekantrumo ... Bet atleiskite, p. daktare, duosių jum 
ramybę. — Pasiskubinkite paskui mane zakristijon; aš parengsiu kordialų. 
Įbėga dvariškis. — Neša kunigaikštį! — tarė. 


— Aš jau pasirengęs — atsakė kunigas. Kunigaikštį, įnešant, prasidėjo 
pamaldos. Prie durų lektika sustojo. Beveik nešamas dviejų stiprių dvariškių, 
įėjo kunigaikštis Kazimieras koplyčion. Jį pasodino priešais altorių, tokioje 
pat patogioje kėdėje, kaip ir vakar. Pašnibždėjo kažką pažui į ausį; tas 
paraudonavo ir suabejojo, bet galvos judesiu įsakius, atnešė klaupuką ir 
pastatė prie pat ligonio kojų. 

Prasidėjo šv. Mišios. Dvariškiai stovėjo prie mylimojo kunigaikščio, 
stebėdami kiekvieną jo judesį. Mirties šešėliai kas kart aiškiau dengė ligonio 
veidą: įdubusios akys momentais nustodavo blizgesio, lyg miglos apsiaustos; 
skruostuose ryškėjo žemės spalva. Nežiūrint mirtino nusilpimo, karalaitis 
karštai meldėsi ir su dideliu pasigėrėjimu gęstančias akis įbedė į Angelų 
Karalienės veidą. Sučiauptos lūpos šnibždėjo Marijos himną, kurį kasdien 
kartodavo. 

Per Evangeliją paprašė jį pastatyti. Stovėjo nuleista žemyn galva. Prieš 
pakylėjimą parpuolė ant abiejų kelių. Gydytojas ir dvariškiai prašė jį sėstis. 
Pažvelgęs į juos, tarė: „Aš, menka žemės dulkė, didelis nusidėjėlis, turėčiau 
patogiai sėdėti atsirėmęs, kai mano Viešpats nužengia iš dangaus? 
Pasitraukite, jūs mane varginate“. Nulenkė galvą, nusižemindamas; akys 
užsimerkė ... Nualpo. Nebesivaldantį pasodino kėdėje ir gaivino. Kunigas 
atsigręžė nuo altoriaus, laikydamas rankose komuninę su Švenčiausiuoju 

Šv. Kazimiero, Lietuvos Globėjo, karstas Vilniaus katedroje Šv. Kazimiero koplyčioje 


iki 1948 m., vėliau Šventojo palaikai buvo perkelti į Šv. Petro ir Povilo bažnyčią 
Antakalnyje — Vilniuje. 

Sakramentu, pamažėli žengdamas nuo laiptų kalbėjo: „Ecce Angus Dei... 
Karalaitis atgavo sąmonę; dangiškas džiaugsmas nušvietė jo veidą nuostabia 
šviesa: „Viešpatie, nesu vertas, kad...“ „Tesergsti tavo sielą amžinajam 
gyvenimui...“ kalbėjo kunigas, paduodamas jam šv. Komuniją. 

Tuo metu atsiliepė vargonai, ir dvariškiai, kaip kasdien, pageidaujant 
kuunigaikščiui, baigiantis šv. Mišioms, choru užgiedojo mylimą jo giesmę 
„Mano siela vardą mielą imk Marijos garbinti .. .“. 

Kapelionas ranka davė ženklą dvariškiams nutilti; atsiklaupęs ant 
altoriaus laiptų, jis meldėsi ašarodamas: „„Amžiną atilsį duok mirusiajam, 
Viešpatie, ir amžinoji šviesa jam tešviečia!“ 


Šv. Kazimiero stebuklai 


Kazimierui mirus, netrukus žmonės pradėjo melstis į jį. Ėmė sklisti 
nuomonė, jog karalaitis turįs būti kanonizuotas ir pakeltas altoriaus garbėn. 
Jam užtariant, daugelis įvairių ligonių atgavo sveikatą. Atsigavo mergaitė 
Uršulė. Jai mirus, gimdytojai, pilni gyvo tikėjimo, mirusią vienatinę savo 
paguodą nunešė prie šv. Kazimiero kapo, darė įžadus, griaudžiomis ašaromis 
šaukėsi Dievo gailestingumo, dėl Šventojo nuopelnų meldė ją prikelti iš 
mirties. Mirusioji atgijo.(65) Teczynskienė savo sunkiai sergančiai dukteriai 
Elzbietai per šv. Kazimiero užtarymą išmeldė sveikatą. Kan. Sviencickis 
aprašo 15 stebuklų, o trumpai pamini 14. Tikslus stebuklų sąrašas lig 1627 
m. jų atžymi 408. 

Ne vien atskiri asmens kasdieniniuose varguose, nelaimėse, kančiose 
šaukėsi šv. Kazimiero globos, bet ir viešuose krašto reikaluose mūsų tauta 
laikė karalaitį savo globėju ir sėkmingai maldavo jo pagalbos. Čia kiek 
plačiau paliesiu trejetą nuostabių įvykių. 

Šv. Kazimieras, dar mažas būdamas, esąs padaręs Krokuvos stebuklą. 
Karalaitis baigė 12 metų. Miestą ištiko baisi nelaimė — maras. Karas jį 
Lenkijon atnešė. Krokuva pasidarė lyg kapinynas. Žmonės krito gatvėse. 
Karalius Kazimieras tuomet buvo Vilniuje Lietuvos reikalais. Karaliui 
patarus, karalienė rengėsi palikti sostinę ir keltis į netolimą Tynco 
vienuolyną. Ten karalaičiai turėjo mokytis savo mokytojų priežiūroje. 

Labiausiai nenorėjo iš sostinės išvykti Kazimeras. Esą, nepridera 
ganytojui palikti savo aveles, kurios išgąsdintos nežinosiančios, kur beieškoti 
pagalbos. Bet būdamas paklusnus tėvams, turėjo jų klausyti. Tačiau pirma, 
negu turės išvykti į Tyncą, nutarė griebtis nepaprastos priemonės sostinės 
žmonėms gelbėti nuo maro siaubo. 

Buvo ankstyvas rytas. Kan. Dlugošas ir jo mokiniai dar tebemiegojo. 
Karalaitis tylomis atsikėlė, persižegnojo, atsargiai paskubomis apsirengė ir, 
nepažadindamas Dlugošo ir brolių, išėjo į pilies koplyčią. Joje atsiklaupė prieš 

Nukryžiuotąjį ir, maldingai sudėjęs rankas ant krūtinės, karštai melsdamasis 
padarė tokį įžadą: „Šventoji Trejybe, Dieve Tėve, Dieve Sūnau ir Dieve 
Šventoji Dvasia! Pasigailėk nelaimingo miesto ir galinga dešine išsklaidyk tą 
maro siautimą, kuris jau keletą dienų daugeliui nelaimingųjų atima gyvybes. 
Prie nevertų mano žodžių ir maldavimų prijunk ir savus, Švenčiausioji 
Dievo Gimdytoja, ir galingu savo tarpininkavimu permaldauk savo Sūnų, 
kad nustotų baudęs savo vaikus, kurie savo nuodėmėmis užsitraukė rūstybę 
ir bausmę. Visagali Dieve, neištiriami Tavo nutarimai ir niekas jų neatspės, 
bet Tu geras, Dieve, kartu esi geriausias Tėvas. Kaip Tavo vaikas, drįstu 
siųsti į Tavo sostą savo prašymą: pasigailėk mūsų miesto gyventojų ir 
pašalink nuo jų tą baisią ligą. Dėl savo brolių pažadu Tau, Dieve, amžiną 
skaistybę, ir atiduodu tą iškilmingą savo priesaiką į Tavo rankas, 
Skaisčiausioji Mergele“. 

Baigęs tą maldą, karalaitis Kazimieras išsitiesė visu skaisčiu savo kūnu 
ant pilies koplyčios grindų ir gulėjo, kol išgirdo lengvą bildesį prie durų. 
Kazimieras atsikėlė ir pamatė savo tėvo dvariškį Serevičių, kuris priėjęs tarė: 
„Pilyje pasiilgsta tavęs, karalaiti maloni mūsų ponia, tavo motina, tarnams 
įsakė ieškoti tavęs. Vieni nubėgo į pilies pylimą, kiti miestan, manydami tave 
ten nuėjus. Pasirodyk susirūpinusiai motinai ir visiems, kurie tave myli“. 

Kazimieras dar sykį atsiklaupė prieš Nukryžiuotąjį, dar sykį pakartojo 
skaistybės įžadus, išėjo drauge su Serevičium iš koplyčios ir nuėjo pas 
motiną, kuri jautriai prispaudė jį prie širdies. Negaišdama, kaip buvo 
nutarta, karališka šeima paliko Vavelį bei miestą ir įsikūrė Tynco vienuo- 
lyne. 

Rytojaus pavakarėje atjojo pasiuntinys iš Krokuvos su gera naujiena: 
vakar dieną nuo ryto penktos valandos niekas iš miesto gyventojų nebemirė 
maru. Tai buvo laikas, kuomet karalaitis Kazimieras po Nurkyžiuotojo 
kojomis darė amžinos skaistybės įžadus. 

Kazimieras apie savo įžadus niekam nebuvo sakęs. Taip elgtis jam buvo 
padiktavęs žinomas jo kuklumas. Jis pats, turbūt, suprato, jog Dievas priėmė 
jo skaistybės auką ir išklausė jo maldos. Dvariškis Serevičius nieko nežinojo 
apie karalaičio įžadus, bet žinojo, kad jis tuo metu gulėjo koplyčioje kryžiumi 
ant žemės, taigi bus išmeldęs iš Dievo pašalinti marą Krokuvoje. Apie savo 
spėliojimą Serevičius pasakė karalaičio motinai, broliams ir Tynco gyvento- 
jams. Serevičiaus kalbos žaibo greitumu pasiekė Krokuvą. Gyventojai, 
išlaisvinti nuo Dievo rykštės, bažnyčioje siuntė padėkos maldas į Dievą, 
stebėdamies dideliu šv. Kazimiero pasiaukojimu žmonėms.(66) 

Istorikas Teodoras Narbutas šitaip aprašo Polocko stebuklą. Didysis 
Maskvos kunigaikštis 1518 m. pasiuntė savo provincijų kariuomenę prieš 
Lietuvą. Naugardo kunigaikštis Vosylius, Pskovo Jonas, kunigaikščiai 

Šuiskiai vedė gausią kariuomenę, aprūpintą sunkiomis patrankomis ir 
prietaisais tvirtovėms griauti. Gegužyje kariuomenė atsidūrė ties Polocko 
mūrais, apsiautė miestą, pastatė patrankas ir ėmė šaudyti. Apsupusieji gavo 
pastiprinimo žmonėmis iš Maskvos; juos atvedė kunigaikštis Mykolas 
Kislica. 

Narsiai gynėsi Polocko tvirtovė; įgulos būriai kartais išeidavo iš miesto 
puldinėti. Didelei rusų kariuomenei, neilgai trukus, ėmė stigti maisto, ir jie 
nutarė pagreitinti puolimą. Rinktinę maskviečių dalį pasiuntė kairėn 
Dauguvos pusėn. Jai pasisekė paimti laivus, stovėjusius tvirtovės priedan- 
goje; su jų pagalba persikėlė per upę. Ten jiems nepavyko. Polocko vaivada 
Petras Gostautas, aprūpinęs miestą gynimosi priemonėmis, toje pusėje telkė 
kariuomenę. Surinkę būrius, susijungė su karaliaus pasiųstais 500 raitelių, 
puolė rusus, kurie kairiajame Dauguvos krante dalinosi maistą. Jų vienus 
sunaikino, kitus prigirdė upėje, ir laivai buvo paskandinti. Tuo metu vanduo 
buvo pakilęs. Vaivada su savaisiais taipgi negalėjo upės perbristi, tegalėjo 
perplaukti. Ieškota negilios vietos, bet nerasta. O būtinai turėjo persikelti 
2.000 raitelių. Dvi mylias už Polocko prisiartino prie upės; vadai laužė sau 
galvas, kaip čia pereiti upę. Šit pasirodė jaunas raitelis baltu apsiaustu ant 
balto žirgo, kuris, paraginęs juo sekti, leidosi per banguojančią Dauguvą, 
rodydamas vietą, kur lengva perbristi. Visi metėsi paskui raitelį, kaip vadą 
kariuomenės priešakyje. Visi lengvai ir laimingai perjojo per upę. 

Priešas buvo netikėtai užkluptas: jis turėjo 7.000 žmonių, kiti dėl 
nepasisekimo kitame upės krante ir dėl maisto stokos buvo pasitraukę. 
Rusai buvo greit nugalėti, Polockas išvaduotas. Nuostabaus raitelio daugiau 
nebematyta. Maldinga legenda pagal kai kurias žymes liepia tikėti, kad tai 
buvo šv. Kazimieras. Jis duota jam Dievo galia parėmė savotėvynės karius.(67) 


Kariuomenės vadai mūšio sėkmę buvo pavedę šv. Kazimierui. Kariai 
šaukėsi jo paramos. Visi pripažino, kad persikėlimas per Dauguvą bei 
stipresnio priešo nugalėjimas pranoko žmogaus jėgas, ir giedojo „(Te Deum 
laudamus“.(68) „Stebėtinas Dievas savo šventuosiuose ... suteikė savo 
tautai stiprybės ir jėgos, palaimintas Dievas“ (Ps 67, 36). 

Salaspilio pergalė. 1588-1630 m. didysis Lietuvos kunigaikštis ir Lenkijos 
karalius buvo švedų karalaitis Žygimantas, Žygimanto Augusto seserėnas. 
Jo tėvui, Švedijos karaliui, mirus, jis nuvyko tėvynėn, karūnavosi ir jos 
karaliumi. Ten pagyvenęs metus, savo vietininku paliko dėdę Karolį, o pats 
grįžo Krokuvon. Dėdė greit ėmė savintis brolėno sostą. Būdamas protestan- 
tas, kurstė liuteronus prieš kataliką brolėną ir visus katalikus; sušaukė 
seimą, kuris visai uždraudė katalikybę, uždarinėjo bažnyčias ir vienuolynus. 
Žygimantas grįžo Švedijon, pasisamdęs 5.000 karių, bet pralaimėjo mūšį. 
Karolio valdžioje atsidūrė visa Švedija. 

Negana to, Karolis su didele kariuomene atplaukė Livonijon, kuri 
priklausė Lenkijos-Lietuvos valstybei. Teko gintis, bet Žygimantui karas 
nesisekė. Tada mūsų kariuomenės vadovybę paėmė Vilniaus vaivada ir 
Lietuvos lauko hetmonas Jonas Karolis Katkevičius. Prieš išvykdamas į 
mūšį, vadas prie šv. Kazimiero karsto maldavo pagalbos tėvynei. Vyskupas 
Benediktas Voina šv. Kazimiero koplyčioje atlaikė iškilmingas šv. Mišias, per 
kurias Katkevičius priėmė šv. Komuniją — „stipriųjų duoną“; vyskupas 
pasakė pamokslą, po pamaldų pašventino gulėjusį ant altoriaus hetmono 
kardą ir su tam tikromis apeigomis jį prisegė vadui. 

Su 3.800 kariuomenės ir 7 patrankomis Katkevičius darė „stebuklus“. 
Didžiausias laimėjimas buvo ties Salaspiliu (Kirchholmu). Karolis artinosi 
prie Rygos su 14.000 armijos. Hetmonas užkirto švedams kelią. Prieš mūšį 
atlaikytos šv. Mišios. Vadas, padrąsinęs karius laimėti ar žūti, nusimetė 
metalinius šarvus, atsiraitė dešinę rankovę, pakėlė pašventintą kardą, 
pirmas puolė priešą, ir lietuviai visai sutriuškino švedus 1605.IX.27. Švedų 
žuvo apie 9.000, keli tūkstančiai pateko nelaisvėn; karo grobio atiteko 20 
patrankų ir 60 vėliavų. Karolis su karių likučiais suskubo į laivus pasprukti. 
Livonija buvo išvaduota. 

Lietuvių laimėjimas nustebino Europą. Katkevičius gavo popiežiaus, 
imperatoriaus, anglų karaliaus ir turkų sultono sveikinimus. Nugalėtojas 
grįžo sveikas, džiūgaudamas dėkojo šv. Kazimierui, dangiškajam savo 
gynėjui.(69) Visa, kas įvyksta gera, didinga, nuostabu, nepadaroma vien 
žmogaus ar vien Dievo, bet bendrai Dievo ir žmogaus. Dievas daugiau ar 
mažiau padeda, o žmogus savo sumanumu, energija, pasiaukojimu veikia, 
Dievo padedamas. 

IŠNAŠOS 


Atvaizdavimas šv. Kazimiero kilmės, stebuklų ir iškilmės, paskelbiant jo 
kanonizaciją Vilniuje, Lietuvos sostinėje, 1604 m. gegužės mėn. 10 d. Spausdinta 
ten pat tais pačiais metais Jezuitų Akademijos spaustuvėje. 

Poetinis vaidinimas švenčiausio ir skaisčiausio Poeto, dieviškojo Kazimiero 
vaizdavimas Partenijos Korporacijos Poetų Pagarbos žodžiais, Vilniuje 1604 m. 
Šv. Kazimiero kunigaikščio triumfas, švęstas aštuonias dienas Šv. Mikalojaus 
Tolentiniečio bažnyčioje Palermo mieste 1636 metais. 

Obchud czeterechsetletniego Jubileusza Kanonizacji sw. Kazimierza w Wilnie w 
dniach 28-30 maja 1922 roku, wydany przez Komisiją odczytową Komitetu 
jubileuszego ... Wilno 1922 r. — Jis anot lietuvių priežodžio, „dėl didelio rašto 
išėjo iš krašto“, šitoje dvidešimties puslapių knygelėje rašoma: šv. Kazimieras 
nemėgęs Lietuvos: joje vos tris kartus tebuvęs ir tai pravažiuodamas: 1480 
metais, 1481 ir prieš pat mirtį 1483 rudenį lig 1484 m. kovo mėn. 4 dienos. — O 
šventasis daugiau laiko gyveno Vilniuje, negu Krokuvoje (Dlugosz, pusl. 33, 
Tomanska). | 
„Jūsų brolis Kazimieras sakydavo, kad po Dievo daugiausia reikia gerbti tiesą“. 
Šv. Kazimiero malda į Švenč. Mergelę. Grafas Aleks. Przezdzieckis, Krokuvoje 
1866 m. 

Ta šv. Bernardo malda, kaip tai įrodė grafas Przezdzieckis, pamėgta šv. 
Kazimiero, 1856 metais buvo išleista Regensbergo aštuoniomis kalbomis: 
lotyniškai, vengriškai, ispaniškai, prancūziškai, lenkiškai, itališkai, graikiškai ir 
vokiškai. Turime ir lietuviškus vertimus dalimis ir ištisai. 

Anų laikų svetimos tautos rašytojas Kvirinas Knogleris šv. Kazimiero kanonizaci- 
jos paskelbimo proga taip apibūdina to meto dvasią mūsų krašte, rašydamas: 
„Lietuva tada buvo ištikimai katalikiška bei religinga, be niektikystės dėmės ir be 
apsimetimo dievota, beveik šventa“ (Ks. A. Lipnicki, Žycie, cuda i czešč šw. 
Kazimierza, wydanie I Wilno 1907, 64 psl.). 

Iškalba taip žavėtasi, jog kartais į bažnyčios sakyklą leisdavo pasauliečius; rašyta 
laiškus Cicerono pavyzdžiu, panašiai mokslinius filosofinio turinio traktatus, 
istorinius aprašymus ... Juose nekartą daugiau dėmesio kreipta į stilių, kaip į 
tiesą; kurta ištisos epopėjos apie pasaulinių valdovų žygius, elegijos, lyrinė bei 
religinė poezija. 

Palengva popiežių Roma, ypač Leono X laikais, tapo humanizmo sostine. Leonas 
X buvo ypatingas šenovės garbintojas, puošnumo šalininkas, iškilmingumo 
mėgėjas, apsistatęs mokslo vyrais, literatais, poetais, dailininkais, dainininkais, 
muzikais, architektais... Drauge visiems malonus, mandagus, prieinamas, 
doras, tris kartus savaitėje pasnikaudavęs, žiūrėjęs bažnytinių apeigų rimties, 
maldingas, niekad niekam neatsakęs prašomas, bent neatimąs vilties, sau labai 
mažai tereikalaująs .. . Statė didingą šv. Petro baziliką, viso katalikiško pasaulio 
katedrą, puošė Vatikano rūmus... Popiežiumi sekė kardinolai, vyskupai; jie 
mūrijo sau pilis, jas dabino meno kūriniais. Sekimas Roma italams, ilgainiui ir 
kitoms tautoms, buvo laikomas gero skonio, puošnaus įsirengimo, dailaus 
elgimosi, kultūringumo bei žmoniškumo-humanizmo požymiu. 


9 Vadinasi, jie nei vieno popiežiaus neatmetė, bet jų nei vieno nepripažino: svyravo, 
nesprendė, katras jų yra tikras popiežius. 

10 Tai klaidatikybė, prasimanyta Jono Huso; atsiskyrusi nuo katalikybės, virto 
tikybine, tautine ir visuomenine revoliucija, patraukusi minias. Husitai platino 
savo klaidas prievarta: šmeižė kunigus, žudė katalikus, užiminėjo bažnyčias, 
griovė vienuolynus, plėšė pilis, degino kaimus ir miestus . . . Sukilėliai brovėsi 
Austrijon, Bavarijon, Lenkijon, Silezijon, Vengrijon. Popiežiai skelbė Kryžiaus 
karus prieš husitus, drumstančius Bažnyčios ir valstybių ramybę. 

11 Jo parašytas memorialas vadinamas „Monumentum pro comitiis generalibus, pro 
reipublicae ordinatione“. 

12 J. J. Kraszewski, Nizerunki xiąžat i krėlėw Polskich. Warszawa 1888, 206-211 p. 

13 Dzieje Polski Illustrowane. Prof. Dr. August Sokolowski, tom. II, Wieden 1897, 
343-352, 377-380 psl. 

14 Tuos sūnus paliko iš ketvirtosios savo žmonos, lietuvaitės, Alšėnų kunigaikštytės 
Sofijos. Žr. Kan. Alekna, Šv. Kazimieras, Kaunas 1927, 7 p.; A. Šapoka, Lietuvos 
istorija, 173 p., Kaunas, 1936; Z. Ivinskis, Šv. Kazimieras ir jo reikšmė Lietuvai 
(rankraštis). 

15 Jonas Kapistranietis buvo gimęs 1385 m. Kapistrano mieste Italijoje. Jo tėvas 
buvo prancūzas. Baigęs teisės mokslus buvo Neapolio karaliaus tarnyboje, 
eidamas prefekto pareigas kaikuriuose miestuose. Karo metu pateko Perugijos 
karaliaus nelaisvėn. Išsivadavęs, tapo pranciškonu. 1437 m. buvo išrinktas 
vyriausiu vienuolijos vadovu. Su pamokslais apkeliavo vidurinės Europos kraštus. 
Jis buvo popiežiaus paskirtas atstovu Vokietijoje. Savo įtaka ir iškalba jis prisidėjo, 
kad 1456 m. Viena buvo apginta nuo Turkų puolimo. Mirė tais pačiais metais. 
Šventuoju jis buvo paskelbtas 1690 metais. V. Bgd. 

16 Božy Rok... pod redakciją ks. Franca Muralewskiego, 1931, Šw. Kazimierz 
Jagiellonczyk, 201-204 p., Adam Kempf ... Niesmiertelne Swieczniki. 

17 Sofija išėjo už Hohenzollerno; josios sūnus Albertas (Albrechtas) buvo paskutinis 
kryžiuočių magistras; jisai sekuliarizavosi, tapo pirmuoju Prūsų kunigaikščiu. 
Kryžiuočiai sunaikino lietuvių padermę Prūsus, kurių vien teliko gyventos 
vietovės — Prūsijos vardas. 

18 a) Ks. Ant. Lipnicki, Žycie, cuda i czešč šw. Kazimierza, wydanie II, Wilno 1907. b) 
Gyvenimas šv. Kazimiero Išpažintojo Lietuvos Karalaičio, Tilžė 1902. c) Bisk. 
Ant. Tyszkiemicz, Krolewska Droga do Nieba, albo žycie šw. Kazimierza 
Krėlewicza Polskiego y W. X. L. opisanie roku 1752, Warszawa. d) Sviatoj 
Kazimir — „segednia“ 1943.III.23, Nr. 62. A. Bičiūnas, Kaunas. 

19 Lig šiol buvo rašoma, kad šv. Kazimieras gimęs Krokuvoje, bet kiti šaltiniai 
tvirtina jį gimus Vilniuje: a) „(Obchėd czterechsetletniego jubileuszu Kanonizacji 
šw. Kazimierza w Wilnie, w dniach 28-30 maja 1922 roku“ rašo, kad Jubiliatas 
gimęs Vilniuje. b) Kanonizacijos paskelbimo proga Vilniaus vyskupas Benediktas 
Voina pamoksle pasakė: „Lietuviai! Jo lopšys tarp jūsų glūdėjo“ (Lipnicki, 89 p.). c) 
Ta pačia proga Vilniaus kapitulos namuose triumfo vartuose buvo atvaizduotas 
„Jo gimimo dienos lopšys“, o vartų piramidėje įrašas: „Šv. Kazimierai, tie, kurių 
tarpe praėjo tavo kūdikystė ir sušvito didelis dievobaimingumas, pavedame tavo 

globai ir užtarimui save“ (A. Lipnicki, 122-124 p.). Minėtais žodžiais ir vaizdais 
rodoma, kad šv. Kazimieras ar nebus tik gimęs Vilniuje. 

Dlugošas buvo lenkų kronikininkas; jis daug buvo rašęs apie Lietuvą, ką, be 
abejo, pasakodavo ir savo mokiniams. Taip Kazimieras susipažino su savo tėvo 
šalies praeitimi. Dlugošas ne sykį važinėjęs pas popiežių, pas čekų ir vengrų 
karalius, pagrindiniai nusimanęs valstybės politikoje bei santykiuose su kaimynais 
ir nesutikęs su karaliumi dėl nesklandumų su popiežiais. 

Tris sykius pėsčias keliavęs Romon pas popiežių, kuriam buvo atsidavęs. Vienos 
tokios kelionės metu buvo apiplėštas; plėšikų klausiamas, ar turįs daugiau pinigų, 
pamiršo turįs užsiūtų apsiauste auksinių; bėgančius plėšikus pašaukė atgal ir 
norėjo auksinius atiduoti, bet šie, pamatę keleivio teisumą, grąžino jam ir tai, ką 
buvo paėmę. Jonas Kantijus buvo labai gailestingas: šelpė vargšus, kartais net 
savo rūbus ar avalynę atiduodamas . . . Nuo pat jaunystės pasižymėjo rimtumu ir 
kilniomis dorybėmis, taigi ir Kazimierui davė gražų pavyzdį. 

Zywot šw. Kazimierza ... przez Jana Czajkowskiego, Warszawa 1901. 
Rankraštis kieno kito, kažkokio italo, rasi Kallimacho, parašytas karalienės vardu: 
„Helisabeta Poloniae Regina Ladislao Panonie Bohemiegue Regis filio carissimo S. 
P. De Institutione Regii pueri“. Al. Przezdzieckis aptiko jį ciesoriškoje Vienos 
bibliotekoje; buvo padaryta nuorašų savo krašto knygynams; pagaliau Zeissber- 
gas jį atspausdino. Nors karalienė jį ne pati parašė, tačiau spaudinys jai nėra visai 
svetimas; jame telpa motinos pažiūros ir dėsniai, taikyti auklėjant gausią jos 
šeimą. Būdinga, kad rašinyje atsispindi kai kurie karaliaus ir sūnaus Kazimiero 
būdo bruožai. Visai neliesiu mokymo pusės: tuokart kitaip mokyta. Trumpai 
paliesiu auklėjimą, kuris tinka ir dabar. 

Rankraštyje nurodoma viską pradėti Dievu: nuo pat kūdikystės pratinti vaiką prie 
maldos, pamaldumo, santūrumo valgyme bei gėrime (net baltą vyną maišyti su 
vandeniu), kalboje atsargumo, be žavėjimosi, juoko ir pykčio; prie skaistybės 
(ištvirkavimas vadinamas apnuodytu medumi). Kad vaikas įgytų drąsos, reikia jį 
leisti prie svetimų žmonių, bet saugoti nuo blogos pataikūnų draugijos. 
Santykiuose su valstiečiais peršamas mandagumas, švelnumas, malonumas, ypač 
su tarnais; saugotis rūstaus, šiurkštaus elgesio, griežto įsakinėjimo . .. 

Kas buvo Kallimachas? Tai italas, gabus žmogus, mokytas, apsukrus politikas . .. 
Buvo susidraugavęs su Lvovo arkivyskupu Gregorium, buvusiu Krokuvos 
akademijos profesorium. Šis gražiai rekomendavo Kallimachą karaliui. Kallima- 
chas įgijo karaliaus pasitikėjimą. Bet kiti apie ateivį leido visokias jam nepalankias 
paskalas: savo krašte sunkiai buvęs nusikaltęs, pasišalinęs iš tėvynės, išvengęs 
bausmės, o čia radęs vaišingą priėmimą ir gerą duoną. 

Dr. L. Kuubala, Szkice historyczne, III, Warszawa 1900, 430 p.; A. Šapoka, Lietuvos 
istorija, 78 p. 

Edward Maliszewski, Przewodnik pogubernji Wilenskiej, Warszawa 7-10 p.; 
Piwszechna Encyklopedja Košcielna, tom. 1-2; Akademija Wilenska, 87 p.; 
Wilenska Djecezja, 243 p. 

Balinski-Lipiiski, Starožytna Polska; Slownik Geograficzny; Catalogus Ecclesi- 
arum .. . Archidioecesis Vilnensis, 1939. 

J. Maceika, Trakai; Nasza ziemia, Pismo Tygodniowe, Wilno 1922, v. 28 Nr. 17; 


Jubileusz šw. Kazimierza; Trakų pilis, Albumas, Vilnius 1952. 


Iliustrowane Žywoty Swietych Polskich, opracowane przez Annę Zakorską, - 
Potulica 1937, 278 p. 

Oltarz nowy ... II zaklad Friedleina Ksiegarnia, 22 p. 

Budrys-Budrevičius, Turystyka Orbis, Okręg Wileūskie, Nr. 3, Marzec 1939, 
Julijonas Walaszynowskis apie tą šventą jaunikaitį rašė, kad klūpojo prieš Dievo 
Motinos paveikslą būdamas panašus į angelą, kurs apsireiškė Švč. Mergelei 
Marijai; vadina jį Lietuvos angelu, Vilniaus miesto Globėju. (O šw. Kazimierzu, 
Krulewicz Polski Warszawa 1934). Iš tikrųjų, tas šventas jaunikaitis buvo didelis 
Marijos, Angelų Karalienės, garbintojas. 

P. Skarga, Visų metų Šventųjų gyvenimai, II, 22, 24 p.; Ks. Jan Kurczewski, Dzieje 
Chrzescijahstwa na Litwie i na Rusi, I t., Vilnius 1914, 68 p. 

Jie sakė, kad moteriška linija nepaveldinti; bet yra faktų, priešingų vengrų 
teigimui, kai nesant vyriškų įpėdinių, sostas atitekdavo moterims. Pavyzdžiui, po 
Zigmanto Liuksemburgiečio sostą paveldėjo duktė Elzbieta ir jos vyras Albertas 
Habsburgas, paskui jų sūnus Vladislovas. Mirus karaliui Vladislovui bevaikiui, 
Lenkijos karaliaus žmona Elzbieta, minėto karaliaus sesuo, ir jos vaikai turėjo 
ginčytiną paveldėjimo teisę. 

Rašoma kaip apie tikrą dalyką, jog karalaitis Kazimieras nė galvoti negalvojęs apie 
Vengijos sostą; jis padėkojęs vengrų pasiuntinams už pasiūlytą garbę ir pasakęs 
apie jokią žemišką karalystę nemąstąs ir jos priimti negalįs. Aiškinama, kad jis 
vykęs Vengrijon tik gimdytojų verčiamas ir pasistengęs vengrų karūną nuo savęs 
atstumti. Kiti sako: jei jis ir norėjęs vengrų sosto, tai ne tiek sau, kiek savo šeimos 
ir dvilypės tėvynės (Lenkijos-Lietuvos) garbei; taip pat norėjęs, kad krikščionys 
būtų ginami nuo turkų puolimų. Jis išsirengęs žygin į Vengriją tik vengrų 
prašomas ir tėvo liepiamas. 

Podręcza Encyklopedia Košcielna, XXI, 59 p. 

A. Prochaska, Nyprawa šw. Kazimierza na Węgry (Ateneum Wilenskie, zeszyt 1, 
2, Wilno 1923.). 

Žywot šw. Kazimierza ... przez ks. Jana Galkowskiego, Warszawa 1901, 9 p. 
Obchėd 400-letnego Jubileusza Kanonizacij šw. Kazimierza, Wilno 1922; 
Antonina Domanska rašo apie Jan Dlugosz, kuris tuomet buvo nominuotas 
Lvovo arkivyskupas. Jis kartą bekalbėdamas karališkoje šeimoje su buvusiais savo 
mokiniais-karalaičiais ir užsiminęs, kur kas dabar esąs, pasakė: „Vladislovas jau 
karaliauja, Kazimieras daugiau būna Vilniuje, negu Krokuvoje“. (Antonina 
Domariska, Powiešt z czas6w Krėlowania Kazimierza Jogiellonczyka. Nakladem 
šw. Wojciecha. Poznan-Warszawa-Wilno-Lublin, 154 p. 

Šapoka, Lietuvos istorija, 191 p.; Kraszewski, Wilno, 163 p. Slowo, Wilno 1929.III.3 
ir Slowo 1937.III.4 „Z teki posmiertnej Czeslawa Jankowskiego“ rašoma: „1478 
metais, kai pasirodė, kad aplinkybės neleis karaliui ilgesnį laiką pasilikti Vilniuje, 
jis pavedė dvidešimtmečiui sūnui Kazimierui save pavaduoti Lietuvoje, reziduo- 
jant Vilniaus pilyje“. — Kai kas bandė įrodyti, jog karalius pasilikęs Lietuvoje, o 
sūnų Kazimierą pasiuntęs Lenkijon, kuris ten dvejus metus pavadavęs tėvą. (Fr. 

Papėe, Studye i szkice, Warszawa 1907, 147 p.). Bet Ant. Prochaska prasitaria: ,„Tas, 
kuris per kiaurą dieną darbuojasi valstybės kanceliarijoje, valdydamas kraštą, kurs 
tvarkė finansus ir vedė tėvo politiką... naktimis gulėjo kryžmais Vilniaus 
bažnyčių prieangiuose“ (Ateneum Wilenskie, Nr. 2, 135 p.). Tas pats Papėe rašo: 
„Tradicija teigia, kad naktimis jis lankė Vilniaus bažnyčias“ (Ateneum Naukowe i 
Literackie, 1896, I t., 525 p.). 

Czeska-Macynska, Sw. Kazimierz Krėlewicz, Poznan-Warszawa-Wilno-Lublin 1933, 
19 p. 

Przegląd Powszechny, 1912, II t., 72 p. 

Ateneum Wilenskie, Wilno 1923, Nr. 2, 126 p. 

Prof. Feliks Koneczny, Litwa a Moskwa w latach 1449-1492, Wilno 1929, 299-304 
p. 

1324 metais popiežius Jonas XXII, rašydamas Gediminui, adresuoja raštą: 
„Kilniam ir Garbingam Vyrui, Lietuvių ir daugelio Rusų karaliui“. 

Dar ir dabar kai kuris stačiatikių hierarchų nori vadintis popiežium: 1948.VII.7 
Maskvos iškilmėms Rusijos cerkvės autokefalijos 500 m. sukakties proga atsiuntė 
telegramą pasirašęs — Kristofor, Aleksandrijos ir visos Afrikos Papa ir 
Patrijarchas. (Žurnal Moskovskoj Patriarchii, 1948.V.9). 

Brokhaus i Efron, Enciklopedičeskij Slovar, XXIV t., Florentinskaja Unija, 818-829; 
Ks. Biskup, Edv. Likowski, Unija Brzeska, II, Warszawa 1907, Wstep, 17-29 p.; 
Ateneum Wilenskie, Wilno 1923, Nr. 1, 56-64 p., Nr. 2, 126-137 p. 

Jau seniau, totoriams sunaikinus Kijevą, metropolito rezidencija pradžioj buvo 
perkelta į Volinijos Vladimirą, vėliau į Maskvą apie 1328 m.; iš ten buvo valdoma 
Rusės-Kijevo metropolija. Ilgainiui Maskva darėsi stačiatikybės centras, kaip 
seniau yra buvęs Konstantinopolis. 

Karalius, neatgrasintas brolio Vladislovo žuvimu kare su turkais, norėjo būti 
vertas jo įpėdinis. Jis pasidarė išvadą, jog Vengrija turėjo būti jo šeimos įtakoje, 
kad neįvyktų kokių netikėtumų, kartu ir Čekija, kad jos būtų įtrauktos lygon 
prieš turkus. Karalius, 1466 m. susigrąžinęs Baltijos pakraščius, dabar norėjo 
užimti Juodosios jūros krantus, išvyti turkus iš Europos. Tokia Jogailaičių 
hegemonija turėjo būti naudinga visai krikščionijai. 

A. Zahorska, Iliustrowane Žywoty Swigtych Polskich. Potulica 1937, 274-282 p. 
A. Prochaska, Wyprawa šw. Kazimierza na Węgry, Ateneum Wilenskie, Nr. 2, 
Wilno 1923, 132 p.; Papėe, Polska i Litwa na przelomie wiekėw srednich. Krakow, 
nakl. Akademiji Umiejetnošci, 25 p. Nusiteikimas lietuviškosios Rusės Romos 
katalikų Bažnyčios atžvilgiu buvo persisunkęs tiesiog neapykanta. Pagal 
kanauninką Sacranuą, gavusį žinias apie katalikų Bažnyčios būklę Lietuvoje iš 
vyskupo Taboro, didysis prakeikimas, Rytų Bažnyčios skelbiamas popiežiui ir 
katalikams Didįjį Ketvirtadienį, buvo vartojamas ir katalikiškoje Lietuvos 
valstybėje. 


52 Oršos mūšis buvo didžiausias lietuvių laimėjimas, beveik toks, kaip Žalgirio 

pergalė, kur Vytautas sumušė kryžiuočius. Hetmonas Konstantinas Ostrogiškis 
turėjo kariuomenės 30.000, o nugalėjo Maskvos 80.000 karių, iš kurių 30.000 
žuvo karo lauke, o pats vadas su 1.500 bajorų bei karių daugybe pakliuvo 


nelaisvėn. Vilniun grįžtančiam karaliui Žygimantui II gyventojai surengė 
iškilmingą sutikimą: sveikino jį kaip „tėvynės gelbėtoją ir tėvą“. Vilniečiai turėjo 
progos stebėti vedamus belaisvius, nešamas kare paimtas Maskvos kariuomenės 
vėliavas, kurios buvo sukabintos Vilniaus katedroje. 

Karaliui buvo sunku pritarti Ostrogiškio prašymui: iš vienos pusės buvo jo 
pranokėjų draudimas statyti naujas cerkves, iš antros — Ostrogiškio įžadai bei 
karo nuopelnai. Karalius atsiklausė „Ponų Tarybos“, kuri valstybiniais sumeti- 
mais pritarė Ostrogiškiui, kad rusus stačiatikius laikytų ištikimybėje karaliui, 
prieš kurį Maskvoje kurstė išdavikas M. Glinskis. Dar prie karaliaus Aleksandro 
ponų tarpe ėmė vyrauti rusų kilmės bajorai, kartu ir Glinskis; Žygimantui 
valdant, jis pasitraukė į Maskvą, tapo kunigaikščio Vosyliaus III patarėju ir buvo 
karų su Lietuva kurstytoju. 

53 Popiežiaus pasiuntinys poetas Jokūbas Pisonis, kuriam nesisekė diplomatijoje, 
teišbuvęs 1514 m. apie du mėnesius Vilniuje, pamatęs stačiatikius, jų elgesį, 
daugėjančias turtingas jų cerkves, pajuto kartėlį. Jis parašė „De Lithuania“ 
eilėraštį, kurį baigia žodžiais: „„Tellus Lithuaniae, velebis, in gua, crede mihi, nec 
Deus esse velim“. (Ateneum Wilenskie, zesz. 5-6, 136 p.). 

54 Ks. Jan Fijalek, Czešė šw. Kazimierza, Ateneum Wilenskie, zesz. 5-6, Wilno 1924, 
133-135, 146-158 p; Ks. Jan Urban, Sw. Kazimierza Akcija Unija. Oriens, 
dwumiesiecznik, pošwi-cony sprawom religijnym wchodu, Krakėw 1933, Rocznik 
L, zesz. I, 10-14 p. 

55 Theatrum (vaidinimas) s. Casimiri ... Vilnae 1604, 5 p. 

56 Scriptores rerum prussicarum, IV, 68 p. 

57 Taip rašė Przemyslio vyskupas Jonas. 

58 Batiuškov, Bielorusija i Litva, S. Peterburg 1890, 137 p. 

59 Briancev, Istorija litovskogo gosudarstva s drevnich vremion, 292 ir 300 p. 

60 Papėe, Studyja i szkice, 149 p. 

61 Jozef Jodkowski, Grodno, išl. Vilniuje 1923, 2-10 p. 

62 Ateneum Wilenskie, 1925, zesz. 9, 96-103 p. 

63 Pskovskaja Letopis, izdannaja na išdivenije obščestva istorii i drevnostej 
Rossijskich, pri Moskovskom Universitete M. Pogodym. Moskva, v. Uniersitets- 
koj tipografii, 1837, 61 p. 

64 Powiešč z czasow panowania Kazimierza Jagiellonczyka ... 234-238 p. (Naklad 
Ksieg. Sw. Wojciecha, Poznan-Warszawa-Wilno-Lublin). 

65 Znicz, wydany przez J. Kreczkowskiego, Wilno 1835, 215-226 p. 

66 Sw. Kazimierz Krėolewicz. Obrazek historiczny na tle uwozesnych stosunkėw 
spoleczno-politycznych przez Ludwika z Lukaszewicz. Bytom 1904, 129-132 p. 

67 Theatrum (vaidinimas) S. Casimiri... Vilnae 1604, 10 p. Bet Ateneum 
Wilenskie, Wilno 1924, zesz. Nr. 153, įrodinėja, kad karališkųjų Krokuvos rūmų 
kronikoje, kur aprašytas Polocko pilies apgynimas, neminimas šv. Kazimieras. Tik 
kronikininkas Bernardas Vapovskis įrašęs savo kronikon kaip pamaldžią nuomonę, 
kad anas jaunikaitis buvęs šv. Kazimieras. Esą galima pasakyti, kaip iš istorinio 
įvykio kilęs pasakojimas pamažėli keitėsi, kol galutinai XVII šimtmečio pabaigoje 
susiformavęs. 

Imperatoriaus Maksimilijono I prašymas popiežiui Leonui X šv. Kazimiero 
kanonizacijos reikalu. Originalas Vatikano archyve. 


Popiežius Klemensas VIII Brevijoriaus lekcijoje užrašė: in solo, guasi duce 
praevo (lyg vadas kariuomenės priešakyje). Dabar Brevijoriaus VI-je lekcijoje 
sakoma: in aere apparens (pasirodęs ore), visai neminint rusų. Hagiografinė 
kūryba nelabai paiso istorinės pozicijos. Ir legatas Zakarijas Ferreris, gyvo 
tikėjimo retorikas; vaizdingai perdavė gilios pagarbos jausmus, kuriais vadovavosi 
anais laikais vilniečiai šv. Kazimiero atžvilgiu. 

68 Teodor Narbutt, Dzieje narodu Litewskiego, X t. ,,„Zwyciestwo pod Polockim cud“, 
133-135 p. 
69 A. Šapoka, Lietuvos istorija. Kaunas 1936, 304-307 p. 

ŠV. KAZIMIERO 
KANONIZACIJOS BULOS MĮSLĖ 


ZENONAS IVINSKIS 


Gardo vyskupo Zacharijaus Ferreri triūsas Vilniuje neliko be vaisių. 
Pirmiausia jis surinko nemaža žinių apie Kazimiero šventą gyvenimą ir 
pomirtinius jo stebuklus. Nors ir ne visa surašė į savo „Vita B. Casimiri“, 
bet tas jo darbas buvo pagrindas kitiems šv. Kazimiero gyvenimo 
aprašymams, ypač XVII amžiuje, kai po pirmosios reformacijos bangos 
katalikybė Lietuvoje vėl ėmė atsitiesti. Visa popiežiaus legato surinkta 
medžiaga turėjo pasiekti Romą ir padėti kanonizacijos bylą baigti. Paprastai 
ir manoma, kad Zacharijaus Ferreri atliktas Vilniuje informacinis procesas 
davė pagrindą Leonui X Kazimierą kanonizuoti dar 1521 metais, kai tas 
Medičių popiežius tebebuvo gyvas. Jis mirė 1521 metų pabaigoje. Bet ar tais 
metais Kazimieras iš tikrųjų buvo Šventuoju paskelbtas? 

Popiežiaus legatas Zacharijus Ferreri 1521 pradžioje dar buvo Torne.(1) Jį 
ten randame 1521 m. balandžio 8 d. Ligi to laiko pats pristatyti Romai 
dokumentų negalėjo. Galėjo juos pasiųsti per kitą asmenį tiesiai iš Vilniaus, 
kai tiktai baigė liudininkus apklausti. Bet tuo atveju ligi popiežiaus Leono X 
mirties tebūtų likę ne daugiau kaip dešimt mėnesių kanonizacijos bylai 
baigti. Žinoma, ir per tokį trumpą laiką galima buvo kanonizacijos procesą 
baigti ir Kazimierą oficialiai paskelbė šventuoju. Taip ir galvojama nuo seno; 
taip ir rašoma visose enciklopedijose, straipsniuose ir knygelėse apie šv. 
Kazimierą. Kunigai savo brevioriuose taip pat skaito, kad popiežius Leonas 
X Kazimierą įrašė į šventuosius. Tas pats dar tiksliau parašyta Romos 
šventųjų knygose (Martyrologium Romanum). Ten kovo 4 skiltyje 
skaitome, kad palaimintasis Kazimieras, kurio kūnas yra Vilniuje, Lietuvoje 
(Vilnae, in Lituania), popiežiaus Leono X buvo įrašytas į šventųjų skaičių. 
Pagaliau ir popiežiaus Klemenso VIII brevėje, kuria 1602 metais buvo 
atnaujintas šv. Kazimiero kultas, pasakyta, jog Kazimieras „popiežiaus 
Leono X... buvo įrašytas į šventuosius“.(2) 

Vilniškis trijų rankų šv. Kazimiero paveikslas, pieštas apie 1536 m. pagal dingusį 
originalą. 

Švento Kazimiero paveikslas su trimis rankomis. Ligi šiol jis buvo šv. Kazimiero 
altoriuje Vilniaus katedroje (padengtas sidabru). Pieštas apie 1536 m. pagal dingusį 
originalą. 

Visa tai buvo pakankamas pagrindas teigti, kad Leonas X užbaigė 
Kazimiero kanonizacijos bylą ir parašė bulą, paskelbusią jį šventuoju. Tačiau 
nei Romoje nei Vilniuje jokių tos bulos žymių ligi šiol nerasta. Tada buvo 
galvojama, kad ji dingusi pačioje Romoje, kai Zigmanto pasiuntinys Erazmas 
Ciolekas, galėjęs ją turėti, miręs Romoje epidemijos metu 1522 metų lapkričio 
mėnesyje. Kai kas dar mano, kad popiežiaus bulą galėję vežtis kiti Lietuvos 
pasiuntiniai ir ją pakeliui praradę ar kur palikę. Ta mintis buvo pakartota 
lietuvių spaudos Vokietijoje (1948), kai pasklido žinia, jog kan. Pr. 
Penkauskas, gyvenęs prie vieno Austrijos vienuolyno (Sigharting), jo 
bibliotekoje radęs naujų dokumentų, liečiančių šv. Kazimierą. Tuojau 
prisiminta ana nesurandama bula. Tačiau kan. Pr. Penkauskas, miręs 1951 
m., tebuvo užtikęs pilnesnį bolandistų leidinį „Acta Sanctorum“, kurio 
Lietuvoje neturėta. Viename to leidinio tome išspausdinta apie šv. 
Kazimierą visa medžiaga (iki 1668 metų), kiek jos tada buvo žinoma. Ji yra 
paskelbta su garsaus bolandisto Papaenbrocho komentarais.(3) Bet visa, ką 
bolandistai surinko, perspausdinę net Ferreri ir Sviencickio knygutes, šv. 
Kazimiero tyrinėtojų jau seniai sunaudota. 


Nesurandant Leono X bulos, bet ir neatsisakant minties, kad jis 
Kazimierą priskyrė prie šventųjų, reikėjo kaip nors paaiškinti Klemenso VIII 
brevę, kuri 1602 metais formaliai patvirtino šv. Kazimiero kultą. Daug kas 
griebėsi aiškinti kad 1521 metais buvusi tik beatifikacija, o 1602 metais 
užbaigta ir kanonizacija. Rodos, pirmas taip sprendė Fr. Papėe,(4) lenkų 
istorikas, vidurinių amžių specialistas. Deja, XVI amžiuje dar nebuvo 
dvigubo šventajam paskelbti proceso kaip yra dabar. Beatifikacijos ir 
kanonizacijos procesai buvo nustatyti tiktai popiežiaus Urbono VIII 
konstitucijos “Coelestis Hierusalem“ (1634 liepos 5). Anksčiau tų dvigubų 
reikalavimų nebuvo, tai ir Kazimieras, kaip pamename, Romos konstitorijos 
nutarimų aktuose vadinamas beatus — palaimintas, nors dar buvo tik 
pradėta jo šventumas tyrinėti.(5) Kam tada po ketverių metų būtų prireikę 
atskiros bulos jam palaimintuoju skelbti? Jis turėjo būti paskelbtas tiesiai 
šventuoju. Bet čia ir iškyla didžioji mįslė, ar Leonas X dar suspėjo Kazimierą 
kanonizuoti? 


KANONIZACIJOS BULOS NĖRA 


Vatikano archyvuose aptikti 1521 metų bulos bet kokių pėdsakų, galima 
sakyti, yra beviltiška. Registrų knygose terandame žymių, kad Leono X 
laikais Vilniaus vyskupijai buvo pasiųsta per 10 bulų. Jos visos atžymėtos ir 
sutrauktuose išsiunčiamųjų raštų sąrašuose. Anos bulos nėra palikusios jokio 
ženklo. Tačiau gerai žinoma, kad iš Leono X laikų Vatikano archyve yra 
didelių spragų. Dėl to galima būtų manyti, jog bula dingo pačioje Romoje, jei 

neužkliūtų kiti įrodymai, kurie verčia trumpai išspręsti mįslę: tokios bulos, 
kuria Leonas X būtų paskelbęs Kazimierą šventuoju, iš viso nėra buvę. 

Popiežiaus Leono X laikais buvo tik pradėta Kazimiero kanonizacijos byla 
ir įsakyta vietoje rinkti įrodomąją medžiagą. Pačioje Romoje nebuvo net 
sudaryta kardinolų komisija, kaip pavyzdžiui Florencijos arkivysk. Antonino 
kanonizacijos byloje (1518).(6) Vicekanclerio aktai nerodo, kad Lietuvos 
karalaičio kanonizacija būtų jau tiek pasistūmėjusi, jog būtų reikėję komisiją 
sudaryti. Net ir 1521 metų pabaigoje, kai vysk. Zacharijas Ferreri pargrįžo iš 
Vilniaus, o Leonas X gyveno paskutinius savo mėnesius, nieko daugiau 
nepadaryta. Dėl to Vatikano dokumentuose nieko apie Kazimierą ir 
neužtinkame ligi pat Leono X mirties (1521 gruodžio 1). Jisai Kazimiero 
kanonizaciją pradėjo, bet bylos neužbaigė. 


Lietuvoje ir Lenkijoje popiežiaus legatas tačiau buvo palikęs aiškų 
įsitikinimą, kad kanonizacija Romoje greitai bus užbaigta. Taip tikrindamas, 
jis pats neabejojo, ir remdamasis Vilniuje surinktais dokumentais, neturėjo 
pagrindo kitaip galvoti. Atsisveikindamas su karaliumi Zigmantu Senuoju 
Ferreri dar gavo už tarpininkavimą taikai su vokiečių ordinu pasižymėjimo 
ženklą — teisę prie savo herbo prisidėti Lenkijos erelį. Neliko ir Zigmanto 
dvare abejonės, kad kanonizacija tuoj bus pradėta. Bet Romoje 1521 metais 
nieko nebebuvo spėta padaryti. 


Tačiau negalima būtų teigti, kad nebuvo parašytas joks raštas šv. 
Kazimiero garbinimo ar atlaidų reikalu, kai Zacharijas Ferreri pargrįžo į 
Romą. Žinome, kad dar popiežius Aleksandras VI buvo suteikęs atlaidus už 
Kazimiero koplyčios lankymą. Jeigu jis atlaidais skatino lankyti mirusiojo 
karalaičio kapą, tai Leonas X galėjo jau leisti ir melstis į mirusįjį, garsėjantį 
stebuklais. Gal būt, Kazimiero kulto reikalu Roma ką nors ir rašė, nors apie 
tai neturime jokios žinios. Bet yra visai aišku, kad kanonizacijos iškilmių 
Leono X laikais neįvyko. Tam yra keli įrodymai. 


Pirmiausia reikia pastebėti, kad apie Kazimiero kanonizaciją 1521 metais 
nutyli pora stambių bažnytinių leksikonų. Žinomajame Vysk. M. Buchber- 
gerio leksikone (Lexikon fuer Theologie und Kirche) Krokuvos universiteto 
prof. Tadas Glemma,(7) rašydamas apie šv. Kazimierą, pastebi, kad jis 
„Šventuoju greičiausiai paskelbtas 1604 m.“ Savo tvirtinimui paremti jis 
neduoda jokių argumentų, bet pastabą reikia laikyti tikra; tik Kazimiero 
kanonizacija dvejais metais pavėlinta (turėtų būti 1602 m.). Antra, 
Bažnyčios istorijos ir bažnytinės geografijos leksikone (Dictionnaire 
d'historie et de geographie ecclesiastigues), pradėtame leisti kardinolo 
Baudrillart, straipsnio apie šv. Kazimierą autorius P. Davidas pastebi, kad po 
Zacharijaus Ferreri tyrinėjimo kanonizacijos byla buvusi neužbaigta, o per 
politinius ir religinius neramumus Lietuvoje XVI amžiuje šv. Kazimiero 

garbinimas buvo sumenkęs;(8) apie popiežiaus Leono X bulą neužsimena nė 
žodžio. 

Žinomas lenkų Bažnyčios istorikas, prof. kun. J. Fijalekas, kuris buvo 
pripažintas dideliu ano meto šaltinių žinovu, jau 1924 m. yra pateikęs 
neabejotinų duomenų, kad XVI amžiuje Kazimiero kanonizacija nebuvo 
užbaigta. Duodamas Vilniaus miesto aprašymus iki XVII amž. pusės, jis ten 
įglaudė dokumentuotą savo paskaitą apie šv. Kazimierą ir jo santykius su 
rusų schizma (Ateneum Wilenskie, II, 1924, 131-158). Jeigu bent į porą 
pagrindinių Fijaleko išskaičiuotų įrodymų būtume prieš 30 metų atkreipę 
dėmesį, jau žymiai anksčiau būtų paaiškėję, jog 1521 metais nieko nebebuvo 
padaryta Kazimiero kanonizacijai privesti prie pabaigos. Tai yra istorinis 
faktas, ir jam paremti yra eilė įrodymų. 

Atsiverčiame dar garsiąją „Popiežių istoriją“,(9), parašytą nemirštamo 
popiežių istoriko Ludviko Pastoriaus. Jisai labai rūpestingai yra sužymėjęs ir 
vietomis net labai plačiai aprašęs kiekvieno popiežiaus atliktas kanonizacijas. 
„Popiežių istorijos“ tome, kuris liečia Leono X laikus, L. Pastorius pamini 
keturių šventųjų kanonizacijos procesų bylas, bet apie šv. Kazimierą 
neužsimena nė žodžio. Iš tų keturių bylų tiktai viena buvo užbaigta. Ja 
ypatingai rūpinosi Prancūzija. Kanonizuotas buvo italas Pranciškus Paulietis 
(1508), Mažiausiųjų Brolių (Fratres Minimi) Ordino kūrėjas. Šis šventasis 
buvo paruošęs mirčiai Prancūzijos karalių Liudviką XI, ir paskutinius 25-ris 
savo amžiaus metus (mirė 92 metų) turėjo daug įtakos visam karaliaus 
dvarui. Kiti trys kanonizacijos procesai nebuvo užbaigti, net ir Florencijos 
arkivyskupo Antonino, Leono X tautiečio iš Toskanos; popiežius mielai būtų 
norėjęs matyti jį altoriaus šlovėje.(10) 

Liudvikas Pastorius pastebi, jog kanonizacijos bylos buvo su dideliu 
kruopštumu vedamos, dėl to nesulaukdavo greitos pabaigos.(11) Tiesa, apie 
vysk. Zacharijaus Ferreri veiklą L. Pastorius užsimena, bet visai kitu 
atžvilgiu;(12) apie šv. Kazimierą rašo tik tada, kai jo kultą formaliai 
atnaujino Klemensas VIII.(13) 

Taigi, iš Liudviko Pastoriaus veikalo, — o pro jo dėmesį nepraėjo net 
visai smulkūs popiežių gyvenimo įvykiai, nes genialus istorikas sunaudojo 
nuostabiai daug nespausdintos medžiagos net ir iš Rytų Europos archyvų 
(pasiekė Petrapilį!), — matyti, ką Leonas X kanonizavo. Šv. Kazimiero tame 
skaičiuje nėra. Paskutines abejones čia išblaško pats Vatikano archyvas. 

Šešioliktajame amžiuje, kaip ir dabar, žymesnieji religinio bei politinio 
gyvenimo įvykiai, surišti su popiežių rūmais ir jų aplinka, būdavo surašomi į 
ceremonijų magistro dienoraštį. Tasai popiežiaus dignitorius (ceremoniarum 
magister) taip pat nustatydavo ceremonialo taisykles ir pravesdavo pačias 
iškilmes. Pro jo dėmesį nepraeidavo nė vienas žymesnis įvykis Romoje, ypač 
kanonizacija. 

KAS TAS BEVARDIS PALAIMINTASIS? 


To paties meto, kaip ir vysk. Paris de Grassis dienoraštis, yra dar kiti 
svarbūs užrašai — tai popiežiaus dignitoriaus Blažiejaus Ceseniečio (Blasii 
de Cesena) „Annotationes“.(21) Juos galima būtų lyginti su mūsų vysk. M. 
Valančiaus „Pastabomis pačiam sau“. Tačiau ir tose reikšmingose B. 
Ceseniečio „Pastabose“ Kazimiero kanonizacijos klausimu nieko nerandame. 
Tai dar sustiprina ankstyvesnę išvadą, kad Leono X laikais Kazimiero 
kanonizacijos byla nebuvo užbaigta. 

Šiai minčiai paremti turime dar popiežiaus Klemenso VII vicekanclerio 
užrašus,(22) kurie yra išsilikę ir nuorašų knygose.(23) Ten randame pasakyta 
(1526 gruodžio 17), kad „buvo pateiktas procesas iš Lenkijos užbaigti 
kanonizacijai P(alaimintojo) . ..“ ir kad popiežius tą reikalą pavedė „dviem 
kardinolam ir dviem Romos Rotos teisėjam-vienuoliam“.(24) Vadinasi, tik 
1526 metais sudaryta atitinkama komisija, kurios būtų reikėję žymiai 
anksčiau, jei šv. Kazimierą kanonizuoti būtų ruošęsis popiežius Leonas X. 
Neaiškumą sudaro tiktai neįrašytas palaimintojo vardas, kurį atstoja viena 
raidė B su daugtaškiu ... (vadinasi, Beatus, Palaimintasis ...). Vardas 
neįrašytas arba dėl to, kad gerai jo nežinojo pats raštininkas, arba buvo 
vartojama įprasta tam reikalui formulė. Svarbiausias gi buvo dalykas — 
atžymėti, jog sudaryta komisija. Komisijos nariai turėjo gerai žinoti, koks 
uždavinys jiems pavedamas. 

Vardu nepasakytas palaimintasis čia turėjo būti ne kas kitas, kaip 
Kazimieras. Tai pastebėjo jau lenkų istorikas J. Korzeniowskis (1894), pirmas 
pradėjęs Vatikano archyve rankioti mokslinę medžiagą, liečiančią Lenkiją, ir 
radęs tą įrašą.(25) Lenkijoj tuo metu nebuvo kito kandidato į šventuosius, o 
Lietuva būdavo supinama su Lenkija, nes jau tada sudarė jungtinę valstybę 
su vienu valdovu. Vatikano archyve yra daug įrodymų, kaip Lietuva 
palaikoma lenkų kraštu. Antai, ir apie grynai etnografines Lietuvos 
vyskupijas (Medininkų ir Vilniaus) rašoma, kad jos esančios „in Polonia“. 
Dėl to ir aną įrašą, jog „buvo pateiktas procesas iš Lenkijos užbaigti 
kanonizacijai“, reikia suprasti taip, jog iš Lietuvos vyskupų (gal būt, ir iš 
Lenkijos) gauta papildomos medžiagos, reikalingos Kazimierui pripažinti 
šventuoju. Tada tikta sudaryta oficiali tam reikalui komisija (1526 gruodžio 
17). 

KALBA KAZIMIERO STEBUKLAI 


Vilniaus kapitulos aktai taip pat rodo, kad katedroje palaidotas 
Kazimieras, nors ir garsėjęs stebuklais, ligi 1521 metų dar negalėjo būti 
pripažintas šventuoju. Tai būtų atsispindėję kapitulos dokumentuose, 
kuriuose vėliau labai dažnai užtinkame šv. Kazimierą minint. Tuo tarpu iš 
1521-1525 metų tėra išlikusios žymės tik keturiuose protokoluose, ir ten 

rašoma ne apie ką kitą, o apie rinkliavas pal. Kazimiero kanonizacijos procesui 
vesti.(26) 

Katedroje, karalių koplyčios viduryje, kur šalia Kazimiero buvo 
palaidotas ir jo brolis Aleksandras, buvo įtaisyta pinigams dėti dėžutė 
(karbonka) su trimis užraktais. Buvo gausiai aukojami lietuviškieji grašiai ir 
auksiniai dukatai.(27) Taip pat buvo daug aukojama vaško.(28) Vilniaus vysk. 
Jonas „iš Lietuvos kunigaikščių“ 1525 m. spalių mėn. 5 d. reikalavo iš 
kapitulos, kad ji grąžintų į šv. Kazimiero („divi“) fondą paskolintus iš ten 
pinigus, kurie yra skirti kanonizacijai.(29) Po dviejų dienų (spalių 7) kapitula 
atsakė vyskupui raštu ir paaiškino, kad ji pagal susitarimą pasidalinanti 
pinigines aukas, sudedamas ant altorių, „išskyrus apžadus (votus) sidabru 
bei vašku ir dedamus į dėžutę pinigus, skirtus Kazimiero kanonizacijai, ir 
labai sąžiningai juos saugojanti“.(30) 

Taigi, Vilniuje aukos buvo renkamos dar nebaigtai kanonizacijai, kas jau 
anksčiau paaiškėjo iš Vatikano archyve surastų dokumentų. Kad būtų dar 
galima rasti tuo klausimu visai naujos ir netikėtos medžiagos kituose 
archyvuose, pavyzdžiui Florencijos, yra beviltiška.(31) Jos negali ten būti, 
kadangi ligi 1526 metų nebuvo jokios Kazimiero kanonizacijos. 

Galima dar teirautis, ką sako ano meto kronikų autoriai, kaip lenkas 
Bernardas Wapowski.(32) Jo išleistoj (1535) kronikoje randame aprašytą šv. 
Kazimiero pasirodymą prie Polocko lietuvių kariuomenei (1518). Tą 
stebuklingą šv. Kazimiero apsireiškimą pamini ir Zacharijas Ferreri,(33) 
tačiau tiksliai nenurodo vietos. Kartais dėl to painiojamasi ir rašoma apie du 
skirtingus stebuklus. B. Wapowskis, tiksliai jį aprašęs, apie Kazimiero 
kanonizaciją vis dėlto neužsimena. Negi tokį neseną ir reikšmingą faktą 
kronikos autorius būtų nutylėjęs? Priešingai, savo tyla B. Wapowskis 
susigretina su vysk. Paris de Grassis ir B. Cesaniečiu, kurių užrašai taip pat 
tyli. Visa tai rodo, kad Kazimiero kanonizacija nebuvo dar baigta nė 
popiežiaus Klemenso VII laikais. Tas Medičių popiežius mirė 1534 m. 

Vilniaus kapitulos aktai ir toliau parodo vis dar nebaigtą Kazimiero 
kanonizaciją. 1539 metais Romon vyko Zigmanto Senojo pasiuntinys Jonas 
Vilamovskis, Kamieneco vyskupas nominatas. Jis gavo aiškią instrukciją 
prašyti popiežiaus, kad karaliaus brolis — „divus Casimirus“ — būtų 
įrašytas į šventųjų skaičių. Buvo pabrėžta, kad jo šventas gyvenimas esąs 
dokumentuotai paliudytas stebuklų ir daugybės žmonių pareiškimų.(34) 

Praėjo tačiau dar keli dešimtmečiai, ir vis šv. Kazimiero garbinimo 
klausimas nebuvo dar užbaigtas. Pav., Vilniaus vyskupas Jurgis Radvila 1582 
vasario 25 išleido, ganytojišką laišką ir jame paskelbė visas Vilniaus 
vyskupijoje švenčiamas šventes. Tame sąraše dar nebuvo šv. Kazimiero 
šventės.(35) Iki XVI amž. galo vis dar nėra autentiškų įrodymų apie 
Kazimiero kanonizacijos pabaigą. 

Kardinolų konsistorijos posėdžio Romoje protokolas, kuriuo duota eiga šv. 
Kazimiero kanonizacijai. Protokolai Vatikano archyve. 

ŠVENTOJO SOSTO IŠTARMĖ 


ZENONAS IVINSKIS 


Kazimiero kanonizacijos nudelsimą, gali mums paaiškinti XVI amžiaus 
pradžios neramumai — politinės, religinės kovos bei Romą užtvinęs 
algininkų siausmas, istorijoje vadinamas „Sacco di Roma“.(1) Tas baisus 
„Romos apiplėšimas“ įvyko 1527 m. gegužės mėn., miestą užėmus 
imperatoriaus Karolio V kareiviams. Jie taip siautėjo, degino ir žudė 
kerštaudami už tai, jog jiem tinkamai neatlyginta, kad miesto vaizdas turėjęs 
net „gatvių akmenis sugraudinti.“ Siautėjimo metu pridaryta neatitaisomų 
nuostolių archyvam, bibliotekom ir bažnytiniam menui. Šv. Petro aikštėje 
kareiviai degino brangius gobelenus, kad iš auksu siuvinėtų audinių 
ištirpytų brangųjį metalą. Popiežius Klemensas VII su dalimi kardinolų buvo 
užsidarę Angelo pilyje. Jis vėliau pareiškė, jog visi slaptosios kanceliarijos 
aktai buvo patekę į rankas įdūkusios soldateskos.(2) Tada galėjo dingti ir 
Kazimiero kanonizacijos bylos, pradėtos tiktai prieš šešis mėnesius, nes ir 
Apeigų kongregacijos archyvo bylose nerandama apie šv. Kazimierą nė 
menkiausio raštelio. 

Tuo metu Vakarų Europoje buvo taip pat siausmo dienos — reformacijos 
jaistrintos religinės kovos kėlė nerimą. Jos Romai sudarė didelio rūpesčio, 
kuris kitus reikalus stūmė į šalį, o tarp jų ir Kazimiero kanonizaciją; jai 
užbaigti, galimas daiktas, būtų tekę dokumentinę medžiagą telkti iš naujo. 
Niekas tuo Romoje toliau nesirūpino. Neklabeno jos nė Lietuva, kur religinis 
gyvenimas, reformacijai besiskverbiant, irgi sutriko. Apie Kaziiero kanoni- 
zaciją ištisus dešimtmečius nebuvo kalbos. 

Kazimiero kanonizacija, kaip matėm, įvairių priežasčių buvo sukliudyta, 
tačiau mūsų Šventojo nenustelbė taip, kad jis būtų buvęs visai užmirštas. 
Kai kurių šaltinių nuotrupos liudija, kad ir reformacijos įsibėgėjimo metu 
katalikai Vilniuje lankydavo šv. Kazimiero koplyčią, šaukdavosi savo 

rūpesčiuose jo užtarimo, dėdavo į Vilniaus katedros dėžutę aukas 
„Kazimiero fondui“ paremti. Kai 1528 metais Vilniaus vyskupas Jonas 
išleido savo diecezijos kapitulos statutą,(3) pirmajame puslapyje greta šv. 
Stanislovo, Vilniaus katedros globėjo nuo 1387 m., įdėjo ir šv. Kazimiero 
paveikslą. Po Liublino unijos (1569) yra suminimas ir vienas kitas šv. 
Kazimiero stebuklas. 


VILNIUS ATGAIVINA KAZIMIERO GARSA 


XVI amž. gale katalikybė Lietuvoje pradeda atsipeikėti; kartu su ja vis 
labiau atsigavo ir šv. Kazimiero kultas. Tačiau jis dar nebuvo galutinai 
bažnytiškai sutvarkytas. Vyravo tiktai įsitikinimas, jog popiežius Leonas X 
buvo paskelbęs Kazimierą šventuoju ir siuntęs bulą, bet ji Vilniaus 
nepasiekusi. Reikėjo tat iš naujo siekti Romą ir prašyti, kad šv. Kazimieras 
būtų įrašytas į Missale Romanum, kunigų breviorų, Martyrologium 
Romanum ir nustatyta Šventojo garbei diena. To pasiekta XVII amžiaus 
pradžioje. 

Kas pirmas ėmėsi iniciatyvos, sunku nustatyti. Aišku tėra, kad judėjimas 
šv. Kazimiero kultui formaliai aptvarkyti prasidėjo su katalikybės atgimimu. 
Jis ėjo ne iš kur kitur, o iš paties Vilniaus, kuris vadovavo visam politiniam 
bei kultūriniam Lietuvos gyvenimui. Dar daugiau — Vilnius buvo Lietuvos 
katalikų religinio gyvenimo centras. Jis buvo ir pagrindinis židinys, iš kurio 
sklido atsinaujinimo spinduliai, persveriant katalikybei prieš reformaciją. 

Vilniun atvykę pirmieji jėzuitai (1569) rado protestantus sukilusius,(4) o 
stambųjį kalvinizmo šulą, kunigaikštį Mykalojų Radvilą Juodąjį, prieš porą 
metų jau mirusį (1566). Vyriausias jo sūnus, pramintas Našlaitėliu, buvo jau 
sugrįžęs į Katalikų Bažnyčią, nors Lietuvoje ji dar stovėjo prieš sunkias 
rungtis su reformacija. Į tą kovą uoliai įsijungė jėzuitai, stengdamiesi prie 
žmonių prieiti ne tiktai su jų pačių kalba, bet ir organizuodami iškilmingas 
bei patrauklias pamaldas. Tam labai tiko Šventojo kultas, ir ne kurio kito, 
bet pačiame Vilniuje palaidoto ir žmonių tebegarbinamo. Dėl to žymus 
jėzuitų pamokslininkas P. Skarga, išleisdamas savo „Visų metų šventųjų 
gyvenimus“ (1579),(5) mielai norėjo ir apie šv. Kazimierą pakartoti tai, kas 
buvo rašyta vysk. Zacharijaus Ferreri. Tos knygos pirmasis leidimas buvo 
atspaustas Vilniuje, jėzuitams atitekusioj Nesvyžiaus Radvilų spaustuvėj.(6) 
Tačiau P. Skarga tik 1610 metais septintame savo „Šventųjų gyvenimų“ 
leidime, kuris buvo paskutinis autoriui gyvam esant, tedavė priedu šv. 
Kazimiero gyvenimą. Vadinasi, Skarga į šventųjų knygą Kazimierą įtraukė 
tik tada, kai jo garbinimą Bažnyčia buvo galutinai sutvarkiusi. 

Vilniaus vyskupijos kapitula tačiau nebuvo šv. Kazimiero išjungusi iš 
savo rūpesčių. Kapitulos aktuose (1582 spalių 10) yra pažymėta, kad miręs 

kanauninkas Makovieckis (custos), buvęs ir valstybinio iždo raštininku, iš 
„Kazimiero fondo“ esąs išmokėjęs Zigmantui Augustui, didžiajam Lietuvos 
kunigaikščiui, 500 kapų grašių. Minėto kanauninko brolis ir jo įpėdinis 
kapituloje (taip pat custos) paaiškinęs, kad tai buvę padaryta su vyskupo 
(Jurgio Radvilos) ir kapitulos žinia.(7) Tas aiškinimasis ir susirūpinimas, kad 
„Kazimiero fondas“ nesektų, rodo, jog 1583 metais vėl buvo susidomėta 
Vilniaus Šventojo kanonizacijos bylos užbaigimu. 

Bet tuo metu Vilniaus vyskupija teturėjo administratorių, ištisus 
aštuonerius metus, ir viena kapitula be vyskupo, matyti, nesiryžo bylos iš 
naujo judinti. Tas klausimas suaktualėjo tik tada, kai Vilniaus vyskupu buvo 
paskirtas Benediktas Vainius (Voina), mirus Krokuvoje kardinolui Jurgiui 
Radvilai (1600), kurio vietą ten užėmė Vilniun ilgai neįsileistas lenkas vysk. 
Bernardas Maciejevskis. Su naujo vyskupo Vilniuje paskyrimu pagyvėjo ir 
akcija šv. Kazimiero kultui sutvarkyti. Buvo tuo reikalu pasiekta Roma. 

Svarbiais reikalais į popiežių anuo metu būdavo paprastai kreipiamasi per 
savo krašto valdovą. Lietuvoje juo buvo Zigmantas Vaza, didysis Lietuvos 
kunigaikštis ir Lenkijos karalius (1587-1632). Jis buvo šv. Kazimiero 
giminaitis — sūnus švedų karaliaus Jono III ir Katrynos Zigmantaitės, 
dukters Zigmanto Senojo (šv. Kazimiero brolio). Zigmantas Vaza uoliai 
ėmėsi rūpintis Kazimiero garbinimą sutvarkyti. Antai, L. Pastorius savo 
„Popiežių istorijoje“ pažymi, kad Zigmantas Vaza rašė popiežiui Klemensui 
VIII laišką (1601 rugsėjo 6), prašydamas šv. Kazimiero kultą išplėsti ir labiau 
įtvirtinti — įrašyti Šventąjį į mišių knygas bei breviorų ir pripažinti 
liturgines duplex apeigas.(8) Po pusmečio (1602 kovo 16) Zigmantas Vaza 
tuo pačiu reikalu rašė popiežiaus sekretoriui Petrui Aldobrandini pastebėda- 
mas, kad Šventąjį dar reikia įglausti į bažnytinę liturgiją. Tačiau karalius 
išreiškė ir savo pasitenkinimą pažymėdamas, jog „su dideliu širdies 
džiaugsmu patyrėme, kad jis yra šventųjų sąraše (in Martyrologio Romano) 
jau įrašytas“ .(9) 

Abu tie laiškai rašyti iš Vilniaus. Tai rodo, kad Lietuvos sostinė buvo 
centru, iš kurio ėjo visa akcija šv. Kazimiero kultui galutinai sutvarkyti. 
Galima net tvirtinti, jog kiekvieną kartą, kai tik Zigmantas Vaza (nuo 1601 
metų) atvykdavo į Lietuvos sostinę, jis būdavo prašomas siųsti į Romą 
raštus Vilniaus Šventojo reikalu. Kad būtų kas rašyta 1601-1602 metais ir iš 
Lenkijos, Vatikano archyve nėra jokių pėdsakų, kaip ir 1516-1517 metų 
laikotarpyje. Šv. Kazimieras jau tada buvo patapęs tarsi vienos Lietuvos 
Šventasis, ir ji pirmoji rūpinosi jo kultu, ypač gi Vilniaus miestas. 

Iš Vilniaus rašytas antrasis Zigmanto Vazos laiškas atskleidžia mums 
žinią, kaip yra buvę toliau su Kazimiero kanonizacijos procesu. Pasirodo, 
Romoje šv. Kazimieras buvo įrašytas į martirologijos knygas, pažymint šalia 
jo vardo, jog dar popiežius Leonas X jį pasklebęs šventuoju. Beliko tiktai 

šventąjį „įrašyti į bažnytinį kalendorių ir garbinti iškilminga liturgija (duplici 
officio)“, ko Zigmantas Vaza yra prašęs.(10) Nepamiršo taip pat pažymėti, 
kad jam būtų suteikta didelė garbė, jeigu „popiežius tą Šventąjį iš mūsų 
Jogailos giminės įtrauktų į Romos Bažnyčios liturgines knygas.“ Taigi ir 
karalius Zigmantas Vaza pabrėžė savo giminystę su šv. Kazimeru, kaip tai 
buvo anksčiau daręs Zigmantas Senasis ir net imperatorius Maksimilijonas. 
Bet ar tai turėjo kokios reikšmės? 

Yra jau iš seno žinoma, kad Katalikų Bažnyčia, pripažindama kurį asmenį 
šventuoju, tepaiso jo karžygiškų dorybių, bet neteikia jokios reikšmės 
karališkajai jo kilmei ar kuriai kilniai giminystei. Tai yra pabrėžęs ir popiežius 
Leonas X, kai jis vysk. Zacharijui Ferreri rašė, kad tasai ištirtų, „ar 
Kazimieras, kuris daug giriamas, užsitarnauja būti įrašytas į šventųjų 
skaičių teisėtai ir nusipelniusiai, ir ne dėl savo garsios giminės bei karališkojo 
kraujo, o dėl dorybių ir švento gyvenimo.“(11) Tie žodžiai, rašyti 1519 m. 
rugsėjo 15 d., mums aiškiai pasako, kad jau nuo pat Kazimiero kanonizacijos 
pradžios jo aukštoji kilmė nevaidino jokios rolės. Dar mažiau karališkasis 
poaukštis galėjo reikšti popiežiui Kelensui VIII, kuris kanonizacijas 
pravesdavo su nepaprastu kruopštumu.(12) Jo laikais iš viso buvo kanoni- 
zuoti tik du domininkonai — šv. Hiacintas (Jackus) ir šv. Raimundas,(13) 
Zigmanto Vazos užuomina, kad Jogailos giminei būtų garbė šv. Kazimierą 
rasti kalendoriuje tarp kitų šventųjų, popiežiui tegalėjo nuskambėti tuščiu 
žodžiu. 

Vis dėlto karalius Zigmantas buvo savo padaręs — pajudinęs Romoje 
kiek primirštą kanonizacijos bylą ir iškėlęs reikalą ją formaliai sutvarkyti. 
Toliau tuo reikalu turėjo pasirūpinti pati Vilniaus vyskupija. Jos kapitulos 
aktai rodo, kad jau nuo 1601 metų viduvasario šv. Kazimiero bylos reikalas 
dažnai užsimenamas.(14) Gi 1602 m. vasario 6 d., pačiam Vilniaus vyskupui 
pageidaujant, kapitula nutarė vieną savo narį deleguoti į Romą. Juo buvo 
parinktas kanauninkas Grigalius Sviencickis.(15) Kapitulos aktuose randame 
taip pat nurodytas pinigų sumas, skirtas kelionei į Romą apmokėti ir 
kanonizacijos išlaidoms padengti. 1602 m. kovo 15 d. buvo išmokėta 300 
auksinų.(16) Po nepilnų dviejų savaičių (kovo 26) Vilniaus vysk. Benediktas 
Vainius per savo pasiuntinį kan. Grigalių Sviencickį įteikė Klemenso VIII 
sekretoriui raštą, kuriame prašė sutvarkyti vyskupijai taip rūpimą ir svarbų 
klausimą.(17) Tas reikalas kaip tik pateko į rankas popiežiaus, kuris gerai 
pažino Lietuvos ir Lenkijos gyvenimo aktualijas. 


GALUTINIS ŠV. SOSTO ŽODIS 


Dar prieš užimdamas Apaštalų Sostą, popiežius Klemensas VIII (Ipolitas 
Aldobrandini) buvo lankęsis Lenkijoje ir Lietuvoje. Jis buvo popiežiaus 

Siksto V abiem valstybėm skirtas legatu, kuriam tarp kitko buvo pavesta 
sutaikyti Habsburgus su Zigmantu Vaza, tik ką įsėdusiu į Lietuvos ir 
Lenkijos valdovo sostą. Habsburgų kandidatas į tą patį sostą, imperatoriaus 
Rudolfo brolis Maksimilijonas, buvo patekęs į Zigmanto Vazos šalininkų 
nelaisvę. Vėliau popiežius Klemensas VIII turėjo progos stebėti lietuvių ir 
lenkų ginčą, kai lietuviai užsispyrę neįsileido į Vilnių paskirto lenkų vysk. B. 
Maciejevskio.(18) Ketvirtais to įdomaus konflikto metais buvo atsiųstas į 
Vilnių vizitatorius kroatas Komulovičius (Comuleus). Jis išbuvo Vilniuje 
porą metų (1595-1597). Susipažinęs su Vilniaus diecezijos padėtimi ir jos 
reikalais, nuvežė Rmon gausiai žinių.(19) Taigi popiež. Klemensui VIII 
Lietuvos reikalai nebuvo svetimi, kai jį pasiekė Zigmanto Vazos ir vysk. B. 
Vainiaus prašymai sutvarkyti liturgiškai šv. Kazimiero kultą. 


Prašymai buvo patenkinti be sunkumų. Mat, Kazimieras jau buvo 
laikomas popiežiaus Leono X įrašytas į šventuosius, tai Klemensas VIII 
oficialiai tą faktą tik patvirtino ir paskyrė šv. Kazimiero dieną bažnytiniame 
kalendoriuje. Klemensas VIII tai padarė savo breve (1602 lapkričio 7), joje 
taip pat užsiminęs, kad jau Leonas X paskelbė Kazimierą šventu.(20) Niekas 
nebekėlė Romoje klausimo Kazimiero šventumo tyrinėjimą atnaujinti ir 
pradėti iš pradžios visą bylą, kurios dokumentai po siausmo Romoje (1527) 
buvo pradingę. 


Įsitikinus, kad šv. Kazimiero kanonizacija yra jau buvusi Leono X metu, 
Klemensui VIII paskelbus brevę, Romoje kanonizacijos iškilmių šv. 
Kazimierui jau nebuvo surengta. Nėra apie tai jokių pėdsakų nei gausiuose 
ano meto šaltiniuose, neprasitaria nei vienu žodžiu ir L. Pastorius savo 
„Popiežių istorijoje.“ Tačiau yra būdinga, kad buvo pagaminta „Šventojo 
vėliava“ (labarum), kuri paprastai naudojama šventojo kanonizacijos iškilmių 
metu ir užima vieną jų dalį. Paskui ta vėliava iškeliauja ten, kur yra šventojo 
relikvijos. Šv. Kazimiero vėliava buvo raudono aksomo su jo paveikslu.(21) Ji 
buvo, tur būt, dėl to pagaminta, kad Vilniaus iki tol nebuvo pasiekus jokia 
Šventojo vėliava. Vadinasi, Klemensas VIII pasistengė užpildyti tai, ko dar 
trūko prie šv. Kazimiero kanonizacijos. 


Savo brevėje popiežius skelbė, kad šv. Kazimieras gali būti garbinamas 
Lietuvoje ir Lenkijoje, tačiau jo vardas dar nebuvo įtrauktas į universalinį 
Katalikų Bažnyčios breviorių. Tai reiškė, kad šv. Kazimiero kultas pradžioje 
tepripažintas lokaliniu dalyku, kaip dažnai būdavo ir kitais atvejais, 
kanonizavus kurį šventąjį. Tiktai 1621 metais popiežius Paulius V Kazimiero 
kultą paskelbė visuotiniu;(22) vadinasi, lygiai po šimto metų nuo kanonizaci- 
jos proceso pradžios. Tada buvo taip pat įrašytos šv. Kazimiero pamaldos į 
visuotinį Bažnyčios mišiolą ir breviorių, ko anksčiau buvo prašę Zigmantas 
Vaza ir Vilniaus vyskupas per savo pasiuntinį kan. G. Sviencickį. 

Tasai Vilniaus kapitulos kanauninkas, gavęs Klemenso VIII brevę, 
Romoje dar kurį laiką pasiliko. Galimas daiktas, jisai nenorėjo žiemos 
mėnesiais keliauti per Alpes. Tad žinia apie šv. Kazimiero kulto oficialų 
patvirtinimą Lietuvos nebepasiekė iki 1603 metų pradžios. Vilniaus 
kapitulos aktuose randame dar nutarimą (1603 sausio 17) siųsti 400 lenkiškų 
auksinų Romon „užbaigti Kazimiero kanonizacijos reikalam“,(23), nors kan. 
G. Sviencickis savo rankose jau turėjo Klemenso VIII brevę. Kai parvežė ją į 
Vilnių kartu su šv. Kazimiero vėliava, čia buvo tikros džiaugsmo dienos, 
kurios paskui išsiliejo į spalvingą trijų dienų manifestaciją (1604 gegužės 10, 
11 ir 12).(24) 


DIDŽIOS IŠKILMĖS VILINIUJE 


Šiemet tom iškilmėm kaip tik sueina 350 metų. Gana smulkiai jas 
vaizduoja Vilniaus kapitulos aktai, popiežiaus nuncijaus pranešimas ir 
jėzuitų istorikas Rostovskis.(25) Atskira dar knygute jas aprašė austras 
jėzuitas K. Knogleris,(26) kuriam buvo pavesta rūpintis iškilmių tvarka. Jo 
veikalėlis yra smulki ataskaita iš tos įspūdingos religinės šventės, kokios 
Vilnius dar niekada nebuvo matęs. Joje, galima sakyti, dalyvavo visa Lietuva. 

Apie tokią reikšmingą šventę rašė ir kiti tais pat metais. Buvo išleista 
jėzuito Lauryno Bojerio sukurtos poezijos apie iškilmes, vėliavos nešimą. 
Jonas Kraikovskis aprašė iš Klemenso VIII gautą vėliavą (labarum), kuri 
buvo šventėje dideliu pasididžiavimu. Mums pažįstamas Sviencickis irgi 
davė iškilmių aprašymą. Kai buvo padėtas kertinis akmuo šv. Kazimiero 
bažnyčiai, buvo išspausdintas „Lapis angularis“ (visus titulus tiksliau žiūr. 
šaltinių sąraše). 

Trijų dienų iškilmės prasidėjo gegužės 10 anksti iš ryto, didele ir 
spalvinga procesija, kaip Dievo Kūno šventėje. Karalių Zigmantą Vazą, kuris 
svarbiais reikalais buvo užsiėmęs Livonijoje ir Švedijoje, atstovavo Lietuvos 
kancleris Leonas Sapiega. Jis iškilmingoje procesijoje, kuri ėjo Vilniaus 
gatvėmis, nešė šv. Kazimiero vėliavą, parvežtą iš Romos. Kancleriui įteikė ją 
šv. Stepono bažnyčioje kan. G. Sviencickis, pasakęs lotyniškai labai ilgą 
kalbą. Leonas Sapiega atsakė jam kiek trumpesne kalba. Tada iš šv. Stepono 
bažnyčios procesija išėjo į miestą, giedodama šventas giesmes. Ji vingiavo 
Rudninkų gatve, ėjo per prekyvietę ir šv. Jono bei Pilies gatvėmis slinko į 
katedrą. Pakeliui buvo pastatytos trys puošnios arkos su dekoracijomis ir 
užrašais lotyniškai, graikiškai, lenkiškai, hebraiškai.(27) Vilniaus akademijos 
jaunimas tose arkose parodė gyvuosius paveikslus su atitinkamais dialogais. 
Procesijai einant ir pranešant šv. Kazimiero vėliavą, atskirsoe sustojimo 
vietose buvo pasakytos šlovinamosios kalbos Vilniaus miesto, akademijos ir 
kapitulos vardu. Procesijai pasiekus katedrą, šv. Kazimiero vėliavą iš 

kanclerio Leono Sapiegos perėmė Vilniaus vysk. Benediktas Vainius ir 
padėjo ją katedroje ant šv. Kazimiero karsto. 

Po pirmosios dienos rytinių iškilmių, kurios užtruko apie šešias valandas, 
popiečio metu Vilniaus akademijoje buvo surengtas šv. Kazimiero garbei 
minėjimas (Theatridium Poeticum — Eulogia Casimiriana). Akademijos 
jaunimas skaitė lotyniškai savo sukurtą poeziją,(28) šlovinusią Kazimierą ir 
aukštinusią jo dorybes; jos buvo nupasakotos poemomis, odėmis ir 
epigramomis. Gana ilgą tų kūrinių sąrašą yra paskelbęs jau minėtas 
Rostovskis.(29) Buvo sukurtos taip pat giesmės Vilniaus Šventajam pagerbti. 
Kapitulos aktai mini, kad iškilmių dienomis buvo lotyniškai giedamos 
giesmės: O Beate Casimire! O flos ducum Lithuaniae! (O palaimintasai 
Kazimierai! O Lietuvos kunigaikščių žiede!). 

Antrąją iškilmių dieną (gegužės 11) prie šv. Kazimiero karsto, kuris buvo 
padėtas ant katafalko, buvo atlaikytos iškilmingos Mišios ir paskaityta 
Klemenso VIII brevė, kaip oficialus dokumentas, kad Kazimieras yra 
pripažintas šventuoju ir leista viešai jį garbinti. Trečiąją gi dieną (gegužės 
12) iškilmingai buvo pašventintas kertinis akmuo šv. Kazimiero bažnyčiai, 
kuri buvo jėzuitų tuojau pradėta statyti prie ano meto Vilniaus prekyvietės. 
Netrukus ten iškilo puošni barokinė bažnyčia ir aplink ją susikūrė jėzuitų 
centras su kolegija, naujokynu ir ordino vyresnybe. Iš čia šv. Kazimiero 
kultas buvo plačiai išskleistas į visą Lietuvą. 

Reikšminga, kad šv. Kazimiero bažnyčiai vieta buvo parinkta prie 
turgavietės, kaip tik ten, kur buvo daug stačiatikių medinukių cerkvių. Jų 
skaičius Vilniuje XVI amž. bus prašokęs katalikų bažnyčias. Imperatoriaus 
karaliaus V-jo diplomatas Zigmantas Herberšteinas, kuris 1526 lankėsi 
Vilniuje, pastebėjo, kad stačiatikių maldos namų esą žymiai daugiau (,„multa 
plura“) negu lotyniškų apeigų bažnyčių. Dar ir po pusės šimto metų reikalai 
nebuvo pasitaisę, nes popiežiaus nuncijus Bolognetti 1583 rašė iš Vilniaus, 
kad „rutenai“ turį 20 bažnyčių, o katalikai tik 6 (Monum. Pol. Vatic. VI p. 
692). Tokią didelę disproporciją galima paaiškinti tik tuo, kad stačiatikių 
cerkvės buvo medinės, greitomis sukaltos ir aplink rinką, kur šv. Kazimiero 
bažnyčiai dedant kertinį akmenį, esą buvę jos viena prie kitos. Parenkant 
tokią vietą, dar labiau išryškinta šv. Kazimiero kulto atsvara prieš stačiatikių 
įtaką. 


ATIDAROMAS ŠVENTOJO KARSTAS 


Lietuvos gi sostinė iškilmių dienomis gyveno nepaprastu džiaugsmu, 
sulaukusi šv. Kazimiero garbės pripažinimo. Dar prieš iškilmes Šventojo 
kūnas iš paprasto kapo Vilniaus katedros koplyčioje buvo perkeltas į altorių. 
Ta proga karstas buvo pirmą kartą atidarytas patikrinimui, vadinamajai 

Šv. Kazimiero karsto atidarymas. Del Bene freska šv. Kazimiero koplyčioje 


(fragmentas). 

rekognicijai. Tai buvo padaryta prie liudininkų, kurie surašė atitinkamą 
protokolą, paskelbtą bolandistų.(30) Iš protokolo sužinome, kad karstas 
buvęs drėgnoje vietoje, nes darbininkai, jį išimdami, galėjo permirkusias 
plytas ardyti be įrankių. Tačiau šv. Kazimiero kūnas rastas nuostabiai gerai 
išsilaikęs, kad ir pragulėjęs kape jau 120 metų. Iškilmės buvo pataikytos į tą 
šv. Kazimiero mirties sukaktį (1484-1604). 

Atidarius karstą, prie galvos buvo rasta šv. Kazimiero mėgiamiausia 
Marijai giesmė: Omni die, dic Mariae .. . Tos gražios giesmės autorium ilgai 
buvo laikomas pats šv. Kazimieras; tuo klausimu buvo nemažai prirašy- 
ta.(31) Tačiau šiandien laikoma tikresniu dalyku, kad tą giesmę Marijos 
garbei yra sukūręs Bernardas iš Morlay.(32) 

Šv. Kazimiero karštą meilę Nekalčiausiajai Marijai yra gerai žinojęs dar 
jo tėvas ir dėl to pirmąją koplyčią, kurią jis buvo pradėjęs statyti savo sūnui, 
pavadino Švč. Marijos vardu. Vieta koplyčiai buvo parinkta Vilniaus 
katedroje kairėje pusėje. Tačiau karalius Kazimieras pradėtojo darbo 
netesėjo; koplyčia buvo užbaigta šv. Kazimiero brolio Zigmanto Senojo. Kai 
joje buvo palaidotas jų abiejų brolis Aleksandras, didysis Lietuvos 
kunigaikštis ir Lenkijos karalius, o vėliau ir karalienė Barbora Radvilaitė, 
koplyčia buvo praminta karališkąja. Ji vis dėlto pasirodė per prasta 
šventajam Lietuvos Karalaičiui, kurio kultas vis labiau žmonėse skleidėsi. 
Dėl to po didžiųjų iškilmių Zigmantas Vaza pradėjo statydinti naują koplyčią 
ir jau pavadintą Šv. Kazimiero vardu. Ją statė žymus architektas Dankoers. 
Darbai užtruko iki 1636 metų, kol buvo užbaigta, tariant popiežiaus 
nuncijaus Visconti žodžiais, „su dideliu blizgesiu“.(33) Taip jis rašė dar 1630 
metais, pranešdamas Romai, kaip iškilmingai bus perkeltas naujon koplyčion 
Kazimiero kūnas,(34) kuris laikinai buvo laikomas Goštautų-Katkevičių 
koplyčioje. Naujosios koplyčios darbus užbaigus, ji tviskėjo marmuru, švietė 
gipsinėmis figūromis ir išpuošta buvo italų dailinnko Delbenės freskomis. 

Šv. Kazimiero kūnui perkelti buvo numatyta 1636 m. rugpiūčio 14 diena 
— nauja iškilminga šventė Vilniaus miestui. Ta proga iš popiežiaus Urbono 
VIII atėjo raštas, kuriuo šv. Kazimieras buvo paskelbtas Lietuvos Globėju, o 
jo šventė leista švęsti „sub ritu duplici“.(35) Vilniaus vyskupijos sinodas dar 
žymiai anksčiau (1602) Lietuvos globėju, greta šv. Jurgio ir šv. Mikalojaus, 
buvo pasirinkęs ir šv. Kazimierą.(36) Popiežiaus Urbono VIII raštas Vilniaus 
Šventąjį dabar iškėlė į pirmąją vietą ir paskelbė vyriausiu Lietuvos globėju. 

Švento Kazimiero kūno perkėlimo šventę, naujai suteiktus atlaidus, ir vis 
labiau plintantį šv. Kazimiero garbinimą yra plačiai aprašęs popiežiaus 
nuncijus Filonardi savo pranešimuose Romoje.(37/) Iš jų sužinome, kad 
Šventojo relikvijos buvo primą kartą nešamos Vilniaus miesto gatvėmis, 
kurios buvo išpuoštos arkomis ir vainikais. Kazimiero vėliavą pakaitomis 
nešė Lietuvos didikai senatoriai. Iškilmingoje procesijoje dalyvavo pats 

karalius Vladislovas Vaza, Zigmanto Vazos sūnus, su savo seserimi, 
popiežiaus nuncijus Filonardi ir abu Lietuvos vyskupai — Vilniaus 
Abraomas Vainius ir Žemaičių Jurgis Tiškevičius. Procesijai užsibaigus, šv. 
Kazimiero karstas buvo padėtas į naujos koplyčios altorių.(38) 

Ta antroji iškilminga šventė buvo tartum baigiamasis aktas šv. 
Kazimiero kanonizacijos eigoje. Šventojo garbinimas Lietuvoje ir užsie- 
niuose vis labiau plito. Tai turėjo nemažos reikšmės religiniam Lietuvos 
gyvenimui, kuris po reformacijos atoslūgio reiškėsi nauju dvasios pakilimu. 

Atkeltas į Vilniaus dieceziją (1649), vysk. Jurgis Tiškevičius išsirūpino iš 
popiežiaus Inocento X leidimą švęsti šv. Kazimiero relivijų perkėlimo 
šventę.(39) Popiežiaus brėvė (1652 rugsėjo 28) tai šventei Lietuvoje ir 
Lenkijoje paskyrė pirmąjį sekmadienį po Švenč. Marijos Dangum Ėmimo 
oktavos (sekmadienis po rugpiūčio 22 d.). Šventojo kultas vis labiau plito 
Lietuvoje, Lenkijoje ir tolimesniuose užsieniuose. 

Kaip ir 1604 metų iškilmių proga Vilniuje, taip ir 1636 metų rugpiūčio 14 
dienos šventei atžymėti pasirodė proginių leidinių. Apie tas iškilmes rašė, 
pav., kun. A. Rosenvaldas.(39) Buvo išspausdinta kalba M. K. Sarbievijaus, 
kuris vėliau lotyniškais himnais garbino šv. Kazimierą.(40) Kad ir ne lietuvių 
kalba, bet pirmą kartą pasirodė du lietuviai jėzuitai, kurie yra žinomi 
bažnytinės lietuviškos literatūros autoriai. 1635 metais Zigmantas Lauksmi- 
nas išspausdino lotynišką maldą į šv. Kazimierą, o Jaknavičius 1637 metais 
— liturgines maldas į jį.(41) 

1636 metų iškilmės, kaip ir 1604 metų šventė, vėl sujudino visą kraštą 
Kazimiero kulto reikalu. M. Valančius nurodo autentišką versmių žinią, kad 
Medininkų antrasis sinodas priėmęs dėmesin popiežiaus leidimą švęsti šv. 
Kazimiero šventę „ritu diplici“ su oktava. Žemaičių sinodas tą popiežiaus 
leidimą sau įsisąmonino.(42) 

Po 1636 metų šventės Vilniaus Šventojo garbinimas Žemaičių bažnyčiose 
tuoj populiarėjo. Vėl M. Valančius rašo, kad 1638 metais Kražių bažnyčiai 
buvo įtaisyti didžiausi Žemaičiuose varpai, kurių vienas turėjo užrašą: 
„Casimire, terris mire, coelis mirabilior“ (Kazimierai žemėj nuostabus, 
Danguj dar nuostabesnis!).(43) Kazimieras pasidarė centrinis šventasis, kuris 
ypač Vilniuje labiausiai dėmesį traukė. Prie jo karsto nuo 1612 metų, 
Vilniaus kapitulos nutarimu, degė amžinoji lemputė.(44) Minėti kapitulos 
aktai toliau gyvai parodo gausius votus ir dėmesį Šventajam.(45) 


76 


(“EO NAR 


23 
24 


25 


IŠNAŠOS 


Pastor L.: Geschichte d. Paepste, IV, 2. Abt. (1907), 275-285 p. 

Ten pat, 286 p. 

Jocher: Obraz Literatury, t. III (1842), Wilno 315 p. (Nr. 7572). 

Puryckis, Joseph: Die Glaubenspaltung in Litauen, 1919, 141-157 p. 

Zywoty Swietych ... Wilno 1579. Daug kartų lietuviškai „Visų metų gyvenimai 
szventųjų (Kaszatais ir spaustuvėje Otto v. Mauderodės, Tilžėje;, II dalis. p. 22- 
24. 

Sommervogel: Bibliothegue de la Compagnie de Jesu, VII, 1230 p. Estreicher: Bibl. 
Polska, II, 70-71 p. Plg. Fijalek, J.: Czešč šw. Kazimierza o.c. p. 149. 

Kurczewski, J.: Košc. Zamk. o.c. III 63 p. ($319). 

8 Pastor, Gesch. d. Paepste, XI (1927) 482 psl., pstb. 2. Laiško originalas yra 
Romoje Doria archyve. 

Vat. Arch. Fono Borghese III 96 A-B, f. 25, 32 v. 

Fondo Borghese III 96, A-B, f. 25. 

Acta Tomiciana, V (1855), 187, 190 p. 

Pastor, L.: Gesch. d. Paepste, XI, 481 p. 

Pastor, L.: Gesch. d. Paepste, X, 481-482 p. 

Kurczewski, J.: Košc. Zam. o.c. III, 98 ps. ($371). 

Kurczewski, J.: Kosc. Zamk. o.c. III, 87 p. ($5, 8). 

Kurczewski, J.: Kosc. Zamk. o.c. III, 88 p. ($9). 

Fondo Borghese II 96 A-B, f. 128. 

Plačiai tą klausimą dokumentuoja J. Lappo: Bandymas pavesti lenkui Vilniaus 
vyskupo katedrą XVI amž. pabaigoje, Praeitis, I (1930) p. 94-138. 

J. Lappo: Bandymas, o.c. 130 p. M. Balinski: Dawna Akademija Wilenska, p. 440. 
Acta Sanctorum, Martii I, p. 347. Annales Ecclesiastici tom. 18, nr. 28. Bielinski: 
Uniw. Wilenski II p. 620. 

Procesijas su vėliava ir ją pačią aprašo 1604 m. knygutės, žiūr. M. Balinski: Akad. 
Wil. 105-109 p., St. Zalęski: Jezuicy w Polsce, IV, 1 p. 72-73. 1650 m. Vilniaus 
kapitula ieško užsimetusios šv. Kazimero vėliavos: Kurczewski J.: Košc. Zamk III 
151 p. 

Acta Sanctorum, Martii I, p. 347. Plg. Decretales Summorum Ponticum pro Regno 
Poloniae et. Constit. Synod. Provinc. et. Dioces. II. (1883) p. 28, 35. 

Kurczewski ].: Košc. Zamk. o.c. III, p. 84 ($17). 

Kan. J. Prapuolenis: Katalikiškoji lietuvių pamokslija, Vadovas, (1909) II, p. 243-244 
(pstb. 1) aiškino, jog Kazimieras tik dabar viešai tebuvęs į šventuosius pakeltas, 
nes Leono X žygis nebuvęs paskelbtas. „Tokio sulaikymo priežastimi galėjo būti 
ir nuolatinės peštynės Vilniuje, ar gal ir gautosios Ryme žinios bei skundai, kad 
ačiū lenkų pasielgimui Lietuvos liaudis dar stabmeldystėje pasilikusi.“ Šitie 
samprotavimai tačiau negali būti šaltiniais patvirtinti. Kad Komulovičiaus 
apsilankymas Vilniuje galėjo paskubinti klausimą, yra jau patikimesnis aiškinimas. 
Rostowski, St.: Lituanicarum Societatis Jesu Historiarum libri decem, 1877, p. 206, 
224, 313, 406, 436-440. 


17 


26 Knogler, K.: Theatrum Sancti Casimiri, Vilnae, 1604. 

27 Fondo Borghese II 90, f. 149 v. Rostowski: Lituan. Soc. Jesu Hist. 206, 406 p. St. 
Zalęski: Jezuicy w Polsce, IV, 1 p. 72-73. Balinski, M.: Dawna Akad. Wilenska, p. 
105-109. Plg. Estreicherio: Bibl. Polska. VIII, p. 123, 132, 137, 200 (kitus leidinius). 
Kurczewski: Kosc. Zamk. o.c. III, p. 88-89 p. ($23), 89 p. (40), 90 p. ($43), 90 p. 
($46). 

28 Zalgski, St.: Jezuicy w Polsce, IV, 1, p. 73. 

29 Rostowski: Lit. Soc. Jesu Hist. p. 439-440. 

30 Acta Sanctorum Marti I, p. 347. 

31 Plg. D. Mettenleiter: Hymnus S. Casimir, Regensburg 1856. Al. Przezdziecki: Oraison 
de Saint Casimir a la tres Sainte Vierge, Cracovie 1883. (Pagal Vatikano 
bibliotekos rankraštį). Chevalier: Repertorium Hymnologicum, II („Omni die“); 
Revue des COuestions historigues, 40 (1866) p. 603-613. („Omni die“). 
Pasisakydamas už „(Omni die“, kaip šv. Kazimiero kūrinį, yra rašęs ir M. 
Mozūraitis straips.: „Marijos dainius“, („„Ateitis“, 1934, Nr. 2, p. 95-100). 

32 Lexikon f. Theol. u. Kirche (Buchberger), VII, p. 719 („Omni die“). 

33 Vat. Arch. Nunziatura di Polonia vol. 42a, f. 11. 

34 Nunz. di Polonia vol. 47, f. 275, 322, 468. 

35 Vat. Arch. Sec. Brev. 832, f. 496. Šv. Kazimieras, kaip vyriausias Lietuvos globėjas 
yra švenčiamas dabar „ritu duplici 1. classis“. Plg. anais laikais: Acta Sanct. Mart. 
1, p. 347. 

36 Kurczewski: Bisk. Wilenskie, p. 128. 

37 Vatikano ir Romos jėzuitų archyvuose yra gausu medžiagos apie šą šv. Kazimiero 
šventę, atlaidų suteikimą, kūno perkėlimą ir apie kaskart plačiau besiskleidžiantį 
Šventojo kultą, bet ne apie jo paties gyvenimą. 

38 Nunz. di Pol. 47, f. 275, 468. 

39 Estreicher: Bibl. Polska 26 p. 367. 

49 Estreicher: Bibl. Polska, 27 p. 133. 

41 Estriecher: Bibliogr. Polska 21 p. 130; 18 p. 370. 

42 Žemaičių Wyskupystė II p. 221. 

43 Žemaičių Wyskupystė I p. 157. 

44 Kurczewski, ].: Kosc. Zamk. III p. 98 ($229), p. 99. 

45 Kurczewski, J.: Kosc. Zamk. III p. 101 ($323), 107, 107 ($442), 108 (52); reikšmingi 
votai: p. 113 ($97), 138 ($129), 140 (231). 


78 


ŠV. KAZIMIERO KULTAS LIETUVOJE 


ZENONAS IVINSKIS 


Garbinimas šv. Kazimiero labiausiai išplito XVII amž., pirmiausia 
Lietuvoje ir Lenkijoje, o paskui ir kituose kraštuose. To amž. pabaigoje 
Lietuvos Šventojo kultas jau pasiekė Italiją (Neapolį), Belgiją (Mechelną), 
Maltos vienuolių ordiną ir Vokietiją. Vokietijoje šv. Kazimieras tebuvo 
žinomas tose žemėse, kurias valdė Habsburgų dinastija ir į kur buvo 
nutekėjusios šv. Kazimiero seserys. Tačiau šios žinios apie mūsų Šventojo 
garbinimą, ypač kituose kraštuose, tebėra dar skurdžios; tas klausimas iš 
viso nėra tyrinėtas. Daugiau žinių turime tiktai iš savo krašto, o archyvinės 
medžiagos joms paremti — iš jėzuitų veiklos Lietuvoje. 


LIETUVOS VIENUOLIAI SUSIRŪPINA ŠV. KAZIMIERO KULTU 


Išlikę Lietuvos jėzuitų metiniai pranešimai (Annuae Litterae), tikriau 
sakant, jų darbų apyskaitos, duoda gausiai žinių, kaip jie rūpinosi šv. 
Kazimiero garbinimu. Apie tai galima būtų parašyti atskirą studiją, paremtą 
Romos jėzuitų centro archyvo prieinamais dokumentais. Iš jų patiriame, kad 
jėzuitai skyrė labai daug dėmesio Lietuvos Globėjo kultui.(1) Septynioliktojo 
amžiaus gale jie turėjo Vilniuje judrų savo procincijos centrą (prie šv. 
Kazimiero bažnyčios), valdė Vilniaus akademiją, savo rankose laikė dvi 
kunigų seminarijas (Vilniaus vyskupijos ir popiežinę), buvo pristeigę 
Lietuvos Kunigaikštystės žemėse apie 11 kolegijų. Per tas savo įstaigas, 
kolegijas, vienuolynų namus ir misijas jėzuitai nešė šv. Kazimiero kultą į 
jaunimą ir žmones. 

Jėzuitų veikla apėmė taip pat gudiškąsias Lietuvos valstybės sritis, kur 
būta Romos katalikų ir unitų.(2) Švento Kazimiero kultas ir čia paplito. Jis 
skleidėsi iš Polocko, kur jėzuitai turėjo savo kolegiją. Metinės jų apyskaitos 
rodo, kad Polocke buvo labai iškilmingai švenčiamos šv. Kazimiero garbei 

skirtos dienos. Ant Dauguvos kranto, netoli Polocko, kur šv. Kazimeras 
buvo pasirodęs ant balto žirgo lietuvių kariuomenei, 1645 metais buvo 
pastatyta jo vardo bažnytėlė. Po aštuonerių metų caro Aleksiejaus 
kariuomenė ją sunaikino, o Maskvos archirėjus Polocke šv. Kazimierą 
„ekskomunikavo“.(3) Šventasis buvo laikomas Maskvos priešu jau nuo XVI 
amžiaus pradžios; lietuviai gi šv. Kazimierą laikė globėju kovotoju prieš 
Maskvą. 

Lietuvos jėzuitų istorikas Rostovskis (Lituanic. Soc. Jesu histor. 1877, p. 
224) tarp kitko pasakoja vieną smulkmeną, dar kartą siejančią Kazimiero 
vardą su kova, vedama su stačiatikiais. Zigmantas Vaza 1611 metais po ilgai 
trukusios apsiausties (karaliaus kariuomenė prie mūrų išstovėjo dvejus 
metus!) pagaliau paėmė tvirtovę Smolenską, kurio Lietuva per šimtą metų 
(nuo 1514 m.) nebuvo išsižadėjusi. Iš vienos stačiatikių cerkvės kaip karo 
grobis buvo išimtas didžiulis skambus varpas. Jis buvo atiduotas baigiamai 
statyti Vilniuje Šv. Kazimiero jėzuitų bažnyčiai. 

Žmonių dažni pasakojimai apie stebuklingus Šv. Kazimiero pasirodymus 
kovojant su rusais, šių nusistatymą prieš Vilniaus Šventąjį dar labiau didino. 
Bet toji rusų neapykanta šv. Kazimierui Lietuvoje jo garbę dar labiau kėlė. 
Jėzuitams tai buvo gera atrama spiriantis stačiatikių įtakai gudiškose 
žemėse. 

Mažiau turime žinių apie kitų vienuolių ryšį su šv. Kazimieru. Neištirtas 
tebėra domininkonų ir karmelitų vaidmuo; pranciškonų ordino archyvai 
Romoje yra Napoleono laikais sudeginti. Lietuvoje ir Lenkijoje palikusių tuo 
tarpu negalima pasiekti. Iš bendros Lietuvos pranciškonų istorijos žinoma, 
kad jie taip pat šv. Kazimiero kultą uoliai platino.(4) Vienas faktas juos riša 
su šv. Kazimiero garbinimu Livonijoje, kuri tada priklausė jungtinei 
Lietuvos ir Lenkijos valstybei. Rygos jėzuitų apyskaitoje (1610) randame 
užrašyta, kad vienam bernardinui — pranciškonui besišaukiant šv. 
Kazimiero pagalbos stebuklingai ir greitai pagijusi ranka.(5) 

Dabar vienintelė visam pasaulyje išlikusi Lietuvos pranciškonų provinci- 
ja, esanti Jugtinėse Amerikos Valstybėse, turi šv. Kazimiero vardą jau iš 
senesnių laikų. Seniau Lietuvos pranciškonai turėjo savo vienuolynus 
Vilniuje, Naugarduke, Minske, Kretingoje, Tytuvėnuose, Trakuose, Te- 
Išiuose ir kitur. Nėra abejonės, kad tose vietose pranciškonai yra skleidę šv. 
Kazimiero kultą. 

Tai patvirtina faktas, kad XVII-XVIII amžiuje Lietuvos pranciškonai yra 
išspausdinę leidinių Šv. Kazimiero garbei. Jų yra išlikę keletas. 1668 metais, 
pasibaigus visom karo nelaimėm, Vilniuje susirinkę Maž. Lenkijos provinci- 
jos bernardinai, rugpiūčio 10 d. atliko iškilmingą procesiją į katedrą Šventojo 
relikvijoms pagarbinti, ir čia pranciškonas J. Jaskrovičius pasakė pamokslą, 
kuris buvo vėliau išspausdintas (Estreicher: Bibliogr. Polska 18, 507 p.). 

1716 metais pranciškonas K. Damirksis parašė šv. Kazimiero garbei 
himnus (Estreicher: Bibl. P. 15 p. 29). Pranciškonai skleidė Kazimiero kultą 
ir svetur. Pav., žinomas Mažosios Lenkijos pranciškonas-bernardinas 
Pranciškus Borzykowskis (Polski Slownik Biograficzny 2 p. 368) 1692 m. 
suorganizavo garsioje Romos pranciškonų bažnyčioje prie Kapitolijaus (Ara 
Coeli) iškilmingas šv. Kazimiero pamaldas. Ta proga jis išdėstė Šventojo 
gyvenimą (Estreicher: Bibl. P. 13 p. 286). Tai yra, be kitko, iki šiol man 
žinomas vienintelis faktas iš XVII amž. apie šv. Kazimiero minėjimą bei 
kultą Romoje. 

Vienuolių augustijonų veiklą plečiant, šv. Kazimiero kultą paliudija 
Hilarijono knygutės, apie kurias dar bus toliau kalbama. Iš domininkonų 
pastangų žinome, kad Bonifacas Trybovičius 1698 metais išvertė apie jį 
poezijos (Estreicher: Bibl. P. 31 p. 340). 

Šv. Kazimiero kultą skleidė ir vienuoliai bazilijonai-unitai. Pav., 1689 m. 
bazilijonas J. K. Boreiša išspausdino apie šv. Kazimierą Lietuvos Brastoje 
savo pamokslą (Estreicher: Bibl. P. 13 p. 273). Po šimto metų (1795) Vilniaus 
bazilijonai išleido A. Tomaševskio pamokslą (Estreicher: B. P. 31 p. 209). 

Kadangi Kazimiero garbei pasakytų pamokslų ar organizuotų iškilmių 
spaudiniai buvo labai atsitiktinis dalykas (pagaliau jie visi ir nėra žinomi!), 
galima daryti išvadą, kad jų buvo daugiau ir kad XVII-XVIII amžiaus 
Lietuvos ir Lenkijos vienuoliai yra stipriai skleidę žmonėse jo garbinimą. 


ŠV. KAZIMIERO STEBUKLAI 


Jėzuitų metinėse apyskaitose dažnai randame paminėtus stebuklingus 
atsitikimus, kai kas susilaukdavęs malonės besimelsdamas į šv. Kazimierą. 
Nuo XVII amžiaus pradžios įvairių šv. Kazimiero stebuklų nurodoma vis 
daugiau. Pirmieji iš jų minimi įvairiuose šaltiniuose dar XVI amžiaus 
pradžioje. Visus to meto stebuklus, pradedant šv. Kazimero pasirodymu 
lietuvių kariuomenei, yra aprašęs kun. Grigalius Sviencickis. Jis savo 
knygutėje „Šv. Kazimiero stebuklai“ (Miracula S. Casimiri) nurodo aštuonis 
atvejus, kai ligoniai, šaukęsi šv. Kazimiero, buvo stebuklingai pagydyti. 
Paskui aprašo dar tryliką kitų atvejų,(6) bet tų stebuklų autentiškumas jau 
niekada nebuvo tiriamas. Vis dėlto tai rodo buvus žmonėse tvirtą tikėjimą 
šv. Kazimiero pagalba nelaimėse ir rūpesčiuose. 

Dvi nelaimės, it kokios Dievo rykštės, anuo metu dažnai plakė Vilniaus 
miestą: epidemijos ir gaisrai. Epidemijų galima buvo priskaityti visą eilę, 
didesnių ir mažesnių, ypač XVI-XVIII amžiuje.(7) Vilnius, kaip ir kiti anų 
laikų miestai su siauromis gatvelėmis ir tankiai sustatytais namais, neturėjo 
dar geros sanitarinės priežiūros. Ligoms plėstis buvo lengva, o jos kartais 
įsisiūbuodavo į marus. Jų metu, kaip rodo šaltiniai, buvo šaukiamasi šv. 
Kazimiero ir tikima jo parama. 

Antra nelaimė buvo gaisrai. Jie taip pat dažnai lankė Lietuvos sostinę. 
Kartą šiurpus gaisras kilo 1610 metų liepos pirmąją. Gaisro liepsnos, 
sunaikinusios daug namų, nulaižė septynias bažnyčias, tarp jų ir Vilniaus 
katedrą. Iš jos „teliko plikos sienos“; „altoriai ir vargonai, labai daug 
kainavę, virto pelenais“.(8) Tokiais žodžiais buvo aptartas liūdnas katedros 
vaizdas Eustachijui Valavičiui, kuris kandidatavo į Vilniaus vyskupus (1616). 
Tačiau Goštautų-Katkevičių koplyčia, kurioje buvo laikinai priglaustos šv. 
Kazimiero relivkijos, ugnies nebuvo paliesta.(9) Relikvijos pasiliko sveikos 
sidabriniame karste, į kurį buvo sudėtos ir užantspauduotos dar 1604 m. 
Miesto gyvenojai laikė tai akivaizdžiu ženklu, kad jie dar labiau turi šauktis 
Šventojo pagalbos. 

Tačiau dažniausiai minimas ir geriausiai žinomas šv. Kazimiero stebuklas 
prie Dauguvos. Jį dvejais atvejais sumini B. Wapowskis savo kronikoje; 
aprašo ir kiti šaltiniai.(10) Iš jų sužinome, kad 1518 metais prie Dauguvos 
buvo susitelkusi didelė Maskvos kariuomenė, kuri grasė Polocko miestui. 
Ginti miesto su pilimi atskubėjo negausūs lietuvių būriai. Jie turėjo stoti į 
kovą, kaip ir brevioriuje sakoma, „prieš labai galingą priešą“. Kad galėtų 
apgultą pilį išlaisvinti, lietuviam reikėjo persikelti per patvinusią Dauguvos 
upę. Karalius Zigmantas Senasis pažadėjęs, kad jis dar uoliau rūpinsis savo 
brolio kanonizacija, jei tasai suteiksiąs pagalbą. Tada ant balto žirgo ir su 
baltu apsiaustu pasirodęs jaunikaitis.(11) Jis padrąsinęs lietuvius kovoti ir 
pirmas įjojęs į upę. Tuo būdu lietuviai Polocką apgynė nuo priešų. Šiam 
įvykiui paskui buvo skiriama daug reikšmės ir apie jį dažnai užsimenama. 
Tuojau po anos pergalės Zigmantas Senasis rašė savo žmonai, kad nemaža 
priešo kariuomenė buvo išžudyta arba priversta bėgti, „mūsų (karo) 
veiksmus dieviškajai malonei parėmus“.(12) 

Kai vysk. Zacharijaus Ferreri vadovaujama komisija po dviejų metų 
(1520) ėmė tirti šios pergalės aplinkybes, ji pripažino šv. Kazimiero 
nepaprastą apsireškimą autentišką.(13) O tada dar galėjo liudyti patys to 
karo žygio vadai ir kariai, kurie gerai prisiminė visas smulkmenas. Paskui St. 
Zalęskis, išsamiai tyrinėjęs stebuklą prie Dauguvos, priėjo išvadą, kad 
žinomi faktai jį patvirtina. Istorija įneša tiktai pataisą, kad prie Polocko 
dviejų tūkstančių lietuvių kariuomenei vadovavo Goštautas ir Boratinskis; 
karaliaus Zigmanto Senojo ten nebuvo.(14) Su tuo karu jis siejamas kaip 
viso krašto valdovas. Yra juk žinoma, kad anais laikais valdovui priskirdavo 
ir tai, ko jis asmeniškai nėra daręs. 

Kritiškas kun. J. Fijalekas yra davęs įdomų pavyzdį, kaip Polocko 1518 
metų laimėjimo ir stebuklo istorija vėliau yra įgauvsi legendarinių priedų. 
Retai pasitaiko, kad iš šaltinių, kurių vienas po kito seka, būtų galima 
nuosekliai stebėti visą pirminio fakto istoriją, kurią žmonių tikėjimas 
aplipina vėliau legendomis (Aten. Wil. II p. 153). Ir čia Kazimierui, kaip ir su 

Šv. Kazimieras pasirodo Lietuvos kariuomenei prie Polocko 1518 m. (Iliustracija iš 
Hiliariono knygelės). 


83 


cerkvėm, vėlesnių šaltinių buvo priskirta tokia rolė, kurios nežino pačios 
pirmosios versmės (153). Karštas žmonių tikėjimas vis labiau siejo 
Kazimiero kultą su antiprovoslaviniu ir antimaskoliniu nusistatymu. 

Kritiškas hagiografas bei Bažnyčios istorikas, sekdamas bolandistų 
vartojimų metodą, turėtų ištirti abu pirmuosius šaltinius (Ferrerio, 
Sviencickio) ir jų aprašomus šv. Kazimiero stebuklus. Negalėdamas čia nei 
trupučio leistis į jų analizę, norėčiau tik pastebėti, kad 1519 metais minimas 
dar antras šv. Kazimiero pasirodymas prie Polocko, turi būti priskiriamas 
1518 metams, o ne naujam stebuklui. 

Visai jau naujo pobūdžio yra dar vienas liudijimas apie šv. Kazimiero 
trigubą pasirodymą, kai Lietuvon brovėsi Šeremetjevo vadovaujama 
Maskvos kariuomenė (1654).(15) Atlikęs priesaiką, tai liudijo bajoras Povilas 
Vadeiša Vilniaus vysk. Jurgiui Tiškevičiui. Tačiau jo liudijimo tikrumas 
toliau nebuvo tyrinėjamas. 


KARSTAS SAUGOMAS NUO PRIEŠŲ 


Šv. Kazimieras žmonių pasakojimuose buvo dažnai jungiamas su lietuvių 
tautos kova už savo kraštą, ypač Maskvos grėsmei nuolat vis didėjant, 
Šventojo pagalbos buvo prašoma maldomis ir giesmėmis. Jau anksčiau 
minėtoje ,„Giesmėje čiesų praėjusių Lietuvoje“ pirmieji jos posmai, ir 
šiandien labai aktualūs buvo kreipiami į Švenč. Mariją, prašant jos pagalbos, 
o toliau šauktasi į šv. Kazimierą, nes „Dievas padeda didele meile savo, 
duodamas patrono pagalbą gatavą“.(16) Toji giesmė buvo per kartų kartas 
vis dar giedama, nors XVII amžiaus žiauri maskvėnų okupacija ir buvo 
laikinai praėjusi. 

Dėl karo su Maskva — jis užtruko iki 1667 metų — šv. Kazimiero 
relikvijas reikėjo budriai saugoti ir slėpti, kad maskoliai jų neišniekintų. 
Carui Aleksiejui užimant Vilnių (1655), relikvijos buvo išgabentos į 
Rožantus ir ten paslėptos. Tiktai po aštuonerių metų (1663) per vysk. Jono 
Bialozoro ingresą jos buvo grąžintos į Vilnių.(17) Tačiau grąžintos per 
anksti, nes rusams vėl artėjant kapituloje iš naujo susirūpinta jų apsauga. 
Vienam kapitulos nariui Slupskiui (jis buvo kapitulos custos) išmokėta 200 
auksinų ir pavesta pavojui esant pasirūpinti Šventojo relikvijomis. „Jeigu tų 
pinigų neužtektų, leidžiama jam užstatyti sidabrinius daiktus“.(18) Ar to 
reikėjo, nežinia; bet Šventojo relikvijos vėl buvo slepiamos, nes kapitula 
(1669 gegužės 10) dėkojo Lietuvos valstybės referendoriui ir raštininkui 
Kiprui Povilui Bžostauskui už šv. Kazimiero karsto saugojimą ir jo grąžinimą 
į Vilniaus katedrą.(19) 

Tuo tarpu, po karo nelaimių ir nežmoniško rusų siautėjimo, šv. 
Kazimiero koplyčia buvo atnaujinta.(20) Atsinaujino, deja, ir baimė dėl naujo 

pavojaus šv. Kazimiero karstui. Politinė padėtis vėl buvo netikra. Vilniaus 
vyskupui sufraganui Slupskiui (jis buvo jau pasiekęs to bažnytinio 
poaukščio) kapitula 1672 metų rudenį vėl pavedė pasirūpinti šv. Kazimiero 
karstu ir kitomis katedros brangenybėmis.(21) Tačiau iki Šiaurės karo 
pradžios šv. Kazimiero karstas iš Vilniaus nebuvo pajudintas. Tiktai švedams 
sugarmėjus į Lietuvą (1703), jis buvo iš Vilniaus išvežtas, bet greitai ir vėl 
grąžintas. Tada buvo paskirta komisija patikrinti, ar relikvijų dėžės (cistae) 
antspaudai yra išlikę sveiki.(22) 


DALINAMOS RELIKVIJOS 


Saugojant ir slapstant šv. Kazimiero karstą, jis buvo tuo pačiu metu gana 
dažnai tikrinamas ir atidarinėjamas relikvijoms išimti ir dalyti. Jos buvo 
pradėtos dalyti, atidarius karstą dar pirmąjį kartą (1604). Tada didelę 
relikvijų dalį gavo šv. Kazimiero bažnyčia Vilniuje, o nemaža jų atsarga, 
dokumentuota, palikta kitom bažnyčiom. Bolandistai rašo,(23) kad labai 
dosniai šv. Kazimiero relikvijas yra dalinęs Vilniaus vysk. Jurgis Tiškevičius 
(1649-1655). 

Nuo XVII amžiaus antros pusės šv. Kazimiero relikvijos buvo pradėta 
labiau branginti ir taupiau prašytojam skirstyti. 1664 ir 1668 metais karstas 
buvo atidarytas,(24) bet relikvijos, berods, neliestos ir nedalytos. Taip pat jų 
negavo Lietuvos-Lenkijos valdovas Mykolas Kaributas Visniaveckis, kovojęs 
su turkais ir prašęs 1672 gegužės 11) jam prisiųsti šv. Kazimiero relikviją.(25) 
Karaliaus prašymas nebuvo patenkintas, nes tuo metu nebuvo Vilniuje 
vyskupo, o be jo neleidžiama buvo karsto atidarinėti. Karstas vėl atidarytas 
tiktai po penkerių metų (1677).(26) Tada patenkintas prašymas naujo 
karaliaus Jono Sobieskio, Mykolo Kaributo įpėdinio, kuris dar prieš metus 
(1676 gegužės 30) rašė Vilniaus kapitulai, prašydamas duoti Šventojo 
relikvijų jam ir Toskanos (Florencijos) didžiajam kunigaikščiui.(27) Po 
šešiasdešimts metų relikvijų prašė ir jas gavo karaliaus Augusto III 
žmona.(28) Tam reikalui šv. Kazimiero karstas vėl buvo atidarytas (1736) ir 
paskui jau visą šimtą metų neliestas. 

Daugiau negu pusantro šimto metų buvo praėję, kai šv. Kazimiero 
koplyčia nebuvo pagrindinai atnaujinta. Paskutinį kartą ji buvo taisyta 
Šiaurės karo metu (1703)(29) Naujai atremontuota tik XVIII amžiaus 
pabaigoje. Ta proga (1878 vasario 1) buvo atidarytas ir patikrintas Šventojo 
karstas, dalyvaujant atitinkamam skaičiui bažnytinių liudininkų. Iš rastų 
karste protokolų galima buvo nustatyti, kada anksčiau Šventojo karstas 
buvo atidarinėjamas. Šį kartą taip pat buvo įdėtas „lotyniškas raštas ir 
karstas užrakintas dviem raktais“.(30) 

Paskutinį kartą šv. Kazimiero karstas, rodos, buvo atidarytas, kai 
Lenkijos-Vatikano konkordatas Vilniaus dieceziją padarė arkivyskupija 

(1925).(31) 1953 metais šv. Kazimiero karstas iš Vilniaus katedros 
perkeltas į šv. Petro ir Povilo bažnyčią Antakalnyje. Vadinasi, Vilniaus 
katedra yra bolševikų užimta. Tačiau visų aplinkybių gerai nežinome, taip 
pat ir to, kodėl Šventojo karstui priglausti neparinkta jo vardo bažnyčia 
Vilniuje. Greičiausiai šv. Kazimiero relikvijos buvo iškeltos labiau už miesto, 
kadangi katedroje jos buvo gausiai lankomos. 

ŠVENTASIS KAZIMIERAS IR ITALAI* 


PROF. DR. PAULIUS RABIKAUSKAS, S.J. 


Pirmu žvilgsniu atrodo du gana skirtingi dalykai: iš lietuvių tautos kilęs 
šventasis Kazimieras ir Europos pietuose gyveną italai. Ką italas įsivaizduo- 
ja, kai girdi šv. Kazimiero vardą? Vieną iš tų mažai kam žinomų šventųjų, 
kurių nemaža sutinkame per liturginius metus? O gal kažką daugiau? 
Teisybę sakant, Kazimiero vardas Italijoje yra labai retas, mažai kas 
tevartoja ir jo mažybinę formą Miro“. Bet kad pats šventojo asmuo būtų 
buvęs italams visai nežinomas praeityje, to negalima tvirtinti. Nėra jokios 
abejonės, kad be Lenkijos ir Lietuvos bei kitų kraštų, kur gyvena iš anųjų 
emigravusieji, jokioje kitoje šalyje nėra tiek daug meno ir literatūros 
kūrinių, tiek pamaldumo šiam šventajam ženklų, kiek jų yra Italijoje. Italas 
parašė pirmąją ir svarbiausiąją šventojo biografiją. Kiti italai tapė paveiklsus 
ir altorių retabulus, vaizduojančius šventąjį kunigaikštį, rašė poezijas, 
įvairias panegirikas. Ir tai ne tik Toskanos miestuose, kaip Parmoje, Luccoje, 
Florencijoje, bet ir Romoje, Neapolyje, netgi tolimame Sicilijos Palerme. Prie 
šių dar reikia pridėti visus tuos architektus, skulptorius ir tapytojus, kurie, 
atvykę iš Italijos į Vilnių ir į kitas Lietuvos bei Lenkijos vietoves, statė ir 
puošė bažnyčias, koplyčias, altorius, skirtus Lietuvos ir jos jaunimo 
dangiškajam globėjui. Tai tikrai įspūdingas būrys italų, kurie pasižymėjo 
darbais šv. Kazimiero garbei ir jo šventam atminimui. 

Reikia tačiau pridurti, jog visi tie meno ir literatūros kūriniai yra 
daugiausia iš XVII ir iš dalies XVIII amžiaus. Bet beveik visi jie yra išlikę iki 
šių dienų. Todėl šios paskaitos titulas: „Šv. Kazimieras ir italai“ nėra nei 


*Šiek tiek praplėsta lietuviška versija paskaitos, kuri buvo skaityta itališkai 1984 m. 
vasario 9 d. Milane, Švč. Jėzaus Širdies vardo Katalikų universitete. 

dirbtinis, nei perdėtas, kaip kai kam, su praeitimi mažai tesusipažinusiam, 
galėtų atrodyti. Mūsų šventasis Italijoje buvo žinomas, vertinamas, 
garbinamas ir mylimas. 

Gal ne visiems čia esantiems yra aišku, kodėl kaip tik dabar kalbame 
apie visus tuos dalykus. Pagrindinis mūsų susitikimo motyvas yra tas, kad 
šiais 1984 metais sueina 500 metų nuo šv. Kazimiero mirties. Jis mirė 1484 
m. kovo 4 dieną, kuri yra ir jo liturginės šventės diena. Šv. Tėvas Jonas 
Paulius II pažadėjo pats asmeniškai dalyvauti šioje šventėje ir atlaikyti 
iškilmingas šv. Mišias Romoje, Šv. Petro bazilikoje. Iš įvairių pasaulio kraštų 
daug lietuvių suvažiuos į šias iškilmes. Tiktai iš tėvynės, iš jos sostinės 
Vilniaus, kur saugojami jo šventieji palaikai, nežinia, ar galės kas atvykti.(1) 

Jei ir nebūtų jokių kitų paskaitų, jau vien krikščioniškas solidarumas 
katalikiškai tautai, kuri giliai tiki kilnių idėjų prieš visokią fizinę ir dvasinę 
prievartą moraline galia, turėtų užtenkamai paakinti domėtis šia iš lietuvių 
tautos kilusia ir jos didžiai vertinama asmenybe. 


I 


Kasgi tat buvo šv. Kazimieras? Daug kur jis tiesiog vadinamas 
„Lenkijos karalium“. Taip dažnai galima skaityti itališkuose ir kitų kalbų 
kalendoriuose, enciklopedijose, populiariuose šventųjų gyvenimuose. Iš 
tikrųjų, kai kurių Lenkijos karalių vardas buvo Kazimieras; iš viso jų buvo 
keturi. Mūsų šventasis tačiau tebuvo karalaitis, karaliaus Kazimiero IV 
Jogailaičio sūnus. Jo tėvas, tiesa, nešiojo Lenkijos karaliaus vainiką, bet prieš 
tai (nuo 1440 m.) jis buvo vien tik, o nuo 1447 m. drauge ir Lietuvos didysis 
kunigaikštis, nemažesnės už Lenkiją valstybės valdovas. Griežtai kalbant, 
reikia pripažinti, kad šv. Kazimiero protėviai iš tėvo pusės buvo lietuviai, iš 
motinos pusės — austrai. Šventojo tėvas — tai to paties Jogailos sūnus, 
kuris, vesdamas Lenkijos karalienę Jadvygą, iš Lietuvos didžiojo kunigaikščio 
tapo kaimyninės valstybės karalium. Tas pats Jogaila vėliau, kai mirė jo 
trečioji žmona, vedė ketvirtą kartą: Sofiją, Alšėnų kunigaikštytę; taip, 
būdama lietuvė, ir ji tapo Lenkijos karaliene, kurios jauniausias sūnus ir 
buvo Kazimieras, šv. Kazimiero tėvas. 

O šventojo motinos senoliai buvo kilę iš Austrijos. Karalius Kazimieras 
1454 metais vedė Elzbietą Habsburgaitę, imperatoriaus (išrinkto, bet 
nespėto karūnuoti) Albrechto II, kuris taip pat valdė Čekijos ir Vengrijos 
karalystes, dukterį. Kitas žymus imperatorius ir Konstancos visuotinio 
susirinkimo pagrindinis iniciatorius bei globėjas, Zigmantas Liuksemburgie- 
tis, buvo šv. Kazimiero motinos senelis. O imperatorius Friedrichas III 
(1449—1493), paskutinysis Romoje karūnuotas Vokiečių imperijos valdovas, 

kuris valdė anuomet oficialiai vadintą Sacrum Romanum Imperium visą šv. 
Kazimiero gyvenimo laiką, buvo jo motinos tėvo, Albrechto Habsburgiečio, 
antros eilės pusbrolis. 

Šiai karališkajai porai, Kazimierui ir Elzbietai, gyvenančiai tuomet 
Krokuvoje, Vavelio pilyje, gimė 1458 m. spalio 3 d. sūnus, kuriam duotas 
tėvo, Kazimiero, vardas. Tas vardas dažniau sutinkamas tame mieste ir 
krašte, kur vaikas gimė,(2) bet nebuvo iki tol vartojamas Lietuvoje ar 
Austrijoje. Naujagimis buvo antrasis sūnus, trečiasis iš eilės vaikas (prieš jį 
buvo gimę brolis Vladislovas ir sesuo Jadvyga). Karalienė Elzbieta per 38 
moterystėje bendrai gyventus metus pagimdė iš viso šešis sūnus ir septynias 
dukras, iš kurių penkios išaugo ir ištekėjo. 

Iki 17 metų amžiaus jaunasis Kazimieras gyveno daugiausia Krokuvoje, 
ant Vavelio kalvos esančiuose karaliaus rūmuose. Šalia rūmų ten dar stovėjo 
ir tebestovi Krokuvos vyskupo katedros bažnyčia. Pilyje ir karaliaus 
rūmuose Kazimieras buvo auklėjamas krikščioniškai, rimtai ir drausmingai. 
Reikia nepamiršti, jog tai buvo XV a. antroji pusė. Dvariškių gyvenimas 
Krokuvoje ne daug kuo skyrėsi nuo kitų Europos miestų ir valdovų dvarų 
gyvenimo būdo. Tačiau, reikia manyti, kad karaliaus šeimos aplinkoje 
viešpatavo drausmė ir rimtumas. 

Apie šv. Kazimiero senelį Jogailą sakoma, jog po to, kai priėmė krikštą, 
jis buvęs didžiai pamaldus, griežtai laikęsis religinių papročių, ypač pasninkų, 
gyvenęs gana kukliai, kaip tai liudija išlikusios Jogailos dvaro išlaidų 
knygos.(3) Pirmoji karaliaus Jogailos žmona, Jadvyga, šiandien yra garbina- 
ma kaip palaimintoji. Popiežius Jonas Paulius II 1979 m. savo pirmosios 
kelionės į Lenkiją metu Krokuvos katedroje laikė iškilmingas šv. Mišias 
palaimintosios karalienės Jadvygos garbei. 

Ne tik karaliaus dvare, bet ir pačiame Krokuvos mieste sklido dvasinio 
gyvenimo atgaiva. Šalia šv. Kazimiero tame pačiame mieste ir tuo pačiu 
laiku gyveno dar bent šeši kiti šventaisiais laikomi asmenys, iš kurių vienas 
buvo kanonizuotas, kiti du oficialiai pripažinti palaimintaisiais. Tai šv. 
Jonas iš Kęty arba Kantietis, teologijos profesorius universitete, miręs 
1473 m., kai šv. Kazimieras buvo jau 15 metų vaikinas ir todėl galėjo jį gerai 
pažinti. Pop. Klemensas XIII jį paskelbė šventuoju, ir jo šventė švenčiama 
visoje Bažnyčioje gruodžio 23 d. Ketveriais metais vėliau mirė kitas 
universiteto profesorius, vienuolis augustijonas I zajas Bone r (+1477), 
apie kurį išliko garsas kaip apie šventai gyvenusį asmenį ir kuris kartais 
vadinamas palaimintuoju. Du vienuoliai bernardinai (arba pranciškonai 
observantai), šiandien garbinami tarp palaimintųjų, irgi buvo šv. Kazimiero 
amžininkai: pal. S i mo nas iš Lipnicos, kurį laiką pamokslininkas Krokuvos 
katedroje, uolus Švč. Jėzaus Vardo garbinimo platintojas (+1482), ir pal. 
Vladislovasiš Gielniowo, du kartus Lenkijos bernardinų provinciolas, 

žinomas religinių giesmių lenkų kalba kūrėjas ir propaguotojas (+1505). Į tą 
skaičių įeina ir vienas palaimintuoju laikomas lietuvis, Mykolas 
Giedraitis, miręs 1485 m. (ateinančiais metais reikėtų ir mums - 
paminėti 500 metų nuo jo mirties sukaktį). Jis gimė ir augo Lietuvoje, jaunas 
įstojo pas Atgailos kanauninkus, anuomet turėjusius porą vienuolynų ir 
Lietuvoje, bet pagrindinis jų namas, kur gyveno ordino generalinis 
viršininkas, anais laikais buvo Krokuvoje, prie Šv. Morkaus bažnyčios (todėl 
Lenkijoje šie vienuoliai dažnai vadinami 'Markowie“). Į ten persikėlė gyventi 
ir Mykolas Giedraitis, ten jis mirė, ten tebėra jo kapas, kaip girdėti, 
pastaraisiais metais gražiai atnaujintas. Krokuvos miestas ir arkivyskupija 
ruošiasi iškilmingai paminėti jo mirties jubiliejinę sukaktį. Pagaliau 
Krokuvos priemiestyje Kazimierz, prie garsios Kristaus Kūno bažnyčios, 
Laterano kanauninkų Lenkijoje centro, gyveno St anis lovas Kazimie- 
rietis (Kazimierczyk), pamaldus ir mokytas vienuolis kanauninkas +1489), 
iki šių laikų laikomas palaimintuoju. Visų šių amžininkas buvo taip pat 
bernardinas, daugiausia Lvove gyvenęs pal.J. Duklietis (z Dukla), 
nemaža nuveikęs Rytų krikščionių grąžinimui į Romos Bažnyčią. Jis mirė 
Lvove, tais pačiais 1484 metais kaip ir Kazimieras; pop. Klemensas XII 
patvirtino jo kaip palaimintojo kultą. 


Matydami tokią skaitlingą šventųjų ir palaimintųjų grupę, gyvenusią 
tuo pačiu metu ir toje pačioje vietoje, turime konstatuoti, kad šv. Kazimiero 
laikais Krokuvoje tarp universiteto studentų ir profesorių, bet ir tarp šiame 
mieste gyvenusių vienuolių turėjo būti jaučiamas entuziazmas dvasiniam 
gyvenimui, kuris negalėjo nuošaliai palikti nė karaliaus šeimos bei jos 
aplinkos. Atrodo, nemaža prie to dvasinio pakilimo prisidėjo iš Italijos į 
Krokuvą atvykęs naujos pranciškonų šakos, bernardinų, uolus platintojas, 
Jonas Capestranietis (da Capestrano), ir jis vėliau paskelbtas šventuoju. Kai 
gimė šv. Kazimieras, Capestranietis jau buvo miręs prieš dvejus metus 
kovose su turkais. Bet jo ugningų pamokslų aidas tebeskambėjo krokuviečių 
ausyse. Tebuvo praėję vos 4—5 metai, kai šis italas, pranciškonų idealo 
atnaujintojas, įsteigė Krokuvoje pranciškonų observantų konventą, jį 
pavesdamas ką tik, prieš dvejus metus, paskelbtam šventuoju, kadaise jo 
paties bendradarbiui, šv. Bernardinui Sieniečiui; iš čia Lenkijoje ir Lietuvoje 
jiems prigijo pavadinimas — bernardinai. Nemažas būrys Krokuvos 
universiteto studentų ir net mokslo laipsnius turinčių inteligentų įsijungė į 
naujosios vienuolijos narių eiles. Tas pats Jonas Capestranietis paruošė 27— 
tuosius metus einančio karaliaus Kazimiero vestuves su 18—mete Elzbieta 
Habsburgaite ir pats jose dalyvavo. Iš jaunos vienuolių bendruomenės sklido 
šviežia paskata į dvasinį gyvenimą, užžiebdama daugelyje tą retai tebepasi- 
kartojančią tarpusavio lenktyniavimo uolume ugnį. 


II 

Mesdami dabar žvilgsnį į karalaičių mokymą bei auklėjimą, turime 
prisiminti, kokia buvo anų laikų dvasia. Tai buvo Lenkijoje sparčiai 
sklindančio humanizmo metai. Humanizmas ten įkėlė koją ir ėmė plisti 
ketvirtajame ir penktajame to amžiaus dešimtmetyje. Jį rėmė dosnūs 
mecenatai ir valstybės magnatai, kaip žymusis Krokuvos vyskupas ir 
valstybininkas Zbignevas Olesnickis (+1455) bei Lvovo arkivyskupas 
Grigalius Sanokas (+1477), baigęs studijas Krokuvos universitete, pats 
aiškinęs Virgilijų, Plautą, Juvenalį, rašęs lotyniškas eiles ir globojęs garsius 
humanistus, jų tarpe ir Pilypą Buonaccorsį, vadinamą Kalimachu. 

Karalius Kazimieras pavedė savo vaikus auklėti Krokuvos katedros 
kanauninkui Jonui Dlugošui, žinomam lenkų istorikui, kartais vadinamam 
lotynišku vardu "Longinus“. Jis ilgai tarnavo minėtojo Krokuvos vyskupo Z. 
Olesnickio kanceliarijoje, kurioje iškilo iki vyskupo sekretoriaus. .Taip pat 
buvo geras lotynistas. Vienas iš ano meto žinomiausių humanistų, Enėjas 
Silvijus Piccolomini, 1450 metais gyvenęs Vienoje, imperatoriaus Friedricho 
III dvare, Olesnickiui rašytame laiške taip pasisako apie šiojo laiškų — 
kuriuos paprastai paruošdavo jo sekretorius J. Dlugošas — lotynų kalbos ir 
stiliaus grakštumą: 

„Iš tavo laiško matyti, kad kaip italai, taip ir lenkai vartoja ne mažiau gryną 
[lotynų] kalbą bei stilių. Tikrai, kitiems pavyzdžiu yra statytina ir iki dangaus 
iškeltina tauta lenkų, kurie, būdami atskirti nuo Italijos, kur dabar pasiekta iškalbos 
pilnybė, tarpan įsiterpusių vokiečių ir vengrų, pirmiau už juos atskubėjo prie šaltinio 
ir, atsigaivinę vaiskiausia linfa, sugrįžo pasisavinę iškalbingumo grožį“.(4) 


Pats Dlugošas studijavo Krokuvoje, bet kiti pirma jo sėmėsi iš Italijos 
humanizmo šaltinių, atvykę studijuoti į Paduvos, Bolonijos ir kitus mokslo ir 
kultūros centrus. 

Nėra žinoma, kokiu mokymo ir auklėjimo metodu vadovavosi Dlugošas 
ir kiti karalaičių mokytojai ir auklėtojai. Manyčiau, kad nebus iškrypta iš 
kelio, jei šia proga prisiminsime auklėjimo idėją ir metodą, kuriuos vartojo 
garusis italas pedagogas ir humanistas Vittorinas iš Feltre (1378—1446), 
porą dešimtmečių mokytojavęs kunigaikščių Gonzagų dvare, Mantuvoje. 
Apie šią XV a. plačiai pagarsėjusią mokyklą turėjo ką nors žinoti ir tie, kurie 
ėmėsi Krokuvoje organizuoti augantiems karalaičiams kuo geriausią 
auklėjimą. 1467 m., kai kanauninkas Dlugošas pradėjo mokyti karaliaus 
Kazimiero vaikus, Vittorinas buvo miręs prieš 20 metų; garsas apie jo 
mokyklą ir auklėjimo metodą buvo jau pasklidęs ne tik po Italiją, bet ir už jos 
ribų. 

Kuo tat pasižymėjo ši Vittorino mokykla Mantuvoje? Vienas Vittorino 
biografas ją taip apibūdina: 

Pagrindinis jos bruožas buvo „harmoningai vystyti kūną ir dvasią. Paprastas, 
nuosaikus maistas, daug judėjimo, įvairių žaidimų, žiemą nekūrenami kambariai 
[Italijoje dar galima tai pakęsti], vasarą išvykos į gražias gamtos vietas, — visa tai 
turėjo padėti vaikui augti sveikam ir stipriam. ... Studijų programoje pirmą vietą 
užėmė kalbų ir literatūros mokymasis, bet buvo studijuojama ir aritmetika, 
geometrija, gamtos mokslai ir net muzika ... Kasdieninio bendravimo ir mokymosi 
kalba buvo lotynų kalba; šalia jos lygiagrečiai mokytasi ir graikų kalbos (tarp šiosios 
dėstytojų buvo graikai: Jurgis iš Trebisondo ir Teodoras Gaza, kurie savo ruožtu 
mokėsi lotynų kalbos). Pirmiausia buvo padedamas geras gramatikos pamatas, po to 
skaitomi Cicerono, Virgilijaus, Ovidijaus kūriniai, taip pat ir kai kurių krikščionių 
autorių, ypač šv. Augustino, raštai. ... Daug Vietos skiriama atminties lavinimui, bet 
prieš ką nors atmintinai mokantis, tekstas būdavo paaiškinamas ir išverčiamas [į 
gimtąją kalbą] ... Šioje mokykloje dėstyti dalykai apėmė visas disciplinas, kurios įėjo į 
menų fakultetų programą anų laikų universitetuose; su klasikais čia net daugiau 
susipažindavo, negu kad buvo reikalaujama magistro ar daktaro laipsniui gauti. 
Vittorino pamokos tęsdavosi kasdien septynias arba aštuonias valandas: priešpiet jis 
mokydavo kalbų, skaitydavo klasikus, popiet būdavo kitos specialios pamokos“ .(5) 


Kad ir Vavelio pilyje buvo panašiai mokoma ir auklėjama, kad buvo 
siekiama išugdyti „tobulą kunigaikštį“ (,,principe perfetto“), rodo ir tai, jog 
tarp Dlugošo raštų rastas rankraštinis nuorašas trumpo veikalėlio De dictis et 
factis Alphonsi regis (,„Apie karaliaus Alfonso kalbas ir žygius“), kurio autorius 
buvo Dlugošo amžininkas Antanas Beccadelli, vadintas Panormita (1399— 
1471). Vienas karaliaus Kazimiero dvarui artimas asmuo — manoma, jog tai 
buvęs dvaro prievaizdo, didiko Stanislovo Šidloveckio (Szydlowiecki) sūnus 
kun. Jonas Šidloveckis — parašė kaip tik jaunajam Kazimierui skirtą knygelę 
apie tai, kaip turi būti auklėjamas būsimasis valdovas. Šiai knygelei 
nežinomasis autorius panaudojo Enėjaus Silvijaus Piccolomini ta tema rašytą 
laišką-traktatą. Knygelėje tas pats autorius pamini, kad jis karalaičiui 
padovanojęs veikalėlio Epitoma rei militaris („Trumpas karo mokslas“) kopiją. 
Šią Epitomą parašė Vegetius, aukštas Romos imperijos valdininkas ir drauge 
krikščionis, gyvenęs IV—V amžiuje. Jo veikalėlis net po tūkstančio metų vis 
dar buvo kopijuojamas ir skaitomas karalių bei didikų dvaruose. Iš tos 
užuominos galima spręsti, kad Kazimierą auklėjant, nebuvo pamirštas ir 
kariškas pasiruošimas bei visa tai, ką anuomet reiškė riterio savybės. 


III 


Vienas iš Kazimiero mokytojų, nors ir tik trumpą laiką, buvo žymus 
italas humanistas Pilypas Buonaccorsi, vadintas Kalimachu (Callimachus 
Experiens). Jis gimė 1437 m. San Gimignano miestelyje, Toskanoje. 1462 m. 
persikėlė gyventi į Romą, įsirašė į garsią Romos Akademiją (Academia 
Romana) ir popiežiaus Pijaus II (jau kelis kartus čia minėto Enėjaus Silvijaus 
Piccolomini) laikais buvo vienas iš įtakingiausių jos narių. Mirus Pijui II 

(1464 m.), Kalimachas pateko į jo įpėdinio Pauliaus II nemalonę: buvo 
kaltinamas organizavęs sąmokslą prieš popiežių. Kalimachas, svarbiausias iš 
apkaltintųjų, laiku perspėtas, spėjo pasprukti pirma į Neapolį, po to per 
Kretos, Kipro, Chijo salas pasiekė Konstantinopolį. 1469/70 metų žiemą 
atsidūrė Lenkijoje, kur jį draugiškai priėmė ir globojo Lvovo arkivyskupas 
Grigalius Sanokas, vienas iš pirmųjų humanistų Lenkijoje. Kai, mirus 
Pauliui II, šiojo įpėdinis Sikstas IV amnestavo pirmtako nubaustuosius 
humanistus, pasijuto laisvesnis ir Kalimachas. 1472 m. pavasarį, kai 
karalaitis Kazimieras ėjo 14—tuosius amžiaus metus, italas humanistas iš 
arkiv. Grigaliaus dvaro Dunajowe persikėlė į Krokuvą, kur jį karalius tuojau 
pakvietė į savo rūmus būti ten „consiliarius et praeceptor“ („patarėjas ir 
mokytojas“). Jaunuolis Kazimieras tikriausiai ne kartą su juo susitiko ir labai 
galimas dalykas, kad dalyvavo jo duotose retorikos pamokose. Yra žinomas 
Kalimacho parašytas vadovėlis Rhetorica, kuriame remiamasi graiko Jurgio iš 
Trebisondo idėjomis apie iškalbos meną. Apie 1474 m. karalius Kalimachą 
paskyrė savo sekretorium ir jam patikėjo kai kurias diplomatines misijas. 
Vienas Kalimacho biografas galėjo be perdėjimo pasakyti, jog jis „tapo 
lemiamu veiksniu, kad Lenkijoje taip pasklido humanizmas“.(6) Kalimachas 
dar gėljo pamatyti, kaip karaliaus Kazimiero trečiasis sūnus Jonas 
Albrechtas, „su kuriuo jis buvo labai artimai susidraugavęs“(7), tapo 
Lenkijos karaliumi (1492 m.). Sulaukęs beveik 60 metų amžiaus, Kalimachas 
mirė Krokuvoje, 1496 m. Visų Šventųjų šventėje. Jis taip pat labai vertino 
karalaitį Kazimierą. Kai šis mirė, apie jį trumpai, bet iškalbingai pasakė: 
„divus adolescens“ („šventas jaunikaitis“). 


IV 


Humanizmas, kurį Romoje propagavo Kalimachas ir jo draugai, buvo 
gerokai persisunkęs antiklerikalizmu ir kritiška laikysena krikščioniškos 
moralės bei aplamai religjos atžvilgiu. Lenkijoje humanizmas, bent pirmojoje 
savo stadijoje, buvo visai kitoniškas: jo įtakingiausieji atstovai buvo 
dvasiškiai. Todėl čia, ypač Krokuvos universiteto aplinkoje, nesijautė 
antagonizmo tarp humanizmo idėjų plitimo ir tam tikro dvasinio bei 
religinio pakilimo. Prie to, žinoma, turėjo prisitaikyti ir žymusis imigrantas 
Kalimachas. Be to, jo įtaka į jaunuolį Kazimierą ir kitus karalaičius buvo 
mažiau dvasinio pobūdžio ir daugiau estetinė, literarinė. 

Apskritai, reikia pabrėžti, jog nei tėvų pastabus rūpinimasis, nei 
mokytojų ypatingas gerumas nebūtų karalaitį Kazimierą nuvedę trumpu jo 
gyvenimo laikotarpiu į šventumo aukštumus, jei jis pats nebūtų atsiskleidęs 
dieviškos malonės jame veikimui. Kiti jo broliai, jo seserys buvo panašiai 
auklėjami, gyveno daugiau ar mažiau panašiose aplinkybėse, tačiau nė 

vienas iš jų nepakilo iki tokio aukšto tobulybės laipsnio. Vysk. Zacharijas 
Ferraris, pirmasis šv. Kazimiero biografas, parašęs Vita beati Casimiri 
confessoris, ilgokai sustoja prie atskirų šventojo dorybių. Jis aprašo jo 
pamaldumą, marinimąsi, tikėjimą, viltį ir meilę, teisingumą, protingumą, 
nuosaikumą, tvirtumą. Toks dorybių išvardijimas mums gali atrodyti per 
daug konvencionalus, bet yra karalaičio gyvenime faktų, kurių negalima 
laikyti eiliniais. Jo nuolatinės pastangos patikti Dievui ir būti su Juo 
vienybėje netelpa į įprastą jaunuolio gyvenimo schemą. Norėdamas priversti 
savo kūną labiau paklusti, jį nuolatos grūdino atgailos darbais. Bažnyčioje 
būdavo toks pamaldus ir susitelkęs, kad atrodydavo save visiškai pamiršęs ir 
visas Dievuje paskendęs. Kai kada, niekam nematant, eidavo naktį lankyti 
Švč. Sakramentą. Radęs užrakintas bažnyčios duris, atsiklaupdavo lauke. 
Taip jį klūpantį esą užtikę ne kartą nakties sargai. 

Buvo geras ir nuoširdus savo artimui; lengvai atleisdavo tiems, kuriuose 
matydavo geros valios, bet griežtai elgdavosi su nenorinčiais taisytis. 
Neturtinguosius ir skriaudžiamuosius užtardavo ir jiems padėdavo. Benami- 
ams, belaisviams, nelaimių ištiktiesiems atiduodavo ne tik tai, ką turėdavo, 
bet ir patį save. Ir tai — XV amžiaus karaliaus rūmuose, kur visa aplinka nė 
kiek nebuvo palanki savęs išsižadėjimui ar dorybių ugdymui. 

Šv. Kazimiero dvasiniame gyvenime ypatingą vietą užėmė jo pamaldu- 
mas į Švč. Mergelę Mariją. Yra žinoma, kad 1604 m. atidarius jo karstą, 
jame buvo rastas prie galvos padėtas pergamentas su Marijos himno „(Omni 
die dic Mariae mea laudes anima“ tekstu. Buvo kurį laiką manoma, kad šį 
nuostabiai gražų Marijos himną sukūręs pats Kazimieras. Šiandien niekas 
neabejoja, jog toji giesmė sukurta viduramžiuose, gerokai prieš šv. 
Kazimiero laikus, tačiau reikia pripažinti, kad kaip tik mūsų šventojo 
ypatingo pamaldumo į Mariją dėka šis himnas ir-dabar dar yra žinomas ir 
tebėra giedamas. 


V 


Gal kas nors pagalvos, kad Kazimieras — tai savotiškas šventuolis, 
niekam tikęs praktiškame gyvenime. Kas taip galvotų, žiauriai apsiriktų. Jį 
pažinusieji liudijo jį buvus linksmo būdo, ryžtingą ir aktyvų. Jo mokytojas ir 
auklėtojas kan. Dlugošas jį vadina „puikų, retų gabumų, nuostabaus 
mokslumo jaunikaitį“.(8) Gal būt iš visų šešių karaliaus Kazimiero sūnų jis 
buvo pats gabiausias. Ypač gerai valdė lotynų kalbą. Būdamas vos 13 metų, 
pasakė popiežiaus legatui kard. Morkui Barbo gana ilgą kalbą. Už dvejų 
metų vėl sveikino, taip pat lotyniškai, Venecijos pasiuntinį Ambroziejų 
Contarini. 

Politinės aplinkybės ir gimdytojų noras privertė jį visai jauną įsimaišyti į 
valstybinius reikalus. 1471 m. pavasarį mirė Čekijos karalius Jurgis 

Podebradas, kuris sunkiu savo karalystei metu, tikėdamasis gauti iš Lenkijos 
sau paramos, buvo karaliui Kazimierui pažadėjęs, jog jis vienam iš 
kazimieraičių paliksiąs Čekijos karaliaus sostą. Šv. Vaclovo karūna Pragoje * 
panašiai kaip ir šv. Stepono karūna Budoje priklausė karalaičiams kazimie- 
raičiams dar ir dėl to, kad jų motina, karalienė Elzbieta, mirus jos broliui 
Vladislovui, liko vienintelė savo tėvo kaip valdovo teisių paveldėtoja. O jos 
tėvas Albrechtas, miręs 1439 m. spalio. 27 d., buvo išrinktas imperatorium 
(nuo 1438 m. kovo mėn.) ir drauge karūnuotas Vengrijos (1438 m. sausio 
mėn.) bei Čekijos (1439 m. kovo mėn.) karalium. Todėl tą 1471 m. pavasarį 
vyriausiasis Elzbietos sūnus Vladislovas išsiruošė į Pragą, kur tų metų 
rugpjūčio 16 d. buvo vainikuotas Čekijos karaliumi. 


Čekijos karaliaus sostas 1471 m. tapo laisvas, o Vengrijoje jis vis buvo 
užimtes. Į Vladislovo Pomirtinio, šv. Kazimiero dėdės, paliktą sostą 1458 m. 
atsisėdo pačių vengrų išrinktas jų žymaus karvedžio Jono Hunyadi sūnus 
Motiejus Hunyadi, vadinamas Korvinu (Corvinus). Nors jis sugebėjo 
pagerinti krašto ūkį, finansus, miestų buitį, suorganizuoti pastovią 
kariuomenę, tačiau turėjo ir savo priešų. Juo buvo nepatenkinti kai kurie 
įtakingi didikai, jų tarpe ir Vengrijos primas, Esztergomo arkivyskupas, nes 
jų karalius, užuot kovojęs su turkais, pirmiausia rūpinęsis savo prestižo 
kėlimu: siekęs Čekijos karūnos ir net Vokiečių imperatoriaus sosto. Todėl ir 
iškilo planas: nuversti karalių Motiejų ir jo vieton pasodinti antrąjį Lenkijos 
karaliaus sūnų — Kazimierą. Kadangi tai atitiko paties karaliaus, o ypač 
karalienės Elzbietos politinius interesus, buvo imtasi tą planą nedelsiant 
vykdyti. 1471 metų rudenį karalaitis Kazimieras, lydimas kariuomenės 
dalinių, išsiruošė į nuotykingą žygį. Viskas tačiau baigėsi už poros mėnesių 
skaudžia nesėkme. Turkų pavojus, pačių vengrų didikų santūrumas ir 
gyventojų priešiškumas, bet taip pat ir savos (lenkų) kariuomenės, 
negaunančios sutartos algos, pakrikimas privertė žygio vadovus kuo skubiau 
trauktis atgal į Lenkiją. 


Kariško žygio nesėkmė, aišku, paveikė jautraus karalaičio dvasią, nors 
jis pats dėl šio nepasisekimo nė kiek nebuvo kaltas. Tačiau suklystų, kas 
manytų, jog Kazimieras dėl to iš viešumos pasitraukė. Priešingai, jo broliui 
Vladislovui tapus Čekijos karalium, Kazimieras liko namuose vyriausiuoju 
karaliaus sūnum, reiškia, natūraliu tėvo sosto Lenkijoje ir Lietuvos 
didžiojoje kunigaikštystėje paveldėtoju. Nuo 1475 metų tėvas jį rimtai ir 
intensyviai ruošė šiam uždaviniui. Kazimieras ir vieneriais metais už jį 
jaunesnis Jonas Albrechtas lydėdavo tėvą jo dažnose kelionėse, dalyvaudavo 
užsienio valstybių pasiuntinių priėmimuose, senato ir seimo posėdžiuose. 
Kartais Kazimierui teko oficialiai pavaduoti tėvą, administruoti kurią nors 
karalystės ar didžiosios kunigaikštystės dalį. Taip beveik dvejus metus jis 

pavadavo karalių Lenkijoje, kai šis buvo užsiėmęs Lietuvoje didžiosios 
kunigaikštystės reikalais. 

Šiais, jei taip galima sakyti, praktikavimosi politikoje metais karalaitis 
Kazimieras kelis kartus aplankė ir savo protėvių kraštą — Lietuvą, ten vis 
pabūdamas po kelias savaites ar mėnesius. Paskutinė jo kelionė iš Lenkijos į 
Lietuvą buvo 1483 m. pavasarį. Jo sveikata buvo nekokia: pradėjo reikštis 
plaučių tuberkuliozė, anais laikais nepagydoma liga. Sveikata vis blogėjo 
rudenį ir sekančią žiemą. 1484 m. sausio mėnesį karalius turėjo vykti į 
Liubliną, į ten susirenkantį seimą. Motina su vaikais taip pat paliko Vilnių ir 
traukė į pietus, apsistodama Gardino pilyje (apie 150 km į pietvakarius nuo 
Vilniaus). Vasario mėnesiui einant į pabaigą, jaunojo Kazimiero sveikatos 
stovis tapo kritiškas. Iš Liublino tuojau atskubėjo tėvas karalius. Kovo mėn. 
4 d. rytą, ketvirtadienį, pačioje gavėnios pradžioje, jaunuolis atidavė savo 
sielą į Viešpaties rankas. Gyveno tik 25 metus ir 5 mėnesius. Jo kūną atvežė 
palaidoti į Vilnių, Lietuvos didžiosios kunigaikštystės sostinę. Čia jį įmūrijo į 
vienos koplyčios sieną Vilniaus katedroje. Karalius liepė tą koplyčią tuojau 
atnaujinti. Ji buvo pašvęsta Švč. Mergelės Marijos garbei; kaip tik josios 
tarnybai Kazimieras buvo visą save, savo kūną ir sielą, pašventęs. 


VI 


Tai tokie trumpi karalaičio gyvenimo bruožai. Gyveno trumpai, bet kaip 
sako Išminties knygos autorius: „„Trumpu laiku tapęs tobulu, jis užpildė 
daug metų, nes jo siela patiko Dievui“ (Išm 4, 13). Jo švento ir nekalto 
gyvenimo garsas greitai pasklido tarp paprastų žmonių, ypač tarp Vilniaus ir 
jo apylinkių lietuvių. Jie ėmė lankyti jo kapą ir melsti jo užtarimo. Vos 17 
metų praėjus nuo jo mirties, popiežius Aleksandras VI lankantiems katedros 
koplyčią, kurioje buvo palaidotas karalaitis Kazimieras, suteikė ypatingus 
atlaidus. 1501 m. gegužės 15 dienos bulėje taip rašė: 


„Todėl norėdami, kad Palaimintosios Mergelės Marijos ir šventųjų 
Andriejaus ir Stanislovo koplyčią, esančią Vilniaus bažnyčioje, kurią [koplyčią] 
šviesios atminties karalius Kazimieras pastatė puošniame stiliuje, aprūpino fundacija 
ir papuošė brangiausiais liturginiais rūbais, ir kurią, kaip mums pranešta, ypatingai 
brangina mylimasis sūnus ir kilmingas vyras Aleksandras, Lietuvos didysis 
kunigaikštis — kurio brolis kunigaikštis Kazimieras, palaidotas toje koplyčioje, 
sakoma, garsėjąs stebuklais — ir trokšta, kad Dievas joje būtų vis labiau garbinamas, 
Įnorėdami] kad ją tikintieji lankytų, tinkamai gerbtų ir jos sąrangą, tiek dekoracijas 
išsaugotų ir išlaikytų bei patys į šią koplyčią juo noriau rinktųsi melstis ir jos, kaip 
sakyta, išlaikymui bei susidarančių išlaidų padengimui veikiau ištiestų pagalbos ranką 
ir dėl to šioje vietoje juos gaivintų didesnė dangiškų malonių gausa, mes, 
pasitikėdami visagalio Dievo gailestingumu ir jo apaštalų, palaimintųjų Petro ir 
Pauliaus, autoritetu, visiems ir kiekvienam viršminėtųjų tikinčiųjų, nuoširdžiai 
besigailintiems, atliekantiems išpažintį ir pamaldžiai lankantiems minėtąją koplyčią, 

Šv. Kazimiero relikviorius šv. Lauryno katedroje Florencijoje. 

mūsų Viešpaties Jėzaus Kristaus Gimimo, Švč. Mergelės Marijos Įvedybų ir jos 
Ėmimo į Dangų šventėse, nuo pirmųjų jų mišparų iki antrųjų mišparų įskaitytinai, ir, 
kaip sakyta, ištiesiantiems pagalbos ranką koplyčios išlaikymui ir susidarančių išlaidų 
padengimui, šiuo raštu maloningai Viešpatyje suteikiame dvidešimt metų ir tiek pat 
kvadragenų atlaidų iš jiems uždėtų atgailų, — šiam raštui galiojant visiems 
laikams.“ (9) 


Bet bulės gale priduria: jei būtų buvę tam pačiam tikslui jau suteikti kiti 
atlaidai, šis raštas neturi galios ir vertės. Tačiau mums jis yra svarbus 
netiesioginiu paliudijimu, kad jau tuomet žmonės eidavo prie Kazimiero 
kapo prašyti jo užtarimo ir patirdavo nuostabių maldos išklausymų. 

Praėjo dar keliolika metų, ir į Romą ėmė plaukti prašymai jį paskelbti 
šventuoju. Popiežius Leonas X 1517 m. lapkričio 4 d. oficialiai pradėjo jo 
kanonizacijos bylą, pavesdamas dviem Lenkijos vyskupams pravesti 
informacinį procesą. Tačiau dėl negalavimų ir kitų atsiradusių kliūčių šis 
procesas vis buvo atidėliojamas. Tuomet popiežius, siųsdamas į Lenkiją ir 
Lietuvą savo specialų legatą, vysk. Zachariją Ferrari, pavedė jam ten, kur yra 
palaidotas Kazimieras, ištirti jo gyvenimą bei jo užtarimu įvykstančius 
stebuklus. Leonas X 1519 m. rugsėjo 15 dienos rašte taip dėstė vysk. 
Zacharijui Ferrariui: 


„„ Jau kitu, kadaise duotu raštu pavedėme Garbingiesiems Broliams Gnezno 
arkivyskupui ir Pšemislio vyskupui, kad nuodugniai ištirtų palaimintojo Kazimiero, 
Lenkijos karalaičio, kurį Brangiausiasis Kristuje mūsų Sūnus, Lenkijos karalius 
Žygimantas, trokšta matyti kanonizuotą ir įrašytą į šventųjų sąrašą, gyvenimą, 
veiklą ir stebuklus, ir viską, ką sužinos, surašytų procesų aktuose vartojama forma ir 
uždarytą bei savo antspaudais patvirtintą mums prisiųstų. Nežiūrint šio pavedimo, 
kad būtų geriau ištirta dalyko tiesa, Tau [vysk. Zacharijui Ferrariui], kurį siunčiame į 
tuos pačius kraštus kaip savo ir Apaštalų Sosto pasiuntinį, nusprendėme pavesti 
stropiausiai ištirti minėtojo Kazimiero gyvenimą, veiklą ir stebuklus, kurie yra įvykę 
jam gyvenant ir po jo mirties, ir apie visa tai mums [asmeniškai] referuoti arba raštu 
pranešti, kad galėtume dalyką rimtai ir rūpestingai aptarti su Šventosios Romos 
Bažnyčios kardinolais ir nuspręsti, ar tas Kazimieras, apie kurį tiek daug pasakojama, 
ne dėl to, kad gimė iš garsios giminės ir buvo karaliaus sūnus, bet dėl savo 
dorybingumo ir gyvenimo šventumo yra vertas, kad būtų pagrįstai ir pelnytai 
įtrauktas į šventųjų sąrašą.“(10) 

Popiežiaus Leono X legatas, vysk. Zacharijas Ferrerei (1479—1524), 
buvo kilęs iš Vicenzos, šiaurinėje Italijoje. Jaunas įstojo pas benediktinus 
Paduvoje, po kiek laiko perėjo pas Venecijos kartūzus, pagaliau nusprendė 
kaip diocezinis kunigas pasišvęsti studijoms. Dalyvavo prieš popiežių Julijų II 
susirinkusioje sueigoje, tarsi visuotiniame Bažnyčios susirinkime, Pisos 
mieste, Toskanoje; netgi buvo vienas iš to susirinkimo intelektualinių vadų. 
Parašė veikalą Apologia sacri Pisani concilii (Visuotinio švento susirinkimo 
Pisoje apologija), kuriame gynė pažiūras, kad toks susirinkimas yra 

pranašesnis už popiežių. Už tai užsitraukė Julijaus II ekskomuniką ir turėjo 
bėgti į Prancūziją. Mirus Julijui II, Zacharijas susitaikė su jo įpėdiniu Leonu 
X, grįžo į Italiją, kur popiežius jį paskyrė įvairioms pareigoms Romos 
kurijoje ir Bažnyčios valstybėje. 1519 metais jį pakėlė Guardialfieros 
(pietinėje Italijoje)(11) vyskupu ir pasiuntė savo legatu į Rusiją, Lenkiją, 
Lietuvą ir Prūsiją. Vienas iš šios misijos tikslų buvo Vilniuje ištirti karalaičio 
Kazimiero gyvenimą bei jo užtarimu įvykusius stebuklus. Grįžęs iš šios 
misijos, kurį laiką buvo Faenzos teritorijos Bažnyčios valstybėje gubernato- 
rium. Tuo metu jis užbaigė jam Leono X pavestą darbą: peržiūrėti ir 
pataisyti liturgijoje, ypač brevijoriuje, vartojamus himnus. Reformuoti 
himnai buvo išspausdinti jau po vysk. Zacharijo mirties knygoje Hymni novi 
ecclesiastici (Romae 1525). Modernieji specialistai sako, kad „Ferreris būtų 
labiau pasitarnavęs savo reputacijai, jei jis tos savo kūrybos būtų niekam 
nerodęs.“(12) Vergiškai sekdamas pseudoklasiką, skaudžiai pažeidė religinius 
jausmus. Švč. Mergelė Marija jam „felix Dea, nympha candidissima“ 
(„laiminga Deivė, skaisčiausia nimfa“), o Švč. Trejybė: „Triforme numen 
Olympi“ („Trilypė Olimpo dievybė“). Dėl to šie himnai niekad nebuvo 
naudoti brevijoriuje. Tarp kitų himnų minėtoje knygoje yra ir keturi himnai 
„In die festo Casimiri confessoris ex regibus Poloniae“ („Išpažinėjo 
Kazimiero, kilusio iš Lenkijos karalių, šventės dienoje“ )(13). 

Vysk. Z. Ferrerio Vilniuje 1520 metų rudenį pravesto informacinio 
proceso apie šv. Kazimiero gyvenimą, veiklą ir stebuklus aktai tų pačių metų 
gale ar sekančiųjų pradžioje buvo persiųsti į Romą. Ar jie Romą pasiekė ir 
kur po to dingo, niekas nežino. Išliko tiktai to paties legato Vilniuje 
lankymosi proga parašytas trumpas šv. Kazimiero gyvenimas: Vita beati 
Casimiri confessoris, išleistas, kaip manoma, Krokuvoje 1521 metais. Pagrindinę 
šio aprašymo dalį persispausdino garsus dokumentacijos apie visus bet kur 
garbinamus šventuosius bei palaimintuosius rinkinys Acta Sanctorum, 
pirmajame kovo mėnesio tome.(14) 

Italui, popiežiaus legatui, pirmą kartą pamačiusiam Lietuvą ir sutikusi- 
am lietuvius, buvo nemaža staigmena, kad lietuvių kalbos garsai skambėjo 
daug panašiau į jo gimtąją kalbą negu kitų vidurinėje ir šiaurinėje Europoje 
girdėtų kalbų garsai. Minėtoje savo Vila jis, aprašydamas Kazimiero tėvynę 
ir jo protėvius, taip išsireiškia: 

„Lietuva (Lituania) arba veikiau Litalianija (Litaliania), plati ir garbinga Sarmatų 
šalis, apimanti bastarnų gentis,(15) kraštas išgarsintas italų, kurie, palaikydami 
Pompėjų Didįjį, prieš daug amžių čia įkūrė savo kolonijas ir davė joms vardą; toji 
Lietuva arba Litalianija popiežiaus Urbono VI ir Jogailos, lietuvių arba litalianų 
didžiojo kunigaikščio laikais, 1386 metais, priėmė krikščionių tikėjimą.“(16) 

Iš čia cituoto teksto aišku, kad vysk. Zacharijas lietuvius ne tik palygino 
su italais, bet su jais visiškai sutapatino. Romos imperijos kariai, šalininkai 

Pompėjaus Didžiojo, pirma artimai bendradarbiavusio su Cėzariu, vėliau 
tapusio šiojo varžovu, buvę priversti bėgti, kiek galima, toliau ir taip gelbėti 
savo gyvybę. Kai kurie iš jų pasiekę Baltijos jūros pakraščius ir ten 
apsigyvenę. Iš jų, buvo sakoma, kilusi Lietuvos kilmingųjų klasė. 

Iš kur vysk. Zacharijas pėmė visus tuos fantastinius pasakojimus? Be 
abejonės, atvykęs į Lenkiją ir Lietuvą, išgirdo nuo XV a. antrosios pusės 
gana populiarią legendą, pagal kurią Lietuvos aristokratija esanti kilusi iš 
senovės romėnų. Kaip tik Kazimiero Jogailaičio laikais toji legenda pradėjo 
plisti. Jai pradžią galėjo duoti aplinkybė, kad beveik nieko nežinota apie 
tikrąją lietuvių kilmę. Kas girdėjo lietuvius kalbant, tuojau suprato, kad jų 
kalba, ypačiai asmenų ir vietovių vardai, buvo labai skirtingi nuo slavų ir 
germanų vardų, bet gana panašūs į lotynų bei graikų vardus. Be to, Lietuvos 
kilmingieji tik 1413 metais gavo iš lenkų herbus, tuo tapdami su jais lygūs, 
bet tuo pačiu ir pripažindami savo tarsi iš malonės gautą lygiateisiškumą. 
Garbinga ir sena jų kilmė turėjo tad atitaisyti šią skriaudą, ypač kad ir 
Lenkiją —Lietuvą pasiekusi humanizmo banga savaime skatino atkreipti 
dėmesį į senovę. 

Nežinia, kas yra šios legendos tikrasis autorius. Kan. J. Dlugošas, kaip 
matėme, karalaičių mokytojas ir drauge garsiosios Historia Poloniae autorius, 
jau šiame veikale skelbia minėtąją legendą. Apie tą patį laiką ji įtraukta ir į 
Lietuvos metraščius. Dlugošo „Istorijoje“ jos turinys panašus į tą, kurį mini 
ir vysk. Zacharijas. Lietuviškoji versija jau kiek kitokia: Romos kariai, 
pasiekę Baltijos jūros pakraščius ne bėgdami nuo Cezario, o vienu amžiumi 
vėliau, Nerono laikais. Jiems vadovavęs karo vadas Palemonas. Kita versija 
vaizduoja romėnų masinį bėgimą, įvykusį apie 400 metus, kai barbarų 
gaujos pradėjo pulti jų imperiją. Aišku, visi tie pasakojimai yra fantazijos 
vaisius. Tačiau ilgai jais tikėta, ir senovės įvykiams jautrus italas 
humanistas, koks buvo vysk. Zacharijas, negalėjo dėl to nejausti didelių 
simpatijų tautai, kurią laikė, ir šventai gyvenusiam karalaičiui lietuviui arba 
pagal jį litalianui, kurio gyvenimą jis tyrinėjo. 


VII 


Atlikęs savo darbą, vysk. Zacharijas, kaip minėjome, pasiuntė surašytus 
aktus į Romą. Pastaruoju metu atliktos paieškos įrodė, kad popiežius 
Leonas X nebeturėjo laiko (jis mirė 1521 m. gruodžio 1 d.) atšvęsti 
iškilmingą kanonizaciją, nežiūrint, kad daug kur, net ir oficialiuose raštuose, 
buvo priešingai tvirtinama. Po to, XVI amžiaus vidurys ir antroji jo pusė 
nebuvo palankūs šventųjų garbinimo skleidimui, nes tuomet į Lietuvą buvo 
stipriai prasiskverbęs protestantizmas, palietęs ypač magnatus ir bajorus. 
Nėra jokių žinių iš vėlesnių XVI a. šaltinių apie karalaičio Kazimiero 

kanonizacijos bylos tęsimą; neturime jokių amžininkų paliudijimų apie jo 
liturginį kultą tame amžiuje. Tiktai XVI a. baigiantis ir sekančiam prasidėjus, 
vėl dažniau kalbama apie šv. Kazimierą. Pagaliau 1604 metais šventojo - 
garbinimas galingai prasiveržė ir davė iškilmingą jo kulto pradžią. Tais 
metais didele pompa buvo atšvęstas „jo kanonizacijos patvirtinimas ir tarsi 
jos atnaujinimas“.(17) Ppiežius Klemensas VIII 1602 m. lapkričio 7 dienos 
breve leido Lenkijoje ir Lietuvoje švęsti šv. Kazimiero šventę kaip liturginę 
„ritus duplicis“ šventę. Ta proga iš Romos į Vilnių buvo atvežta didelė ir 
puošni vėliava su šv. Kazimiero atvaizdu, lygiai tokia, kokia buvo vartojama 
Romoje šventųjų kanonizacijos iškilmėse. Tais pačiais 1604 metais Vilniuje, 
pačiame miesto centre, pradėta statyti didinga jėzuitų bažnyčia, pašvęsta šv. 
Kazimierui. Ši barokinė bažnyčia, savo stiliumi panaši į Romos „Il Gesu“ 
bažnyčią, tebestovi ir dabar; tiktai po II Pasaulinio karo ji paversta — 
siekiant kuo labiau pažeisti lietuvių tikinčiųjų jausmus — į ateizmo muziejų. 


1621 metais pop. Paulius V įtraukė šv. Kazimiero šventę į visos 
Bažnyčios mišiolą bei brevijorių. Lenkijos karalius ir Lietuvos didysis 
kunigaikštis Vladislovas IV Vaza, tolimas šventojo giminaitis, pasirūpino 
Vilniaus katedroje pastatyti ir išpuošti menišką bažnyčią, tviskančią auksu, 
sidabru ir įvairiaspalviu marmoru. Naujos koplyčios planą paruošė ir 
statybos darbams vadovavo Konstantinas Tecalla, italas, kilęs iš Tičino 
srities (šiandien Pietų Šveicarijoje), karaliaus dvaro Varšuvoje architektas. 
Šv. Kazimiero koplyčia savo stiliumi ir puošnumu primena „Paolinia“ (arba 
„Borghesiana“) koplyčią Romoje, S. Maria Maggiore bazilikoje. Į naująją 
koplyčią 1636 m. vasarą buvo iškilmingai perkeltas šv. Kazimiero karstas, 
kur pasiliko — išskyrus keliolika metų XVII a. viduryje, siaubingos rusų 
invazijos į Lietuvą metu — iki 1953 m., kai, katedrą pavertus į meno galeriją, 
relikvijas laikinai priglaudė Šv. Petro ir Pauliaus parapinė bažnyčia 
Antakalnyje. Tais pačiais 1636 m. vasario 14 dienos raštu pop. Urbonas VIII 
leido visoje Lietuvos didžiojoje kunigaikštystėje švęsti šv. Kazimiero kaip 
kunigaikštystės pagrindinio globėjo šventę, t.y. „sub ritu duplici ac cum 
octava“. Praėjus 16 metų, 1652 m., Vilniaus vyskupas Jurgis Tiškevičius 
išsirūpino iš pop. Inocento X leidimą švęsti šv. Kazimiero relikvijų perkėlimo 
šventę pirmąjį sekmadienį po Marijos į Dangų Ėmimo šventės oktavos (t.y., 
sekmadienį po rugpjūčio 22 dienos). 


Tame pačiame XVII a. šv. Kazimiero kultas išplito ir už Lietuvos bei 
Lenkijos ribų. Bavarijoje jis buvo garbinamas šio krašto hercogų aplinkoje, 
nes vyriausioji šventojo sesuo, Jadvyga, buvo ištekėjusi į Bavariją, už Jurgio, 
Landshuto kunigaikščio. Bavarijos karaliaus Liudviko II statytoje Hohensch- 
wangau pilyje (netoli Fussen) yra didelė šv. Kazimiero freska. Belgijoje, 
jėzuitų kolegijoje Mechelne, mokinių sodalicija išsirinko šv. Kazimierą 

antruoju savo globėju; o garsiame uostmiestyje Antverpene 1693 m. buvo 
įsteigta speciali šv. Kazimiero brolija. F. Nerrincą (Mechelen 1692) ir A. De 
Ferris (Antwerpen 1693) flamų kalba išleistos knygutės padėjo belgams 
geriau susipažinti su lietuviu šventuoju. Kaip Belgijoje, taip ir Italijoje 
mokiniai rinkosi šv. Kazimierą savo užtarėju pas Dievą. Palerme, Šv. 
Mikalojaus iš Tolentino bažnyčioje, 1636 m. jo šventė buvo švenčiama 
ištisas aštuonias dienas. Neapolyje, bolandistų tvirtinimu, šv. Kazimiero 
garbinimas irgi buvo gana paplitęs. Čia ir kitur XVII amžiuje buvo išleisti 
įvairių autorių (augustiniono Fra Hilarione di Sant'Antonio, P. Ciati, H. 
Orsini, B. Colle) šv. Kazimiero gyvenimo aprašymai. Ypatingą vietą šv. 
Kazimiero garbinime užima Florencijos miestas. Ten, Šv. Lauryno bazilikoje, 
gražiame barokiniame relikvijoriuje, yra iki mūsų laikų išlikusi svarbi šv. 
Kazimiero relikvija. Karaliui Jonui Sobieskiui tarpininkaujant, Vilniaus 
vyskupas Mikalojus Steponas Pacas ją parūpino ir pasiuntė Toskanos 
kunigaikščiui Kosmui III Medici. Už tai vyskupas gavo mainais iš Florencijos 
šv. Marijos Magdalenos de Pazzi, florentietės, karmelitės vienuolės, 
mirusios 1607 m. ir 1669 m. paskelbtos šventąja, relikvijų. Anuo metu 
Lietuvoje išgarsėję magnatai Pacai legendos apie lietuvių kilmę iš romėnų 
įtakoje save kildino iš Florencijos didikų de Pazzi giminės. Šie relikvijų 
mainai turėjo įvykti apie 1677 metus, nes tų metų spalio 26 d. tam tikslui 
buvo atidarytas karstas ir išimtos relikvijos.(18) Be to, Florencijos garsiame 
meno muziejuje „„Galleria Pitti“ yra florentiečio Karolio Dolci (+1686) 
tapytas šv. Kazimiero paveikslas, tapęs tipišku šventojo atvaizdu. Keletą 
dešimtmečių anksčiau kitas italas tapytojas, Petras Novelli, vadintas 
Monrealese, nupiešė didelį altoriaus paveikslą šv. Rožinio koplyčiai Palermo 
mieste, Sicilijoje: Švč. Mergelė Marija ir Kūdikėlis Jėzus danguje vainikuoja 
šv. Kazimierą. Paveikslas dabar yra Palermo miesto muziejuje (Museo 
Nazionale). Romoje XVII a. vario raižytojai Jokūbas ir Mykolas Lauro 
papuošė ten išleistus liturginius tekstus ir literatūrinius kūrinius apie šv. 
Kazimierą. Šventaisiais Metais (1650 m.) Romoje Marijus Cevoli išleido 
poemą, pavadintą L'Ambizione soggiogata (Pažabota ambicija). To amžiaus 
pabaigoje (1690 m.) Vilniaus kapitula nutarė duoti mažytę šv. Kazimiero 
relikviją Maltos ordinui, kuris jį pasirinko savo globėju. 


Lietuviai ir lenkai emigrantai, verčiami palikti savo tėvynę seniau dėl 
carų priespaudos, naujesniais laikais dėl komunizmo teroro, vykdami į 
tolimus kraštus, išsivežė ir šv. Kazimiero garbinimą. Vien tik Jungtinėse 
Amerikos Valstybėse yra apie 20 lietuvių bažnyčių ir parapijų, pavadintų 
šventojo karalaičio vardu; dar daugiau jų turi lenkai. Tokių bažnyčių rasime 
taip pat Kanadoje, Argentinoje, Brazilijoje, Venezueloje ir net tolimoje 
Australijoje. Venezueloje yra net San Casimiro miestelis, nepertoli nuo 
krašto sostinės. Netgi Indijoje, Goa mieste, 1724 m. jėzuitų bažnyčioje 

esančių relikvijų sąraše tarp kitų relikvijų buvo ir „de S. Casimiro 
confessore“.(19) 

Dvi lietuviškos tautiečių religiniam gyvenimui svarbios institucijos yra 
pavadintos mūsų šventojo vardu: Šv. Kazimiero Seserų Kongregacija, 
veikianti nuo 1907 metų ir našiai dirbanti tarp lietuvių emigrantų, ypač jų 
parapinėse mokyklose; Popiežinė Šv. Kazimiero kolegija Romoje, kurioje 
lietuvių kilmės jaunuoliai, vadovaujami ir globojami šventojo karalaičio, 
ruošiasi pašvęsti savo geriausias jėgas skelbti Dievo karalystei tėvynėje, kai 
tik politinės aplinkybės bus tam palankios. 


VIII 

Šie biografiniai ir istoriniai šv. Kazimiero bruožai, tikiuosi, padės 
susidaryti šiokį tokį vaizdą apie mūsų šventojo garbinimo prasmę šiais 
laikais. Jis yra ypatingas Lietuvos jaunimo užtarėjas. Pijus XII 1948 m. jį 
paskyrė lietuvių jaunimo, kur tik jis bebūtų, specialiu globėju. Mūsų laikų 
jaunuoliams ir jaunuolėms — ne vien tik Lietuvoje — reikia konkrečių, 
gyvenimiškų pavyzdžių, kaip gyventi šiame pasaulyje ir drauge tarnauti 
Dievui, kaip aktyviai įsijungti į modernaus gyvenimo sūkurius, klaidžioti po 
ekonomijos, technikos, politikos labirintus ir sykiu išlikti sąžiningiems, 
dvasioje sveikiems ir savo tikslo nepamirštantiems. Didžiausia šio į pabaigą 
einančio amžiaus grėsmė yra materializmas, apėmęs visą išorinį gyvenimą, 
tiek Rytų, tiek ir Vakarų pasaulyje: jis nepalieka vietos nei Dievui, nei jo 
malonei, nei besąlyginiam amžinojo tikslo siekimui. 

Kaip tik tokio  sumaterialėjimo akivaizdoje ima visuotiniai reikštis 
tendencija vis labiau domėtis šventųjų gyvenimais, ypač tųjų, kurie yra 
seniau gyvenę. Šių dienų žmogus, net ir tikintysis, nebėra toks imlus 
racionaliam tikėjimo pristatymui; jis ieško konkrečių gyvenimo pavyzdžių, 
kurie patys savyje įkūnijo, patys išgyveno didžiąją Dievo dovaną, kokia yra 
mūsų tikėjimas. Žinant šią tendenciją, nėra ko stebėtis netikėtu pasisekimu, 
kuriuo buvo Paryžiuje atidarytas pereitų metų operos sezonas. 1983 m. 
lapkričio pabaigoje Paryžiaus Opera — kadaise sekularizmo ir laicizmo 
šventovė — pastatė žinomo kompozitoriaus Osvaldo Messiaen operą „Šv. 
Pranciškus Asyžietis“. Tai buvo dvasią giliai paveikianti premjera, savo 
turiniu ir forma primenanti viduramžių misterijas. Toks konkretus ir 
suglaustas tikėjimo pristatymas šiandieniniam žmogui gali daug daugiau 
pasakyti negu jo sausas ir abstraktus skelbimas. Lygiai taip ir šv. Kazimieras 
yra lietuviams lengvai apčiuopiamas ir daug sakantis gyvenimo iš tikėjimo 
pavyzdys; jis tokiu gali būti ir italams, ir visiems kitiems, kviesdamas ir juos 
savo gyvenime įkūnyti šventumo tikslą. 

IŠNAŠOS 


1. Šv. Kazimiero jubiliejinės sukakties iškilmės įvyko, kaip buvo numatyta, 
dalyvaujant ir joms vadovaujant popiežiui Jonui Pauliui II. Jau vasario 27 d. atvyko iš 
J.A.V. apie 500 maldininkų. Sekančiomis dienomis Romą pasiekė kitos, kad ir ne 
tokios skaitlingos lietuvių grupės iš Kanados, Vokietijos, Prancūzijos, Belgijos, 
Anglijos. Dalyvavo užsieniuose gyveną lietuviai vyskupai: arkiv. Paulius Marcinkus, 
arkiv. Karolis Salatka, arkiv. Jonas Bulaitis, vysk. Vincentas Brizgys ir vysk. Antanas 
Deksnys. Iš Lietuvos, kuri šv. Kazimierą nuo amžių pasironko savo ypatingu globėju 
ir kur pagarbiai saugojamos šventojo kūno relikvijos, krašto okupantai neleido 
atvykti nė vienam iš vyskupų ar kunigų, nors jie tam buvo specialiai pakviesti. Jų 
nebuvimas buvo tuo labiau akivaizdus, kadangi iškilmingose šv. mišiose dalyvavo ir 
jas su popiežium drauge šventė Europos vyskupų konferencijų atstovai. Lietuviai 
maldininkai antradienį ir ketvirtadienį (II.28 ir III.1 d.d.) susirinko didžiosiose 
Laterano ir S. Maria Maggiore bazilikose drauge melstis ir, vadovaujant lietuviams 
vyskupams, aukoti šv. mišių auką. Šventės išvakarėse popiežius priėmė lietuvius 
maldininkus specialioje audiencijoje ir labai nuoširdžiai į juos kreipėsi pirma angliškai 
(dėl daugumos atvykusiųjų iš angliškai kalbančių kraštų), bet paskutinę kalbos dalį 
skaitė lietuviškai. Šeštadienio vakarą (III.3 d.) Šv. Kryžiaus bazilikoje, dalyvaujant 
daugybei lietuvių maldininkų ir apie 30 kunigų, vysk. A. Deksnys suteikė kunigo 
šventimus dviem lietuviams diakonams: Kaz. Kaknevičiui ir D. Staniškiui. 
Aukščiausia jubiliejinės sukakties paminėjimo viršūnė buvo sekmadienį, kovo 4 d., 
popiežiaus drauge su 14 Europos kraštų vyskupų konferencijų atstovų, kurių tarpe 
buvo ir lietuvis vysk. V. Brizgys, koncelebruotos mišios Šv. Petro bazilikoje. Jose 
dalyvavo 17 kardinolų, 50 diplomatinio korpuso, akredituoto prie Šv. Sosto, narių ir 
apie tiek pat vyskupų, neskaičiuojant tų, kurie jau koncelebravo su popiežium. 
Milžiniška bažnyčia buvo pripildyta ypač iš įvairių Italijos vietų atvykusių 
maldininkų. Lietuviams buvo skirtos pačios geriausios vietos netoli popiežiaus 
altoriaus. Italijos valstybinė televizija šv. mišias perdavė visam kraštui. Lietuviai 
kunigai padėjo dalinti šv. Komuniją. Giedojo lotyniškai garsusis Sikstinos choras 
(Cappella Sistina), giedojo ir lietuviai, vadovaujami Clevelando „Grandinėlės“; buvo 
net keturios lietuviškos šv. mišių giesmės. Lietuviai skaitė mišių skaitymus, lietuviai 
klierikai tarnavo popiežiui prie altoriaus. Ypačiai nuoširdus ir Lietuvai bei lietuviams 
palankus buvo Šv. Tėvo pamokslas (itališkai) ir šv. mišių pabaigoje, prieš pat 
palaiminimą, popiežiaus lietuviškas kreipimasis į iškilmėse dalyvaujančius ir į jas 
atvykti negalėjusius šv. Kazimiero tėvynainius. Didžiojoje katalikybės šventovėje, 
Šv. Petro bazilikoje, niekados, per amžių amžius, tiek neskambėjo lietuvių kalba ir 
Lietuvos vardas kiek toje šventėje, ir kažin ar kada nors vėl taip skambės. 


2. Vienas iš Krokuvos priemiesčių vadinasi 'Casimiria', lenkiškai 'Kazimierz'. 
3. Plg. Liet. Encikl. IX, 428. 


4. „Non minores, ut tuae docent litterae, Polonorum sunt guam Italorum munditiae. 
Commendanda natio et in coelum laudibus efferenda Polonorum, gui guamvis ad 
Italiam, ubi nunc est facundiae saturigo, medios habet vel Theutones vel Hungaros, 
prius tamen guam illi fontem adierunt limpidissimisgąue potati limphis splendorem 
eloguentiae domum retulerunt.“ Enėjas Silvijus Piccolomini laiške kardinolui 
Zbignevui Olesnickiui: Wiener Neustadt, 1450 vasario 23 d., išsp. knygoje: Der 
Briefwechsel des Eneas Silvius Piccolomini, hrsg. von R. Wolkan, II. Abt.: 1447—1450 
(=Fontes rerum Austriacarum, 2. Abt., Bd. 67), Wien 1912, 159. 

5. N. Sammartano, „Vittorino da Feltre“: Enciclopedia Filosofica, VI, Firenze 1967, 997— 
999. 

6. D. Caccamo, „„Buonaccorsi Filippo (Callimachus Experiens)“: Dizionario biografico 
degli Italiani, XV, Roma 1972, 78—83; cit. iš psl. 80. 


7. Ten pat, psl. 81. 
8. J. Dlugosz, Opera omnia, XIV, Krakow 1878, 557. 


9. „Cupientes igitur ut capella Beatae Mariae ac sanctorum Andreae et Stanislai sita 
in ecclesia Wilnensi, per clarae memoriae Kazimirum Poloniae regem magnifico 
opere constructa et dotata ac pretiosissimis ornamentis pro divino cultu decorata, et 
ad guam, ut accepimus, dilectus filius nobilis vir Alexander, magnus dux Lythuaniae, 
cuius frater germanus Kazimirus dux apud illam capellam sepultus multis miraculis 
clarere perhibetur, singularem gerit devotionis affectum cupitgue ad illam divinum 
cultum augeri, a christifidelibus freguentetur et in debita veneratione habeatur ac in 
suis structuris, aedificiis et ornamentis conservetur et manuteneatur fidelesgue ipsi 
eo libentius devotionis causa ad dictam capellam confluant ac ad conservationem et 
manutentionem praedictas manus promptius porrigant adiutrices, guo ex hoc ibidem 
dono coelestis gratiae uberius conspexerint se refectos, de omnipotentis Dei 
misericordia ac beatorum Petri et Pauli apostolorum eius auctoritate confisi omnibus 
et singulis fidelibus praedictis vere poenitentibus et confessis, gui capellam 
praedictam in Nativitatis Domini nostri Iesu Christi et Purificationis ac Assumptio- 
nis Beatae Mariae Virginis festivitatibus, a primis vesperis usgue ad secundas 
vesperas festivitatum earundem inclusive, devote visitaverint ac ad conservationem 
et manutentionem praedictas manus porrexerint adiutrices, ut praefertur, viginti 
annos et totidem guadragenas de iniunctis eis poenitenciis misericorditer in Domino 
relaxamus, praesentibus perpetuo valituris.“ Pop. Alexandro VI raštas visiems, kurie 
jį skaitys: Roma, 1501 m. gegužės 15 d. Jį išleido: J. Kurczewski, Kosciol Zamkowy czyli 
Katedra Wilenska, III, Wilno 1916, 4—5 (iš orig.); Codex diplomaticus ecclesiae caHhedralis 
necnon dioeceseos Vilnensis, I, Krakow 1948, 575—574, nr. 488 (iš registro Vat. archyve). 


10. „„... licet Venerabilibus Fratribus archiepiscopo Gnesnensi et Premislensi episcopo 
per alias nostras literas iam pridem commiserimus, ut de vita, gestis ac miraculis 
beati Kazimiri ex regibus Poloniae, guem Charissimus in Christo Filius noster 
Sigismundus Poloniae rex canonizari et in sanctorum catalogum referri desiderat, se 
diligenter informarent ac omnia per eos inventa in processu facerent annotari, 
eumgue clausum a€ eorum sigillo munitum ad nos transmitterent, nihilominus ad rei 
veritatem melius indagandam Fraternitati Tuae, guam ad partes ipsas nostrum et 
Apostolicae Sedis nuncium destinamus, duximus committere, ut de praefati Kazimiri 
vita, gestis atgue miraculis per eum, dum viveret ac post eius obitum, factis 
diligentissime inguirat plenamgue de omnibus notitiam nobis referat seu per suas 
literas significet, ut re mature et diligenter cum Venerabilus Fratribus nostris 
Sanctae Romanae Ecclesiae cardinalibus discussa deliberare possimus, an idem 
Kazimirus, de guo multa praedicantur, non propter natalium splendorem ac regium 
sanguinem, sed propter virtutes vitaegue sanctimoniam sit dignus, gui in catalogum 
sanctorum iure ac merito referatur“. Pop. Leonas X laiške Zacharijui Ferreri: Roma, 
1519 m. rugsėjo 15 d. Jį išleido: Acta Tomiciana, V, Krakow 1855, 187, nr. 192. 


11. Šią nežymią Italijos vietovę, lotyniškai vadintą „Įdioecesis] Gardien(sis)“, beveik 
visi lig šiol ją minėję klaidingai aiškino. Vieniems ji — tai /Gardinas“ (F. Jozefowicz, 

Saint Casimir, Leopolis 1914, 58) arba Dancigas“ (tas pats aut., Sw. Kazimierz, krolewicz 
polski, patron mlodziezy, Lwow 1895, 51), kitiems "Gardo" ežero, Alpių papėdėje, sritis 
(Z. Ivinskis, Šv. Kazimieras, New York 1955, 62), 'Guardalfica“ (Historia Nauki Polskiej, 
VI, Wroclaw 1974, 155). 


12. A. Ferajoli, „Il ruolo della corte di Leone X“: Archivio della R. Societa Romana di Storia 
Patria, 41 (1918) 104. 


13. Z. Ferreri, Hymni novi ecclesiastici, Romae 1525, fol. CIM(v)—CVI(v). 
14. Acta Sanctorum, MarHi I, Antverpiae, 1668, 345—354, 


15. Bastarnai (Bastarnae) — senovės tauta, gyvenusi į rytus nuo Karpatų kalnų; tarp 
Dniestro ir Dunojaus žiočių. Apie bastarnus rašo Plinijus, Tacitas ir kt., kaip apie 
germanų rasės gentis. Plg. Encyclopaedia Britannica, Chicago, etc. 1969; III, 262—263; X, 
244; Liet. enc. II, 253. Z. Ferreris juos minėdamas, matyt, norėjo pasakyti, kad 
Lietuvos didžioji kunigaikštystė siekė Juodąją jūrą. 


16. „Ouum enim Lituania, seu potius Litaliania, Sarmatiae ampla et nobilis apud 
Bastarnas provincia, guam ex Italis guondam plurimi, in Magni Pompeii partes 
declinantes, longe antea coloniis et nomine illustrarunt, sub Urbano VI Pontifice 
Maximo et Vladislao Jagellone Lituanorum seu Litalianorum Magno Duce anno 

ŠV. ROBERTAS BELLARMINO — ŠV. KAZIMIERO 
BIOGRAFAS 


KUN. DR. JONAS BIČIŪNAS 


Jau pats faktas, kad vienas šventasis ir Bažnyčios Daktaras aprašo kito 
šventojo gyvenimą, yra vertas ypatingo dėmesio, juo labiau, kad apie tai 
mūsų visuomenėje yra beveik nežinoma, o vis dėlto šis aprašymas, tur būt, 
mūsų šventąjį labiausiai išgarsino visame katalikų pasaulyje. 
gyvenimo istorines aplinkybes ir į jo dvasinį taurumą bei gyvenimo kilnumą, 
kuris jį iškėlė į altorių garbę, tačiau dabartinėse aplinkybėse reikėtų dar 
labiau pabrėžti jo stebuklingą pagalbą, kad lietuviai su didesniu pasitikėjimu 
į jį kreiptųsi svarbiuose mūsų tautos reikaluose. Šiam tikslui šv. Roberto 
Bellarmino veikalas būtų labai naudingas. 

Nemaža turime užsilikusių biografinių žinių apie šv. Kazimierą ir iš anų 
pateiktų įvairiose studijose, tačiau čia mūsų minimas šventojo gyvenimo 
aprašymas yra labai reikšmingas keliais atvejais: 

1. Mūsų šventojo gyvenimą aprašo mokslu ir šventumu garsus 
svetimtautis; 

2. Jis yra šv. Kazimiero viešajam garbinimui paskelbimo Romoje (1602 
m.) autentiškas liudininkas; 

3. Jis sėmė žinias iš asmens, bylos reikalais 1602 m. atvykusio iš 
Vilniaus į Romą; 

4. Šventojo gyvenimo aprašymą jis įdeda į veikalą, kurį dedikuoja 
Lietuvos — Lenkijos karaliui Vladislovui Vazai, šalia kitų šventumu 
pagarsėjusių karalių; 

5. Tame aprašyme kard. Bellarmino ypatingu subtilumu iškelia šv. 
Kazimiero kilnias dorybes bei stebuklus ir stato jį pavyzdžiu kiekvienam 
katalikui valdovui. 


Šventojo Kazimiero gyvenimą aprašo mokslu ir šventumu garsus 
svetimtautis, šv. kardinolas Robertas Bellarmino. Jis gimė Toskanoje, 
Italijoje, 1542 m. Būdamas 18 m. amžiaus, tampa jėzuitu ir, baigęs mokslus, 
profesoriauja Liuvene (1570—1576), Romos Gregorianumo Universitete 
(1576—1587), tada vadinamu Collegium Romanum. Nuo 1592 m. iki 1597 
m. jis eina šio universiteto rektoriaus pareigas. Šis universitetas jau tada 
turėjo virš 2000 studentų. 1597 m. jis skiriamas Šventojo Sosto teologu ir 
1599 m. pakeliamas kardinolu. Ilgus metus dirba įvairiose Romos Kurijos 
kongregacijose. Miršta 1621 m., paskelbiamas palaimintuoju 1923 m., o 
šventuoju — 1930 m. Po vienerių metų (1931) paskelbiamas Bažnyčios 
Daktaru ir Gregorianumo Universiteto globėju. Jo kūnas yra palaidotas šv. 
Ignaco bažnyčioje, Romoje. Jo teologiniai veikalai yra surinkti į šešis didelius 
tomus, pavadintus „Kontroversijomis“, kuriuose poleminiu būdu yra 
išdėstyta beveik visa teologija, ginant katalikų tikėjimą nuo protestantų. 
Tokiu metodu jis dėstė teologiją Gregorianumo Universitete, kur daugiausia 
studijavo Vakarų Europos studentai. Jo paskaitos tuo metu taip buvo 
pagarsėjusios, kad tuojau būdavo spausdinamos ir išsiuntinėjamos visiems 
jėzuitams, kovojantiems prieš protestantų puolimus. Jomis naudojosi ir 
Vilniaus jėzuitai savo karštose diskusijose su protestantais. Tapęs kardinolu, 
savo gyvenimo pabaigoje yra parašęs daugelį asketinio ir moralinio turinio 
traktatų, tarp kurių yra ir šv. Kazimiero gyvenimo aprašymas. Jau po jo 
mirties buvo išleisti 7 tomai jo pamokslų ir du didžiuliai tomai psalmių 
komentarų. Dar ir toliau yra leidžiami jo palikti rankraščiai, kurie yra 
saugojami Gregorianumo Universiteto archyve. 

Kai 1602 rm. Romoje iškilmingai buvo paskelbta, kad šv. Kazimieras yra 
leidžiamas viešai garbinti, šv. Robertas Bellarmino buvo šio įvykio 
liudininkas, savo akimis jis tas iškilmes matė. Šventasis kardinolas, kuris 
didelę savo amžiaus dalį pašventė kovai su protestantizmu, be abejo, dideliu 
susidomėjimu sekė tėvų jėzuitų veiklą Lietuvoje, kur buvo kovojama su 
protestantais ir kur bendromis vyskupų, karaliaus bei didikų jėgomis buvo 
išgelbėta katalikybė. Jis siuntė į Vilnių savo „„Kontroversijas“, kurios buvo 
pradėtos spausdinti 1586 m. Ingolstate ir buvo baigtos 1593 m., kaip tik 
pačioje kovos įtampoje Vilniuje. Nėra abejonės, kad jis tiesioginiai ar 
netiesioginiai davė ir Lietuvos jėzuitams direktyvas kovoje su protestantiz- 
mu. 

Šventojo Kazimiero viešas popiežiaus paskelbimas iškilmingam garbini- 
mui ir jo paskyrimas Lietuvos ir Lenkijos globėju, be abejo turėjo didelės 
reikšmės to meto kovai su protestantizmu Lietuvoje, o taip pat ir bendram 
katalikybės atgimimui. Nors oficialiai mūsų šventojo kanonizacija rūpinosi 
Vilniaus vyskupas Voina, karalius Zigmantas Vaza ir Katedros kapitula, 
tačiau tėvai jėzuitai ar tik nebus visa to iniciatoriai, nes tai matyti iš to, su 

Šv. Kazimieras. Gaspard Bouttats (1625-1703). Vario raižinys. 

kokiu rūpesčiu ir entuziazmu Vilniaus Akademijos studentai ir kitų jėzuitų 
mokyklų mokiniai dalyvavo šv. Kazimiero garbei suruoštose iškilmėse 
Vilniuje 1604 metais. 

Taip pat nereikia abejoti, kad Vilniaus kapitulos prelatas Svencickis, 
atvykęs į Romą, su prašymu ir reikiama dokumentacija kreipėsi į garsų ir 
labai įtakingą kardinolą Bellarmino, į kurį jį bus nukreipę Vilniaus jėzuitai. 
Tai įrodo ir tas faktas, kad dar tais pat metais, prelatui Svencickiui atvykus, 
buvo viskas, kas reikalinga, sutvarkyta. Vadinasi, turėjo kas nors čia Romoje 
reikalą remti. O kaip matysime vėliau, kardinolas atveštus šiam reikalui 
dokumentus matė ir, jais pasinaudodamas, parašė šv. Kazimiero biografiją. 
Visai nenuostabu, kad kilnusis kardinolas buvo susižavėjęs šv. Kazimiero 
gyvenimo aprašymais, pateiktais dokumentais, todėl ir pats ėmėsi rašyti dar 
mažai žinomo Lietuvos karalaičio biografiją, norėdamas ją paskleisti 
plačiame katalikų pasaulyje. Atrodo, kad kardinolui Bellarmino reikia 
priskirti nuopelną, kad šv. Kazimiero garbinimas paplito Italijoje ir kituose 
kraštuose, nes tame baroko laikotarpyje mūsų šventasis buvo parodytas kaip 
žvaigždė, šviečianti katalikiškajai Europos visuomenei, paskendusiai pasau- 
lietiškumo pompoje ir išvargintai nesibaigiančių kovų bei ginčų su 
krikščioniškojo tikėjimo ir krikščioniškosios moralės „reformatoriais“. 

Šv. Kazimiero gyvenimo aprašymas yra kard. Bellarmino veikale „De 
officio Principis Christiani“ (Apie krikščioniškojo valdovo pareigas), pirmą 
kartą išleistame Romoje 1619 m., taip pat, tur būt, tais metais ir parašytame, 
nes nuo 1615 m. iki jo mirties kasmet vis yra leidžiami Romoje nauji 
religinio turinio darbai. Veikalas apie krikščioniškojo valdovo pareigas 
padalintas į tris knygas. Pirmoje knygoje yra išdėstomos valdovo pareigos, 
antroje — duodami Senojo Testamento valdovų pavyzdžiai, o trečioje — 
krikščioniškosios eros šventų karalių aprašymai. Šioje knygoje yra aprašytas 
ir mūsų šventasis Kazimieras. 

Labai įdomu, kad kard. Bellarmino visą šį savo trijų knygų veikalą 
dedikuoja „Šviesiausiam kunigaikščiui Vladislovui, Žygimanto III, Lenkijos ir 
Švedijos karaliaus, sūnui“. Šis faktas rodo, kaip gerai šv. Robertas 
Bellarmino buvo informuotas apie Lietuvą ir Lenkiją: jis savo veikalo 
nededikuoja karaliui Žygimantui, tuo metu valdžiusiam (1588-1632), bet jo 
sūnui Vladislovui, kuris buvo laikomas sosto įpėdiniu (jis karaliavo 1632— 
1648 m.)'ir buvo gerbiamas Lietuvoje ir Lenkijoje ne tik katalikų, kaip jo 
tėvas, bet ir protestantų bei provoslavų. Senukas kardinolas iš Romos 
stebėjo ir gerai pažinojo Lietuvos bei Lenkijos padėtį. Tiesa, kad Žygimantas 
Vaza buvo nepalaužiamo charakterio karalius, jis daug padėjo sulaikyti 
protestantizmą, sustiprinti ir išugdyti Vilniaus Akademiją ir kitokią jėzuitų 
veiklą. Jo noras, kad visi valstybės piliečiai būtų katalikai, buvo didelis 
ramstis Lietuvos Brastos unijai, kuria. slavų žemėse gyvenantieji pravoslavai 

susijungė su Katalikų Bažnyčia. Tačiau tai, kas iki šiol buvo padaryta, reikėjo 
išlaikyti. Reikėjo protingo ir didelių dorybių valdovo rankos, kad krašte būtų 
taika ir ramybė, kad atsigavusi katalikybė nuolat stiprėtų, kad unitai 
nemaištautų ir pasiliktų vienybėje su Bažnyčia. Štai dėl ko šventasis 
autorius dedikuoja savo veikalą, skirtą visiems katalikams valdovams, 


Toje labai gražioje dedikacijoje kardinolas sako, jog dėl to šį veikalą 
Vladislovui dedikuojąs, kad jis esąs pilname jaunystės pajėgume ir jau labai 
protingai įvairias krašto valdovo pareigas atlieka; jam priklausanti ne tik 
Lenkijos karūna ir Švedijos sostas, bet taip pat ir plati Maskvos 
kunigaikštija. Toliau kardinolas sakosi trokštąs, kad Vladislovo valdymas 
būtų visais atžvilgiais gražus ir pavyzdingas, todėl jis ir duodąs šventų 
karalių pavyzdžių, kuriuos sekdamas, jis galėsiąs būti saugus savo 
karaliavimo kelyje. Tarp šių pavyzdžių jis paduodąs ir neseniai šventuoju 
paskelbto šv. Kazimiero gyvenimą, kuriuo jis galįs sekti, nes ir jis pats 
(Vladislovas) esąs tos pačios karališkos giminės sūnus. Baigdamas dedikaciją, 
kardinolas prašo didįjį kunigaikštį priimti šią mažą dovanėlę, tačiau su didele 
viltimi, kad jo valdymas bus laimingas žemėje ir jis pats galės tapti amžinai 
laimingas danguje. 

Skaitydamas šitą šv. Kazimiero biografiją, tuoj pastebi gilų ir subtilų 
autoriaus dvasinio gyvenimo pažinimą. Juk tai tas pats kilnus vyras, kuris 
buvo šv. Aloyzo dvasios vadovas, nuodėmklausis ir jo pavyzdingo gyvenimo 
bei šventos mirties liudininkas; tas pats, kuris ne tik pamokslais ir raštais 
skelbė dorybių prakilnumą, bet ir pats jomis gyveno. Todėl nereikia stebėtis, 
kad nors ir labai trumpai aprašytas šv. Kazimiero gyvenimas yra lyg 
asketinio gyvenimo vadovėlis, kuriame yra realiai ir aiškiai aprašytos 
šventojo praktikuotos heroiškos dorybės ir krikščioniškojo gyvenimo 
tobulumas. 


Toje trumpoje biografijoje autorius nurodo šventojo kilmę, pradėdamas 
nuo Gedimino ir aprašydamas visą jo šeimą. Kalba apie jo auklėjimą, 
pamaldumą ir ypatingą dvasinio gyvenimo meilę, pabrėždamas, kad dažniau 
buvę galima šį jaunuolį rasti bažnyčioje negu karaliaus dvare. Nurodo ir 
šventojo vartotas asketines priemones: meldimasis prie uždarų bažnyčios 
durų, miegojimas ant grindų, vengimas karališkojo dvaro triukšmo, 
ypatingas Marijos garbinimas ir skaistybės branginimas. 


Taip pat autorius aprašo ir šventojo įtaką karališkame dvare, ginant 
Katalikų Bažnyčios teises viešuose valstybės reikaluose ir rodant dorybių 
pavyzdį kitiems dvaro gyventojams. Visų jis buvo vienbalsiai laikomas 
šventumo ir angeliško skaistumo pavyzdžiu. Aprašo ir kai kuriuos jo 
stebuklus, pažymėdamas, kad kitus praleidžia. Tiems, kurie norėtų plačiau 

apie tai pasiskaityti, pataria kreiptis į prelatą Svencickį, kurio duomenimis ir 
jis pats naudojosi, rašydamas šią biografiją. 

Autorius sako, kad šv. Kazimieras miręs Vilniaus pilyje ir esąs 
palaidotas Vilniaus katedroje, Dievo Motinos koplyčioje, kurią jis prieš mirtį 
pasirinkęs. Pagaliau rašo apie jo paskelbimą šventuoju. Karaliui ir 
vyskupams prašant, specialus Apaštalų Sosto nuncijus stropiai ištyręs jo 
gyvenimą ir stebuklus, patikimi liudininkai tai patvirtinę, ir buvusi nusiųsta 
byla popiežiui Leonui X (1520 m.). Kitais metais, viską dar kartą stropiai 
patikrinus ir išegzaminavus, šv. Kazimieras buvo įrašytas į šventųjų skaičių. 
O vėliau (1602 m.) popiežius Klemensas VIII Apaštališka Breve leido jį 
iškilmingai garbinti kaip ypatingą globėją Lenkijos karalystei ir Didžiajai 
Lietuvos kunigaikštijai. 

ŠV. KAZIMIERO TĖVO LAIKAI 


KUN. V. BAGDANAVIČIUS, MIC 


Dlugošas 


Švenčiant Šv. Kazimiero 500 metų mirties jubiliejui kiekvieno lietuvio 
dėmesys krypsta į Šv. Kazimiero laikus. 

Beieškant medžiagos šiuo reikalu, mūsų mintis krypsta į vieną Šv. 
Kazimiero amžininką, Lietuvos ir Lenkijos istoriką ir kronikininką, Dlugošą. 
Juo verta domėtis ieškant Šv. Kazimiero gyvenimo fono dar ir dėl to, kad 
Dlugošas buvo jauno Kazimiero mokytojas. Taigi beskaitant mokytoją, 
galbūt bus galima jausti kaiką ir iš įžymiojo mokinio dvasios. Tiesa, 
Dlugošas nebuvo šventasis. Mūsų istorikams jis yra žinomas, kaip didelis 
lenkiškosios partijos atstovas unijinėje valstybėje ir kaip nepalankiai 
vaizduojąs lietuviškąją reikalų pusę. Tačiau, geresnio šaltinio neturint, verta 
yra paskaityti ir jį. Taigi, rašantį šiuos žodžius paskatino susidomėti 
Dlugošu, kaip priemone pažinti Kazimiero gyvenimo laikams dvi aplinkybes. 
Visų pirma, net lietuviai istorikai, kurie piktinasi jo lenkišku šališkumu, 
laiko, kad faktus jis paduoda teisingai. O antra priežastis, dėl kurios verta 
yra skaityti Dlugošą, yra jo betarpiškas artumas Šv. Kazimierui. Tiesa, jam 
Kazimieras dar nebuvo šventasis. Pats Dlugošas mirė pirmiau, negu 
Kazimieras. Jis buvo Dlugošui tik paprastas karaliaus sūnus. Galbūt tokiu 


Kun. V. Bagdanavičius, besidomėdamas šv. Kazimiero laikais, yra vartęs Dlugošo 
kroniką, kaikurias jos vietas išsivertęs ir užsirašęs apie jas savo pastabas. Šios 
ištraukos apima nuo 1447 iki 1451 metų. Jose atsispindi Lietuvos ir Lenkijos 
santykiai, kaip jie reiškėsi vadovaujant šv. Kazimiero tėvui karaliui ir Did. Lietuvos 
kunigaikščiui Kazimierui. Jie buvo spausdinti Drauge 1958 m. rugsėjo 13, 20 ir 27 
dienomis. Red. 

būdu gauti Šv. Kazimiero apibūdinimai, nors ir negausūs, turės tą brangią 
pirmenybę, kad jie bus kilę iš betarpiško stebėjimo. 


Petrakavo sinodas 


Pradėkime skaityti Dlugošą, pvz., nuo 1447 metų, kada įvyko Petrakavo 
bažnytinis ir politinis susirinkimas. Ši vieta mums yra svarbi visų pirma 
bažnytiniu ir liturginiu atžvilgiu. Lietuviška liturgija, žinoma, yra lotyniška 
liturgija, tačiau, tai, ką ji turi savito buvo formaliai įvesta kuriame nors 
Petrakavo susirinkime. Šiame susirinkime dalyvavo Lietuvos ir Lenkijos 
atstovai, dar kaikurių vidurio Europos valstybių atstovai. Jam pirmininkavo 
Šv. Kazimiero tėvas karalius Kazimieras. Iki pat paskutinių laikų tiek 
Lietuvoje, tiek Amerikos lietuvių parapijose formalus giesmynas turėjo 
Petrakavo sinodo vardą. Petrakavo liturgijos daug dalykų išnyko, sukuriant 
Lietuvos bažnytinę provinciją; daug kas iš jos išnyko, įvedant naujus 
dekretus, pvz., stipriai Petrakavo sinodo liturgiją palietė II Vatikano 
susirinkimo naujai įvestos velykinės apeigos. Tačiau Petrakavo liturgijos jos 
nepanaikino, tik įsakė prisitaikinti. 

Taigi mūsų velykinė procesija ir kiti mažesni liturginiai savitumai siekia 
galbūt Šv. Kazimiero tėvo laikus. Gal ir šventasis Kazimieras Velykas jau 
šventė taip, kaip mes. Galima kelti klausimą, kokios kilmės ar kokios dvasios 
yra Petrakavo sinodo liturgija? Bet tai jau yra liturginių studijų reikalas. 
Prabėgomis galima tik spėlioti, ar, sudarant Petrakavo liturgiją, vienokiu ar 
kitokiu būdu neturėjo įtakos Rytų apeigos. Mat stiprus Velykų šventės 
išryškinimas šioje liturgijoje ir ta trilypė procesija aplink bažnyčią, kas žin ar 
tik nebus pateikta Rytų įtakos. 


Karalius Kazimieras palieka lenkus 


Mūsų kalbamas Petrakavo sinodas buvo ne vien bažnytinis, bet kartu ir 
politinis reikalas, kaip anais laikais buvo madoje. Šiame suvažiavime buvo 
priimta visa eilė įstatymų. Toliau čia iškilo Lietuvos ir Lenkijos atstovų 
konfliktas dėl Podolės krašto, turėjęs tokių lemtingų pasėkų. 

Įstatymai, priimti Petrakavo sinode, lietė tik Lenkiją. Čia buvo priimtas 
įstatymas, draudžiąs vyresn. sūnui išeikvoti tėvo palikimą; įstatymas apie 
laisvą naudojimą laivininkystei Lenkijos upių; savotiškas šalpos įstatymas; 
įstatymas, nustatąs tvarką apsiginti, jei esi apkaltintas vagyste; įstatymas 
draudžiąs karu ieškoti savo skriaudų atitaisymo. 

Priėmus šiuos įstatymus, Lenkijos delegacija paprašė karalių nepriskirti 
Podolės Lietuvai. — Taip rašo Dlugošas. Lietuviai istorikai, rodos, mano, 
kad Podolė Lietuvai priklausė, ir lenkai tik norėjo ją gauti. Iš Dlugošo išeina, 
kad tik kaikurie Podolės miestai buvo Lietuvos užimti. 

Kazimiero Jogailaičio antkapis Krokuvos katedroje (fragmentas). 

Taip pat lenkai paprašė karalių, kad jis, vykdamas Lietuvon, paimtų su 
savim kelis protingus Lenkijos baronus, su kuriais pasitaręs, jis galėtų 
valdyti reikalus, liečiančius Lenkiją. 

Ką į tai atsakė karalius Kazimieras? Paskaitykime tuo reikalu pačius 
Dlugošo žodžius: „Karalius Kazimieras tačiau atsakė, kad dėl iškeltų 
prašymų jis turi pasikalbėti su Lietuvos baronais, kurie čia pat buvo. Su jais 
pasitaręs, jis atsakė, kad nei vieno prašomų dalykų jis nepadarys dėl 
priesaikos, kurią jis anksčiau buvo padaręs lietuviams. Ir, paniekinęs tėvynės 
prašymus, trečiadienį, šventųjų Felicijaus ir Aukto dienoje, jokios tvarkos 
Lenkijos karalystėje nepadaręs, išsiskubino Lietuvon, paskui save palikęs 
didelį kartumą, neskanumą ir liūdesį. Jis sakėsi, turįs svarbių ir neatidėlioja- 
mų reikalų nuspręsti ir sutvarkyti Lietuvos kunigaikštijoje. Pirmąją naktį jis 
nakvojo Opoczne, kitą — Radome, trečią — Kozienizoje ir ketvirtą — 
Lukowe ir tęsė savo kelionę Lietuvon“. 

Taip karaliaus Kazimiero laikyseną Petrakavo susirinkime aprašo 
Dlugošas. Iš jo mes galime pastebėti, kad karalius Kazimieras ne tik 
priešinosi lietuviškų žemių priskyrimui Lenkijai, bet ir savo savarankiškumą 
nuo Lenkijos ponų gana tvirtai gynė. 

Toliau paaiškėja, kad karalius Kazimieras turėjo pagrindo skubintis 
Lietuvon, nes ten norėjo jo vietą užimti Zigmanto sūnus Mykolas. Šiuo 
karaliaus išvykimu turėjo pagrindo sielotis ir lenkai, nes karaliui išvykus, 
įvairiose Lenkijos srityse prasidėjo sukilimai ar plėšimai. 


Liublino suvažiavimas 


1447 metų Naujus metus, arba, kaip Dlugošas rašo, Kalėdas, karalius 
Kazimieras labai iškilmingai atšventė Vilniuje, dalyvaujant įvairių šalių 
atstovams. Paskui išvyko į Brzesczie, (Gal Liet. Brasta?) ir, ten praleidęs 
gavėnią, Velykoms vėl atvyko Vilniun. 

Dlugošas praneša apie tais pat metais buvusį vieną Kazimiero pasitarimą 
su Lietuvos didikais Naugardukyje. Štai kaip jis šį pasitarimą apibūdina: 
„Ten pas Jo Kilnybę atvyko Lietuvos vyskupai ir baronai, su kuriais jis 
turėjo slaptus ir neišaiškintus pasitarimus, po kurių jis nuvyko Gardinan ir į 
kitas medžioklės vietas ir ten ilgą laiką pasiliko“. 

Tais pačiais metais karalių Kazimierą Vilniuje aplankė jo motina. Štai 
kaip tai aprašo Dlugošas: „Ten Jo Didenybę aplankė Lenkijos karalienė 
Sofija, jo gimdytoja, kuri, turėjusi su juo daug pasitarimų, apdovanota, po 
Velykų sugrįžo. Pati karalienė negalėjo su savo nemažu dvaru ilgiau ten 
pasilikti dėl didelio nedatekliaus ir bado, kuris tada stipriai Lietuvių žemę 
ištiko“. 

Karalius Lenkijon grįžo per Dievo Kūno šventę. Jį Liubline sutiko 

Elzbieta von Habsburg, šv. Kazimiero motina 


karalienės ir Lenkijos didikai. Čia atvyko ir Lietuvos didikai ir jų tarpe įvyko 
svarbios derybos apie Didžiosios Lietuvos kunigaikštijos vardo likimą. 

Lenkų pozicija, pasak Dlugošo, buvo ši: „„... taigi, kad Lenkijos karalija 
su Didžiąja Lietuvos kunigikštija, einant ankstesnių valdovų Vladislovo, 
Lenkijos karaliaus ir Vytauto Didžiojo, Lietuvos Kunigaikščio, mintimi būtų 
valdoma vieno karaliaus ir kunigaikščio ir toliau vadintųsi Lenkijos karalija, 
o Lietuvos Didžiosios Kunigaikštijos vardas išnyktų“. 

Lietuviai į tai atsakė: „kad jie neatsisako turėti vieną valdovą ir 
kunigaikštį su Lenkija, tačiau ne amžinai, bet tik iki tol, kol bus dabartinis 
Lenkijos karalius Kazimieras ir jo ainiai, kilę iš jo šaknies ir jo giminės“. 
Toliau jie griežtai atmetę galimybę būti Lenkijos provincija ir nesutinka 
atsižadėti Lietuvos Didž. Kunigaikštijos titulo. 

Karaliaus vaidmuo šiame reikšmingame klausime yra lyg ir neaiškus. 
Reikia manyti, kad jis Lietuvos tezę gerokai rėmė, tačiau jis nenorėjo netekti 
nei vienos nei kitos iš savo dominijų. Lietuvių delegacija, pasisakydama iš 
esmės už Kazimierą ir už jo ainiją, čia pasisako virtualiai ir už Šv. Kazimierą, 
kaip vieną iš karaliaus Kazimiero vaikų. Tas pasisakymas, išreikštas 
formalios Lietuvių tautos delegacijos, yra reikšmingas ir nėra tuščias. Mat 
Lietuvos vadovaujantis sluogsnis daugiau identifikavosi su Kęstučiu ir 
Vytautu. Mykolas, Kęstučio vaikaitis, šiuo pasisakymu atkrinta iš Lietuviš- 
kos vadovybės. Vietoj jo dvasiškai čia ateina Jogailaitis Kazimieras ir jo 
nepažįstamas sūnus Lietuvos šventasis. Politine unijos puse lietuvių tauta 
turi pagrindo būti nepatenkinta. Tačiau metafizinė jos pusė yra turininges- 
nė. Tiek, kiek lietuvių ir lenkų tautų bendradarbiavimas buvo pagrįstas 
krikščioniškaisiais ir natūralaus teisingumo principais, tiek jis yra sveikas ir 
brangus ne vien lenkams. Šv. Kazimieras yra tarsi gryna esencija tų 
santykių tiek, kiek ji nepažeidė teisingumo ir kiek jie kilo iš Lenkijos 
apaštalavimo dvasios ar lietuviškos kaimyniško politinio bendradarbiavimo 
dvasios, kuri pasireiškė Lenkijos valdymu, vykdomu lietuvio Jogailos 
dinastijos. Jogailos krikščionybė vargiai ar yra sulaukusi priekaištų iš 
Lenkijos pusės. Jiems jis yra kone idealus krikščionies valdovo tipas. Lietuvių 
tauta turi jam priekaištų. Tačiau, jeigu mums reiktų tiksliai suformuluoti 
jam savo priekaištus, mes vargiai ar galėtume tai padaryti be dviejų 
prielaidų. Arba mums reiktų būti dinastiškai suprastos Vytauto Didžiojo 
politikos gynėjais, arba reiktų ginti Lietuvos teisę neįsijungti į krikščioniškų- 
jų tautų šeimą. Tačiau nei vienas iš šių pagrindų negalėtų būti šiandien be 
kritikos atstovaujamas. 


Kovos su Mykolu 


1449 metai karaliui Kazimierui praeina kovose su kunigaikščiu Mykolu, 
kęstutaičiu, kuris, pasitelkdamas rusus, nori užvaldyti Didž. Lietuvos 

Kunigaikštiją ir iš jos išstumti Kazimierą. Dlugošas tuos įvykius aprašo šiais 
žodžiais: „Šių metų Kalėdas ir po to sekančias dienas atšventęs Vilniuje, 
Kazimieras, Lenkijos karalius, visą žiemą, gavėnią, pavasarį ir vasarą 
praleido Lietuvoje daug medžiodamas. Apie Švč. P. Marijos Dangun Ėmimo 
šventę, sutelkęs lietuvių ir rusinų kariuomenę ir su nedaugeliu lenkų, 
pasiuntė ją prieš kunigaikštį Mykolą, savo priešą, kuris buvo užėmęs 
Starodubą, Ševerskį, Naugarduką ir kitas pilis, ir totorių padedamas, 
lietuvių žemes teriojo. Lietuvos kariuomenę, pirmiau prieš jį pasiųstą, jis 
išblaškė ir prievertė bėgti. Kunigaikštis Mykolas, jausdamas Kazimierą, 
Lenkijos karalių, ateinantį su didele jėga, apsigręžė ir pabėgo. Taip pat, 
užėmus pilis, įsakė saviesiems pasiduoti. Taigi, karalius Kazimieras, išvaręs 
minėtą Mykolą, laimingai grįžo Vilniun ir ten praleido vasarą ir rudenį“. 

Kazimiero kovos su Mykolu dėl valdžios Lietuvoje lemia labai stipriai 
lietuvių tautos likimą. Į šias kovas mes galime visų pirma žiūrėti, kaip į 
išvidinį lietuviškos dinastijos reikalą. Tai yra kęstutaičių kova su algir- 
daičiais. Čia mūsų sentimentas žinoma būtų su kęstutaičiais. Tačiau mes 
turime atsiminti, kad grynas kęstutiškumas šiame šimtmetyje yra jau 
neįmanomas. Kitaip sakant, Lietuvos atsiribojimas nuo krikščionybės 
penkioliktame šimtmetyje būtų neįmanomas reikalas. Nepaisant to, kaip 
labai mes gerbiame kęstutaičius, mes negalime jų atleisti nuo priekaišto, kad 
jie nerado originalios lietuviškos formos krikščionybei. Gindami lietuvišku- 
mą grynai defenzyviškai, jie jam neabejotinai pakenkė. | 

Šiame šimtmetyje lietuviškumo jau nebuvo galima atskirti nuo Europos 
problemų. Su dideliu pavėlavimu reikėjo rinktis tik rytų ar vakarų 
katalikybę. Ir štai čia mes matome roles tartum pasikeitus. Tradicinis 
lietuviškas kęstutaitis eina su rytietiškai rusiška partija, o rytietiškas 
algirdaitis — su lenkiškai katalikiška. Sunku atsakyti į klausimą iš esmės, 
kuri iš šių partijų buvo lietuviškesnė. Prisieina priimti tik istorinį faktą, kad 
Lietuvos šviesuomenė, kuri, nors įvairių ryšių atžvilgiu gal buvo artimesnė 
Mykolui, nuėjo kartu su Kazimeru. Tas nulėmė nemažai lietuvišką ateitį su 
jos gerovėmis ir negerovėmis. 

Nėra reikalo šianden mums į 15 šimtmečio problemas žiūrėti tos 
nepagarbos akimis, kuria šiandien daug kur yra sutinkama rusų tauta. Tie 
mūsų šviesuoliai, kurie šiandien piktinasi lenkų įtaka Lietuvoje, nemažiau 
yra nusigręžę nuo rusiškos įtakos, kuri pas mus buvo varoma praeitame 
šimtmety spaudos draudimu, dabar — komunistiniu spaudos naikinimu. 

Bandykime spėlioti, kas būtų buvę su Lietuva, jei būtų laimėjęs Mykolas. 
Anksčiau ar vėliau Lietuva būtų greičiau ištirpusi Rusijos jūroje, negu ji 
tirpo lenkiškoje. Galbūt kad tas tirpimas būtų buvęs varomas mažiau 
kultūrinėmis priemonėmis, bet greičiau visuomeniško užmigimo keliu. 
Lietuvis ūkininkas nebūtų savo dvasia skyręsis nuo rusiško mužiko, kuris 

net iki šių laikų konkstruktyvesnės politinės aspiracijos nesugeba pareikšti. 

Nėra ko praleisti iš akių fakto, kad lenkiška kultūra kartu su bažnytine 
organizacija veržėsi Lietuvon ir kad ji prisidėjo net prie politinės Lietuvos 
Didž. Kunigaikštijos reikšmės mažinimo. Tačiau šalia to, reikia pustebėti, 
kad ir Lietuvos kultūrinis ar romantinis susipratimas atėjo taip pat tuo pačiu 
keliu: per lenkus ir Vilniaus universitetą. Be Vilniaus universiteto mes 
nebūtume turėję nei Lietuvos praeities romantikų, nei „Aušros“ gadynės 
kovotojų. 


Tarptautinė situacija 


Mūsų kalbamo laikotarpio tarptautinė situacija buvo būdinga tuo, kad 
vyko vad. didžioji Bažnyčios shizma. Bazelio bažn. susirinkimas buvo 
išrinkęs kitą popiežių Feliksą V. Dlugošas praneša, kad šis antipopiežius 
atsisakė nuo išrinkimo ir tuo būdu Bažnyčion grįžo vienybė. „Tai buvo 
Romon pranešta greituoju pasiutniniu ir sukėlė džiaugsmą popiežiui 
Nikalojui ir visiems“. 

„Tuo būdu schizma, kuri beveik dešimtį metų vargino Dievo Bažnyčią, 
buvo panaikinta. Kaikurie Felikso kardinolai, nors nedaugelis, net buvo 
palaikyti kardinolų kolegijoje“. 

Matyt tuo pačiu laiku pats Dlugošas lankėsi Romoje, nes per jį buvo 
gautas Zbignevo Olesnickio pakėlimo į kardinolus pranešimas. Iškilmės 
buvo atšvęstos Krokuvos katedroje 1449 m. Naują kardinolą sveikino 
Krokuvos universitetas. 

Netrukus po to prasidėjo neramumai Vengrijoje, kurie turėjo dinastinio 
ir sektantinio pobūdžio. Karaliui Kazimierui beesant Lietuvoje, Zbignevas ir 
karalienė nutarė ten pasiųsti Dlugošą karaliaus Kazimiero vardu, kuris, ten 
nuvykęs, kariaujančias šalis sutaikė. Už tai popiežius Nikalojus buvo 
dėkingas karaliui Kazimierui. 

Baigiantis metams karalius Kazimieras grįžo iš Lietuvos. Sustojo 
Petrakave, kur įvyko suvažiavimas. Dalyvavo jame Zbignevas ir karalienė. 
Apie karaliaus ir karalienės santykius Dlugošas šitaip praneša: „Ją karalius 
sutiko su visa meile, pagarba ir malone ir taip toliau elgėsi“. 

Iš šių žodžių galima išvesti, kad tai buvo kažkas naujo toje šeimoje. Ir 
netenka stebėtis, nes karalienė ir karalius buvo ne vien vyras ir žmona, bet 
skirtingų kultūrinių ir politinių įtakų faktoriai. Ar šie jų nauji santykiai 
reiškė ir Lenkijos Lietuvos santykių pagerėjimą, sunku pasakyti. Mažų 
mažiausiai jie reiškė jų asmeninių santykių pagerėjimą. Tai buvo pagerėji- 
mas santykių toje šeimoje, iš kurios turėjo gimti žmogus, pasiekęs 
šventumo. 

Petrakavo suvažiavimas turėjo nemažų sunkumų. Poznanės vyskupas 
Vladislovas atsisakė net jame dalyvauti ir tarėsi su karaliumi atskirai. Gal tai 

buvo opozicija Zbignevui. Suvažiavimas dėl to nenutrūko. Jis svarstė ne tik 
Lenkijos, bet ir Rusijos problemas. 

1450 metai karaliui Kazimierui ir Lenkijai stovi kovų ženkle su 
ukrainiečių sukilimais ir kovomis su Bohdanu. Bet kadangi Lietuvos ir 
Kazimiero šeimos reikalus jie mažiau liečia, juos paliksime nuošalyje. 


Vilniaus seimas 


1451 metais karalius Kazimieras vėl Vilniuje. Jis čia atvyko iš kelionės po 
Rusiją. Čia įvyko jo pasitarimas su Lietuvos didikais, kurį Dlugošas šitaip 
aprašo: 

„Kalėdas ir dienas po to Lenkijos karalius praleido Vilniuje. Nors 
pasiuntiniais ir laiškais Lenkijos karalystės baronai ir prelatai jį kvietė grįžti į 
Lenkijos karalystę, kad sutvarkytų daugelį blogybių, kurios nuolat yra jo 
reikalingos, tačiau jis vykti atsisakė. Lietuviškų reikalų sutvarkymui sušaukė 
generalinį visų Lietuvos žemių suvažiavimą. Jame, ne jo iniciatyva, bet 
kaikurių Lietuvos baronų, buvo svarstoma Podolės kaikurių žemių ir Lucko 
atplėšimas iš Lenkijos karalystės. Tačiau visi keliai pasirodė ar neteisingi, ar 
persunkūs. Dėl to didesnioji ir senesnioji dauguma beveik visi, išskyrus du 
ar tris, nutarė tą reikalą atidėti. Tačiau, kad neatrodytų, jog reikalas visai 
užmirštamas, nutarė ir prašė Lenkijos prelatų ir baronų, kad Brezczye su 
jais Šv. Stanislovo šventėje susitiktų. Tačiau Lenkijos prelatai ir baronai 
vengė šį pasiūlymą priimti, viena, dėl to, kad laikas buvo perankstyvas ir 
antra, kad vieta buvo parinkta nepaprasta. Baigęs Vilniaus suvažiavimą 
karalius Kazimieras išvyko į Rusijos žemes, priklausančias Lietuvai, būtent 
Vitebską, Smolenską ir Polocką. Ten keliaudaamas, jis praleido žymią šios 
žiemos dalį. Gavėnioje grįžo į Vilnių ir ten atšventė Velykas. Po Velykų 
išvyko į Gardiną. Ten praleidęs keletą savaičių, laimingai atvyko Lenkijos 
karalijon. Per Lukovą, Radomą, Opoczno, Sulyow, penktadienį prieš 
Sekmines atvyko į Petrakavą“. 

Kaip matome, Vilniuje atskirai posėdžiauja Lietuvos valdovai. Jie ne tik 
savarankiškai svarsto Lietuvos žemių reikalus, bet kelia ir ginčijamų žemių 
klausimą, kas būtų visiškai neįmanoma, jeigu šis susirinkimas nebūtų save 
laikęs visai savarankišku. Juo labiau, kad keliamoji pretenzija buvo nukreipta 
prieš sąjunginę valstybę. 

Šia proga gali kilti klausimas, kodėl šia kryptimi nebuvo nueita toliau. 
Lietuva po badmečio ir Mykolo kovų buvo jau atkutusi. Čia pat Ukrainoje 
kilo Bohdano vadovaujami maištai. Klausimas, ar nekilo Vilniuje mintis, 
dėtis su ukrainieičiais ir susilpninti Lenkijos įtaką. Ukrainai atiduodant 
kaikurių pirmenybių dalį, kurias dabar turėjo vien Lenkija. Gal tai ir buvo 
svarstoma Vilniaus seime. Bet, kaip Dlugošas rašo, buvo rasta, kad tai 

neteisinga ar persunku. Vargiai ar šis sumanymas būtų buvęs persunkus. 
Greičiau jis galėjo pasirodyti neteisingas. Kodėl? Pilnai į tai atsakyti šiandien 
nėra įmanoma. 

Galbūt galima tik pastebėti, ką šis Vilniaus seimo pasirinkimas reiškė ar 
reiškia Lietuvos istorijai. Jis visdėlto reiškė Lietuvos apsisprendimą ne už 
Rytus, bet už Vakarus. Jis reiškė, kad konfliktas su Lenkija nebuvo tada toks 
didelis, jog būtų skatinęs ieškoti sąmokslininko Ukrainos žemėse. 


Visuomeninių pareigų paskirstymo klausimas 


1451 metais, kaip praneša Dlugošas, karalius Kazimeras susitiko su gana 
aštrioje formoje kylančiu vad. privilegijų klausimu. Šią problemą karalius 
sugebėjo sujungti su Lietuvos klausimu, dėl to verta mums prie jos sustoti. 
Pirmiausiai štai pats Dlugošo pranešimas. Jis rašo: 

„Prelatai, baronai ir visuomenė ne tik prašė, bet tiesiog verkė, kad 
Lenkijos karalius Kazimieras nedelsiant patvirtintų privilegijas ir neliečia- 
mybes taip, kaip yra darę jo pranokėjai. Bet nei balsai, nei prašymai, 
nepaisant kaip jie buvo teisingi, negalėjo jo pajudinti. Tačiau, nenorėdamas 
palikti įžeidimo, ypač liaudies atstovų, paprašė juos pateikti, dėl kurių žadėjo 
pasitarti su Lietuvos baronais visuotiniame suvažiavime ir sutvarkyti 
ginčytinus žemės klausimus tarp Didžiosios Lietuvos kunigaikštijos ir 
karalystės, tuo pačiu labiau sustiprinant karalijos teises. Tuojau Lietuvon 
buvo pasiųstas Miklas, Krokuvos dvaro pareigūnas, kuriam buvo įsakyta Šv. 
Panelės Marijos gimimo šventei sukviesti suvažiavimą Prczow, Lietuvoje. 
Bet lietuviai atmetė Šv. Panelės Marijos gimimo dieną ir sutiko susirinkti 
Šv. Mykolo dienoje, norėdami neišsiduoti, kad jie karaliaus sumanymą 
žinojo“. 

Tokia yra Dlugošo žinia. Ši žinia mums yra įdomi keletu atžvilgių. Pirm 
negu pereisime prie jos lietuviškuoju požiūriu, bandykime sustoti prie jos 
visuomeninės problematikos. Mes čia juk turime reikalą su tam tikru 
demokratiniu reiškiniu. Visuomenė nori, kad karalius patvirtintų senas 
visuomenines laisves. Kadangi nežinome prašomų laisvių turinio, tai 
klausimo negalime svarstyti iš esmės ir pasisakyti už kurią vieną pusę. 
Žinoma, esame daug girdėję apie šių laisvių piktnaudojimą vėlesnėje 
Lenkijos ir Lietuvos respublikoje. Be to, privilegijuotąjį luomą Lietuvoje 
sudarė lenkiškos kultūros žmonės, kurie kultūriškai pasiliko svetimi lietuvių 
tautai. Dėl to mes, nepaisant mūsų demokratiškumo, linkę greičiau paremti 
karaliaus pusę, negu visuomenės. Tačiau, nėra visiškai teisinga už vėlesnių 
generacijų kaltes, kaltinti protėvius. Tiesa, jie galbūt sudarė tam tikras 
pradžiai vėlesnių laikų klaidoms, tačiau kalti jie už jas yra tik tiek, kiek jie jas 
pramatė. Dėl to ir Kazimiero laikų Lenkijos šviesuomenė, reikalaujanti 

tradicinių visuomeninių teisių, neturi pagrindo iš kalno susilaukti mūsų 
pasmerkimo. 


Šis jų teisių reikalavimas greičiau liudija jų visuomeninį susipratimą ir 
valstybinę sąmonę. Tai yra ypač verta pastebėti dėl to, kad čia mes esame 
Viduramžių pabaigoje, apie kurių visuomeninį atsilikimą taip daug yra 
pripasakota priešingų dalykų. Čia mes matome visuomenę kovojant už savo 
teises ir Bažnyčią einant kartu su ja. 

Nereikia praleisti iš akių, kad ne vien Bažnyčia ir diduomenė kelia teisių 
ir privilegijų klausimą. Pasak Dlugošo, vienas lemtingų veiksnių buvo 
liaudies atstovai, kurių paisydamas karalius ir ėmėsi šą tį šiuo klausimu 
daryti. Vadinasi lenkiškas demokratiškumas 15 šimtmety nėra tas pat, kas 
paprastas ponų sauvaliavimas. Panašiai, kaip iš nacių okupacinės administra- 
cijos Lietuvoje negalima spręsti apie vokiečių tautos kultūrą, taip iš 
sulenkėjusių 19 šimt. Lietuvos dvarininkų likučių negalima spręsti apie 15 
šimtmečio Lenkijos valstybinę sąmonę. Čia mes galime pastebėti tam tikras 
visuomenės valdžios decentralizavimo pastangas, už kurias ir šiandien 
kultūringos visuomenės kovoja. Tai nieko, kad tas, prieš kurį jie kovoja yra 
kartu ir Didysis Lietuvos kunigaikštis ir net kunigaikštijos interesus 
panaudoja šiai kovai. 

Dabar pažiūrėkime, kokia yra karaliaus K. laikysena šioje kovoje, iš 
kurios galės kiek paaiškėti ir Did. Lietuvos Kunigaikštijos vaidmuo. 

Aiškus yra faktas, kad karalius Kazimieras prašomų laisvių duoti nenori 
ir tariasi turįs jėgos jų neduoti. Kodėl jis tai daro, nesunku nuvokti. Jis nori 
turėti lengviau pavaldomą valstybę. Ar jis yra absoliutistas, kokių vėliau 
atsirado Europoje? Ar gal jis yra totalistas, kokių mes turime mūsų laikais? 
Greičiau nei vienas, nei kitas, tik paprastas vykdomosios valdžios galva, 
kuris nori pravesti savo sumanymus. Apie kokius visuomenės persekiojimus 
ar jo represijas prieš tuos, kurie savo teisių reikalavo, mes, rodos, negirdime. 

Iš karaliaus atsakymo, duoto laisvių prašytojams, mes galime pastebėti 
ne tik jo tam tikrą sugebėjimą išsisukti iš nemalonios problemos, bet galime 
geriau suvokti ir pačios problemos pobūdį. Siūlydamas derybas su lietuviais, 
jis primena, kad išsprendimas ginčytinų klausimų sustiprins karalijos teises. 

Ką iš tikrųjų manė karlius apie laisves, sunku mums šiandien tiksliai 
pasakyti. Tačiau sujungdamas laisvių klausimą su D. Lietuvos kunigaikštijos 
problemomis, jis laisvių problemą pastatė lygioje plokštumoje abiejose 
valstybėse. Galima spėti karaliaus mintį, kad, jeigu reikės duoti laisves, tai 
jos turės būti abiejuose kraštuose tos pačios. 

Ką šios laisvės galėjo duoti Lietuvos visuomeniniam gyvenimui? Tai yra 
klausimas, į kurį sunku atsakyti, nežinant senosios Lietuvos visuomeninių 
santykių ir nežinant Lietuvos sukrikščionėjimo aukščio Kazimiero laikais. 

Karaliaus Kazimiero išbarimas 


Tais pačiais 1451 metais karalius Kazimieras turėjo dar vieną aiškinimąsi 
su Lenkijos ponais, kuris pasižymi ne tik savo dramatiška forma, bet kartu 
atidengia Lenkijos planus Kazimierą visai atjungti nuo Lietuvos. 

Prieš Marijos Magdalenos šventę karalius nuvyko į naują miestą Korczin 
ir ten tarėsi su Liublino, Sandomiriaus ir Krokuvos ponais. Pasitarimuose 
dalyvavo ir kardinolas Zbignevas. Buvo sutarta tam tikras mokestis karo 
reikalams. Buvo taip pat sutarta nerinkti jo labai viešai, kad nesukėlus 
perdidelio triukšmo. 

Kardinolas Zbignevas, matyt politinę būklę matė gan tamsiomis 
spalvomis, kad jis karaliui tarė: „Ar matai ir jauti, kilnusis karaliau, kad, 
nepaisant tavo uolumo ir tavo administravimo išminties, visi tavo reikalai ir 
darbai niekaip gerai neišeina. Tai atsitinka ne be priežasties. Arba tu ir mes, 
arba tu vienas esi įkritęs į kažkokią duobę? Tol, kol mes jos neužlyginsime, 
tol, tiesingu Dievo lėmimu, visų darbų laiminga išeitis mums yra sulaikyta.“ 

Tada karalius paklausė, ar jauti ir žinai, kokia liga aš esu užkrėstas? — 
Jaučiu, — atsako kardinolas Zbignevas. 

„Tarp žmonių apskritai, bet ypač tarp krikščionių, veiksmų ir darbų nėra 
kito, kurio taip reikėtų laikytis ir paisyti, kaip priesaika. Tu kliudei ir 
tebekliudai grįžti į savo tėvo paveldėjimą savo broliui kunigaikščiui Lietuvos 
Mykolui, sūnui buvusio didžiojo kunigaikščio Zigmunto, kuris dabar yra iš 
savo tėvo paveldėjimo išmestas ir atskirtas. Bet Dieviškos Visagalybės akys 
buvo dar labiau įžeistos, kai tu jam neatleidai net tada, kai jis, atsiklaupęs 
tavęs prašė ir savo teisių atsisakė. Prašau pabusti ir tą sunkią dėmę, kuri 
slegia ir Tavo Šviesybės ir mūsų sąžinę, išnaikinti geresniu sprendimu. 
Atiduok kunigaikščiui Mykolui, kas jam priklauso ir maloniai atšauk jį iš 
Totorių ir kitų barbarų žemių, kuriuos jis dažnai atveda tavo žemių terioti. Į 
tai tave turi paskatinti ne tik dieviškoji ir natūralioji yeisė, bet ir tavo tėvo 
priesaika. Jis ne tik už save, bet ir už savo vaikus ir už karalystę, kartu su 
mumis, man matant prisiekė. Jis taip pat pažadėjo laikyti taikos sąlygas su to 
meto Lietuvos kunigaikščiu Zigmantu Didžiuoju. Tu išvysi tokį Dievo 
kerštą, kokį už panašų nusikaltimą sulaukė tavo giminaitis Vengrijos ir 
Lenkijos karalius Vladislovas. 

Į tai karalius Kazimieras atsakė. Niekad, tarė jis, iš tavęs tokios aštrios 
kalbos nebuvau girdėjęs. Nėra tokio tvirto argumento, kuris mane priverstų 
padaryti tai, ką mane skatini. Daug dar kris, pirm negu kunigaikštis Mykolas 
bus priimtas į savo tėvo paveldėjimą. 

Kardinolas tada pakėlęs į dangų rankas tarė: Dabar tu pats liudiji, kad esi 
nepalenkiamas į tai, kas yra tavo išganymas ir garbė, nepaisant, kad esi 
viešai įspėtas. Dabar aš šaukiu prieš tave visagalį Dievą, jo dangiškąją 

hierarchiją, dangų ir žemę ir jų jėgas, savo ir visos karalystės vardu. Aš juos 
šaukiu liudininkais, kad daug kartų tave perspėjau nuo to, kas kenkia tavo 
sielai ir užtraukia kerštą. 

Dabar, kai tu eini išganymui ir garbei pražūtingu keliu, ir nei priesaikos 
nebijai, jeigu bus dėl to pralieta nekalto kraujo, ir visokių kitų iš to sekančių 
blogybių, tegul Visagalis Dievas baudžia ne mus, bet tave, kuris tiek 
prašymų, tiek maldavimų atmeti ir gadini. 

Šiam perspėjimui ir paeiškimui pritarė visi baronai ir gyvai jo prašė bei 
patarė, tačiau veltui“. 

Čia mes susitinkame su visiškai nauja ir nelaukta situacija Lietuvos ir 
Lenkijos santykių byloje. Lenkijos kardinolas, reikia manyti, unijos 
šalininkas, siūlo karaliui Kazimerui atsisakyti Lietuvos, atiduodant ją 
Mykolui. Lietuviškosios šalies advokatas, karalius Kazimieras, yra pastato- 
mas nemalonion Lietuvių akims situacijon, ginti savo teises Lietuvoje ir tuo 
būdu būti Lietuvos ir Lenkijos unijos šalininku. 

Nepaisant to, dažnai mūsų grožinėje literatūroje ir istoriniuose raštuose 
Zbignevas yra pristatomas, kaip suktas politikas, painiojąs Kazimiero 
reikalus. 


Du susikibę žmonės 


Norėdami teisingiau suvokti šią dramatišką istorijos situaciją, bandykime 
ją svarstyti be iš anksto atsinešto kam nors palankumo ar nepalankumo. 
Taigi, tegul Zbignevas ne būtinai būva sukčius, o Kazimieras — Šventojo 
tėvas. Taip pat bandykime šią problemą atlaisvinti ir nuo mūsų amžiaus 
lenkiškų ar lietuviškų sąskaitų. Žiūrėkime į šiuos du susikibusius žmones 
Vidurio Europos lygumoje, kaip tikrai į didelius žmones ir kaip į mums 
brangius žmones. Vienas mums yra brangus kaip lietuvis ir Lietuvos 
Šventojo tėvas, kitas, kaip Bažnyčios žmogus, rimtai besisielojąs savo tautos 
ir kitų tautų geresniu likimu. Ir štai, į šiaip nušviestus mūsų veikiančiuosius 
asmenis bandykime pažvelgti šioje scenoje, kuri yra didinga, verta pagarbos, 
ir pilna gilios įtampos. 

Nėra taip įdomu, kai susikimba prasti menki žmoneliai, kurių ir 
dorovingumas nėra didelis, atstovaujami interesai maži ir sprendimo 
pasekos nelemtingos. Čia mes turime visai priešingą vaizdą. Čia ir veikėjai 
yra dideli, ir jų atstovaujamos idėjos yra teisingos ir sprendimo paskemės 
siekia šimtmečius. 

Taigi, kardinolas prikiša karaliui nelaikymą priesaikos, nelaikymą 
sutarties ir kovoja už teisę Lietuvai turėti savo did. kunigikštį, kuris nebūtų 
tuo pat Lenkijos karaliumi. 

Žinoma, priesaika, kurią Zbignevas taip stipriai operuoja, šiandien mums 
nedaro didelio įspūdžio. Mes laikomės nuomonės, kad tėvų priesaikos 

vaikams yra neprivalomos, panašiai, kaip nebūtų privaloma tėvų priesaika 
savo vaikus išleisti į kunigus. Anais laikais ta priesaika buvo gal kiek daugiau 
paisoma, bet neatrodo, kad ji būtų turėjusi tikros saistančiosios galios. 
Didesnis argumentas Zbignevo lūpose yra Mykolo teisė į Lietuvą, kaip savo 
tėvo palikimą, patvirtinta tarptautine sutartimi. Bet į šį priekaištą karalius 
Kazimieras neduoda pateisinamo atsakymo. Jis tik atmeta jį be jokio 
pasiteisinimo ir be diskusijų. Kodėl jis taip daro, būdamas visdėlto teisinių 
santykių gerbėjas? Galbūt jis tai daro dėl to, kad ši problema, pirmoje eilėje 
yra ne Lenkijos problema, bet Lietuvos ir kad ją svarstyti jis galėtų pirmoje 
eilėje tik su Lietuvos ponais, o ne su Lenkijos. Pagaliau gal jis žino Lietuvos 
ponų pasirinkimą šiuo klausimu. Toliau, jeigu Mykolas turi teisių į Lietuvą, 
einančių iš jo tėvo, tai tų teisių turi ir jis, kylančių ne tik iš jo protėvių, bet ir 
iš jo paties, nes jis, prieš tapdamas Lenkijos karalium, buvo Lietuvos 
kunigaikščiu ir juo be pertraukos tebėra iki šiai dienai. 

Pagaliau Zbignevo buvo padarytas dar vienas priekaištas, kuris paliečia 
karaliaus krikščioniškai moralinį charakterį, tai būtent tas, kad jis net savo 
teisių atsižadančiam Mykolui neatleido ir su juo nesusitaikė. Tai labai 
žmogiškas priekaištas. Kovos polėkis dažnai suparalyžuoja žmogaus artimo 
meilę. Dėl to dažniausiai negalima pasiteisinti. Reikia tik gailėtis ir taisytis. 

Šis pasikalbėjimas, atliktas viešai, meta gražios šviesos į ano meto 
politinių santykių moralę. Tiesa, negrįžo karalius Kazimieras po šio 
pasikalbėjimo kartu su Zbignevu Krokuvon. Bet ir kardo nugaron jis jam 
neįvarė, kaip buvo padaręs vienas ankstesnis karalius ankstesniam 
Krokuvos vyskupui. Mes galime džiaugtis šio karaliaus krikščionišku 
karališkumu. Mes galime džiaugtis ir jo lietuvišku, sakytume, švelnumu. 


Kas rūpėjo Zbignevui 


Bet grįžkime dar truputį prie Zbignevo pozicijos. Kas privertė jį padaryti 
tokį skaudų akibrokštą nors švelniam, bet kaikur kietam, karaliui? Galime 
mąstyti apie dvejopas priežastis. Visų pirma vidiniai Lenkijos reikalai. Jam 
rūpi organiški Lenkijos visuomenės santykiai, kuriuos karalius turi 
sankcijonuoti, bet jis to nedaro. Kardinolas, išbandęs visas švelnesnės 
priemones, nori imtis skaudesnių. Anų laikų akimis žiūrint, Zbignevą reikia 
laikyti kažkuo panašiu, ką mes vadintume demokratinių laisvių gynėju. Už 
tų demokratinių laisvių vėlesnį piktnaudojimą, nėra ko kaltinti aukstesnius 
jų gynėjus. Taipogi nėra ko kaltinti Zbignevo, kad jis dem. laisvių nesuprato 
19 šimtmečio pavyzdžiu. 

Kita problema, kuri rūpėjo Zbignevui, buvo Lietuva. Kad jis buvo 
Kazimiero taktikos Lietuvoje priešas, iš to neseka, kad jis buvo Lietuvos 
priešas. Jis galėjo norėti Lietuvai atskiro valdovo, su didelėmis teisėmis, 

panašiai, kaip jis kovojo už kokio Lenkijos sklypo valdovo teises ir 
privilegijas. Žinoma, nėra ko manyti, kad jis buvo nustojęs būti Lietuvos ir 
Lenkijos unijos šalininku, bet, išgyvenęs didelį pasipriešinimą Lietuvoje, jis 
bus nustojęs vilties Lietuvą laikyti Lenkijos karalijos dalimi ir manė bus 
geriau su ja turėti ne taip tamprius, bet gal geriau funkcionuojančius 
santykius. 


Karaliaus rekolekcijos 


Išklausęs skaudžių kardinolo priekaištų karalius Kazimieras negrasino 
kardinolui, bet suprantama, jei kartu su juo Krokuvon negrįžo. Jis patraukė 
nuošalumon, norėdamas susitelkti ir apsimąstyti dėl to, kas įvyko. Dlugošas 
apie tai rašo: 

„Penktadienį, po Marijos Magdalenos šventės, apaštalų persiskyrimo 
dienoje Lenkijos karalius Kazimieras išvyko iš to naujojo miesto ir per 
Stobnicą ir Schidlovą apaštalo Jokūbo dienoje atvyko į Šv. Kryžiaus 
vienuolyną Calui kalne. Jį lydėjo ne daug kas. Visi dvariškiai nuo Schidlovos 
pasuko į Opatov. Pagarbinęs išganymo kryžių buvo priimtas brolių 
vienuolyne. Paskui per Optavą penktadienį po Šv. Jokūbo apaštalo atvyko į 
Sandemyrių ir ten pasiliko ištisą keturioliką dienų“. 

Prieštaravimas tarp to, kas yra ir to, kas turėtų būti visada yra juntamas 
žmoguje. Tą prieštaravimą nėra lengva pakelti. Pagaliau nėra taip lengva ir 
išsiaiškinti, kas reiktų daryti. Tas klausimas yra didesnis pas tuos žmones, 
kurie turi daugiau galimybių ką nors veikti ir kurių veikimas turi didelių 
pasekų ateičiai. 

Jeigu Zbignevas ir nebūtų karaliui taip ryškiai iškėlęs jo konflikto tarp 
Lenkijos ir Lietuvos; tarp jo ir kunigaikščio Mykolo, ši problema galėjo kilti 
paties karaliaus viduje. Dėl to mes galime suprasti karalių, jei jis, po 
audringos konferencijos, patraukė prie šv. Kryžiaus relikvijų ir pas 
vienuolius. Galbūt jis norėjo Viešpaties akyvaizdoje dar kartą peržvelgti 
savo problemas, patikrinti savo kelio teisingumą, apgailėti savo kaltes ir 
nuraminti savo apmaudą. 

Vienuolynas tam yra tinkama vieta. Karalius ir vienuolis turi apie ką 
pasikalbėti. Mat ir vienas, ir kitas savo veikloje yra nepaperkami pinigais. 
Bet jie abu yra žmonės ir turi daug žmogiškų rūpesčių. 


131 


Krosnos šv. Kazimiero paveikslas pieštas 1637 m. 

ŠV. KAZIMIERO RELIKVIJŲ IŠPLITIMAS 


A. RODA 


1838 m.(1) buvo remontuojama šv. Kazimiero koplyčia. Ta proga buvo 
nutarta peržiūrėti ir pačias relikvijas. Dideliame sidabriniame grabe rastas 
nemažas liepos medžio, visai sveikas XVIII šimtmečio darbo antras medinis 
grabas, iš vidaus mėlyna drobe gražiai išklotas. Šiame grabe pailga medinė 
dėžė, iš oro apmušta dryžu turktų šilku, o iš vidaus — baltu atlasu auksiniais 
kraštais. Dėžė turi du užraktus. Vienas raktas buvęs pas vyskupą, antras, 
pamestas, turėjęs būti saugojamas kapituloje. 

Tam pačiam grabe yra dar viena paprasto alksnio dėžutė. Iš viršaus ji 
apsiūta balta drobe ir apsiuvimas užantspauduotas vysk. Mykolo Jono 
Zienkavičiaus ženklais. Tos dėžės viršelis atsidaro į abi puses ir iš galų yra 
mediniais sklandžiais sustiprintas. Viršus apjuostas kryžmai mėlyna juosta. 
Jos galai su dideliais, karališkais, iš 1664 m. neliestais antspaudais, nes dėžę 
galima atidaryti vyskupo ir kapitulos antspaudėles sulaužius. Norėdami 
palikti ir šias dvi antspaudėles 1838 m. perkirpo juostą ir pažiūrėję vidun 
juostą susiuvo ir naujai užantspaudavo. 

Relikvijų yra šeši gabalai, kurie suvynioti į baltą atlasą, tik kaukolė į 
raudoną. Prie kiekvieno gabalo pridėtas sąrašas, kuriame pažymėta, kada ir 
kas iš jų buvo paimta. Be to, rasta kunigaikštiška mitra su šoninėmis 
juostelėmis ir gabalas gelsvai vyšninės spalvos rūbų. Visos relikvijos 
pridengtos iš viršaus pusiau aksominiu buvusiu dėžės vidujiniu apmušalu. 
Visi raštai rašyti pačių kunigų paprastame popieryje. Pirmas rašytas praloto 
Mykalojaus Slupskio, kuris 1693 m. Katedroj palaidotas ties šeštu dešiniu 
šulu. 


1 Šis straipsnis, pavadintas „Šv. Kazimiero relikvijos Vilniaus bazilikoj“ buvo 
atspausdintas leidinyje „Mūsų Vilnius“ 1933 m. 2.28; nr. 6, 89 psl. 

Pirmas relikvijų apžiūrėjimas buvęs 1664 m., pačiam karaliui Jonui 
Kazimierui įsakius, po rusų karo, kada relikvijos buvo slapstomos ir įvairiais 
keliais po tolimus kraštus vežiojamos. Bet po 3 metų tas pats karalius įsako 
antrą kartą relikvijas peržiūrėti ir išdžiovinti, kad nesugęstų. Tuos, kuriems 
jis pavedė tai padaryti, karalius prisiekdino, kad nieko nepaimsią. Tos 
priesaikos aktas pasirašytas vysk. Sapiegos, vysk. Tyzenhauzo, raštininko 
Kiprijono Bžostauskio, Kopecio ir kanauninkų Slupskio ir Žuchorskio. 
Komisija tiksliai surašė rastus Šventojo kaulus. Paduodame to rašto 
ištrauką: 

Kaukuolė su plaukų liekanomis ir žandikauliais ir atskirai suvynioti 26 
dantys. Viena sveika mentė ir antros pusė. Krūtinės kaulai. Nugarkaulio 12 
didesnių ir 11 mažesnių kaulelių. Kaulas os sacrum. Šonkaulių čielų 10 ir 
sutriuškintų didesnių ir mažesnių gabalų 24. Dvi rankos. 20 kojų ir rankų 
pirštų kaulelių. 2 šlaunikauliai. 3 didesni ir 33 mažesni įvairūs kaulai. 

Šitie kaulai mūsų protėvių buvo laikomi didžiausia brangenybe ir 
dalinami tik labai aukštiems asmenims prašant ir tai nenoriai. Pats Jonas 
Kazimieris ir Vyk. Višnioveckis taip ir mirė, nesulaukę kol jiems Vilniaus 
kapitula atsiųs jų prašomų relikvijų dalelių. Medicėjų giminės kunigaikštis 
Cosmos net du kart buvo priverstas to paties prašyti. Jam buvo duota tik 
mainais už italės šv. Marijos Magdalenos de Pazzis, vienuolės dantį ir plaukų 
pluoštelį. Tos relivkijos buvo siunčiamos kapitulai, bet Vilniaus vyskupas 
Pac jas paliko sau, nes neva de Pazzis buvusi jo giminaitė ir, tik jam 1684 m. 
mirus, kapitula savo turtą atgavusi. 

Pirmas Cosmoso laiškas buvo siųstas per jėzuitų generolą. Kadangi 
kapitula buvo bloguoju su jėzuitais, tai ji nužemintai tik atrašė, kad ji 
laukianti savarankiško dievobaimingo kunigaikščio laiško. Tada Cosmos 
kreipėsi prie karaliaus Sobieskio. Tasai įgaliojo kapitulą nuimti Jono 
Kazimiero antspaudus ir, pasinaudodamas proga, prašė ir sau relikvijų 
trupinėlio. 

Į tai kapitula atsakiusi, kad trūkstą dar popiežiaus nuncijaus sutikimo. 
Kuomet ir visa tai buvo gauta, tai kapitula vis dar vilkino pusantrų metų, 
kol 1677 m. karaliaus prašymas buvo patenkintas. Karalius Jonas pats už tą 
malonę raštu dėkojo. 


1736 m. vėl relikvijų prašo karaliaus Augusto III žmona Marija, pats 
karalius ir Didžiosios Kunigaikštystės Kancleris J. Sapiega. Šis prašymas 
buvo be tokių trukdymų patenkintas. 1838 m. peržiūrint relivkijas pirmo 
grabo drobėj didelėm raidėm užrašyta: Religuiae Sancti Casimiri Confessoris. 
Smulkiai apžiūrėjus, įsitikinta, kad tai buvusi iš Romos su kitom relikvijom 
atgabenta ta pati dėžė, kurioj šv. kūnas rusų karo metu XVII am. buvo 
slapstomas ir vežiojamas. 

Dar pirm to vysk. Jurgis Tiškevičius vieną kaulą padovanojo Vilniaus 
jėzuitams, o antrą išsiuntė Neapolio bajorų kilmės jaunuomenės organizaci- 
jai. (Jai šv. Kazimieras, kaip kunigaikštis, turėjęs ypatingos reikšmės). 
Karalius Mykolas Višnioviecki kelis kart prašė sau relikvijų, tikėdamas, kad 
jos jam padėsiančios kariauti su netikėliais turkais. Kapitula ir jam atsakiusi, 
kad be vyskupo, kuris tuo laiku buvo Romoje, ji negalinti vyskupo 
antspaudų laužyti. 

Keliolikai metų praslinkus, to paties prašė Maltos ordenas. Kapituloj 
vyksta įdomios diskusijos: duoti ar neduoti? Kun. M. Zgierski įrodinėja, kad 
per dažnai dalinamos šventenybės perdaug supopuliarėja ir nustoja 
pirmykštės reikšmės ir apie tai plačiau žinioms pasklidus, nebūsią galima 
atsiginti prašančių. Nutarta: Maltos Kavalieriams ir kardinolui Ursini duoti 
po labai mažą šv. Kaulų gabalėlį ir visiškai slaptai, kad kiti jų pavyzdžiu 
nepasektų (1690 m.). 

Belgijos Mechlino jėzuitų įsteigta jaunuolių draugija — Sodalitas — gavo 
irgi šventą iš Vilniaus trupinėlį. Padėkos raštas taip ralikvijų gavimo įvykį 
aprašo: 1691 m. vietos arkivyskupas pripažino, kad ir pačios relikvijos ir 
lydimas vysk. Bžostovksio laiškas yra autentiški. Jos buvo įdėtos altoriun ir 
tenai jas garbino liaudis ir buvo sakomi trys pamokslai į dieną. Po to buvo 
daromos eisenos, kuriose buvo vaizduojami karalius Vladas Jogaila, karalius 
Kazimieras, šventojo tėvas, penki karalaičio broliai, karalaičio protėvis, 
motinos tėvas ir daugelis kilnių Lietuvos bajorų. 

Šventė truko aštuonias dienas. Taip puikiai buvo minimas mūsų šventojo 
Tautiečio kaulų gavimas tolimame krašte. 

Senas švento Kazimiero paveikslas eksponuotas Čiurlionio muziejuje, Kaune, 


okupuotoje Lietuvoje. 

ŠVENTASIS KAZIMIERAS 
LIETUVOS GLOBĖJAS 


K. RAČIŪNAS 


Mūsų žemėje pasirodė gėlių. 
(Giesmių giesmė). 


GARBINGA GIMINĖ 


Šventasis Kazimieras(1) gyveno Lietuvos katalikybės pavasarį. Dar tik 
apie 70 metų buvo praėję nuo to Lietuvių tautos istorijoje pačio didingiausio 
įvykio, kada mūsų šalį Vytauto Didžiojo rūpesčiu 1387-1413 m. pasiekė 
Kristaus linksmoji žinia. Tų laikų lietuvių miškais apaugusioje žemėje, ant 
jos linksmų kalnelių, kur-ne-kur jau švietė katalikų šventovės, daugiausia 
paties Vytauto rūpesčiu pastatytos. Tada Lietuvoje katalikybė plito į liaudies 
širdį daugiausia iš karaliaus rūmų ir dvarių. Tokiu būdu mūsų tautos 
katalikybei grėsė, taip sakant, subajorėjimas. Tačiau „dvasia pučia kur nori“. 
Dievo Dvasia ieškojo žmogaus pagal Dievo širdį, ir rado jį mažą nekaltą 
vaikelį, krykštaujantį karaliaus dvare, ir jį apsiautė savo meile .. . Tas Dievo 
rinktinis žmogus, Dievo namų žiburys, tai buvo šventasis Kazimieras, kuris 
tiek daug gero padarė Lietuvai, savo krikščioniškai karžygišku gyvenimu 
mūsų tėvynėje sukeldamas kilnaus dorovingumo sąjūdį. Štai į jo gyvenimą ir 
į jo taurią sielą bent pro tolimo laiko miglas turėsime laimės pažvelgti! 


1 Ši Šv. Kazimiero apžvalga buvo parašyta Lietuvoje ir paskelbta Marijampolės 
„Šaltinyje“ 1940 m. pradedant 10 nr. ir baigiant 25 nr. Tačiau redakcija turi 
apgailestauti, kad šis rašinys yra ją pasiekęs su nutrūkimais ir nepilnai užbaigtas. 
Nepaisant to, buvo nusistatyta šį šv. Kazimiero aprašymą įjungti į šį rinkinį dėl 
keleto priežasčių. Visų pirma jis yra liudininkas, kaip Lietuvoje buvo manoma 
apie šv. Kazimierą nepriklausomybės laikais. Antra jis naudojasi kaikuriais 
šaltiniais, kurie nesutinkami pas kitus šio rinkinio autorius, pav. A. Alekna. Šalia 
to šis rašinys turi atsakymą, kodėl Vatikano archyvuose nerandamas šv. 
Kazimiero beatifikacijos bylos dokumentų. Red. 

Šv. Kazimiero tėvas buvo Lenkijos karalius ir Lietuvos Did. Kunigaikštis 
Kazimieras. Jo motina Elzbieta taip pat buvo karališkos kilmės. Jinai buvo 
Austrijoje, Vengrijoje ir Čekijoje viešpatavusio imperatoriaus Alberto 
Habsburgo duktė. Kazimeras ir Elzbieta pavyzdingai gyvendami užaugino 
didelę šeimą: šešis sūnus ir penkias dukteris. Kazimiero keturi broliai įgijo 
didelių valstybių sostus. Vienas brolis, Fridrikas, buvo Gniezno arkivysku- 
pas, Krokuvos vyskupas ir kardinolas. Tik vienam Kazimierui neteko nešioti 
karaliaus vainiko. Tačiau jam teko kitas vainikas, daug garbintesnis ir 
brangesnis už karaliaus vainiką, būtent, šventojo aureolė (šviesos vainikas, 
garbės ženklas). 

Šventieji yra didesni už visus žemės didvyrius ir garbingesni už šio 
pasaulio valdovus. Jie, anot Arkivyskupo Matulevičiaus, yra tikrieji 
katalikybės antžmogiai. Apie šv. Kazimiero tėvus ir brolius mes skaitome 
istorijoje. Mums to šalto žinojimo pakanka. Tačiau šv. Kazimiero gyvenimas 
mums yra įdomus ir mielas, nes mes šv. Kazimierą ne vien žinome, bet ir 
pažįstame ir mylime! Mes jaučiame jį, malonų mūsų draugą ir užtarėją, 
esantį su mumis! 

Geras medis negali duoti blogų vaisių. Šiuos Kristaus žodžius galima 
pritaikinti šv. Kazimiero giminei, ypačiai jo šeimai. Šv. Kazimieras juk buvo 
vyras iš Gedimino giminės, Vytauto Didžiojo giminaitis. Jo senelis Jogaila 
yra vienas iš tų, kurie Lietuvai yra katalikų tikėjimą įdiegę ir mūsų tėvynę 
yra išgelbėję iš stabmeldybės nakties. Jo dėdė, Vladislovas, buvo kilnus 
kovotojas karžygys dėl krikščionybės laisvės. Jis, begindamas Europą nuo 
turkų, pats viename mūšyje krito. Kazimero tėvas buvo rimtas politikas, 
visiškai atsidavęs valstybės reikalams. Apie šv. Kazimiero motiną yra 
pasakyta, kad ji buvo maldinga ir išmintinga moteriškė. Tokiame tad darže 
pražydo šis „rinktinis žiedas“, mūsų tautos pažiba. 


KRYKŠTAUJANTI VAIKYSTĖ 


O laimingoji krykštaujančioji vaikyste, su spalvinguoju sapnų rojumi, 
kada tėvelių gerųjų rūpesčių vainike laimingai žydi mėlynas kūdikystės 
žiedas, savyje atkūręs mažą dangų! Gražioji vaikyste, Dievo gėle, su 
pirmiausiais maldos žodžiais, tais palaimintaisiais lūpų žiedais, ir motinos 
šventuoju palaiminimu! ... 

Dvasios gyvenimo mokytojų nuomone, į dangų veda du keliai. Pirmasis 


kelias — nekaltumo kelias, antrasis — atgailos kelias. Šie abu keliai yra 
garbingi ir labai pageidaujami. Pirmasis — nekaltumo kelias menininkų 
mėgiamas vaizduoti apsodintas baltų žiedų, antrasis — atgailos kelias — 


apsodintas raudonų žiedų. Apie šv. Kazimierą drąsiai galima pasakyti, kad jis 
į dangaus laimę ir į šventųjų garbę ėjo nekaltumo keliu. Jau nuo pat mažens 

mes jį matome nekaltumo šviesos apsuptą. Už šią jo sielos nekaltybę šv. 
Kazimieras, be abejo, yra labai dėkingas savo tėvams, ypačiai motinos 
budinčiai meilei. Kazinieras ir jo broliai, nors buvo karalaičiai, augo ne 
lepinami, bet drausmingai pratinami prie tvarkos, maldos ir darbo. 

Šv. Kazimieras buvo antrasis karaliaus Kazimiero sūnus. Jis gimė 1458' 
metais spalio 3 dieną Krokuvoje. Iki devintųjų metų augo savo motinos 
globojamas, jos motiniškosios meilės supamas. Šiose jaunojo Kaziuko 
pavasario dienose maldingosios motinos meilė jo širdyje įdiegė pirmuosius 
dorybių daigus, kurie ilgainiui taip suklestėjo ir apsidengė gerųjų darbų 
baltaisiais žiedais. Jo gyvenimo rašytojai sako, kad jis augdamas metais, kartu 
augo ir dorybėmis. Nuo devintųjų metų buvo atiduotas mokytojams. Jo tėvui, 
pačiam mažamoksliui, labai rūpėjo savo sūnums suteikti kuo daugiau 
mokslo. Kazimierą ir jo brolius mokė du mokytojai. Pirmasis jų mokytojas buvo 
kanauninkas Dlugošas. Jis pasižymėjo dideliu mokslu (yra žinomas kaip 
žymus istorikas), plačiu prityrimu ir didele dora. Be to, tai buvo griežto 
gyvenimo žmogus. Todėl ir jaunuosius karalaičius, jų tėvo raginamas, 
pratino prie drausmės, santūros ir darbštumo. Vėliau Kazimierą dar ėmė 
mokyti kitas mokytojas, taip pat pasižymėjęs didžiu mokslu, italas Pilypas 
Buonakorsis, kitaip vadinamas Kalimachu. Šis pastarasis karalaičiams mėgo 
pataikauti. Tačiau Dlugošas juos laikė drausmingai ir išdykaujančius 
bausdavo. Apie Kazimierą sakoma, kad jo bausti nereikėdavę, nes jis savo 
rimtu elgesiu mielai laikydavęsis tvarkos. Dlugošas, stebėdamasis Kazimero 
gabumais ir pamaldumu, jį vadina šventu vaikeliu. Kalimachas sakosi, kad su 
Kazimieru malonu susitikti ir nemalonu skirtis... 

Karalaičiams, rodos, daugiausia reikėdavo mokytis istorijos ir lotynų 
kalbos. „Trylikos metų karalaitis Kazimieras lotyniška prakalba sveikino 
atvykusį į Krokuvą popiežiaus pasiuntinį Marką Barbą“ (Alekna). Kan. 
Dlugošas, pats būdamas didis istorikas (jis yra daug rašęs ir iš Lietuvos 
istorijos) karalaičiams mėgo pasakoti praeities įvykius, ypačiai tuos, kurie 
karalaičių jaunose krūtinėse kurstė pasiaukojimo ugnį. Galimas daiktas, kad 
mūsų Kazelis plakančia širdele klausydavo apie sunkią ir, pagaliau, 
Gedimino, Kęstučio, ypačiai Vytauto Didžiojo laikais, garbingą Lietuvos 
praeitį, apie Kryžiuočių galybės sunaikinimą ties Žalgiriu, apie Lietuvos 
krikštą ir jos spinduliuojantį iškilimą Europos krikščionių valstybių tarpe . .. 

Karalaičiui Kazimierui, tryliktus metus beeinant, mokslą sutrukdė vienas 
įvykis, kuris jo tėvus viliojo, bet paties Kazimiero, rodos, ne... Mat, 
Habsburgų, viešpatavusių Vengrijoje ir Čekijoje, giminei išmirus didžiausia 
teisė tiems sostams paveldėti teko Kazimiero motinai Elzbietai. Jinai tuos 
sostus norėjo įgyti savo sūnums. Tėvams rūpinantis, kai kuriems Vengrijos 
didikams dvylikos metų karalaitį Kazimierą paskelbus Vengrijos karaliumi, 
Kazimiero tėvas, jam davęs patarėjų ir 12000 samdytos kariuomenės, 1471 

m. pasiuntė Vengrijos sosto užimti. Tačiau Vengrų daugumas jau buvo 
pasirinkę sau kitą karalių, suaugusį ir prityrusį vyrą, M. Korviną. 
Kazimieras, didžiai nusivylęs, turėjo grįžti namo. Tada Kazimiero tėvas 
stengėsi jėga savo žmonos teisę įsigyti. Ir rengiamam karui padarė daug 
skolų. Tačiau šiam karui nepritarė daugelis jo patarėjų, motyvuodami, kad 
gabiausias karaliaus sūnus turįs likti savo valstybėje karaliaus padėjėju ir 
įpėdiniu. Be to, ir šventasis Tėvas tam karui labai priešinosi. Jis, mat, norėjo, 
kad krikščionių valdovai vieningai kovotų prieš visų priešą stabmeldžius 
turkus, kurie tada, kaip juodas debesys slinko iš rytų, iš Azijos, į 
kultūringąją Europą, viską naikindami. Karalius Kazimieras pagaliau 
nusileido. Tas tėvų klaidas šv. Kazimieras vėliau labai stengėsi atitaisyti ir 
net žymią dalį atitaisė. 


PRISIRENGIMAS DIDŽIAJAI PASIUNTINYBEI 

Iš tikrųjų, visais amžiais (ypačiai mūsų laikais!) žmonija skyrėsi į dvi 
grupes, viena kitai priešingas. Vieni žmonės yra garbingo darbo ir kūrybos, 
kitaip tariant, šviesos vaikai. Jų gyvenimo taisyklė — vieningai bendradar- 
biaujant nukariauti žemės turtus ir tuo būdu santykiaujant su dangumi, iš 
kurio ateina šviesa, kelti kultūrą ir civilizaciją. Visa, kas pasaulyje yra gera, 
tai yra šių kilnių žmonių širdžių ir rankų veikalai. Kiti, šiems priešingi, arba 
tamsos vaikai, elgiasi priešingai. Jie palaidoję savo idealizmą, „nuo ragų iki 
nagų“ apsiginklavę, stengiasi jėga garbingųjų žmonių sunkiai sukurtas 
vertybes pagrobti. Ir šiai plėšimo juodajai dvasiai pasipriešinti ir iš 
nenaudingų, net žalingų žmonių padaryti nepavojingiems ir visuomenei ir 
jiems patiems naudingiems žmonėms yra tik viena priemonė: atskirų 
žmonių, tautų ir visos žmonijos auklėjimą pavesti motiniškai Bažnyčios 
įtakai! .. . Pasaulis kenčia dėl to, kad jis neturi motinos! 

Po šito nelemto įvykio, kuris jaunajam karalaičiui tiek daug buvo 
nemalonumų padaręs, ir kuris Kazimiero dvasią, kaip tvirtinama, tik 
užgrūdino ir pakėlė trokšti amžinųjų turtų ir nevystančiojo vainiko, jis vėl 
galėjo grįžti prie jam taip mėgiamojo mokslo. Ir šiuo trumpu laiku jis moksle 
padarė didžiausią pažangą. Mokytojai negalėjo atsigėrėti Kazimiero dvasios 
subrendimu ir didžiais gabumais. Šiuo laiku jo visos dienos buvo leidžiamos 
kuo naudingiausiai: maldą sekė mokslas, o mokslą malda. Nuolat jis buvo 
matomas bendraujant su garbingais mokslo vyrais. Nuolat jie būdavo 
jaunojo studento išmintingais klausimais apiberiami. Trumpu laiku mūsų 
karalaitis, tėvų ir visos valstybės džiaugsmui, įgijo daug naudingų žinių bei 
prityrimo ir tuo visiškai prisirengė didžiajam savo pašaukimui — valstybei 
valdyti, tėvų valiai vykdyti. Šv. Kazimieras gerai suprato, kad jaunatvės 
žiedas ne tam yra duotas, kad mes jį tik pražydusį nuskintume trumpai 

valandėlei pasidžiaugti, bet kad jis rūpestingai globojamas mūsų visam 
gyvenimui atneštų brangių vaisių! ... 

Anot prel. J. Naujoko, šv. Kazimieras yra besimokančiojo jaunimo 
pavyzdys. Ypačiai dėl to, kad jis yra didis brangintojas skaistybės, kuri 
jaunuolį ne vien papuošia, bet kuri jam kartu yra gabumo ir energijos 
versmė. Iš tikrųjų, žiūrint į mūsų besimokantį jaunimą, kuris daugeliu 
atžvilgių yra apleistas ir tamsiųjų galių suviliotas, skausmas širdyje 
suvirpa... Mes iš širdies linkime brangiajam mūsų jaunimui, tam 
ankstybojo pavasario pumpurui, nuolat žvelgti į dangiškąjį savo draugą ir net 
su juo susipažinti. O, jis vertas mūsų dėmesio ir meilės! Pro mūsų dvasios 
badą, pro iš visur besiskverbiantį ištvirkimo purvą, pro girtybės ir šlykščių 
kalbų užnuodytą orą — iškyla šventojo Kazimiero, mūsų mylimojo globėjo ir 
vado, statula kilni. Ir mes, nuostabos ir džiaugsmo pagauti, sušunkame: „(O 
Kazimierai, mūsų broli! Koks tu didis, ir kokie mes menki prieš tave!“ Ir tada 
mūsų širdžiai prakalba atpirktasis gyvenimas. Ir mūsų dvasioje įsižiebia 
viršūnių ilgesys — eiti paskui savo Šventąjį Globėją jo spinduliuojančios 
šviesos nužertomis pėdomis „į pasaulį gryną ir laisvą, kur nėra daugiau 
ašarų nei mirties, tik skaisti vasara laimės džiaugsmu amžinai alsuoja“. 


KILNUSIS POLITIKAS 


1475 metais vos pabaigusį mokslus Kazimierą tėvas tuojau paėmė į 
gyvenimo mokyklą. Iš tėvelių jaukios ir nuolatinės globos, iš nuošalių 
studijų salių jaunasis mūsų karalaitis dabar išeina į viešąjį gyvenimą ir 
veikimą. Viešasis politinis veikimas jaunajam Kazimierui buvo ir malonus ir 
nemalonus. Nemalonus buvo, turbūt, dėl to, kad politika jį jau buvo apvylusi 
Vengrijoje, ir jis pats jautėsi pašauktas aukštesniems dalykams, būtent, 
savęs tobulinimui, kurį viešasis veikimas labai trukdo. Tačiau iš kitos pusės 
jaunasis entuzijastas politikos mielai ėmėsi, trokšdamas savo šaliai gerovės. 
Politinis veikimas, kada jis yra atremtas į amžinąjį įstatymą ir prigimtąją 
teisę, gali ištisiems luomams ir net kartoms atnešti labai daug pastovios 
naudos. Kazimierui ypačiai rūpėjo visokiais būdais priešintis prietaringie- 
siems ir labai neramiems Rytams: Maskvai ir Turkams. 

Pirmiausia jaunasis Kazimieras drauge su savo tėvu Vilniuje priiminėja 
svetimųjų šalių pasiuntinius. Priėmimo iškilmės ir ypačiai jas sekančios 
puotos jaunajam politikui, atrodo, ne prie širdies. Tačiau jis, tas tamsių 
plaukų, juodų klausiamų akių, skaitaus veido jaunuolis, karaliaus sūnus, 
mielai su visais kalbasi, visiems patarnauja ir taip daugelio patraukia akį ir 
širdį. Tėvas, savo sūnui, matydamas jame didį savo pagelbininką ir įpėdinį, 
atidengia daugelį savo politikos paslapčių. Taip pat kartu su juo vyksta į 
įvairius suvažiavimus ir posėdžius. Pavyzdžiui, 1476 metais Prūsijos 

Marienburgo suvažiavime su Vokiečių ordino Magistru, o 1478 metais 
Lenkijos seime karalaitis Kazimieras matomas šalia savo tėvo, karaliaus 
Kazimiero. 

Čia reikia priminti keletą jaunojo šventojo sielos savybių, kurios mums 
aiškiai parodo jo dvasios kilnumą ir didumą. Šventasis karalaitis savo išore 
stengiasi nuo kitų nieku nesiskirti. Tačiau po savo gražiaisiais karaliaus 
drabužiais vilki ašutinę. Slėpdamasis nuo kitų visokiais būdais varginasi, 
skaudžiais pasninkais nekaltą savo kūną baudžia. Laisvalaikio metu dažnai, 
palikęs linksmai, bet tuščiai laiką leidžiančius draugus, eina į bažnyčią 
melstis. Net ir naktį, kada didmintė tyla žemę glėbia, ir dangaus tvirtumoje 
žvaigždės maldingai mirguliuoja, kilnusis karalaitis, senųjų vienuolių 
pavyzdžiu, keliasi iš savo lovos ir eina į bažnyčią melstis. Radęs jos duris 
uždarytas, ilgas valandas praleidžia melsdamasis prie šventovės durų. 

Kurie su juo turėjo laimę kartu gyventi ir įvairius reikalus atlikinėti, sako, 
kad jaunasis karaliaus sūnus juos žavėdavęs ypačiai šviesiu protu ir jautriu 
teisingumo jautimu. Ne tik jo tėvai, bet ir daugelis šiaip valstybės vyrų, 
kuriems valstybės gerovė labiau rūpėjo, nekaip savoji, džiaugėsi, matydami 
savosios valstybės didį vadą. Tačiau šv. Kazimiero siela buvo pakilusi 
aukščiau politikos ir žemės taip dažnai negarbingos garbės. Pasakojama, kad 
vienam valdininkui priminus, kad štai Kazimieras po savo tėvo mirties galės 
būti šalies valdovu, šventasis januolis atsakė: 

— Duok Dieve, kad šviesusis mano tėvas, kurį man Dievas įsakė gerbti, 
jeigu taip būtų galima, niekada nemirtų ir laimingai viešpatautų. Verčiau 
tenumirštu aš pirmiau, kad man nereikėtų žiūrėti į savo tėvo mirtį . . . Šios 
karalijos godžiai netrokštu. Ir net nesu tinkamas jai valdyti. Dievas yra 
mane sutvėręs kitai karalijai, kurią man Jėzus Kristus yra Savo kančia 
paruošęs. Pagaliau pats su savimi turiu pakankamai darbo, kad įstengčiau 
savo bloguosius polinkius valdyti. O valstybei valdyti reikia didelės 
išminties. Ir už tai reiks Dievui griežtą apyskaitą duoti. 

Šventojo Kazimiero siela yra labai panaši į šventojo Aloyzo sielą. Vienas 
ir antras gimsta ir auga turtuose ir prabangoje, tačiau ją niekina. Vienas ir 
antras didvyriškai atsisako jiems siūlomos valdžios ir garbės. Vienas ir 
antras yra nekaltumo angelai, tačiau mus stebina savo griežta atgaila ir 
varginimuisi. Toki žmonės yra tai degą ir šviečią Dievo žiburiai. Jie, 
„paniekinę žemės vylingus sapnus“, nuėjo į Amžinąjį Gyvenimą, aplink save 
skleisdami naują šviesą. Ir jais pasekė daugelis . .. 


ŠV. KAZIMIERO VEIKIMAS LIETUVOJE 


Šv. Kazimiero laikais Lietuvių ir Lenkų tautos buvo sudariusios vieną 
valstybę, nuolat nesutariančią. Lietuviai visokiais būdais stengėsi ta nelemta 

vienybe nusikratyti. Tačiau lenkai, kartą Lietuvą pavergę, jau nenorėjo jos 
atsižadėti. Šitoji dviejų negiminių tautų unija labai kenkė vienai ir antrai šaliai 
klestėti. Karalius, gyvendamas vienoje šalyje, negalėjo tinkamai aprūpinti 
kitos šalies reikalų. Paprastai, karalius dažniau gyvendavo Lenkijoje. Ir dėl to 
Lietuvos reikalai nukentėdavo. Lietuvos diduomenė nuolat prašydavo 
karalių, kad jis arba labjau rūpintųsi Lietuvos reikalais, arba juo geriau, kad 
Lietuvai duotų žmogų kuris, turėdamas plačias teises, ypatingai atsidėtų 
Lietuvos reikalams. 

A. Alekna sako, kad Lietuva pirmoji norėjo gauti sau jaunąjį Kazimierą 
karaliumi. Kazimiero tėvas, gyvendamas Lenkijoje, Lietuvos reikalus buvo 
lyg ir į šalį atidėjęs. Dėl to Lietuva labai kentė. Todėl Lietuvos didikai, 1478 
metais susirinkę Breste į seimą, karštai prašė karalių Kazimierą, kad jis 
vieną savo vyresniųjų sūnų paskirtų Lietuvos didžiuoju kunigaikščiu ir jam 
pavestų Lietuvą valdyti. Tačiau karalius jokiu būdu nenorėjo kam nors 
kitam Lietuvos valdymą perleisti. Jis pats norėjo ją ligi savo mirties valdyti. 

Tačiau karalius, nedavęs Lietuvai savo sūnaus, 1479 metais pats 
persikėlė į Lietuvą. Jis čia tada išbuvo penkeris metus. Drauge į Lietuvą 
pasiėmė ir savo sūnų Kazimierą, kuris tuo laiku buvo tėvui pagelbininkas. 

Šiuo laiku šv. Kazimiero veikimas Lietuvoje, toje rūtų ir lakštingalų 
šalyje, buvo daugiau pasyvus, tačiau sėkmingas. Tada Lietuva gyveno 
liūdnus mirimo laikus. Jaunasis politikas širdimi jautė Nemuno krantų 
sielvartą — Lietuvių valstybės ir net tautos lėtą mirtį... 

Rytų pietų Lietuva — Naugarduko ir Gardino sritys — siekėsi su Gudais 
ir šiek tiek su Mozūrais. Tenai lietuviai gyveno sumišę su gudais. Kadangi 
tada Lietuvos valstybinė kalba buvo gudų kalba, tai savaime aišku, kad 
ypačiai tose mišriose srityse lietuvių įtaka nyko. Tenai įsigalėjo gudai ir, 
ypačiai miestuose, lenkai. Dabar tenai, kur teka lietuviškas kraujas, jau 
beveik nebegirdėti lietuvių kalbos .. . 


ŠVENTOJO POLITINIS VEIKIMAS LENKUOSE 


Šventojo Kazimiero tėvas sąmokslą numalšinęs dėl vidaus neramumų ir 
įtemptų santykų su Maskva dar ilgesnį laiką pasiliko Lietuvoje jos reikalų 
tvarkyti. O savo sūnų Kazimierą išsiuntė į Lenkiją. Čia jis, tėvo patikėtas ir 
visos tautos mielai pripažintas, beveik dvejus metus Lenkiją valdė. Savo 
sostine išsirinko Radomą. Apie šiuos šv. Kazimiero valdymo metus Lenkijos 
archyvuose yra užsilikę dokumentų ir laiškų, kurie visi apie šventąjį ir jo 
valdymą atsiliepia labai teigiamai. Jis visų širdis patraukdavęs paprastumu ir 
malonumu bei švelnumu. Ypačiai visų buvo pastebimas jo išmintingumas ir 

teisingumas, kurie jam buvo tartum antrasis prigimimas ir kurie yra 
kiekvieno valdymo pagrindas. 

Be to, iš tų šv. Kazimiero kilnaus valdymo laikų, kaip pastebi lenkų 
rašytojai, yra pasilikęs Vroclavo miesto archyve jo paties laiškas, skirtas šio 
miesto gyventjams. (Laiškas rašytas 1482 m. vasario mėn. 11 d. Radome). Iš 
tojo laiško jau tik kelių sakinių galima nusakyti rašytojo kilnus asmuo. Iš 
laiško spindi šventojo būdo tiesumas, aiškus nusistatymas, tvirtumas, ir 
didis teisingumo pajautimas. Mat, plėšikų gaujos, kurios savo slaptus lizdus 
turėjo ne vien Lenkijoje, bet ir už jos ribų, Vroclavo miesto ir jo apylinkių 
gyventojams nedavė ramybės. Ypačiai dėl jų kentėjo prekyba. To miesto 
gyventojai rašė karalaičiui laišką, prašydami jo globos. Taigi atsakydamas į šį 
laišką karalaitis rašo, kad kaip tik jis ligi šiol ir darbavosi, kiek jis pajėgė, kad 
galėtų numalšinti įsigalėjusius plėšikus. O dabar, savo piliečių prašomas, jis 
juo labiau turįs susirūpinti pirklių kelių apsaugojimu. Žinoma, jeigu tie 
piktadariai pasislėpimo vietas turi už karalystės sienų, tada dėl jų įsigalėjimo 
reikia išteisinti ir jį ir jo tėvą. Toliau karalaitis viliasi, kad Visagalis Dievas 
padės teisybės ieškantiesiems, bet ne slaptose vietose lindintiesiems ir 
romiems gyventojams kenkiantiesiems piktadariams. Karalaičiui piktadarių 
sudraudimas ir tuo pačiu gyventojų apsauga yra miela ne vien dėl to, kad jis 
turi ir trokšta teisybę už vis labjausiai savo valstybėje vykdyti, bet ir ypačiai 
dėl to, kad būtų patenkintas prašymas tų, kurių gerovė jam rūpi taip, kaip ir 
savoji. 

Ir iš tikrųjų, Dievas padėjo ne piktadariams, bet Kazimierui, kuris, 
trokštdamas savo valdiniams gerovės, plėšikus išgaudė ir išnaikino. Ir 
romiesiems gyventojams nuo jų daugiau jau nebereikėjo kentėti. 

Laikydamasis Tautų Apaštalo aukso dėsnio — maldingumas viskam ir 
visur naudingas — valstybę valdydamas ir aptekęs turtais, visgi nenustojo, 
taip sakant, šventojo savigarbos: į viską žiūrėjo sub specie aeternitatis 
(amžinybės šviesoje). Dievo valia ir artimo gerovė buvo šventojo žvaigždė 
vadovė. Buvo didžiausias prabangos priešas. Reikia priminti, kad jo tėvas, 
„besiskverbdamas į svetimas valstybes, Vengriją ir Čekiją, buvo praskolinęs 
valstybę, užstatęs jos turtus, nebegalėjo apmokėti reikalingiausių išlaidų“. 
Todėl jo sūnus, šv. Kazimieras, radęs šalį taip nuskurdintą, turėjo imtis visų 
priemonių jai pakelti. Ir jam pavyko. Sutvarkė pairusį valstybės ūkį. Labai 
vengė nereikalingų išlaidų, kurių neprotingi valdovai taip dažnai ir tiek daug 
padaro... Valstybės iždas ir pinigai buvo protingai taupomi. Sūnus, 
dideliam tėvo džiaugsmui, galėjo reikalingiausias išlaidas apmokėti ir net 
palengva pradėjo atpirkinėti tas žemes, kurias jo tėvas buvo užstatęs. 

Jo tėvas, kaip žinoma, dėl savo siaurų politinių šeimyninių reikalų buvo 
susidraugavęs su Čekijos eretikais huzitais. Jis juos palaikydamas pagadino 
katalikiškos ir Romai ištikimos tautos santykius su Bažnyčia, su Apaštalų 

Sostu. Sūnus, žinodamas, kad tautų, valstybių ir visos žmonijos išsigelbėji- 
mas yra Katalikų Bažnyčioje, su ja susitaikė, tuo lenkų tautai laiduodamas 
gražią ateitį. 

Čia dar reikia priminti vieną žmonių palinkimą ar savumą, kurį tik 
neprityrę ir neišmintingi žmonės laiko gyvenimo išmintimi, ir kurio 
šventasis Kazimieras neturėjo. Ji vadinama carpe diem (išnaudok dieną), 
mūsiškai galima pasakyti naudokis proga! Šv. Kazimiero, priešingai, visi 
siekimai ir darbai buvo iš anksto apsvarstyti ir, dar daugiau, maldos 
atgaivinti, nes, iš tikro, mūsų sumanymai, negimę maldoje arba maldos 
neatgaivinti, yra tai, paprastai, maži, marūs darbeliai, jų gėrybės neištiki- 
mos, dažniausiai tai tik progų spalvingieji burbulai, kurie tiek yra tušti, kiek 
dideli, ir kurie yra, bet kurių nėra... 


UŽGESĘS ŽIBURYS 


Šventasis Kazimieras, porą metų valdęs Lenkiją, sutvarkęs jos ūkį, 
pasijuto visiškai nusilpęs. Per didelis darbas, pasninkai, naktys praleistos 
maldose išsėmė jo jaunas jėgas. Ir kada galų gale jo prašymų priverstas jo 
tėvas jį iš Radomo atšaukė į Lietuvą, tai jau sunki krūtinės liga, džiova, jo 
nuvargusiame organizme buvo jau išsiplėtusi. 

Šv. Kazimieras net eidamas politines pareigas „visu ūgiu stiebėsi į 
tobulybę, į asketinį gyvenimą, kas nebuvo taip lengva karališkoj aplinkumoj, 
o ypač ankstyvuoju humanizmu dvelktelėjusiuose Krokuvos rūmuose. Čia 
ryškiai pasirodė jo paveldėtas iš prosenelių lietuviškas atsparumas ir 
paprastumas. Jis nė lašo neturėjo choleriškojo lenkų kraujo. Abu jo seneliai, 
Jogaila ir Sofija Alšėnaitė, buvo gryni lietuviai. Lietuvis ir jo tėvas 
Kazimieras, atkaklus ir patvarus, o motina — nuoširdi ir pamaldi austrė. Ne 
tiek kan. Dlugošas, kaip įprasta manyti, kiek karalienė Elzbieta yra kreipusi 
savo sūnų doros ir tikėjimo keliu“ (XX Amž. 1940, 51 nr.). 

Jau buvo minėta, kad mūsų šventasis valdžios ir politinio veikimo norėjo 
anaiptol ne dėl savo naudos ir garbės, bet dėl Dievo garbės ir Kristaus 
Karalystės įtakos plitimo jo valdomose žemėse. Ta pačia mintimi jis norėjo 
įgyti ir Vengrijos sostą, ypačiai dėl to, kad jai grėsė Turkų pavojus. Šventasis 
labai žavėjosi savo dėdės, Vladislovo, lietuvio, Lenkijos ir Vengrijos 
karaliaus, karžygiškumu, su kuriuo jis narsiai gynė Vengriją ir Lenkiją nuo 
Turkų, net ligi garbingos mirties viename mūšyje . . . Taigi karalaitis, kuris 
valdydamas šalį, savo širdimi ir siela buvo pakilęs aukščiau valdžios ir 
kuriam karališkoji garbė buvo visai svetima, grįžęs į Lietuvą, dėl ligos 
negalėdamas rūpintis valstybės reikalais, ne tik kad neliūdėjo, bet dargi 
džiaugėsi. „Paskutiniais savo gyvenimo metais šv. Kazimieras buvo ko ne 

visai nuo žemės atitrūkęs. Tai skaisčios dorinio klestėjimo ir švento 
gyvenimo dienos, kurias jis ištisai išgyveno Vilniuje besimelsdamas ir 
bepasninkaudamas“ (XX Amž. t.p.). 

Šv. Kazimiero gyvenimo rašytojai lenkai pastebi, kad šventojo Kazimiero 
šventumas reiškėsi kaip šiauriečio, nuolat pastovaus. Pav., jis neturi to 
užsidegimo, kuris pasitaiko pietų kraštų, pav., italų ar ispanų . .. 


MARIJOS GARBINTOJAS 


Šventajam Kazimierui mirus, žvaigždėtas liūdesys parimo ant Lietuvos 
Lenkijos valstybės. Jo tėvai, karalius Kazimieras ir karalienė Elzbieta, 
užsidarė savo rūmuose ir liūdėjo. Karalius iš sielvarto ilgą laiką net negalėjo 
savo pareigų eiti. Visi liūdėjo, netekę didelio valstybininko ir gero draugo. 

Sakoma, šv. Kazimierui mirus, Lietuvą prislėgė žvaigždėtas liūdesys. Mat, 
tuoj po jo mirties tiek šviesuomenėje, tiek ir liaudyje ėmė sklisti viltis, kad 
štai, valstybė netekusi savo kilhiojo vyro žemėje, jį įsigijo danguje, kaip savo 
užtarėją. ,„Peremiškio vyskupas išsitarė, kad karalaitis buvęs stebėtinos 
doros, išminties ir mokslo, įgijęs daugelio meilę“ (Alekna). Ir, bendrai, visi 
manė, kad Kazimieras anksčiau ar vėliau turi būti Bažnyčios iškilmingai 
paskelbtas šventuoju. Tat ir įvyko. 

Čia yra miela atsiminti, kad šventasis Kazimieras buvo ypatingas Marijos 
garbintojas. Pamaldumas į Mariją buvo jo gyvenimo gaivinamoji dvasia. Tas 
pamaldumas į Mariją, kuris taip būdingas lietuvio sielai, jo visą gyvenimą ir 
veikimą apvainikavo nevystančios garbės vainiku. Nors „kiekvienas geras 
davinys ir kiekviena tobula dovana yra iš aukštybių, nužengia nuo šviesybių 
Tėvo“ (Jok. 1,17), tačiau, kaip ir Jėzus Kristus, malonės pasaulio Kūrėjas, 
taip ir visos Dievo dovanos iš Dievo pilnybės į žmones eina per Mariją. 
Laimingas, kas pažino Ją, gražiosios meilės motiną, ir atvėrė savo širdį Jos 
gerumo dovanoms! Žinoma, niekas taip gerai nesuprato ir neįvertino šios 
gerosios dalies, šio paslėpto lobio, kaip šventieji. Negalima nė įsivaizduoti 
šventojo, kuris nebūtų Marijos, Šventųjų Karalienės, garbintojas. Visi 
šventieji yra ypatingi Marijos garbintojai, jos dvasios vaikai, nors jų išorinis 
pamaldumas į Mariją ir nevienodai reiškiasi. Šventieji atgailininkai Mariją 
laiko nusidėjėlių gynėja, kuri juos yra išgelbėjusi ir pašaukusi iš tamsybių į 
savo nuostabią šviesą (plg. 1 Petr. 2). Nekaltieji šventieji Mariją laiko savo 
sielos ir širdies gandiškąja motina, kuri juos nuo pikto yra apsaugojusi. Ir 
šventasis Kazimieras, kuris nuo savo gimimo ligi mirties švitėjo angelišku 
nekaltumu, Mariją laikė savo mylimiausiąja ir geriausiąja motina. 

Teisingai yra sakoma, kad tas daugiausia myli, kas daugiausia meilės yra 
patyręs. Taip pat yra patirta ir visiškai tikra, kad malonė žmogaus prigimties 

ne slopina, bet, priešingai, ją pakelia. Panašiai yra buvę ir su mūsų 
karalaičiu. Jis, pirmiausia, ypačiai kūdikystės ir vaikystės dienomis, buvo 
patyręs savo maldingos ir kilnios motutės meilę. Svo motinos mokomas, kad 
jis turi dar ir kitą, dangiškąją, savo motutę, savo jautria širdimi ir malonėmis 
apdovanota siela Ją kūdikiškai pamyla, kaip savo motiną. Iš pradžių toji meilė 
reiškiasi vaikiškai: Marijai prieš jos altorių, paveikslą ar statulą jautrios 
gėlelės, trumputės maldelės, širdies plakimo paaukojimu. Augant ir kūno bei 
sielos galioms vystantis ir tobulėjant, toji jo Marijos meilė apėmė visą jo 
gražų gyvenimą. Dėl to jis jam sudarytoje litanijoje tarp kitko vadinamas 
ištikimuoju Marijos tarnu. 

Šventojo Kazimiero pamaldumas į Mariją mums ypačiai nušvinta ir 
paaiškėja iš jo ypatingo pamėgimo vienos šv. Bernardo parašytos giesmės. 
Šventasis tą giesmę taip buvo įpratęs kalbėti ir giedoti, kad net ilgą laiką toji 
graži giesmė klaidingai buvo laikoma jo parašyta. Sulietuvinta toji giesmė 
prasideda taip: 


Mano siela, vardą mielą 
Imk Marijos branginti. 
Jos kilnumą ir gerumą 
Maldingiausiai garbinti. 


Toliau šventasis šioje giesmėje gėrisi Marijos danguje iškėlimu ir 
stebuklingu Motinos nekaltumu. Marija tuos, kurie jos prašo, nuo kalčių 
saugoja, kadangi ji yra Nekaltoji, o tuos kurie, nelaimei, yra į kaltę įkritę, iš 
kaltės ištraukia. Per Mariją žmonės įgyja dovanų gausių. Marija Ievos mums 
užtrauktąjį prakeikimą nuo mūsų nustūmė nuostabiai; todėl Jai, mūsų 
Motinai, reikia giedoti iš širdies ir beribę Jos šventybę nuolat garbint lig 
mirties. Šitoji giesmė šventajam buvo lyg jo gyvenimo ir veikimo programa. 
„Taip mėgo tą giesmę, kad net mirdamas prašė įdėti jos nuorašą sau į 
karstą“ (Alekna). Taip šventasis Mariją šlovino ligi mirties ir net po mirties, 


kai ant jo kūrtinės gulėjo jo mėgiamosios giesmės rankraštis ... O Marija 
savo ištikimąjį tarną apvainikavo šventųjų aureole: „Išeikite . . . ir matykite 
karalių ... su vainiku, kuriuo jo motina jį apvainikavo ... jo širdies 


linksmybės dieną“ (Giesm. 3,11). 


DVASIOS DIDVYRIS 


Peržvelgę šventojo Kazimiero darbus, nuveiktus Lietuvos Lenkijos valstybės 
naudai, dabar bent nedrąsų žvilgsnį meskime į jo sielos pasaulį. Šventasis 
Kazimieras pilna to žodžio prasme yra didvyris. Didvyriai yra žmonės didžių 
norų, kuriuos, tiesa, ne visada ir ne visus yra didžiais darbais pavertę. Gali ir 
taip būti, kad žmogus, dėl gerų aplinkybių, pasižymėjęs didžiais darbais, 

visgi gali nebūti didvyris, ir, priešingai, kitas, dėl blogų sąlygų, nebalėjęs 
padaryti didžių darbų, vis dėlto gali būti labai didis žmogus. Pav., visi 
kankiniai yra didvyriai, nors ne visi pasižymėjo didžiais darbais. Taigi, 
žmogaus didybė yra savyje, o ne jo išorėje. Šventas Kazimieras yra didvyris 
ir savo darbais ir savo dvasia, savo gražiomis krikščioniškomis dorybėmis, 
net herojiškomis, dėl kurių jį Bažnyčia šventuoju paskelbė. 

Vyskupas Zakarijus Vincentinas Ferreri, popiežiaus Leono X legatas, 
surinkęs žinias apie šventojo Kazimiero gyvenimo šventumą, ypatingai 
iškelia jo didelį pamaldumą, marinimąsi ir sielos bei kūno nekaltumą arba 
skaistumą. „Šv. Kazimieras, dar jaunas būdamas, ilgiau melsdavosi už kitus 
savo brolius. Todėl jau tada jo mokytojas Dlugošas jį pavadinęs šventu 
vaikeliu. Kazimiero maldingumas buvo kuklus, jis stengėsi jį slėpti. Gyveno 
kaip visi karalaičiai, dienomis dirbdavo karaliaus raštinėje, užsiėmęs 
valstybės reikalais, naktimis gi ilgai melsdavosi. Dažnai melstis iš karaliaus 
rūmų vykdavo prie bažnyčios. Radęs naktį ją uždarytą, melsdavosi 
atsiklaupęs prie bažnyčios durų. Vilniuje tuo lengivau tai būdavo, kad 
karaliaus rūmai buvo sujungti koridoriu su katedros bažnyčia, ir niekam 
nematant galėdavo nuvykti prie bažnyčios durų. Dažnai ir dieną ilgesnį laiką 
skirdavo maldai, dalyvaudamas bažnyčios pamaldose. Iš maldos sėmėsi 
sustiprinimo nelaimėse. Tvirtai tikėjo, kad Dievo Apvaizda valdo visą 
pasaulį, ir karštai prašė Dievo pagalbos sau ir valstybei“ (Alekna). Dėl šito jo 
gyvo tikėjimo ir pamaldumo jis jam skirtose maldose yra vadinamas žiburiu, 
degančiu Dievo namuose, ir šventojo tikėjimo gynėju. 

Mūsų šventojo marinimasis buvo nepaprastas. Reikia atsiminti, kad jis 
buvo karaliaus sūnus, taigi aptekęs turtais ir malonumais. Tačiau, nuostabu, 
buvo didis malonumų ir prabangos priešas. Tušti ir negarbingi pasilinksmi- 
nimai nedrįso pažvelgti į jo šviesias akis. Kaip jau buvo rašyta, nenorėdamas 
išsiskirti, nešiojo brangius karališkus drabužius, tačiau po jais — vilkėjo 
šiurkščią ašutinę, atgailos drabužį. Naktį dažnai palikęs minkštą patalą 
gulėdavo ant kietos žemės. Skaudžiais pasninkais marino savo nekaltą ir 
silpną kūną. Net ir sunkiai sirgdamas nesidavė atkalbėti nuo pasninko 
užlaikymo. Ir mes šventojo Kazimiero šventėje meldžiamės: „Dieve, kuris 
savo tarną, šventąjį Kazimierą, karališkose gėrybėse nuo šio pasaulio gėrių 
nepalytėtą išlaikei ir prie Savo meilės patraukei, teikis ir mums tokio pat 
pamaldumo įkvpėti“. 

Su pasididžiavimu galime atsiminti šventojo vieną, rodos, vyraujančią jo 
dorybę, būtent, jo sielos, kūno ir elgesio nekaltumą bei skaistumą. Ypačiai 
šiais dorinės barbarijos laikais jo skaistusis pavyzdys mus parbloškia ir 
pakelia. Skaistybė tai dangaus angelų ir žemės didivyrių savybė. Skaistus 
gali būti tik tas, kuris nevergauja savo gėdingiems geiduliams, bet kuris yra 
savęs paties viešpats. Skaistybė reta dorybė, kaip reta didvyrių dvasia. 

Šventasis Kazimieras, tas didysis lietuvis, Marijos Nekaltosios garbintojas, 
buvo karaliaus rūmų pažiba. Daug akių jį sekė... Tačiau jis mėgo 
nuošalumą ir darbą. Saugojo savo akis. Be to, skaistybei apsaugoti, vidaus 
užsidegimo raginamas, net ir gana žiauriai savo kūną bausdavo. 

Amžinai šviečia šventojo jaunuolio skaustumo pavyzdys iš šio įvykio. 
Karalaitis sunkiai suserga. Tėvų, giminių, pažįstamų, valstybės vyrų 
rūpestis didžiausias. Daktarai lanko jį, tiria ligą. Pagaliau padaro visai 
nerimtą ir net medicinos mokslui priešingą, kvailą išvadą. Girdi, karalaičio 
ligos priežastis yra jo skaistybės laikymas. Norint pasveikti, reikia vesti. 


ŠV. KAZIMIERAS STEBUKLŲ ŠVIESOJE 


Čia prisiminsime stebuklus, įvykusius šv. Kazimiero užtarimu, jam 
mirus. Pasinaudosime ats. ltn. M. Mozūraičio turiningu straipsniu, buvusiu 
1938 m. „Draugijos“ žurnale, 4 nr. 

„Šventųjų pripažinimo bylose Bažnyčia nepasitenkina vien tik teisiamojo 
asmens heroiškom (didvyriškom) dorybėm, bet reikalauja, kad Dievas savo 
tarno šventumą paliudytų keliais dideliais stebuklais. Nors stebuklas ir nėra 
esminis šventumo dalykas ir nepriklauso šventumo charakteriui, nes pagal 
seniausius Bažnyčios kanonus Romos Vyskupas turi teisę kankinių bylose 
dispensuoti (atleisti) nuo stebuklų, tačiau praktikoje Šventųjų Išpažinėjų 
bylose reikalauja didžiausio šventumo liudytojo — stebuklo. Bažnyčia 
stebuklų šviesoje regi paties Dievo valią. 

Šv. Kazimiero Jogailaičio šventuoju paskelbimo byloje buvo taip pat 
diskutuojami (visapusiškai svarstomi) dorybės ir stebuklai. Žinoma, 
Reformacijos laikais Romos Kurija dar nežinojo tokio aštraus kanoniško 
proceso, kokį dabar pastebime, betgi niekam nedavė šventojo aureolės, 
pirma pati gerai neištyrusi šventojo dorybių ir stebuklų. Ir absurdas 
(nesąmonė) yra manyti, būk, Kazimieras Jogailaitis buvo kanonizuotas 
politiniais sumetimais. Viena, tai būtų nusikaltimas Romos Vyskupo 
neklaidingumo dogmai, nes Popiežius kanonizuodamas kalba ex cathedra ir 
todėl yra neklaidingas. Antra vertus, prasilenktų su istorine tiesa, nes 
Bažnyčios Istorija nežino atsitikimo, kad Romos Vyskupas būtų ką nors 
nevertai ir neteisėtai kanonizavęs. Priešingai, istorija žino, kad kai kurių 
dinastijų pastangos varu įbrukti savo giminę Šventųjų Katalogan nuėjo 
niekais. 

Jei pačioje krikščionybės Lietuvoje šv. Kazimiero asmenyje susilaukėm 
pirmo Lietuvio Šventojo, tai buvo Dievo malonės stebuklas bei dovana visai 
mūsų tautai. Tautiškai religinis prisirišimas prie savo Šventojo, paskelbimas 
naujos kanonizacijos daugelio lietuvių sąmonėje pabudino grynojo tikėjimo 

meilę ir apsaugojo nuo protestantizmo klaidų. Todėl galime kiekvienam 
drąsiai sakyti, kad mūsų Šventojo kanonizacija nėra žmogiškas, bet dieviškas 
aktas, paremtas dorybingu gyvenimu ir nuostabiai gražiai nušviestas 
dangaus stebuklų galybės. 

Bet ar daug turime antgamtinių ženklų, paliudijusių pirmo lietuvio 
Šventojo dorybingą gyvenimą? Romos Brevijorius kovo mėn. 4 d. Aušrinės 
lekcijos mini, kad šv. Kazimiero Jogailaičio kūnas perkeltas į Vilnių, 
pagarsėjo daugybe stebuklų.(1) Pagal Rmos Brevijoriaus ir kitų metraštinin- 
kų liudijimą, visus šv. Kazimiero užtacymu po mirties Dievo padarytus 
stebuklus galime skirstyti trimis grupėmis: 1) Pirmos rūšies stebuklai, 2) 
Antros rūšies st. ir 3) Įvairūs maldos išklausymai. 

Pirmas ir didžiausias stebuklas yra mirusios mergaitės prikėlimas. 
Teologai žino, kad mirusiam gyvybės grąžinimas yra lygus naujos gyvybės 
sutvėrimui. Kadangi tokiam veiksmui reikia Kūrėjo valios ir galybės, tai ir 
stebuklai visuomet priskiriami Dievui ir vadinami pirmos eilės stebuklais. 
Bet, deja, apie patį didžiausį šv. Kazimiero užtarymu Dievo padarytą 
stebuklą mažiausiai turime žinių. Romos Brev. trumpai pažymi, kad prie šv. 
Kazimiero karsto atnešta mirusi mergaitė vėl atgavo gyvybę. Metraštininkų 
liudijimu, toji mergaitė, vardu Uršulė, trečią dieną po savo mirties buvo 
atnešta prie Šventojo grabo ir, visiems besimeldžiant, buvo stebuklingai 
prikelta. Kan. Swiencickis, kanonizacijos bylos kėlėjas prie popiež. Klemenso 
VIII, dar primena, kad stebuklas įvyko netrukus po Šventojo mirties. 

Antrai stebuklų rūšiai reikia priskirti įvairius staigius ir visiškus 
pagijimus. Romos Brevijorius pastebi, kad daug ligonių atgavo sveikatą: raiši 
ėmė vaikščioti, aklieji praregėjo etc. Reikia manyti, kad kanonizacijos bylos 
procese (eigoje) visi šie stebuklingi pagijimai buvo vardiniai ir pamatuoti 
liudijimais. Be šitų pagijimų, Brevijorius pažymi kitą didelį stebuklą — 
didingą Lietuvos kariuomenės laimėjimą prieš Maskvą. Kan. Swiencickis, 
Filosofijos Magistras, dalyvavęs atnaujintos šv. Kazimiero kanonizacijos 
procese, vienoj savo panegyrinėj kalboje, pasakytoje Vilniuje 1604 m., 
sumini dvi tokias pergales. 

Pirmoji laimėta 1518 m. prie Polocko. Didelė Maskvos kariuomenė 
apgulė svarbią Lietuvos pilį Polocką. Lietuvos kariuomenė atėjo jos gelbėti, 
bet negalėjo persikelti per patvinusią Dauguvą. Tada jai pasirodė ant balto 
žirgo jaunas raitelis su baltu apsiaustu ir pirmas įjojo į upę ir parodė brastą, 
kuria kariuomenė lengvai persikėlė per upę. 


1 Čia autorius turi galvoje tuos brevijoriaus skaitymus, kurie jame buvo prieš II 
Vatikano susirinkimo reformą. V. Bg. 

Šventas Kazimieras Darsūniškio miestelio herbe 

LIETUVOS ŠVENTASIS! 


Žmonės skirstosi į tamsos ir šviesos vaikus. Tamsos vaikams vieniems 
niekas daugiau nerūpi, kaip tik duona, dažnai neuždirbta, ir malonumai, 
dažnai negarbingi ir pražūtingi. Kitiems rūpi savo piktų norų įgyvendini- 
mas. Pavyzdžiui, toki Neronai, Volterai, Leninai arba ir tie, kurie vieni, 
tautoms žadėję žemės rojų, jas, suviliotas ir pažemintas, įmetė į didžiausią 
skurdą, kiti žadėję pergalę ir viešpatavimą, jos sūnus paverčia moderniaisiais 
urviniais žmogeliais, kurie nieko neturi žinoti, tik nežmonišką vargą, 
žudynes ir pagaliau betikslią, juodą mirtį .. . Ir daugiau nieko. 

Tačiau buvo, yra ir bus daugybė didžiadvasių žmonių, kurie pajėgia kartu 
būti ir dideliais ir gerais žmonėmis. Jie, savyje darniai sujungę žaltišką 
gudrumą, kada reikia pasipriešinti piktųjų smurtui, ir balandišką sielos 
nekaltumą bei visokias kliūtis nugalinčią energiją, tampa gyvenimo 
menininkais, žmonijos palaima, tautų pasididžiavimas. Jie perėjo gyvenimą 
ne kaip šešėlis, ne kaip audra, bet gera darydami! Jie savo vardą įrašė ne vien 
žemėje, bet ir danguje. Jų darbai, jų dvasia nemiršta. Su jais ir mes norėtume 
pasakyti: 


Apsaugok, Dieve, mus nuo pikto, 

Į gerą kreipki mūs žingsnius! 

Tegul vargdieniai ryto kito 

Su meile mūs vardus linksniuos . .. 


Žmogus yra kūrinių vainikas, bet tik tada, kada jis siekia sau skirtojo 
tobulumo. Žmoniškumo viršūnė ir kiekvieno žmogaus idealas yra krikščio- 
nybės didvyriai, šventieji. Jų atminimas amžinas. 

Ir šv. Kazimierui mirus, apie jį buvo daug kalbėta ir rašyta. Vieni 
didžiavosi turėję jį savo draugu, kiti džiaugėsi patyrę jo malonių, dar kiti 
sakė jį buvus labai išmintingą ir didį politiką. Jo mokytojas Dlugošas ir 
Peremišlio vyskupas sakė, kad Kazimieras buvo šventas žmogus. Visa tai 
patvirtino nepaprasti įvykiai prie Mirusiojo karsto. Alekna rašo: „Nors 
karalius Kazimieras padarė užrašų pamaldoms už sūnaus sielą. Bet tas jo 
sūnus ne tiek pats buvo reikalingas pamaldų, kiek gyvieji jo galingo 
užtarimo“. Ir taip žmonės jį prašė ir išprašė daug dangaus dovanų. Ir 
rinkdavosi vargdieniai prie jo karsto. Nešė čia jie sielvartą, nelaimes ir 
skausmą ir mainė į didį palengvėjimą, pagalbą ir džiaugsmą. 

Šviesūs dvasininkai, garbingi politikai visuomenininkai tarp savęs 
kalbėjosi: Ar tik mes nesusilauksime iš Kazimiero pirmojo Lietuvos 
šventojo? O dideli stebuklai, vykstą atskirų žmonių ir net visos tautos labui, 
į tai atsakė teigiamai. Ir sklido sparnuotas gandas, kaip atgimimas, ir 
malonino širdis mūsų senolių, kurie buvo verti netrukus švęsti pirmojo 
Lietuvos šventojo ir jos globėjo šventę. 

Tada Lietuoos valdovas, karalius Zigmantas, Kazimiero jaunesnysis 
brolis, prašė Šventąjį Tėvą, kad jis Kazimierą, atsižvelgdamas į jo 
didvyriškas dorybes ir didžius bei gausingus stebuklus, paskelbtų šventuoju. 
Popiežius, Leonas X, tada atsiuntė savo įgaliotinį, vyskupą Zakariją 
Vincentiną Ferrerį, šventojo Kazimiero gyvenimui tirti. Vysk. Ferreris su 
didžiausiu sąžiningumu apklausinėjo Kazimiero gimines, pažįstamus ir tuos, 
kurie su juo buvo turėję reikalų. Pagaliau jo apie Kazimierą surinktas žinias 
dar savo parašais patvirtino Vilniaus vyskupas Jonas ir dar kitu du vyskupu 
tyrinėtoju. Vysk. Ferreris Kazimerą ne tik vispusiškai pažino, bet ir pamilo. 
Alekna rašo: „Matyti, tyrinėjamas šventasis padarė jam didelio įspūdžio. 
Ferreri jį pamilo, sustatė jo gyvenimo aprašymą, paskelbtą bolandistų 
rinkinyje, sudėjo Kazimiero garbei giesmes, vartojamas viešose Bažnyčios 
pamaldose, brevijoriuj. Jose sako, kad Kazimieras įdiegęs savo gimtajai 
Lietuvai karštą maldingumą, prašo, kad savo maldomis stiprintų Lietuvoje 
tikrąjį tikėjimą. Tas kitatautis pastebėjo ankštą Kazimiero sąryšį su 
Lietuva“. 

Pagaliau kai visos žinios buvo surinktos ir byla pasiųsta į Romą, tai 
Šventasis Tėvas, Leonas X, 1521 metais Kazimerą pripažino šventuoju. 
Tačiau čia pasitaikė viena kliūtis, kuri šį gražų darbą sutrukdė. Šventojo 
Tėvo raštas arba bulė, kuriuo Kazimieras buvo paskelbtas šventuoju, buvo 
įteiktas Zigmanto įgaliotiniui, vyskupui Erazmui Viteliui. Bet jis Romoje 
susirgo ir mirė, o jam įteiktoji bulė kažkur dingo. 

Be to, kaip tik tuo laiku į mūsų Tėvynę iš Vakarų atėjo atsiūbavo 
protestantizmo pražūtingųjų klaidų bangos. Protestantai, kaip žinome, 
šventųjų garbinimo nepripažįsta. Protestantizmas Lietuvoje siautė keletą 
dešimčių metų. Daug žalos padarė. Ir rodos vos vos nepaskandino mūsų 
šventojo tikėjimo. Tačiau jau taip buvo Aukščiausiojo lemta, kad Lietuvos 
katalikų Bažnyčia iš šių tikybinių suiručių ir kovų, vysk. M. Giedraičio ir jo 
dvasios įkvėptų kunigų dėka, išėjo pergalėtoja ir net, rodos, sustiprėjusi. 
Visoje šalyje atgimė tikrasis tikėjimas ir pamaldumas. Vėl šalis ėmė puoštis 
gražiomis naujomis bažnyiiomis. Vėl buvo pradėta garbinti šventieji, kurių 
garbinimą klaidatikiai taip trukdė. 

Lietuviai atsiminė savo šventąjį tautietį Kazimierą. Tada Lietuvą valdė 
Jogailos giminės karalius Zigmantas Vaza. Lietuvos visuomenės karštai 
pritariamas, jis ėmėsi rūpintis, kad Kazimeras pagaliau galutinai būtų 
paskelbtas šventuoju. Šviesus ir maldingas Vilniaus Vyskupas Benediktas 
Voina ir jo kapitula tuo reikalu 1602 metais pasiuntė į Romą mokytą ir kilnų 
vyrą, kanauninką Sviencickį. 

Šventas Kazimieras — Lietuvių liaudies raižinys 


ŠV. KAZIMIERAS JOGAILAITIS 


DR. IGNAS URBONAS 


Istoriškai svarbiausias monografijas apie Šv. Kazimierą parašė: Zakari- 
jas Ferreri, Jan Dlugosz, Fryderyk Papee, Antoni Prochaska, Jan Fijalek, 
Zenonas Ivinskis, Simas Sužiedėlis, Antanas Alekna. Zenoną Ivinskį lenkų 
istorikai labai vertina ir dažnai jį cituoja gal dėlto, kad jo monografija remiasi 
daugiausia Vatikano archyvų šaltiniais. 

Yra betgi visa eilė mažiau žinomų ir mažiau žymių lenkų istorikų, kurie 
rašė apie Šv. Kazimierą, kaip štai: A. Lipnicki, M. Balinski, Jan Tokarski, M. 
Meysztowicz, F. Niewiero, W. Bunikiewicz, A. Wysocki, A. Przezdzieski, W. 
Bogatynski, Swieciski, S. Rostowski, Tamze, Kurczewski, Sawicki ir kiti, 
kurių šaltiniais, kaip mažiau žinomais, aš čia ir naudosiuosi. 


Šv. Kazimiero kilmė 


Lietuvos karalius Mindaugas „su daugybe bajorų“ priėmė krikščionybę 
1251 m. Tai buvo — pirmasis Lietuvos krikštas. Mindaugo rūpesčiu buvo 
įsteigta pirmoji vyskupija ir Lietuvos bažnytinė provincija, kuri turėjo 
priklausyti tiesiog nuo Romos. Mindaugui žuvus, jauna krikščionybė pradėjo 
nykti, bet visai neišnyko, nes ir vėliau Gedimino laikais vienuoliai 
pranciškonai darbavosi Lietuvoje ir net buvo Gedimino sekretoriais. 

XIV amžiaus pabaigoje Lenkijos karaliene tapo Vengrijos karalaitė 
Jadvyga, 11 metų mergaitė. Lenkų bajorų pakviestas, po ilgesnių derybų, 
Did. Lietuvos kunigaikštis Jogaila vedė Jadvygą ir tapo lenkijos karalium — 
Vladislovu. Po to įvyko antrasis Lietuvos krikštas. Lenkai — Jadvygą, kuri 
būdama labai jauna, turėjo tekėti už „pagonio“ 35 metų amžiaus Jogailos, ir 
už Lietuvos apkrikštijimą — laiko šventąja. Jadvyga pagimdė pirmąjį kūdikį 
— mergaitę, kuri vos gimus mirė. Tuojau mirė ir pati Jadvyga — turėdama 

26 metus amžiaus. Jogailos antroji žmona turėjo vieną dukterį, kuri irgi 
anksti mirė. Jogailos trečioji žmona vaikų neturėjo. Tada Lietuvos kunig. 
Vytautas pripiršo Jogailai lietuvaitę — Alšėnų kunig. Andriaus dukterį 
Sofiją, kuri tuo metu gyveno Vilniuje. Su ja Jogaila, jau būdamas 70 metų 
amžiaus, 1424 m. sulaukė pirmojo sūnaus — Vladislovo ir 1427 m. antro 
sūnaus — Kazimiero. Taigi, Kazimieras, šventojo tėvas, buvo abiejų lietuvių 
tėvų sūnus — tikras lietuvis. Jis, žuvus jo broliui Vladislovui, tapo Lenkijos 
karalium. Lietuvos Didž. kunigaikščiu jis jau buvo išrinktas anksčiau. 
Kazimieras vedė Habsburgų imp. Čekijos— Vengrijos karaliaus Albrechto II 
dukterį Elžbietą — vokietę. Elžbietai atvykus į Krokuvą, Kazimieras labai 
nusiminė, nes jaunoji jam neatrodė tokia graži kaip jam buvo apie ją 
pasakota. Jis norėjo vestuves atšaukti, bet tuo metu Lenkijoje buvęs 
pranciškonas Šv. Jonas Kapistranas įtikino karalių vesti Elžbietą. Jų 
moterystė buvo laiminga. Juodu susilaukė dvylikos vaikų — 6 sūnų ir 6 
dukterų. 1458 m. spalio 3 d. Elžbieta pagimdė trečiąjį kūdikį ir antrąjį sūnų 
Kazimierą. Tokiu būdu Kazimieras savo kilme — krauju iš tėvo pusės buvo 
lietuvis, o iš motinos — vokietis, lenkiško kraujo jame nebuvo. Kadangi 
anuo metu tautybė eidavo pagal tėvą — tai Kazimieras tautybe buvo lietuvis, 
o pilietybė, kaip Lenkijos karaliaus sūnus, buvo lenkas. Be to, Dlugošo 
lenkiškoje dvasioje ir kultūroje išauklėtas. Anot M. Meysztowicz — „Lenkų 
tauta laiko Šv. Kazimierą savu ne dėlto, kad jis gimė Krokuvoje, ar kad jis 
buvo lenkų karaliaus sūnus, bet dėlto, kad jis buvo Dlugošo ir Šv. Jono 
Kantiečio mokinys. Jie davė jam lenkiškos formos kultūrą“* Lenkai, 
daugumoje, Kazimierą laiko visišku lenku, bet dalis istorikų, kaip Jan 
Tokarski, pabrėžia jo lietuvišką kilmę ir jo „didelę meilę Vilniui ir 
Lietuvai“** Tas pats Tokarski mano, kad Kazimieras mokėjo ir lietuvių 
kalbą.*** Lietuvių kalbos galėjo pramokti iš savo tėvo, kuris lietuviškai buvo 
išmokęs iš savo tėvo Jogailos ir gal kiek iš motinos Sofijos. Istorikų 
tvirtinimu karalius Kazimieras gerai mokėjo lietuvių, lenkų ir rusų kalbas. 
Lotynų nemokėjo. Karalius Kazimieras savo sūnų Kazimierą labai mylėjo, jį 
ruošė karaliaus pareigoms ir visada jį pasiimdavo į keliones po plačiąją savo 
valstybę. Šešis kartus jie buvo atvykę į Lietuvą. Pradžioje jis Lietuvoje 
dažniausiai praleisdavo tik žiemas — nuo Kalėdų iki po Velykų. Šalia darbo 
kanceliarijoje dažnai ir pamedžiodavo tuo metu dideliuose Gardino 
miškuose. Bet atvykęs į Lietuvą 1479 m. rudenį, buvo Lietuvoje beveik 2 
metus ir tėvo vardu valdė kraštą. Tada jis buvo 23 m. amžiaus ir, 
gyvendamas tarp lietuvių, galėjo ne tik pramokti kiek lietuvių kalbos, bet, 


* Sw. Kazimierz, 1958, p. 222. 
**Zycie, London, 1958, p. 8. 
***Zycie, London, 1958, p. 7. 

159 


kaip Tokarski mini — pamilti Lietuvą ir gal daugiau pasijusti lietuviu. Gal 
nepripuolamai jis buvo ir palaidotas Vilniuje, kurį mylėjo ir bažnyčioje, 
kurioje visada meldėsi. Įdomu, kad to meto Lietuva Kazimierą laikė lietuviu. 
Tuoj po jo mirties, lietuviai apsupo jį legendomis. 1518 m. Kazimiero 
legendarinis pasirodymas ant balto žirgo prie Dauguvos upės, atnešęs 
Lietuvos kariuomenei pergalę, buvo kareivių išgarsintas ir pristatytas, kaip 
Lietuvos karalaitis Lietuvos Vyčiu pasipuošęs, ginąs Lietuvą nuo priešų. 
Garsas apie Kazimiero šventumą prasidėjo Vilniuje. Vilniaus vyskupai ir 
vienuolynai (pranciškonai) siuntė raštus ir delegacijas Romon, prašydami 
paskelbti Kazimierą šventuoju. Ir visi raštai iš Romos, žinoma, buvo 
siunčiami į Vilnių, ir oficialiai paskelbus Kazimierą šventuoju, netrukus — 
1636 m. — pop. Urbonas VIII paskelbė jį Lietuvos patronu—globėju. 
Florencijoje, Medici koplyčioje, ant Šv. Kazimiero relikvijų yra užrašas: 
„Sancti Casimiri Magni Ducis Lithuaniae“. Manoma, kad tą užrašą bus 
uždėjęs Vilniaus vysk. Mykalojus Steponas Pacas XVII amž. relikvijas 
dovanodamas Toskanijos kunigaikštienei Medici. Šis užrašas, kad ir su 
klaida (Kazimieras nebuvo Didžiuoju Lietuvos kunigaikščiu), vis tik rodo 
bendrą nuomonę, kuo jį laikė Lietuva. Lietuva laikė jį lietuviu. 


Mokslas — auklėjimas 


XV amž. Europos karališkose šeimose vaikai iki 7 m. buvo auklėjami 
šeimos ribose ir aplinkoje. Nuo 7 m. vaikams imdavo religijos mokytoją. 
Pirmuoju religijos mokytoju Kazimierui ir jo broliams buvo Šv. Jonas 
Kantietis, Krokuvos katedros kanauninkas, vargšų globėjas Krokuvoje. 
Kazimierui pasiekus 9 m. amžiaus, 1476 m. buvo pakviestas mokytoju— 
auklėtoju taip pat katedros kanauninkas Jonas Dlugošas (Jan Dlugosz). Jis 
buvo istorikas, mokėjo gerai lotynų ir kitas senovės kalbas. Lenkai jį laiko 
„geriausiu istoriku“ to meto Europoje. Lietuvos atžvilgiu buvo šališkas 
lenkų nacionalistas. Mirė 1479 m. nominuotas Lwovo arkivyskupu, bet prieš 
pat konsekraciją mirė, neužėmęs sosto. Kazimieras Dlugošo mokykloje su 
pertraukomis mokėsi aštuonerius metus. Dlugošo mokykloje buvo mokoma: 
istorija, karalių dvaro etiketas, diplomatija, literatūra ir kalbos. Kazimieras 
gerai mokėjo lenkų, vokiečių, lotynų kalbas ir, kaip anksšiau minėjome, Jan 
Tokarski prileidžia, kad Kazimieras, gal ir netaip gerai, bet mokėjo ir lietuvių 
kalbą. Lenkų kalbą Kazimieras išmoko iš Dlugošo, vokiečių iš motinos*, o 
lotynų kalbą, stilistiką, debatus, jį mokė puikus lotynų kalbos stilistas italas 
Filip Buonacorsi, kuris, pagal humanistų madą, dar vadinosi — Kallimachas. 


*Kazimiero seserys vokiškai nemokėjo. Motina su jomis kalbėjo lenkiškai. 

M. Meysztowicz Kallimachą taip aptaria: „Tai buvo pusė pagonio, pusė 
heretiko, skeptikas, netikintis, lengvo būdo humanistas diplomatas, kuris 
švaistėsi Europos karalių salonuose“* Kallimachas betgi didelės įtakos į 
Kazimiero auklėjimą neturėjo. Jis tik pramokė Kazimierą lotynų kalbos 
stilistikos ir gal kiek diplomatijos. Kallimachas Kazimierą pavadino „šventu 
jaunuoliu“. Dlugošas gi pastebi, kad Kazimieras buvo „labai gabus ir retų 
talentų“ jaunuolis. Jis buvo gabesnis už savo visus brolius. Kazimieras be 
humanitarinių mokslų ir kalbų buvo prasilavinęs muzikoje ir sporte. Gerai 
mokėjo plaukti ir šaudyti iš lankų. Taip pat buvo paruoštas ir to laiko karo 
moksle, kas buvo reikalinga kariui ir riteriui. Valstybės finansų ir 
kanceliarijos darbų praktiką atliko — 2 metus Krokuvoje ir 2 metus Vilniuje 
pavaduodamas savo tėvą. 

Kaip Kazimieras atrodė? Pagal M. Meysztowicz: „Jis nebuvo mažas, 
buvo stiprus, plačių pečių, apvalaus veido, stiprių rankų, energijos pil- 
nas“.** 


Charakteris 


Kazimiero stipriam charakteriui susidaryti gal prisidėjo ir nelaimingas 
žygis Vengrijon. Šis žygis yra plačiai ir maždaug vienodai aprašytas visose 
Kazimiero monografijose, todėl jo čia nekartosiu. Mums tik įdomu — kiek 
šis žygis turėjo įtakos į Kazimiero charakterį ir ateities gyvenimo būdą. Jis, 
13 m. amžiaus buvo pasiųstas su 12 tūkstančių menkai paruoštos ir menko 
vado — Dunino — vadovaujamos, kariuomenės Vengrijon užimti karaliaus 
sosto. Vengrijos naujai išrinkto karaliaus Motiejaus Korvino 20 tūkst. 
kariuomenė atmušė Kazimiero kariuomenę. Ši pritrūkusi maisto ir lėšų 
pakriko: samdytieji pabėgo, kiti pradėjo plėšti vietos gyventojus. Žygis 
pralaimėtas. Kazimieras pažemintas grįžta namo. Tėvas supykęs ant sūnaus 
už pralaimėjimą, neleidžia ir įžengti į namus — Krokuvos pilį, bet už bausmę 
pasiunčia į mažą Dobzki pilaitę ir ten laikė 3 mėnesius iki popiežius sutaikė 
tėvą su sūnum. Nors anot F. Papee — Kazimieras dėl šio pralaimėjimo yra 
nekaltas, nes „ne jis šį žygį organizavo, ne jis jam ir vadovavo“***, bet 
Kazimierą šis žygis ne tik labai sukrėtė, bet kartu šį jauną karalaitį — 
„vaikelį“, kaip vengrai jį vadino — subrandino. Jis pamatė karo žiaurią 
realybę, intrygų suktumą, ir garbės tuštybę. Tiesa, jis nepabėgo nuo šios 
gyvenimo realybės, bet tik apsisprendė už aukštesnes, moralines vertybes. 


- 


* Sw. Kazimierz, 1958, p. 22. 
** Sw. Kazimierz, 1958, p. 224. 
***Sw. Kazimierz, Krakow, 1907. 


161 


Jei jau reikia kovoti ar mirti, tai tik už kryžių, tik už dvasines amžinas 
vertybes, o ne už tuščią garbę, kad ir karališką. Jis savo ateities gyvenimą ir 
veiklą pakreipė Dieviškojo Gėrio bei meilės keliu. Kilnumo keliu. Visi, kurie 
tik Kazimierą pažinojo (Dlugošas, Kallimachas) ir istorikai, kurie jo 
gyvenimą studijavo, pabrėžia jo charakterio kilnumą. Anot K. Skowronski: 
„Šv. Kazimieras buvo stipraus ir kilnaus charakterio“.* Prūsų kronika jį 
laiko gabiu, išmintingu, teisingu ir visų mylimu. ,„Wen war klugk und sittig 
und hatte 2 jar geregiret, das her Konig im zculies und herschaft und alle 
leute sagten im gross lob nach“.** Pagal to laiko šaltinius, atrodo, kad 
Kazimieras skyrėsi nuo savo brolių ne tik mokslo gabumais, bet ir visu 
gyvenimo būdu. Kazimieras buvo religingas, pamaldus, doras. Jo religingu- 
"mui greičiausiai turėjo įtakos jo motina ir mokytojai — Šv. Jonas Kantietis ir 
Dlugošas, kurį Kazimieras labai gerbė. Florencijoje ant Šv. Kazimiero 
relikvijos įrašas daug pasako apie Kazimiero moralinį credo: „Malo mori — 
guam foedari“. Tai riterio credo. Iš tikrųjų — tai Kazimieras savo gyvenimo 
tikslu ir laikė — kovoti su kryžiaus priešais ir pralieti savo kraują už 
tikėjimą, kaip tai padarė jo dėdė karalius Vladislovas prie Varnos. Yra netgi 
pskleista žinia, kuri istoriškai nėra patvirtinta, kad Kazimieras, pavaduoda- 
mas tėvą Vilniuje, yra uždraudęs statyti naujas cerkves ir remontuoti senas, 
nes anot T. Wierzbowski*** — tuo metu Vilniuje buvo daug daugiau cerkvių, 
kaip bažnyčių. 

Kazimiero asketinį gyvenimą smulkiausiai yra aprašęs vysk. Zakarijas 
Ferreri. Jis pop. Leono X pasiųstas 35 m. po Kazimiero mirties į Vilnių, 
apklausinėjo dar gyvus liudininkus, kurie Kazimierą pažinojo, parašė 
lotyniškai pirmąją Šv. Kazimiero biografiją: „Vita S. Casimiri, scripta 
Vilnae“ 1521 m. Ten rašoma, kad Kazimieras vilkėjęs ašutinę, vykdęs artimo 
meilės ir gailestingumo darbus, miegodavęs ant plikos žemės, melsdavęsis 
Vilniuje prie uždarų katedros durų, pasninkavęs. 


Mirtis ir garbė 

Nežiūrint Kazimiero atletiškos išvaizdos, 1483 m. pasirodė plaučių 
džiovos ženklai. Spėjama, kad ši liga paveldėta iš motinos pusės — 
Liuksemburgo Habsburgų šakos, kurioje džiova buvo neretas atvejis. Kada 
ir kokiu būdu bei tikslu Kazimieras atvyko prieš mirtį į Gardiną, yra kelios 


*„Silne i szlechetne charaktery“ Kazimierz Skowronski, Sw. Kazimierz Krolewicz i 
Jego Tajemnica Charakteru“, Sodalis, 1959, p. 74. 

**Scriptores rerum Prussicarum, Leipzig, 1874, t.4, p. 689. 

*** Matricularum Regni Poloniae. Summaria. 

versijos. Vieni lenkų šaltiniai, kaip J. Tokarski ir kiti, teigia, kad Kazimieras, 
vykdamas į Liublino seimą, pakeliui sustojo Gardine, kur ir mirė. Kiti sako, 
kad pekeliui iš Krokuvos į Vilnių sustojo Gardine. Zenonas Ivinskis* rašo, 
kad susilpnėjus sveikatai, Kazimieras pasitraukė iš sunkių pareigų Radome 
ir persikėlė į Vilnių. Ir nuo 1483 m. gegužės mėn. jis Vilniaus karaliaus 
kanceliarijoje pavadavo tėvą pasirašinėdamas įvairius raštus. Čia pasiliko 
visą laiką iki ligai paaštrėjus buvo nuvežtas į Gardiną. Simas Sužiedėlis** 
detaliau pažymi, kad Kazimieras iš Vilniaus buvo vežamas rogėmis į 
Krokuvą — į švelnesnį klimatą. Važiavo pro Merkinę, pasiekus Gardiną, 
ligonis jau buvo per silpnas toliau keliauti, tai ten ir sustojo. Atrodo, istorinė 
tiesa šiuo klausimu bus sudėjus Ivinskio ir Sužiedėlio versijas abi kartu. 

Gardino pilis iš lauko neatrodė puošni, bet stipri — plytų ir akmenų 
junginys — ir viduje labai puošniai įrengta. Šią pilį Kazimieras mėgo ir 
visada, būdamas Lietuvoje, čia sustodavo ir su broliais žiemomis Gardino 
miškuose medžiodavo. Čia vyko daugelis Lenkijos—Lietuvos seimų. Čia 
įvyko ir paskutinis Respublikos seimas. 

Kazimieras mirė 1484 m. kovo 4 d., ketvirtadienį, po Pelenės, tik 
išaušus ryte. Prie jo visą laiką budėjo motina. Tėvas karalius Kazimieras 
buvo tuo laiku Liublino seime ir per dvi dienas atskubėjęs rado sūnų jau 
mirties patale. Kazimieras gyveno 25 metus, 5 mėn. ir 1 dieną. 

Po 8 metų Gardine mirė ir pats tėvas karalius Kazimieras 1492 m. 
birželio 7 d. — tais pačiais metais, kada Kolumbas pasiekė Amerikos 
krantus. Karalaičio Kazimiero kūnas buvo nuvežtas į Vilnių ir palaidotas 
katedros koplyčioje kairiame jos šone prie pagrindinių durų.*** Kiti lenkų 
šaltiniai nurodo, kad jis buvo palaidotas katedros požemyje. 

Po jo mirties tuojau pradėjo sklisti garsas apie jo stebuklus ir šventą 
gyvenimą. Vilniaus vysk. Albertas Radvilas, Vilniaus kapitula ir sostinės 
pranciškonai 1516.II.18 kreipėsi į pop. Leoną X prašydami Kazimierą „įrašyti 
į šventųjų skaičių“, nes „iš to būtų Lietuvos tikėjimui didelė parama“.**** 
Karalius Žygimantas, Kazimiero brolis, irgi rašė popiežiui ir siuntė 
delegaciją to paties prašydamas. Žodžiu, iš Lietuvos buvo didelis spaudimas 
popiežiui paskelbti Kazimierą šventuoju. Pop. Leonas X 1517.XI.4 paskyrė iš 
kardinolų komisiją Kazimiero kanonizacijos procesui vesti ir išsiuntinėjo tuo 
reikalu bules vyskupams. Leonas X 1520 m. pasiuntė į Vilnių savo legatą 
vysk. Zakarijų Ferreri, kuris apklausinėjo Kazimiero giminaičius ir visus dar 


*LE., E XI, p. 279. 
**Šventas Kazimieras, Brooklyn, N.Y., 1983, p. 36. 


***Simas Sužiedėlis, Šventas Kazimieras, 1983, p. 36. 
**** Zenonas Ivinskis, L.E., t. XI, p. 280. 

gyvus liudininkus, kurie asmeniškai Kazimierą pažinojo ar buvo matę bei 
girdėję jo stebuklus. Jis paruošė Kazimiero kanonizacijos procesui reikalin- 
gus dokumentus. Leonas X paskelbė Kazimierą šventuoju, t.y., kaip tada 
buvo sakoma, „įrašė į šventųjų skaičių“, bet iškilmingos kanonizacijos 
paskelbti ir pravesti jau nebesuspėjo, nes greit mirė — 1521.XII.1. Toliau 
sekė Karolio V—jo užėmimas Romos — „sacco di Roma“, Vatikane dalis 
dokumentų žuvo. Ir tik po 80 metų — 1602.XI.7 — Klemensas VIII naujo 
proceso nepradėjo, o tik patvirtino Leono X paskelbimą Kazimiero 
šventuoju. Jis savo bulėje „„Ouae ad Sanctorum“ rašo: „„Casimirus a felicis 
recordationis Leone papa X, praedecessore nostro in sanctorum numerum 
adscriptus fuit“.* 

Dabar, jau oficialiai paskelbus Kazimierą šventuoju, po didelių iškilmių 
Vilniuje jo karstas buvo padėtas ant altoriaus, o vėliau jo vardo koplyčioje. 
Istorijos bėgyje pora kartų dėl Rusijos invazijos karstas buvo paslėptas už 
miesto. Sovietų Rusijai 1944 m. okupavus Lietuvą ir 1953 m. pavertus 
Vilniaus katedrą dailės muziejumi, Kazimiero karstas buvo perkeltas į Šv. 
Petro ir Povilo bažnyčią Antakalnyje. Jį perkėlė, tuo metu vienintelis laisvas 
vyskupas Lietuvoje, Kazimieras Paltarokas su keliais kapitulos nariais ir 
būreliu kunigų liūdnoje procesijoje. Šiuo metu, t.y., 1984 m. vasario mėn., 
karstas dėl ten daromų remontų (remontai jau tęsiasi virš penkerių metų) 
nukeltas nuo altoriaus ir padėtas ant bažnyčios grindų. Šventasis, anot Simo 
Sužiedėlio, tapo tremtiniu savo tautoje.** 

Tremtiniu tapo betgi tik jo karstas, o lietuvių tautos širdyje jis pasiliko 
visada. Lietuvių tauta jį laikė savu, jį mylėjo, ir nelaimių metu šaukėsi jo 
pagalbos. Šiandien, minint penkių šimtų metų jo mirties sukaktį, lietuvių 
tauta prašo jo tik vieno — tai Dauguvos stebuklo. 


*Florian Niewiero, Dzieje Kultu Sw. Kazimierza, Krakow, 1970. 
**Šventas Kazimieras, Brooklyn, N.Y., 1983 m., p. 58. 

Šv. Kazimiero pontifikalinė Lietuvių kolegija Romoje. 

ŠV. KAZIMIERO PONTIFIKALINĖ LIETUVIŲ 
KOLEGIJA ROMOJE 


PREL. LADAS TULABA 


Minime* šv. Kazimiero 500 metų sukaktį nuo jo mirties. Šią sukaktį 
plačiai minės viso pasaulio lietuviai. Esame laimingi, kad pagrindinės 
minėjimo iškilmės vyks Romoje, ir prie jų parengimo bei pravedimo visomis 
išgalėmis prisidės šv. Kazimiero kolegija. Lietuvoje ir visame plačiame 
pasaulyje šv. Kazimiero garbei yra skirta šimtai bažnyčių ir įvairių įstaigų. 
Tarp šių visų yra ir mūsų kolegija. 

Kolegijos steigime esminį vaidmenį suvaidino arkiv. J. Skvireckas. Jis ir 
pasiūlė, kad steigiamoji Romoje Lietuvių Kolegija būtų pavadinta šv. 
Kazimiero vardu. 

Antrajam pasauliniam karui pasibaigus, mūsų vyskupai rūpinosi, kad 
dalis jaunų kunigų ir klierikų iš Eichstaetto seminarjos, kur karo eigoje 
mokėsi 85 lietuviai klierikai, vyktų studijoms į Romą. Iš Romos-Vatikano 
šiam sumanymui buvo gautas pritarimas. 

1945 metų spalių mėnesio pradžioje pradėjo atvykti į Romą pirmieji 
kunigai studentai. Jų tarpe buvau ir aš. Prisiglaudėme pas tėvus Marijonus. 
Laimingu sutapimu tuo metu Romoje buvo arkiv. J. Skvireckas. Spalio 11 d. 
pas tėvus Marijonus, kur buvo apsistojęs Arkivyskupas, įvyko pasitarimas, 


* Į šį rinkinį būtų reikėję įdėti visų Lietuvos ir Amerikos parapijų bei organizacijų 
apibūdinimus, kurie pasirinko šv. Kazimierą savo globėju. Tai būtų istorinis 
liudininkas, kaip lietuviška visuomenė buvo artima šv. Kazimierui. Tačiau dėl 
laiko ir istoriškai tyrinėjančių pajėgų trūkumo to nebuvo galima padaryti. 

Viena iš mūsų laiko reikšmingiausių įstaigų pavadintų šv. Kazimiero vardu 
yra pontifikalinė teologinių studijų kolegija Romoje. Dėl to į šį rinkinį įdedame 
šios kolegijos įsisteigimo ir gyvavimo aprašymą, padarytą šios kolegijos steigėjo ir 
jos ligšiolinio rektoriaus dr. Lado Tulabos. 

Red. 

kuriame buvo svarstoma kolegijos steigimo klausimas. Pasitarime dalyvavo 
be arkiv. J. Skvirecko, vysk. P. Būčys, Marijonų Generolas, tėv. J. 
Vaitkevičius, MIC, kun. P. Petraitis, salezietis, buvęs Kauno seminarijos 
rektorius, ir šio rašinio autorius, kaip buvęs Vilniaus seminarijos rektorius. 
Buvo nuspręsta daryti konkrečių žygių steigti kolegiją. Šiuo reikalu arkiv. J. 
Skvireckas įsipareigojo kalbėtis su aukštaisiais Vatikano pareigūnais. 
Pirmutinis tačiau rūpestis buvo surasti prieglaudą atvykstantiems studijoms 
kunigams ir klierikams. Tuo rūpintis buvo pavesta man. 

Vatikanas pasirodė palankus kolegijos steigimo idėjai. Nesutiko tačiau, 
kad steigimo ir vadovavimo pareigos būtų pavestos naujai išrinktos Lietuvių 
Kunigų Sąjungos valdybai, kaip arkivyskupas siūlė, ir reikalavo, kad būtų 
paskirtas asmuo, kuris turėtų prisiimti atsakomybę vadovauti kolegijai ir ją 
formuoti. 

Nors iš Vatikano pusės buvo rodomas didelis prielankumas, surasti 
prieglaudą atvykstantiems auklėtiniams pasirodė labai sunku. Niekas 
nenorėjo priimti tremtinių, kurie negalėjo duoti finansinių garantijų. Tuo 
labiau, kad pokario laikotarpis visiems buvo sunkus. Teko kreiptis į Studijų 
Kongregacijos prefektą kard. G. Pizzardo, prašant jo intervencijos, kad 
būtume priimti Pietų Amerikos kolegijos patalpose. Pietų Amerikos kolegijai 
vadovavo tėvai jėzuitai. Kardinolas Pizzardo kreipėsi į Jėzuitų generolą-vi- 
karą. Tik tokiu būdu buvom priimti Pietų Amerikos Kolegijon. Spalio 19 d. 
pagaliau turėjome pastogę. Apgyvendino visus vienoje salėje, nors kelias- 
dešimt kambarių buvo laisvų. Džiaugėmės ir tuo. Ilgainiui, Kard. G. 
Pizzardo užtariant, kunigai gavo atskirus kambarius, o 20 klierikų liko 
gyventi vienoje salėje. Sunkiausias tačiau išgyvenimas buvo stoka maisto. 

Kadangi buvom priglausti jėzuitų vadovaujamoje Pietų Amerikos 
Kolegijoje, tai arkiv. J. Skvireckas buvo numatęs kviesti vadovauti 
besiformuojančiai kolegijai tėvą J. Kubilių, kuris tuo metu gyveno Paryžiuje. 
Deja, jėzuitų vyresnieji nelinko prisiimti naštą rūpintis Lietuvių kolegijos 
steigimu. Todėl tėv. J. Kubilius nesutiko atvykti ir vadovauti besiformuoja- 
nčiai kolegijai. Tada arkivyskupas pristatė mane Studijų Kongregacijai, kad 
būčiau paskirtas vadovauti auklėtiniams ir rūpintis kurti savą kolegiją. 
Prefekto pareigas sutiko eiti kun. Z. Ignatavičius, o dvasios tėvu buvo 
paskirtas kun. V. Balčiūnas. Jie abu tas pačias pareigas buvo ėję Kauno 
tarpdiacezinėje seminarijoje. 

Sutvarkius apsigyvenimo klausimą ir paskyrus besiformuojančiai kolegi- 
jai vadovybę, arkiv. J. Skvireckas pasiūlė, kad kolegija savo šv. globėju turėtų 
šv. Kazimierą ir vadintųsi jo vardu. Be to, arkivyskupas parašė specialią 
maldą į šv. Kazimierą, kurią mes kasdien kalbėdavom, lankydami švenč. 
Sakramentą. Šaukėmės šventojo kunigaikščio, kad užtartų mus pas Dievą 
dideliame varge. Mat, buvome nemieli svečiai svetimuose namuose ir 

kasdien alkani. Mūsų vargą Dievas matė, mūsų maldas išgirdo ir, šv. 
Kazimiero užtarimu, išklausė. Į talką mums atėjo tėvai marijonai, ypač vysk. 
P. Būčys. Užjautė ir padėjo, kiek galėjo, lietuviai tėvai jėzuitai, ypač tėv. 
Beleckas ir tėv. Krištanavičius. 

1946 metų vasario 16 d., mums švenčiant Lietuvos nepriklausomybės 
šventę, aplankė iš JAV atvykęs žurnalistas Stasys Pieža. Jis buvo atvykęs iš 
Čikagos į naujai paskirtų kardinolų iškilmes. Mat, tarp naujų kardinolų buvo 
ir Čikagos arkivyskupas S. Strich. S. Pieža priklausė Nekalto Prasidėjo 
lietuvių parapijai Čikagoje (Brighton Park). Šios parapijos klebonas buvo 
kun. A. Briška. Jis, kaip vėliau pasipasakojo, jau nuo seminarijos laikų 
Cincinati St. Mary's Seminarijoje puoselėjo mintį Romoje turėti lietuvių 
kolegiją. Tapęs kunigu, visomis išgalėmis taupė pinigus, kad eventualiai 
galėtų finansiškai prisidėti prie kolegijos įsteigimo Romoje. 1946 metų 
pradžioje tėv. K. Rėklaitis, MIC, jam buvo kalbėjęs apie besiformuojančią 
lietuvių kolegiją Romoje. Kai sužinojo, kad jo parapijietis S. Pieža vyksta į 
Romą, prašė jį pasiteirauti apie kolegiją, primindamas, jog manąs finansuoti 
jos įsteigimą. S. Pieža mane apie tai painformavo, o aš nedelsdamas šią žinią 
pranešiau kard. G. Pizzardo. Jo Eminencija liepė tuojau ieškoti tinkamų 
patalpų, kad jas galėtume įsigyti. 

Vysk. P. Būčys 1946 metų pradžioje vyko į JAV. Jis pžadėjo, nuvykęs, 
kolegijos reikalu painformuoti lietuvius kunigus ir prašyti jų visokeriopos 
paramos, kad įsteigtume savo kolegiją. Ekscelencija padarė visa, ką galėjo. Jis 
aplankė visas pagrindines Š. Amerikos lietuviškas kolonijas, informuodamas 
kolegijos reikalu ir prašydamas paramos. Čikagos ir Bostono kunigai gyvai 
parėmė, bet Pensilvanijos ir New Yorko lietuviai kunigai pasirodė labai 
abejingi. Iš viso Ekscelencija surinko ir atsiuntė virš 5000 dolerių. Šitai 
Vatikano Valstybės Sekretoriate padarė teigiamą nuotaiką Kolegijos 
steigimo reikale. Vysk. P. Būčys, bebūdamas Amerikoje, parašė „Pro 
Memoria“ Amerikos Lietuvių kunigų vienybei apie reikalą remti finansiškai 
Lietuvių Kolegiją Romoje (Considerationes de Materiali Adiutorio Collegio 
Lituanorum Romano a Catholicis Americanis praestando). Šiuo dokumentu 
mes vėliau pasinaudojome, steigdami Amerikoje Kolegijos Rėmėjų būrelius. 

Ieškodami patalpų, pradėjome užmegsti korespondencinius ryšius su 
kun. A. Briška. Deja, atsakymo nesulaukiau. Parašė jam kard. G. Pizzardo. 
Šį kartą atsakymas buvo gautas. Bet jis neteikė daug vilčių. Kun. A. Briška 
pareiškė kardinolui, jog tuo tarpu nėra apsisprendęs; jei kada apsispręsiąs ką 
nors daryti, tai visa vykdysiąs per savo kardinolą, Čikagos Arkivyskupą. Kai 
eminencija man padavė kun. A. Briškos laišką, ir jį perskaičiau, pasijutau 
tartum pritrenktas. Atrodė, jog mūsų viltys įsigyti savus kolegijai namus 
nustojo konkretaus pagrindo. Kardinolas tačiau buvo kitos nuomonės. Jis 
man tarė: „Nebijok. Tai geras ženklas. Svarbu, kad pagaliau atsiliepė. 

Matysi, jog sulauksime ir teigiamo apsisprendimo“. Taip ir įvyko, nors dar 
teko ilgai laukti. 

Visi rūpesčiai, kuriuos turėjau pakelti, rūpinantis kolegijos formavimu ir 
jos vadovavimu, pasirodė man vos bepakeliami. Suderinti kunigų ir klierikų 
sugyvenimą; stoka maisto; ieškojimas naujų patalpų; santykių palaikymas su 
Kongregacija ir su nepalankiai nusistačiusia namų vadovybe, išsėmė visas 
mano fizines ir dvasines jėgas. Atėjęs tad pas mieląjį kardinolą G. Pizzardo, 
prašiau, kad nuimtų nuo manęs vadovavimo naštą. Eminencija pirmą kartą 
pasirodė šiurkštus. Jis tarė: „„(Oui potest regere, regat — Kas gali valdyti, turi 
valdyti!“ Atsakiau: „Eminencija, aš neturiu jėgų! Neištversiu!“ Parėjęs, 
pasijutau esąs tikra ligonis. Pašauktas daktaras rado, kad esu susirgęs kokia 
tai tropine liga su aukšta temperatūra. Kai apie mano susirgimą buvo 
pranešta kardinolui, jis pats teikėsi aplankyti. Pamatęs, kaip mes gyvenome, 
kardinolas pareiškė, jog stebisi, kad mes visi netapome ligoniais. Tai buvo 
liepos mėnesio pradžia. Po kelių dienų Kongregacija pranešė, kad atostogas 
galėsime praleisti Anglų kolegijos viloje, Palazzuolo, prie Albano ežero. 

Persikėlę gyventi Anglų kolegijos vilon, pradėjome pilnai svarankų 
gyvenimą. Vadovybė buvo papildyta ekonomu. Šias pareigas prisėmė, bent 
laikinai, kun. S. Valiušaitis. Atostogaudami ir tvarkydamiesi savarankiškai, 
atsigavome fiziniai ir dvasiniai. Laisvą vasaros laiką sunaudojau ieškoti savų 
patalpų. Jas pavyko surasti. Seselės Klarisės buvo nusistačiusios parduoti 
savo vienuolyną Via Casalmonferrato 20. Reikalavimai buvo priimtini. 
Atsirado tačiau nemaža kliūčių. Reikėjo gauti leidimą iš Romos Vikariato, 
kad seselės galėtų parduoti nuosavybę ir įsigyti kitas apsigyvenimui 
patalpas. Kard. Macchetti-Salvaggiani, Romos Vikaras, nebuvo linkęs tokį 
leidimą duoti. Tik Kard. G. Pizzardo patarimų bei nurodymų dėka pagaliau 
gavome reikiamus leidimus, tėvams Prančiškonams sutikus seseles paimti į 
savo globą. Po ilgų ir varginančių pokalbių ir vaikščiojimų iš įstaigos į 
įstaigą, pagaliau visa buvo sutarta. Bet pinigų neturėjome. Ačiū Dievui, 
Kard. G. Pizzardo pastangomis gavome iš Vatikano paskolą. Pirkimo 
dokumentus pasirašėme 1946 gruodžio 2 d. Bet patalpas užėmėme lapkričio 
4 d. 

Persikėlėme į naujus namus. Bet jie buvo tušti: be baldų, be būtinų 
įrengimų. Tik sausio mėnesyje 1947 metais gavome būtinus baldus. Iki tolei 
gulėjome ant žemės, valgėme stati, studijavome vaikščiodami, kentėme šaltį, 
bet buvome pavalgę. Savam name buvome šeimininkai. Bet šeimininkavimas 
pasirodė labai sunkus. Sunkumai buvo ne vien ekonominiai, bet ypač 
asmeniniai. Patalpos buvo mūsų skaičiui permažos. Nors ir susispaudę, 
negalėjome sutilpti 40 asmenų. Klierikai turėjo pirmenybę gyventi 
kolegijoje, bet daliai kunigų reikėjo surasti galimybių apsigyventi kitur. 
Kard. G. Pizzardo užtariant, keletas kunigų buvo priimti Airių Kolegijoje, 

du Portugalų, o kiti tėvų Augustinijonų Šv. Patriko vienuolyne. Atsirado 
sunkumai, ką kur siųsti. Visi bevelijo pasilikti savojoje Kolegijoje: nė vienas 
nenorėjo vykti kitur. Bet tai buvo būtina. Todėl tie, kurie turėjo apsigyventi 
kitur, pyko ant vadovybės, pirmoje eilėje ant manęs, nes didžiausia 
atsakomybė teko man. Buvo dar ir daugiau priežasčių, kodėl kai kurie 
kunigai neigiamai nusistatė prieš mane. Mat, buvau jaunesnis už didžiumą 
studentų kunigų. Atsirado pavydo. Juo labiau, kad buvo gyvai jaučiamas 
provincializmas, diocezinis partikularizmas. Stengiausi laikytis virš partikuli- 
arizmų. Nėra jokios abejonės, kad ir asmeniški trūkumai davė pagrindo 
atsirasti priešingumų. Tuo labiau, kad artimos praeities išgyvenimai 
Lietuvoje ir Vokietijoje darė mus visus nervingus. Visa tai drumstė ir temdė 
mūsų džiaugsmą, pradedant gyventi savoje kolegijoje. Be to, netrūko dar ir 
medžiaginių sunkumų. Visi reikalavo, o praktiškai tik vienas turėjo viską 
parūpinti ir visus aprūpinti. Šio nepasitenkinimo atgarsiai truko ilgus metus. 
Tai neabejotinai kenkė kolegijai. Dievas laimino. Ko siekiau, pasiekiau. 
Kolegija yra ir ateitis jai yra užtikrinta. 

Kolegiją, kaip minėjau, įkurdinome naujai nupirktose patalpose Via 
CasalMonferrato 20. Čia ji ir šiandien yra. Namą nupirkome ir įrengėme iš 
Vatikano pasiskolintais pinigais. Kai Kun. A. Briška sužinojo, kad namą 
nupirkome ir jame apsigyveniome, parašė man laišką, pranešdamas, jog 
sutinka apmokėti visas su namo pirkimu ir įreingimu turėtas išlaidas, kurios 
siekė 33.000 dolerių; reikalavo tačiau, kad jo vardas Kolegijoje būtų 
įamžintas, kad už jį — gyvą ir mirusį — būtų kasmet laikomos šv. Mišios, ir 
kad jis būtų laikomas Kolegijos įkūrėju. Atsakiau, kad sąlygos yra 
priimtinos. Tada 1947 vasario 21 d. rašytame laiške pranešė, jog yra 
pasiryžęs asmeniškai atvykti į Romą ir visa čia sutvarkyti. 1947 metais 
balandžio 25 d. Kun. A. Briška atvyko į Romą. Prieš tai jis iš Amerikos per 
Pont. Istituto per le Opere di Religione pasiuntė 33.000 dolerių, atmokėda- 
mas mūsų gautą paskolą. Po gana keblių pasitarimų pagaliau 1947 metų 
gegužės 4 d. pasirašėme sekantį dokumentą. 


Eminencija, 

Prieš daugelį metų galvojau, kad Bažnyčiai ir mano tėvynei Lietuvai būtų 
naudinga turėti Romoje savą Kolegiją. Todėl labai nudžiugau, kai pernai 
išgirdau, jog tokiai kolegijai jau yra padėti pirmieji pagrindai Amžinajame 
Mieste. Esame dėkingi Jūsų Eminencijai už visa, ką esate padarę steigiamos 
Lietuvių Kolegijos naudai. Matydamas Jūsų Eminencijos pastangas, ir aš 
apsisprendžiau prie šio darbo prisidėti. 

Tuo tarpu įmokėjau Kolegijos sąskaiton Istituto per Ie Opere di Religione 
Vatikane 33.000 dolerių. O ir ateityje Kolegiją atsiminsiu. Už visa tai nieko kito 
netrokštu, tik Dievo garbės ir Bažnyčios naudos. Vienok, jei būtų leidžiama, 
norėčiau pareikšti kai kuriuos savo pageidavimus. Jie yra sekantys: 

1. Noriu, kad mano įneštieji pinigai būtų panaudoti kolegijos papalpų 
pirkimui ir įrengimui. 

2. Noriu, kad Lietuvių kolegija tarnautų kunigystės siekiantiems lietuvių 
kilmės auklėtiniams, kurie rengtųsi apaštalavimo darbui tiek Lietuvos vyskupi- 
jose, tiek lietuvių tarpe išeivijoje. 

3. Mano atminimui drįstu prašyti: 

1) Kad, kolei esu gyvas, būtų atlaikomos už mane iškilmingos šv. Mišios šv. 
Antano šventėje 13 birželio; o man mirus, mirties dieną. 

2) Kad mano atminimui būtų įmūryta kolegijos sienoje lenta, o kolegijos 
viduje būtų pastatytas biustas ir laikomas portretas. 

3) Kad kolegijos rektorių skiriant, pirm negu skyrimas paskelbiamas, apie tai 
man būtų teikiamasi pranešti (Ut nominationis Rectoris humanitatis gratia, mihi 
nuntium detur, anteguam nominatio publici iuris fiat). 

Šie taigi yra mano pageidavimai, ir tik pageidavimai. Dėl jų pilnai ir visiškai 
pasivedu Jūsų Eminencijos sprendimui. 

(Parašai) Sac. Antonius Briška 
Sac. Ladislaus Tulaba 
Jo Eminencijai 
Kard. G. Pizzardo 
S. Congregationis por Seminariis et Studiorum Universitatibus 
Romae 


Šios sąlygos buvo priimtos ir vykdomos. 

1948 metais pavyko susitarti su seselėmis Kotrynietėmis, kad atvyktų ir 
perimtų šeimyninį Kolegijos aprūpinimą. Jos atvsko 1949 metų pradžioje: 
keturios seserys, vadovaujamos sesers Albertos. Tai buvo ir yra mums 
tikroji Dievo dovana. 

1948 metų pabaigoje išvykau į JAV. Ten išbuvau iki kovo mėn. pabaigos. 
Aplankiau visas žymesnes lietuvių kolonijas. Užmezgiau ryšius su daugeliu 
lietuvių kunigų-klebonų, kurie vėliau tapo dideli kolegijos rėmėjai. Ilgesnį 
laiką praleidau Čikagoje, kaip kun. A. Briškos svečias. Teko patirti visko: 
šviesių valandų ir skaudžių išgyvenimų. Dėkoju Dievui, kad turėjau 
pakankamai kantrybės ir nusižeminimo, ir nepraradau malonės pas Kun. A. 
Brišką, kas vėliau turėjo leimamos reikšmės Kolegijos gyvenime. 31 kovo 
drauge su Kun. A. Briška leidomės kelionėn į Romą. Balandžio mėn. pirmoje 
pusėje pasiekėme šv. Miestą. Iš Cherbourgo uosto keliavome automobiliu, 
kurį Kun. A. Briška pasiėmė su savim. Iš New Yorko į Cherbourgą 
atvykome laivu Oueen Mary. 

Nors kanoniškas Kolegijos įsteigimas specialiu Šv. Studijų Kongregacijos 
raštu buvo paskelbtas 1948 metų gegužės 1 d., bet iškilmingas atidarymas 
įvyko 1949 gegužės 1 d. Dalyvavo Kard. G. Pizzardo, Vysk. V. Padolskis, 
Vysk. P. Būčys, Kun. A. Briška ir daugelis kitų kviestinių svečių. 

1949 liepos 1 d. įsigijome Ponte Lucano-Tivoli vilą ir 10 hektarų ūkį. 
Finansavo arkiv. J. Skvireckas iš Kauno Arkidiocezijos turėtų sutaupų 
Šveicarijoje. Vila tarnauja atostogoms. Ūkis, kadangi yra beaugančio miesto 
ribose, yra geras investavimas. Tikimės artimoje ateityje pradėti pardavinėti 
sklypus statybai. Vilai ir ūkiui vadovauja mons. K. Dobrovolskis. Aptarnauja 
Fatimos Dievo Motinos seselės, brazilės. Tai nauja kongregacija, įsteigta 
lietuvio Kun. M. Valiukevičiaus. 

1950 metais spalio 31 d. Šv. Studijų Kongregacija patvirtino kolegijos 
statutą ir reguliaminą. Ruošiant statutą ir reguliaminą kolegijos vadovybei 
daug talkino buvęs Vilkaviškio seminarijos dvasios tėvas kun. dr. J. 
Navickas. 

1950 lapkričio 1 d. Marijos Dangun Ėmimo dogmos paskelbimo proga 
kolegijos svečiais buvo arkivyskupas J. Skvireckas ir vyskupai V. Brizgys ir 
V. Padolskis. 

Lietuviams išemigruojant iš Vokietijos į užjūrius, Regensburge gyveną 
lietuviai vyskupai V. Brizgys ir V. Padolskis paprašė šv. Tėvą, kad būtų 
paskirti kokiam nors darbui Bažnyčios tarnyboje. Iš Kard. G. Pizzardo 
sužinojau, kad Kongregacija numato mūsų ganytojus siųsti profesorių 
pareigoms į Bel Horizonte, Brazilijoje. Aš išdrįsau pareikšti savo nuomonę, 
kad vyskupams vykti profesoriauti seminarijoje nebūtų patogu. Kadangi 
Kun. Z. Ignatavičius neturėjo noro pasilikti vice-rektoriaus pareigose 
kolegijoje, tai pasiūliau, jog būtų išmintinga vysk. V. Padolskį pakviesti 
vadovauti Kolegijai, o aš ir Ignatavičius mielai sutinkame vykti profesoriauti 
Bel Horizonto seminarijoje. Gi vysk. V. Brizgiui būtų pravartu apsigyventi 
Š. Amerikoje, kur išemigravo daugelis lietuvių. Šiam siūlymui pritarė ir 
kard. G. Pizzardo ir Kard. Piazza, Konsistorialinės Kongregacijos prefektas. 
Vysk. V. Padolskis tačiau nepritarė mano siūlymui. Nepritarė nei arkiv. J. 
Skvireckas. Jie abu reikalavo, kad aš pasilikčiau Kolegijos vadovybėje. Po ilgų 
susirašinėjimų pagaliau klausimas buvo išspręstas. Vysk. V. Padolskis sutiko 
atvykti vadovauti kolegijai Prezidento titulu, o aš likau Pro-rektoriumi. Gi 
Kun. Z. Ignatavičius išvyko į Bel Horizontą. Vysk. V. Padolskis atvyko ir 
perėmė Kolegijos Prezidento pareigas 1951 kovo 12 d. 

1951 gegužės 13 d. Lietuvos bažnytinės provincijos ir akriv. J. Skvirecko 
25 metų arkivyskupavimo sukaktį minint, arkivyskupas J. Skvireckas su 
kitais lietuviais vyskupais kolegijos koplyčioje paaukojo Lietuvą Nekalčiau- 
siai Marijos Širdžiai. Iškilmėse dalyvavo Lietuvos ministeriai S. Lozoraitis ir 
S. Girdvainis ir dauguma Romos lietuvių. 

1952 rugpiūčio 30 Italijos valstybės prezidentas dekretu 2473 pripažino 
Kolegijai juridinio asmens teises (Gazetta Ufficiale 1953.1.7). 

1952 metų rudenop mons. A. Briška susirgo. Liga pasirodė nepagydoma. 
1953 metų pavasarį aplankiau ligonį Čikagoje. Su juo turėjau progos artimai 

išsikalbėti. Jautė artėjančią pabaigą. Kartą, paėmęs mano ranką, silpnu balsu 
ir su ašaromis akyse sakė: „Kunige rektoriau, gal aš ir negerai gyvenau. 
Pavydėjau sau net būtiniausių dalykų. Dažnai reikiamai nepavalgydavau ir 
deramai neapsirengdavau. Taupiau. Taupiau. Daug kas iš manęs juokėsi. Bet 
aš dėkoju Dievui, kad tai, ką sutaupiau, gerai sunaudosiu. Tėveli, kolegijai 
visko užteks. Norėčiau, kad Jeruzalėje įgytumėte lietuviams namus, kaip turi 
lenkai. Tenai galėtų apsigyventi seselės. Jos turėtų turėti amžiną Švenčiausi- 
ojo adoraciją. Šiam aš numačiau 50.000 dolerių“. Bandžiau įtikinti, kad 
tokius namus, dabartinėse sąlygose, Jeruzalėje turėti nebūtų išmintinga. 
Geriau būtų įsigyti užeigos namus lietuviams Romoje. Čia ir išlaikymas 
lengvesnis, ir lietuvių daugiau atvyksta. Atsakė: „Žiūrėkite, kaip būtų 
tiksliau. Bet norėčiau, kad turėtume Jeruzalėje“. 1953 rugsėjo 2 dieną mons. 
A. Briška mirė, eidamas 69 metus. Savo išmintingai suredaguotu testamen- 
tu didesnę dalį savo palikimo skyrė kolegijai. 


1955 kovo 21 d. Popiežius Pijus XII „Motu Proprio“ paskyrė Kolegijos 
Globėju kard. G. Pizzardo, kuris visą laiką buvo mums tikras tėvas, ir be 
kurio mes tikrai nebūtume pajėgę įsteigti Kolegiją. 

1959 metų pavasarį atsirado proga pirkti kitoje pusėje gatvės namą, kuris 
savo išorine išvaizda yra tartum dvynukas kolegijos pastato. Tikrumoje abu 
namai buvo pastatyti vieno grafo dviems savo sūnums, kurie buvo 
dvynukai. Turėti abu namus buvo didelė pagunda. Juoba, kad turėjome 
išpildyti a.a. mons. A. Briškos valią — įsigyti Romoje lietuviams viešbutį. 
Kardinolo Pizzardo padrąsinti ir Vatikano finansninkų bei inžinierių 
patariami bei padedami, minimą pastatą nupirkome 1959 birželio 4 d. 
Nupirkę, namą pagrindiniai atnaujinome ir pritaikėme pensijonatui, 
pavadindami „Villa Lituania“. Visa tai įvykdėme iš a.a. mons. A. Briškos 
palikimo. Pensijonatas pradėjo veikti 1960 metų. vasarą. Buvome laimingi, 
kad gavome seseles Kotrynietes vadovauti „Villa Lituania“ administracijai. 


1960 gegužės 6 d. staiga mirė vysk. V. Padolskis. Šv. Studijų 
Kongregacija specialiu dekretu rugsėjo 30, 1960 rektoriaus pareigose 
patvirtino mane. Kadangi vysk. V. Padolskis, kaip Vilkaviškio vyskupijos 
Augziliaras, atstovavo diacezijos reikalus užsienyje, o taip pat priklausė 
Popiežiškai Emigracijos Komisijai prie Konsistorialinės Kongregacijos, tai, 
jam mirus, toms pačioms pareigoms buvau paskirtas aš. 1960 birželio 19 d. 
Prot. N. 5731/60 Segreteria di Stato mane autorizavo atstovauti Vilkaviškio 
vyskupijos reikalams, kurie liečia turtą esantį Užsienyje. Raštą Popiežiaus 
vardu pasirašė Kard. D. Tardini. 1960 spalių 31 d. Konsistorialinės 
Kongregacijos Dekretu Prot. N. 460/51, remiantis A. C. „Exsul Familiae“ 
kooptavo mane į vyriausią tarybą emigracijos reikalams. Tokiu būdu šalia 
kolegijos reikalų prisidėjo dar ir kiti rūpesčiai, kuriems turėjau atsidėti. 

1963 gruodžio 18 d. Popiežius Paulius VI per Studijų Kongregaciją 
pagerbė kolegiją, suteikdamas Pontifikalinės kolegijos titulą. Tai buvo 
oficialus ir didelės reikšmės faktas. Tuo šv. Sostas įvertino mūsų veiklą ir 
pareiškė pasitikėjimą dėl užtikrintos kolegijos ateities. 

1963 birželio 28 d., Mons. V. Balčiūnui išvykus į JAV, kolegijos dvasios 
tėvu buvo paskirtas kun. S. Žilys. 

1963 metais, kun. J. Avižai, kuris trumpai ėjo Vice-Rektoriaus pareigas, 
grįžus pastoracijos darbui į Vokietiją, vice-rektoriumi buvo paskirtas, iš 
Brazilijos grįžęs, kan. Z. Ignatavičius. 

Kan. Z. Ignatavičiaus ir mons. K. Dobrovolskio rūpesčiu bei pastangomis 
buvo pastatyta Romos kapinėse „Campo Verano“ kolegijos koplyčia. Statyba 
pradėta 1967 metų eigoje. Turime taigi ir amžino poilsio vietą. Čia jau ilsisi 
vysk. V. Padolskis, prel. K. Šaulys, ministeris S. Girdvainis, kan. Z. 
Ignatavičius, kan. J. Končius, mons. J. Buikus ir klierikas Lišauskas. Ši 
koplyčia buvo pašventintas vysk. V. Brizgio 1968 gruodžio 3 d. 

„Villa Lituania“ patalpos buvo permažos, kad pensionatas galėtų būti 
pelningas. Vatikano ekspertų, ypač Dr. L. Mennini, patarimu, ryžomės 
pastatyti naują namą. Vietos turėjome pakankamai. Projektą paruošė ir 
statybą pravedė inž. L. Procopio. Statybą pradėjo 1966 metais ir baigė 1967. 
Iškilmingai naujas namas buvo pašventintas kardinolo A. Samore 1968 
birželio 23 d. Naujas pastatas turi 45 gyvenamus kambarius. Visa įvykdėme 
nepasidarydami skolų. Naujas pastatas įgalino „Villa Lituania“, vadovaujant 
seselėms Kotrynietėms, pensionatą padaryti pelningą. Kasmet iš šio pelno 
padengiame dalį Kolegijos išlaikymo išlaidų. Kitą dalį vargais negalais 
padengiame iš gaunamų aukų. Ačiū Dievui, iki šiolei pajėgėme išsiversti, 
nors ir su neišvengiamais trūkumais. Darome visa, kad užtikrintume 
Kolegijai finansinę ateitį. Būtų gera, kad laikui bėgant galėtų ir vadovybės 
nariai būti bent simboliškai apmokami už darbą bei pasiaukojimą. Iki šiolei 
visi dirbame tik už išlaikymą. 

Kan. Z. Ignatavičiui išvykus vėl į Braziliją, 1969 spalių 23 dieną vice-rek- 
toriumi yra paskirtas Mons. P. Jatulis. 

1970 metų rudenį Kolegija atšventė 25 metų sukaktį. Ta proga Šv. Tėvas 
Paulius VI atsiuntė savo specialų palaiminimą. Sukaktis buvo paminėta su 
kviestiniais svečiais Villa Lituania patalpose. 

1979 liepos 6 Jo Šventenybė Popiežius Jonas Paulius II atlankė mūsų 
kolegiją. Sutikdamas Kolegijos koplyčioje, pasakiau sekančią trumpą kalbą: 
„Ši yra diena, kurią Dievas suteikė. Džiaugiamės ir linksminamės joje! Šie 
Velykų liturgijos žodžiai išreiškia tai, ką mes šiandien jaučiame širdyse. 
Neapsakomai džiaugiamės sulaukę Kristaus Vietininko savo tarpe. Šią 
malonę tikriausiai mums laiduoja šv. Kazimieras, mūsų Globėjas. 

Šv. Tėve, ši kolegija, kaip Cottolengo Įstaiga Torine, yra Dievo 
Apveizdos namai. Visa iš nieko sukūrėme, ir tai sunkiausiose gyvenimo 
sąlygose tuojau po Antrojo pasaulinio karo. 

1945 metais, prisiglaudę Pietų Amerikos Kolegijoje, meldėme Viešpatį šv. 
Kazimiero užtarimu, kad galėtume turėti savo kolegiją. Mūsų maldos buvo 
išklausytos. 1946 metų lapkričio 4 dieną persikėlėme į šiuos namus. Ir 
metams slenkant ne tik galėjome išsilaikyti, bet įsitvirtinti ir padėti tvirtus 
pagrindus ateičiai. 

Suprantama, sunkumų dar netrūksta. Taigi dėl to nuolankiai prašome 
Apaštališko palaiminimo. Šv. Tėve, palaiminkite mus!“ 

Atsakydamas Popiežius šiaip prabilo: 


„Garbė Jėzui Kristui! 

Šis atsilankymas man yra itin brangus. Esu labai patenkintas, kad 
lankant šv. Antano parapiją, galiu aplankyti ir šią Jūsų kolegiją. Labai dėkoju 
prelatui rektoriui už jo duotą pradžioje informaciją apie kolegijos kilmę. Ši 
Jūsų įstaiga neabejotinai yra svarbi ir brangi Lietuvos ir visuotinei Bažnyčiai, 
o ypatingu būdu Romos Bažnyčiai. 

Negaliu nebūti jums artimas. Juk žinote, kad atvykau iš Krokuvos. O šv. 
Kazimieras gimė Krokuvoje. Todėl, jei taip galima išsireikšti, esame iš to 
paties miesto. Jis turėjo išvykti, ir dabar ilsisi Vilniuje. Ir aš turėjau išvykti, 
ir dabar esu Romoje. Manau, kad šis dvasinis ryšys, susijęs su išvykimu iš to 
paties miesto, leidžia mums būti artimiems tarp savęs, o taip pat įgalina 
artimai sekti tai, kas liečia jūsų tėvynės pašaukimą. Žinoma, kad Bažnyčia 
Lietuvoje, kaip ir Lenkijoje, kovoja ir teikia gražų pavyzdį. Ypatingai gražų 
pavyzdį duoda Lietuvos tikintieji, taip ištikimai prisirišę prie Bažnyčios, prie 
Kristaus, prie tikėjimo, prie religinių papročių. Lietuviai užsitarnavo būti 
vadinami garbinga tauta, sąmoninga savo tapatybe ir savo pašaukimu. 

Noriu dar priminti, kad kasdien meldžiuosi už jūsų tėvynę, ir ne bendrai, 
bet vardinai, minėdamas ją vardu Lietuva. Manau, kad šitai yra mažiausia, 
kas privalu daryti, kad būtume vieningi ir solidarūs. Telaimina jus visus: 
vyresniuosius ir jaunuosius, prelatus, jus visus, auklėtinius, kurie ruošiatės 
kunigystėn — Visagalis Dievas: Vardan Tėvo, ir Sūnaus ir šv. Dvasios“. 


Pasimeldęs koplyčioje, Jo Šventenybė trumpai pasikalbėjo su vysk. A. 
Deksniu ir rektoriumi. 

Kristaus Vietininko atsilankymas Kolegijoje ir jo ypatingas nuoširdumas 
lieka istorinis įvykis. 

1981 kovo 5 d. iškilmingai paminėjome Kolegijos 35 metų sukaktį. Jo 
Šventenybė Popiežius Jonas Paulius II atlaikė šia proga šv. Mišias lietuvių 
koplyčioje šv. Petro bazilikoje. Su šv. Tėvu koncelebravo arkiv. P. 

Marcinkus, vysk. A. Deksnys, kolegijos vadovybė ir visi kviestieji svečiai 
kunigai. Dalyvavo nemaža aukštųjų svečių ir visi Romos lietuviai. Po 
evangelijos šv. Tėvas pasakė lietuviškai jautrų ir reikšmingą pamokslą, 
pabrėždamas kolegijos svarbą Lietuvos Bažnyčiai. 

Štai ištisas pamokslo tekstas. 


„Brangieji, su dideliu džiaugsmu sutikau celebruoti jums Mišias 
trsidešimt penkerių metų sukaktyje nuo įsteigimo popiežiškos šv. Kazimiero 
kolegijos. Sveikinu šio garbingo instituto rektorių bei vadovybę, kunigus, 
alumnus ir buvusius alumnus. 

Šią iškilmę padidina dar ir tai, kad ji vyksta čia jaukioje Aušros Vartų 
Dievo Motinos koplyčioje, minint šv. Kazimierą, dangiškąjį kolegijos, visos 
Lietuvos, ypač lietuvių jaunimo Globėją. 

Tiesa, trys dešimtys penkeri metai nėra ilgas kolegijos nueitas kelias. Bet 
ne tai svarbu. Malonu pripažinti, kad tokiu trumpu laiku daug nuveikėte. 
Jūsų kolegija išleido visą eilę kunigų į pasaulį. Raginu tuo keliu eiti pirmyn. 
Renkite Dievo tarnus. Formuokite šventus, gilaus tikėjimo, tvirtos vilties ir 
plačios meilės žmones, Dievo žmones, kurie liudytų Kristų ir Jo Evangeliją, 
Bažnyčios statytojus savo žodžiu, savo gyvenimu, džiaugsme ir kančioje. 
Gavėnia moko, kad per auką pasiekiama pergalė. Visus, ypač buvusius 
Kolegijos alumnus, karštai raginu nuolatos rūpintis pašaukimais į kunigus ir 
vienuolius. Bažnyčiai reikia naujų, ypač jaunų, pilnai pasišventusių 
darbininkų. Derliaus laukai yra prinokę. 

Šiuos savo troškimus pavedu šv. Kazimierui. Visi žinome, kad jis trumpu 
laiku pasiekė didelės tobulybės. Šiandien lyg deimantas jis puošia Bažnyčios, 
ypač Lietuvos Bažnyčios, o taip pat ir mano tėvynės, veidą. Tebūna jis mums 
visiems pavyzdys ir galingas Užtarėjas. 

Maldauju Mergelę Mariją, Gailestingumo Motiną, kurią taip karštai 
mylėjo šv. Kazimieras, globoti jus visus. Dievo Motina teužtaria jūsų 
Kolegiją ir visą katalikiškąją Lietuvą, kurią kasdien su meile prisimenu savo 
maldose. 

Iš širdies visus laiminu.“ 


Po šv. Mišių Jo Šventenybė teikėsi trumpai pasikalbėti su kiekvienu 
dalyviu, juos pristatant rektoriui. 

Sukakties proga „Villa Lituania“ patalpose buvo iškilmingi pietūs, 
kuriuose dalyvavo aukšti svečiai iš Romos kurijos, Popiežiškų Universitetų 
rektoriai, kolegijų Rektoriai ir kiti. 

1983 rugsėjo 24 d. kolegijos pro-rektoriumi paskirtas Kun. Algimantas 
Bartkus. Ilgainiui jis perims iš manęs pilną vadovavimą kolegijai. Tikiuosi 
perleisti Kolegiją, kuri yra mano gyvenimas, į geras rankas. 

Šie yra faktai apie kolegijos kūrimą, jos ugdymą ir veiklą per jau arti 40 
metų. Visą mūsų atliktą darbą kiti vertins ir gal įvertins. Iki šiolei girdėjome 
daugiau kritikos, negu įvertinimo. Taip Dievas norėjo. Kritika vertė mus 
tobulėti ir darė mūsų pasiaukojimą vertingesnį Dievo akyse. 

Kalbant apie vertinimą, prisimena šv. Pauliaus prisipažinimas: „Aš 
sodinau, Apolo laistė, o Dievas davė augimą“ (1 Kor 3,7). Taip, Kolegija yra 
Dievo kūrinys. Dievas jos norėjo. Ji įeina į išgayno planą, kuris liečia Lietuvą 
ir lietuvius. Mes buvom tik įrankiai Dievo rankose. 

Reikia dar paminėti tuos, kurie lėmė Kolegijos steigimą. 

Pirmoje eilėje minėtinas Šv. Tėvas Pijus XII. Jis, mūsų vyskupams prašant, 
sutiko, kad dalis mūsų jaunų kunigų ir klierikų iš Vokietijos atvyktų 
studijoms į Romą ir tam paskyrė 10.000 dolerių finansinę paramą. Jis 1948 
gegužės 1 d. Studijų Kongregacijos dekretu oficialiai įsteigė Kolegiją. Jis 
1946 liepos 9 d. privačioje audiencijoje man pasakė: „Sūnau, pats faktas, kad 
Romoje kuriasi lietuvių kolegija, yra užtikrinimas, jog Dievas turi jus 
specialiuose savo planuose. Jūs būsite reikalingi ir naudingi Bažnyčiai ir jūsų 
brangiai Lietuvai“. Kitos audiencijos metu Jo Šventenybė užtikrino, 
sakydamas: „Aš meldžiuosi už jus. Aš visa aukoju Dievui už jus!“ 

Artimi Kolegijai buvo visi kiti Popiežiai. Jonas XXIII, kai buvo paliestas 
Lietuvos atstovybės klausimas, audiencijos metu, pareiškęs savo tėvišką 
gerumą kolegijai ir Lietuvai, tarė: ,„Vaikeli, nueik pas ministerį S. Girdvainį 
ir jį užtikrinkt, kad Šv. Sostas neišdavė Lietuvos ir niekad neišduos.“ 

Popiežius Paulius VI, kuris man asmeniškai suteikė daug nelauktų ir 
neužtarnautų malonių, kartą pareiškė, kad, nors būtų kitų galimybių ir 
įvertinimų, bet bevelija mane laikyti einamose pareigose, nes kolegija esanti 
svarbiau už visa kita. 

Šalia Popiežių, kolegijos istorijoje amžinai turės būti minimas kard. G. 
Pizzardo. Jis yra laikytinas tikruoju kolegijos Tėvu. Be jo nuostabaus 
gerumo ir meilės mums lietuviams kolegijos mes nebūtume įsteigę. Visa 
Romos Kurija kolegijai buvo ypatingai palanki. Ko prašėme, visa gaudavome 
ir gauname. Apie mūsų veiklą iš įvairių kongregacijų tegirdėjome tik 
pagyrimus. Kartą Popiežius Paulius VI pareiškė savo nusistebėjimą, 
sakydamas: „Kurija jus labai vertina, bet keista, kad kai kurie lietuviai jums 
nėra palankūs.“ 

Su kolegijos steigimu yra neišdildomai susijęs arkiv. J. Skvirecko, vysk. P. 
Būčio ir vyskupų V. Brizgio ir V. Padolskio vardai. Apie mons. A. Brišką ir jo 
įnašą Kolegiją steigiant jau kalbėjome. 

Tarp daugybės rėmėjų yra beveik visi Amerikos lietuviškų parapijų 
klebonai; minėtini tik patys žymiausieji. 

Be mons. A. Briškos pirmoje eilėje prisimintinas yra kun. J. Jusevičius, 
Omahos lietuvių Šv. Antano parapijos klebonas. Tai vilnietis, nuostabaus 

gerumo bei jautrumo kunigas. Jis visas savo sutaupas, kurių apimties pats 
nežinojo, paliko kolegijai. Jis yra itin prisimintinas, nes buvo vienas iš tų, 
kuris labiausiai rūpinosi priglausti skaitlingas lietuvių imigrantų iš Vokieti- 
jos po antro Pasaulinio karo šeimas. Jiems gelbėdamas iš paskutiniųjų, jis 
nelauktai tapo savininku nemažos nuosavybės. Po kun. J. Jusevičiaus 
didžiuoju geradariu laikau prel. L. Mendelį, šv. Alfonso lietuvių parapijos 
kleboną. Jis man buvo brolis ir mokytojas, o kolegijai sumanus ir dosnus 
globėjas. Kasmet su sesute Felicija atvykdavo trumpam poilsiui į kolegiją. 
Čia visa kruopščiai apžiūrėdavo, padarydavo reikiamų pastabų, ką ir kaip 
reikėtų padaryti ir liepdavo sąskaitas perduoti jam. Jas jis su kaupu 
apmokėdavo. 

Su dideliu dėkingumu minėtinas kun. J. Angelaitis, buvęs Clevelando 
lietuvių švenč. Dievo Motinos parapijos klebonas. Jis ne tik parapiją 
nuostabiai papuošė gražiais pastatais, bet iš savo didelio pasiaukojimo 
surinktais pinigais pastoviai rėmė kolegiją. Jo vardas kolegijos istorijoje lieka 
neišdildomas. 

Negaliu nesuminėti kitų pavardžių tų Amerikos lietuvių klebonų, kurie 
visokeriopai rėmė Kolegiją ir man, rūpinantis jos išlaikymu, broliškai padėjo 
savo aukomis, patarimais ir prieteliškumu. Jų tarpe reikia suminėti prel. P. 
Jurą, kun. J. Čepukaitį, prel. J. Paškų, prel. Albavičių, prel. J. Balkūną, prel. J. 
Karalių, kun. P. Čėsną, prel. J. Boll, kun. Katarskį, mons. V. Bartušką, mons. 
J. Maknį, brolius Kunigus Sabus, kan. Zakarauską, kuris pasirūpino įsteigti 
klierikams remti fondą, kan. Končių, kuris taip pat įsteigė klierikams šlepti 
fondą. Reikėtų suminėti dar ir daugiau pavardžių, kurie daugiau ar mažiau 
rėmė ir remia kolegiją iš kunigų ir pasauliečių, lietuvių ir nelietuvių. Kas 
vėliau rašys kolegijos istoriją, ras visų rėmėjų vardus mūsų turtingame 
archyve bei dokumentų knygose. 


Prisiminus tuos, kurie rėmė Kolegiją ir įgalino ją išlaikyti ir išugdyti, 
reikia paminėti ir tuos, kurie vadovavo ir vadovauja šiai brangiai mūsų 
įstaigai. 

Vysk. V. Padolskis — Prezidentas nuo 1951 kovo 12 iki 1960 gegužės 6 
a. 

Prel. L. Tulaba — prorektorius nuo 1945 iki 1960; Rektorius nuo 1960 iki 
dabar. 

Kan. Z. Ignatavičius — vicerektorius nuo 1945 iki 1950 ir nuo 1962 iki 
1968. 

Prel. J. Aviža — Vicerektorius nuo 1960 iki 1962 

Mons. P. Jatulis — vicerektorius nuo 1969 

Kun. A. Bartkus — prorektorius nuo 1983 

Mons. V. Balčiūnas — dvasios tėvas nuo 1945 iki 1963 

Prel. S. Žilys — dvasios tėvas nuo 1963 

Mons. K. Dobrovolskis Vilos-Tivoli administratorius nuo 1954 
Mons. A. Janušas — ekonomas nuo 1950 

Kun. V. Dielininkaitis — prefektas nuo 1969 


Nors netrūko nuomonių skirtumų vadovybės narių tarpe, tačiau visi su 
pasiaukojimu ir nuoširdumu siekėme ištikimai atlikti turimas pareigas. 
Dievas gausiai laimino mūsų pastangas. Išugdėme kolegiją, taip kad su 
pasitikėjimu žvelgiame į ateitį; Paruošėme ir išleidome daug kunigų 
Bažnyčiai ir lietuviškai sielovadai pasaulyje. Bet visų pirma stengėmės 
tarnauti Lietuvai, jos padėtį objektyviai pristatydami vyresniesiems ir 
pasaulio opinijai. Nebuvo ir nėra tokių Lietuvos Bažnyčios reikalų, kuriais 
nebūtume sielojęsi ir siekę padėti, kaip ir kiek buvo įmanoma. 

Nuo pradžios iki dabar duomenys apie alumnus yra sekantys: 

Iš viso lietuvių klierikų turėjome 83. 50 iš jų buvo įšventinti kunigais. 
Nelietuvių klierikų turėjome 28. Dešimt iš jų buvo įšventinti kunigais. Visi 
jie tapo nuoširdūs Lietuvos ir lietuvių draugai. 

Lietuvių kunigų studentų turėjome 44. Nelietuvių 30. 

Iš mūsų buvusių auklėtinių trys dirba aukštose pareigose Šv. Sosto 
tarnyboje. Akriv. J. Bulaitis, pro-nuntius C. Afrikoje. Prel. A. Bačkis yra 
pasekretorius Vatikano Valstybės Sekretoriate. Šitokios aukštos pozicijos 
Vatikane lietuviai niekad neturėjo. Prel. S. Žilys yra aukštas pareigūnas 
Rytų Bažnyčių Kongregacijoje. 

Tikimės, kad Dievas šv. Kazimiero užtarimu ir toliau laimins kolegiją. 
Tikimės taip pat, kad lietuviai vis labiau ir labiau supras Kolegijos didelę 
svarbą ir ją visokeriopai rems. Šv. Kazimiero kolegija yra tarsi Mažutė 
Lietuva Katalikybės Centre — Romoje. 

SESERŲ KAZIMIERIEČIŲ VIENUOLIJOS 
SUKAKTIS 
1907-1982 


VIKTORAS GIDŽIŪNAS, O.F.M. 


Praėjusiais metais seserys kazimierietės minėjo savo vienuolijos 75 m. 
sukaktį, arba deimantinį jubiliejų. 

Žmogaus gyvenime 75 metai yra ilgas laikas. Nedaug rasime tokių, kurie 
ilgiau ir gyventų. Bet vienuolijų gyvenime jis nėra ilgas, kai senos 
vienuolijos savo metus skaito šimtmečiais ir per tuos šimtmečius yra 
davusios Bažnyčiai daug šventųjų bei nuveikusios didelius darbus, skleisda- 
mos Kristaus mokslą, sukultūrindamos barbarus, globodamos vargšus, 
slaugydamos ligonius ir savo vienuolynų tinklą išplėsdamos visame pasau- 
lyje. 

Šv. Kazimiero seserys, įsikūrusios 1907 m. JAV kaip lietuvaičių 
vienuolija, turėjo ribotas galimybes, bet ir per tą palyginti trumpą laiką buvo 
nemaža seserų, pasižymėjusių šventu gyvenimu, tarp kurių yra pirmoji jų 
viršininkė Motina Marija Kaupaitė. Savo auklėjimo ir artimo meilės darbus 
jos išplėtė JAV, Lietuvoje ir Argentinoje. Vien tik JAV jos dirba Chicagos, 
Baltimorės, Los Angeles, Miami; Santa Fe ir Philadelphijos arkivyskupijose, 
Allentown, Joliet, Milwaukee, Scranton ir Worcester vyskupijose. Jų 
vienuolijoje yra apie 400 seserų profesių (1976 m. jų buvo 387). Jos turi 2 
aukštesnes mokyklas, 29 pradžios mokyklas, 2 ligonines, 2 senelių 
prieglaudas ir 3 misijas Argentinoje. Jų motiniškieji namai yra: 2601 West 
Marguette Road, Chicago, IL 60629. 

Kurti lietuvaičių vienuoliją lietuvių ateivių vaikams mokyti sumanymas 
kilo lietuvių kunigų susirinkime 1895 m. Plymouth, Pa. Šiai misijai pirmoji 
pasisiūlė Kazimiera Kaupaitė iš Gudelių km., Ramygalos vls., Panevėžio 
aps. Ji buvo labai veiklaus Amerikoje lietuvio kun. Antano Kaupo sesuo, 
kuris su kitu veikliu lietuviu kunigu Antanu Miluku išpuoselėjo mintį įkurti 
lietuvaičių seserų vienuoliją. 1902 m. kun. Kaupas savo seserį Kazimierą 

nusiuntė pas Šv. Kryžiaus seseris į Ingenbohl, Šveicarijon ruoštis 
vienuoliniam gyvenimui. Netrukus prie jos prisidėjo dar kitos dvi lietuvaitės 
— Judita Dvaranauskaitė ir Antoneta Unguraitytė. Tuo tarpu kunigai 
planuodami, kad seserys darbuotųsi Amerikos lietuvių tarpe, sumanė jas 
tam darbui paruošti Amerikos vienuolyne. Šiuo reikalu rūpintis buvo 
įpareigotas kun. Antanas Staniukynas, Šv. Kryžiaus Mount Carmel, Pa., 
lietuvių parapijos klebonas. 

Tada minėtosios trys lietuvaitės kandidatės buvo pakviestos į JAV ir 
apgyvendintos pas Nekalčiausios Marijos Širdies seseris Scranton, Pa. 
Lietuvių kunigų priprašytas Harrisburgo vysk. Shanahan pasirūpino, kad 
šios trys kandidatės būtų priimtos į vienuolyną ir, vadovaujant Motinai 
Cirilei, auklėjamos naujai lietuvaičių vienuolijai, o pats rūpinosi gauti iš 
Romos leidimą įkurti diecezinei vienuolių kongregacijai. Tokį leidimą jis 
gavo 1907 m. balandžio 19 d. Ir tų pačių metų rugpjūčio 30 d. trys novicės 
Scrantone padarė vienuolinius įžadus. Tada Kazimiera Kaupaitė tapo 
seserim Marija, o jos draugės: Judita Dvaranauskaitė gavo Imakulata, o 
Antoneta Unguraitytė — Concepta vardus. Priimdamas seserų įžadus, vysk. 
Shanahan joms kalbėjo: ,,„Mano mielos dukrelės, šiandieną esate liudininkės 
didelio ir labai reikšmingo naujos vienuolijos įkūrimo darbo, kuriam jūs 
esate pašauktos dirbti Dievui ir Bažnyčiai. Iš šios trejukės, aš žinau, išaugs 
dideli įvykiai“. Taip gimė Šv. Kazimiero seserų vienuolija. 

Tų pačių 1907 m. spalio 7 d. seserys jau atidarė pirmąją savo misiją Šv. 
Kryžiaus parapijoje Mount Carmel, Pa. Kun. A. Staniukynas pastatė 
mokyklą ir parūpino seserų vienuolynui namus. Vėliau jis atsisakė klebono 
pareigų, kad pilnai galėtų naujai įsteigtai seserų kongregacijai vadovauti. Jis 
tas pareigas uoliai ėjo iki mirties (mirė 1918 m. grduožio 15 d.). Jis lankė JAV 
lietuvių parapijas, rinko aukas centriniam vienuolynui statyti ir telkė 
kandidates į vienuoliją. 

Netrukus vienuolija įleido šaknis ir greitai prisipildė Mažas Mount 
Carmel, Pa., vienuolynas. Kun. A. Staniukynas tyrinėjo galimybes, kur 
galėtų įkurti centrinius seserų namus. Tam reikalui buvo parinkta Chicaga, 
kur jau buvo 8 lietuvių parapijos. Su vyskupo Shanahan pritarimu Chicagos 
arkiv. E. Ouigley seserų kazimieriečių centrui leido kurtis savo arkivyskupi- 
joje. Tam reikalui 1909 m. buvo gautas ir apaštališkas leidimas, ir tais pačiais 
metais, pačiam arkivyskupui išrinkus vietą Marguette Parke, buvo pradėta 
statyba. Pagaliau sesuo Marija Kaupaitė 1911 m. sausio 29 d. iš Mount 
Carmel su 8 novicėmis ir 3 postulantėm persikėlė į Chicagą. 

Pirmuosius šešerius metus seserų kazimieriečių vienuolija veikė Neka- 
Ičiausios Marijos Širdies tarnaičių Motinos Cirilės vadovybėje, kuri daug 
prisidėjo prie dvasinio vienuolijos išsivystymo. Pirmoje seserų generalinėje 
kapituloje 1913 m. rugpjūčio 24 d. buvo išrinkta pirmoji vienuolijos 

generalinė Motina sesuo Marija Kaupaitė, kuri vėl penkiose kapitulose buvo 
perrinkta. Ji generalinės Motinos pareigas ėjo iki mirties. Mirė 1940 m. 
balandžio 19 d. Jai vadovaujant, vienuolija išaugo ir sustiprėjo. Per 27 metus 
seserys tiek pagausėjo, kad 1940 m. jau mokytojavo 23 pradžios mokyklose, 
turėjo dvi aukštąsias mokyklas ir aptarnavo 2 ligonines. Motinos Marijos 
Kaupaitės įpėdinės buvo M. Josepha (1940-1952), M. Theophila (1952-1958), 
M. Adorata (1958-1970), M. M. Lorenza (1970-1974) ir dabar M. Joanela. 

Po II Vatikano susirinkimo pagal Perfectae Caritatis dekretą persitvarkiusi 
Šv. Kazimiero seserų kongregacija, 1965 m. rugpjūčio 5 d. buvo paskelbta 
popiežiška institucija. 

Koks buvo seserų kazimieriečių tikslas? „Šv. Kazimiero vienuolija buvo 
įkurta paprastų mergaičių, kurios žinojo, kad jų laukia sunkus darbas, didelis 
pasiaukojimas, noras visomis galimybėmis padėti kitiems“. Anot jų dvasios 
vado kun. A. A. Staniukyno, kuris dėjo vienuolijai dvasinius pagrindus, jų 
tikslas buvo taip išreikštas: „Dabar kyla dar viena institucija, kurios tikslas 
yra mokyti vaikus, globoti našlaičius ir invalidus, rūpintis sergančiais“. O 
pačios kūrėjos Motinos Marijos žodžiais tariant: „Jos (seserys) džiaugsmin- 
gai žvelgia į ateitį ir tikisi pasiekti joms skirtą tikslą Dievo garbei ir savo 
mielų tautiečių gerovei“. 

Tą tikslą vienuolija pasiekė. Ji pateisino savo dvasios vadovo viltis ir savo 
kūrėjos užsibrėžtus tikslus. Nuo pat pradžios seserys rūpinosi mokyklomis. 
Po nepilnų metų nuo įsikūrimo atidarė pirmąją mokyklą. Tai buvo ženklas, 
kad vienuolija augs, nes tais pačiais metais įstojo net septynios kandidatės, 
kurios pradėjo dirbti vienuolyne ir mokykloje. Ilgainiui seserų skaičius augo, 
jų vadovaujamų mokyklų tinklas lietuvių parapijose ir artimo meilės darbų 
dirva plėtėsi. 

Seserys kazimierietės yra išleidusios nemaža lietuviškų knygų, kurių 
daugumą sudaro mokyklų vadovėliai, dainos, pratimai, religinio auklėjimo 
knygos. 1925-1953 m. leido ir žurnalus Šv. Kazimiero Akademijos Aidus ir Aidutį. 
Savo centriniuose namuose turi 1928 m. įkurtą ir gerai sutvarkytą lietuvišką 
biblioteką, kurioje yra 2,500 tomai lietuviškų knygų, 422 periodiniai 
žurnalai, 735 brošiūros. Aukštosios Marijos mokyklos biblioteka turi apie 
600 lietuviškų knygų. Be to, šioje mokykloje yra didelė salė, kurioje rengiami 
koncertai, statomos operos ... 

Seserys kazimierietės veikė ir nepriklausomoje Lietuvoje. Jas 1920 m. 
vysk. P. Karevičius pakvietė į Kauną. Atvyko Motina Marija Kaupaitė su 
seserimis M. Imaculata Dvaranauskaite, M. Ona-Marija Rakauskaite, M. 
Kotryna Balčaite ir M. Angele Braškiūte. Vyskupas ir Lietuvos vyriausybė 
tada seseris apgyvendino buvusiame kamendulų vienuolyne Pažaislyje, 
netoli Kauno. Čia 1920 m. lapkričio 19 d. formaliai buvo įkurta Šv. 
Kazimiero vienuolija Lietuvoje. Lietuvos dvasininkų valdžios ir lietuvių 

dosnumu Pažaislis buvo gražiai atnaujintas ir tapo gausiai lankoma vieta. Į 
Pažaislį 1928 m. gegužės 17 d. buvo pargabentas stebuklingas Švč. Dievo 
Motinos Marijos paveikslas, kurį pirmojo pasaulinio karo metu pravoslavų 
vienuoliai buvo išsigabenę Rusijon. Komunistams vienuolyną 1940 m. 
uždarius, šis paveikslas buvo perkeltas Kauno katedron ir išstatytas viename 
altoriuje. Iš čia 1979 m. buvo pavogtas, bet surasts ir atnaujintas. 

Lietuvoje kazimieriečių kūrimosi darbui, Motinai Marijai Kaupatei grįžus 
į Ameriką, vadovavo Motina M. Imaculata Dvaranauskaitė. Ir čia seserų 
skaičius greitai pradėjo augti. Jau 1921 m. įstojo 20 kandidačių. Pradžioje 
seserys Pažaislyje perėmė iš valdžios Pažaislio vienuolyne veikusią mokyklą, 
1923 m. prie mokyklos įsteigė pensionatą. Tais pačiais metais netoli 
Pažaislio, Vieškūnuose, atidarė pradžios mokyklą ir vaikų darželį, o 
Petrašiūnuose perėmė globoti senelių prieglaudą. Pagaliau Saulės namuose 
Kaune įkūrė Šv. Kazimiero seserų kongregacijos mergaičių gimnaziją, 
kurioje dirbo 30 seserų ir mokėsi apie 600 mokinių. Pradžios: mokyklų ir 
vaikų darželių kazimierietės turėjo A. Panemunėje (1924), Kaune prie 
Karmelitų bažnyčios (1929), Telšiuose (1930), Petrašiūnuose (1930), Žem. 
Kalvarijoje (1930), Vabalninke ir Kaune, Žaliajame kalne prie Prisikėlimo 
parapijos. Šalia Šaričių bažnyčios jos išlaikė studenčių bendrabutį, o 
Telšiuose ir Vabalninke turėjo amatų mokyklas. Prieš sovietams užgrobiant 
Lietuvą, 1940 m. kazimierietės turėjo 150 seserų, 13 misijų, 1 mergaičių 
gimnaziją, 2 amatų mokyklas, 2 senelių prieglaudas, 10 pradžios mokyklų, 
20 vaikų darželių ir 3 bendrabučius. Po Sovietų okupacijos visi seserų namai 
buvo nusavinti, o seserys išblaškytos. Tik kelioms seserims po karo pavyko 
atvykti į JAV ir čia vėl įsijungti į kongregacijos veiklą. 

Per 75 metus seserys kazimierietės siekė savo kūrėjų nustatytų jų 
vienuolijos tikslų. Jos mokė lietuvių vaikus parapijų mokyklose, paruošė ir 
išleido lituanistiniams dalykams mokyklos vadovėlius, nuoširdžiai stengėsi 
augančiam lietuvių ateivių jaunimui įdiegti Dievo, tėvynės ir artimo meilę. 
Su dideliu pasiaukojimu tarnavo lietuviams seneliams ir ligoniams. 

Bet slenkant metams, išeivijos veidas keitėsi. Amerikoje gimę lietuvių 
tėvų vaikai kūrė mišrias šeimas ir, suaugę su šiuo kraštu, pradėjo 
nebesuprasti, kam reikalingi mokykloje lituanistiniai dalykai. Panašiai ėmė 
galvoti ir daugelis lietuviškų parapijų klebonų. Pačios seserys mokyklose 
sutiko vis daugiau sunkumų, nes ir jų dauguma buvo iš gimusių Amerikoje. 
Jos panašiai galvojo kaip mokinių tėvai ir klebonai. Pagaliau po antrojo 
pasaulinio karo, labai sumažėjus pašaukimams, vienuolija buvo privesta 
priimti ir kitatautes kandidates. Naujai atvykusieji tremtiniai lietuviškoms 
vienuolijoms kandidatų nedavė, dėl to, kiek žinau, vyresniojo amžiaus 
seserys labai nuliūdo, nes suprato, kad jų vienuolija negalės atlikti 
pirmykščių savo uždavinių — tarnauti lietuviams. 

Praėjusiais metais lietuviai katalikai nagrinėjo lietuviškų parapijų 
išsilaikymo ir atgaivinimo galimybes. Laikas būtų ir mūsų šeimoms 
susirūpinti ir auklėti dvasinius pašaukimus. Kai bus pakankamai lietuvių 
kunigų ir vienuolių lietuviškoms parapijoms, vienuolijoms ir įstaigoms, 
pavojus išnykti žymiai sumažės. O išugdyti daugiau pašaukimų tikrai yra 
galima, tik reikia, kad lietuvių šeimos būtų lietuviškos ir, krikščioniškai 
gyvendamos, savo vaikus krikščioniškai auklėtų. 

Motiniškieji Seserų Kazimieriečių namai dabar 

ŠVENTO KAZIMIERO AKADEMIJA 
1911-1952 


SESUO M. PERPETUA, S.S.C. 


Švento Kazimiero Seserims į pagalbą ateidavo įvairiais būdais ir 
progomis Šv. Dvasios pažadinti tūli asmenys. Ir Š. K. Akademija atsirado 
iniciatyva bei paraginimu taurios asmenybės, gilios erudicijos ir plačių 
užmojų Motinos Cyrilės, I.H.M. Iš jos laiško, rašyto kunigui Antanui 
Staniukynui, Šv. Kazimiero seserų įsteigėjui, 1911 m. randame šį paragini- 
mą: „„.. Manau neatidėliojant jums reikia steigti akademiją ir muzikos 
skyrių ...“ Kiek vėliau kun. A. Staniukynas, atsakydamas į Motinos Cyrilės 
laišką, teigia: „„.. Akademiją, kurią patarėte atidaryti Šv. Kazimiero seserų 
motiniškame name, jau įsteigta ...“ Laiške mini keturių studenčių vardus, 
kurios sudarė branduolį naujos Š. K. Akademijos. Jos buvo: Bronislova 
Nausiedaitė, Anelė Evaldaitė, Ona Ežerskytė ir Elena Penotny. 

Motina Cyrilė, Nekalčiausios Marijos Širdies Tarnaičių generalė vyresni- 
oji, globojo besikuriančią šv. Kazimiero vienuoliją nuo 1905 metų, iki 
kongregacija savistoviai pradėjo tvarkytis 1913 metais. Jos įžvalgiu protu bei 
išmintingais patarimais dažnai pasekė kun. A. Staniukynas, besirūpindamas 
vienuolijos reikalais. 

Žiūrint iš laiko perspektyvos, Š. K. Akademijos įsikūrimo laikotarpis 
sutapo su lietuvių išeivių vargana padėtimi ir jų karštu troškimu savo 
prieaugliui apšvietos ir mokslo. Palikę Lietuvą seni ateiviai labai rūpinosi, 
kad jų vaikai išmoktų lietuvių kalbą, pažintų savo tėvų kraštą ir žinotų jo 
istoriją. Todėl Š. K. Akademijos atidarymas turėjo didelės reikšmės 
lietuviams. 

Š. K. Akademija, raudonų plytų kuklus pastatas, su į dangų stiebiančiu 
žaliu bokštu, riogsojo vienišas apsuptas pelkių Chicagos pietvakarių mieste. 
Po kelerių metų to nežymaus židinio studenčių suvaidintais dramos veikalais 

su žavesiu gėrėjosi lietuviai. Režisierė buvo nepaprastų gabumų muzikė ir 
meno mėgėja Sesuo M. Scholastika Burtimaitytė. 

Pirmoji Š. K. Akademijos direktorė, airė, Motina Gabrielė, I.H.M. nuvokė 
lietuvių didėjantį pasitikėjimą šiuo mokslo židiniu ir uoliu vienuolių 
mokytojų pasišventimu jaunuomenės auklėjime. Per jos dviejų metų 
kadenciją, kaipo aukštesnės ir pradžios mokyklų vadovės, mokslo lygis 
atsiekė deramų rezultatų. Š. K. Akademijos gyvavimo laikotarpiu buvo 
devynios stropios, aukštų idealų direktorės: Motina M. Gabrielė, I-H.M., 
Motina Marija Kaupaitė, Sesuo M. Scholastika, Butrimaitytė, Sesuo M. 
Dolorosa, Obraitytė, Sesuo M. Juozapa, Čižauskaitė, Sesuo M. Anastazija, 
Gudaitė, Sesuo M. Eleanora M, Matulaitytė, Sesuo M. Eucharista, Stoskutė, 
ir Sesuo M. Emerenciana, Medelytė. 

Jųjų rūpesčiu Š. K. Akademija pelnė šių institucijų įvertinimus: 1924 m. 
kovo 25 d. Chicagos miesto švietimo komisija suteikė Š. K. Akademijai visas 
reikalingas mokslo teises; 1930 m. vasario 24 d. Illinois valstija suteikė 
valstijos teises. Ši valstybinė privilegija davė abiturientėms teisę stoti į 
kolegiją ar universitetą be stojamųjų egzaminų. 1935 m. balandžio 13 d. 
North Central Association, po ištyrimo Š. K. Akademijoj mokslo lygio, 
suteikė jai tos institucijos nario privilegiją. Dabar abiturientės galėjo be 
stojamų egzaminų stoti į universitetą ne tik JAV bet ir užsienyje. 

Š. K. Akademijos programa pagal įvairių valdiškų institucijų reikalavimus 
buvo plati ir įvairi. Be bendrų klasikinių dalykų Š. K. Akademija davė šiuos 
kursus: iš lituanistikos — lietuvių kalbą, istoriją ir geografiją; iš komercijos 
srities — stenografiją, mašinraštį, knygvedystę; namų ruošos — siuvimą ir 
virimą; meno srityj — paišybą, dailę, dramą ir vokalinę muziką; sporto 
srities — gimnastiką, krepšinį, tenisą. Religijos mokymas apėmė Bažnyčios 
tiesų pažinimą, jos istoriją ir apologetiką. Nuo 1914 m. tikybos pamokos 
skyrius turėjo spalvotas skaidres, kurias parūpino kun. A. Staniukynas. 

Š. K. Akademijos veikla apėmė visas mokslo sritis: religinę, kultūrinę 
švietimo ir socialinę. 

Nuo Š. K. Akademijos įsikūrimo tikybą dėstė žymūs jos kapelionai — 
kun. A. Staniukynas, o po mirties 1918 m. TT. Marijonai: P. Bučys, V. 
Kulikauskas, K. Rėklaitis, K. Matulaitis, M. Urbonavičius ir J. Vaitkevičius. 
Vėliau prel. B. Urba, kun. S. Valuckis ir Kun. J. Malin. Tikybos principai, 
susiję su religiniu auklėjimu, pagrindė akademikės gyvenimą, praturtindami 
jos sielą brangiais idealais, vesdami ją prie Amžino Šaltinio — Dievo. 

Kultūrinių dvasinių vertybių puoselėjimu mokytojų personalas suprato, 
kad Š. K. Akademijos auklėtinės privalo įsisąmoninti tiksliųjų ir pritaikomų- 
jų mokslo turtų. Ta kultūros lobių paskirtis turėjo iškelti visas teigiamąsias 
studenčių galias. Todėl didelę svarbą skyrė dvasinių gėrybių lobyno 
pažinimui sukrauto mene, muzikoje ir literatūroje. 

Š. K. Akademijoje 1930 m. įsikūrė simfoninis orkestras, susidedąs iš 52 
instrumentų. Stojęs 7 kartus į konkursus laimėjo aukštus pažymius bei 
premijas. Taipgi veikė pajėgus choras. Jo sąstate buvo 78 rinktinių balsų 
vienetas, kuris keturis kartus pamečiui laimėjo Mokyklos Muzikos 
organizacijos premijas. Orkestras ir choras savo pajėgumu ir didingumu 
papuošė Š. K. Akademijos renginius. 

Orkestro ir choro nupelnyti laurai tai daugiausia nuopelnas kruopštaus, 
įtempto darbo vaisius, gabios muzikės Sesers M. Bernardos Venskutės. 

Nuo Š. K. Akademijos įsikūrimo pradžios žymūs svečiai iš Lietuvos, k.t., 
J. Basanavičius, M. Yčas, Tumas-Vaižgantas, J. Naujalis, kun. A. Šmulkštys, 
S. Kiškis, ir kaun. F. Kemėšis būdavo pasveikinti liaudies daina bei 
eilėraščiais. O iškiliesiems bažnyčios atstovams — Ark. J. Matulevičiui, vysk. 
L. Matulioniui, ir vysk. M. Reiniui programa rengiama iškilmingesnė su 
orkestru, choru ir dramos veikalu. Prez. Antanui Smetonai apsilankant, 
akademikės persistengė ruošdamos priimtuvių programą. 

Grožinės literatūros įtakoje akademikėms atsivėrę vėliausi ir rinktiniai 
literatūros veikalai, kurie auklėtinėms padėjo susidaryti gilią ir tvirtą 
moraliniais, estetiniais bei religiniais jausmais pagrįsta pasaulėžiūrą. Savo 
kūrybiniams talentams išbandyti akademikės rašė į Š. K. Akademijos 
leidžiamus žurnalus — Š. K. A. Aidus ir S. C. A. Flashes. 

Socialinė veikla Š. K. Akademijoje pasireiškė įvairiose saviveiklos ratelių 
sueigose. Akademikė studentė suprato turinti atsakomybę už kitų gerovę. 
Per Sodaliją ir Misijų sambūrius jos išsitobulino plačioje socialinio veikimo 
dirvoje. 

Š. K. Akademijos patalpos nuo 1911-1952 metų buvo po vienu stogu su 
Šv. Kazimiero seserų motinišku namu. Metų slinktyje tas pastatas buvo du 
kartu praplėstas, vienok 1950 m. studenčių skaičiui padaugėjus iki 450, 
pasidarė per ankšta Seserims ir auklėtinėms. Didžiam visų džiaugsmui, 1952 
metų rudenį, studentės atsisveikino su Š. K. Akademija ir įsikūrė erdviose 
aukštesnės mokyklos patalpose. Naujoji aukštesnioji mokykla gavo Marijos 
vardą, pagerbiant Motiną Mariją Kaupaitę, Šv. Kazimiero Seserų kongrega- 
cijos įsteigėją. 

Šiandien Š. K. Akademijos buvusiose patalpose yra įrengtas lietuviškas 
kultūros muziejus, lietuviška biblioteka, Šv. Kazimiero Seserų istorinis 
kambarys ir Lietuvių Tautodailės Instituto audimo kambarys. 

Šventas Kazimieras — lietuvių liaudies skulptūra 

ŠVENTO KAZIMIERO MIESTELIS VENEZUELOJE 


JŪRATĖ STATKUTĖ-DE ROSALES 


Tropikuose,(1) Venezuelos provincijoje, 14,000 gyventojų miestelyje, 
stovi didelė Šv. Kazimiero bažnyčia. Keliautojui privažiuojant miestelį iš 
pietų pusės, stiprioje saulėje švyti, virš želmenų jūros iškilę, balti bažnyčios 
bokštai. Miestelio, valsčiaus ir viso slėnio vardas yra „San Casimiro“. 

Kasmet kovo 4 dieną miestelyje įvyksta iškilmės, į kurias suvažiuoja 
visos apylinkės gyventojai. Tą dieną bažnyčioje po pamaldų vietos klebonas 
išdalina suvažiavusiems maldininkams mažus duonos kepalėlius — atmini- 
mui tos duonos, kurią šv. Kazimieras dalindavęs pavargėliams. 

Dešinėje bažnyčios pusėje freska vaizduoja šv. Kazimierą dalinantį 
duoną. Greta, kitoje freskoje, šv. Kazimieras klūpo ir meldžiasi. Centrinį 
bažnyčios altorių puošia šventojo statula: apsisiautęs auksu ornamentuotu 
ploščiumi karalaitis viena ranka laimina, o prie jo kojų guli karūna ir 
skeptras. Dar kitoje bažnyčios vietoje, apsaugotas po stiklu, rymo 
polikrominis Rūpintojėlis. 

Iš kur? 

Kokiu būdu šv. Kazimieras atkeliavo į šį pasaulio užkampį? iki šiol visi 
bandymai išaiškinti šią paslaptį nepavyko. 

Venezuelos lietuvių kapelionas kun. A. Perkumas pakartotinai važinėjo į 
šv. Kazimiero miestelį ir veltui ieškojo miestelio praeityje nors vienos 
lietuviškos ar lenkiškos pavardės atžymėjimo. Visą miestelio istoriją kloja 
tiktai ispaniškos kilmės vardai ir pavardės. 

Lietuvių spaudoje pirmoji šio miestelio buvimą atžymėjo Bronė 

Domeikienė, davusi pilną miestelio ir bažnyčios aprašymą Venezueloje leisto 


1 Šis straipsnis buvo paskelbtas Karyje 1973 metais 7 nr. Red. 


žurnalo „Atgarsiai“ 8-tame numeryje 1962 m. gegužės mėnesio laidoje. 
Nežiūrint visų pastangų B. Domeikienei taip pat nepavyko šv. Kazimiero 
atsiradimo paslapties išaiškinti. 

Kada? 

Miestelio įkūrimo klausimą gerokai aptemdo paprotys įvairiausius 
miestus, kunigaikštijas ir net valstybes kildinti nuo tos dienos, kai ten buvo 
pastatyta pirmoji katalikų bažnyčia. Šv. Kazimiero miestelio atsiradimą 
dengia tyla, nes, istoriniai imant, nuo seno gyvavęs ir ekonominiai klestėjęs 
miestelis, oficialiai užgimė tiktai 1784 metais, kai prelatas Mariano Marti ten 
įsteigė šv. Kazimiero parapiją. Ši „miesto įsteigimo“ data yra viešai 
pripažinta ir pagal ją miestelis 1964 metais atvšentė savo 180 metų iškilmingą 
sukaktį. 

Įsteigimo aktas tačiau nurodo, kad 1783 metais apylinkę lankęs pralotas 
Marti apsistojęs šioje vietoje ir „atpažinęs didelį ten gyvenusių gyventojų skaičių bei 
jų blogą aprūpinimą dvasiniu penu dėl atstumo ir sunkaus kelio iki Šv. Stepono miesto, 
kurio dvasiniai jurisdikacijai jie priklausė. nutarė įsteigti pagal 1784 metų rugpiūčio 23 d. 
aktą San Casimiro de Guiripa vardo parapiją“. 

Sprendžiant iš akte išvardinamos duoklės, kurią vietiniai gyventojai 
privalėsią sunešti naujos bažnyčios ir klebonijos išlaikymui, tenka daryti 
išvadą, jog miestelis tuomet jau buvo pasiturintis. 

Iš tiesų, ši apylinkė buvo žinoma kolonialiniais laikais kaip derlingų 
žemių sritis, eksportuojanti į užsienį indigo dažus. 

Iš viso to galima spręsti, jog miestelis jau yra gyvavęs gerokai prieš savo 
įkūrimą. Koks tačiau buvo anuomet jo vardas? Praloto Marti rašte — kaip ir 
vėlyvesniuose įvairių sklypų pirkimo, pardavimo ar ribų nustatymo 
dokumentuose — miestelio žemės yra vadinamos ten gyvenusių indėnų 
vardu „gruiripa teritorija“ ir tiktai įsteigimo akto gale yra nurodomas „San 
Casimiro de Guiripa“ vardas, be jokių pagelbinių paaiškinimų. 

Istorikas Eleazar Casado savo knygoje „San Casimiro en su historia y 
geografia“ net keliose vietose atžymi vieną vietinę legendą. Esą indėnams 
guiripams pasirodęs pats karalius Kazimieras ir juos prikalbėjęs priimti 
naująją santvarką. Tatai, aišku, įvyko tais laikais, kai guiripų indėnai 
apsikrikštiję, t.y., žymiai anksčiau už oficialų Šv. Kazimiero miesto įkūrimą. 

Šia legenda stebėtis netenka. Lygiai tokiomis pat legendomis apipinta 
visa Pietų Amerikos istorija: anuomet buvo įprasta kiekvieną indėnų gentį 
kriktšijant pavesti kokio nors šventojo globai ir tą krikštą aprašyti indėnų 
matytos vizijos pavidale. Panašus Ispanijoje garbintos „Dieviškos Ganytojos 
Marijos“ pasirodymas indėnų vadui, tebėra pavaizduotas natūralaus dydžio 
stovylų formoje Dieviškos Ganytojos bažnyčios sodelyje Caracase. Panaši 
legenda yra kasmet inscenizuojama Venezuelos pajūryje, Naiguato mieste- 
lyje, nes naiguatų indėnų vadui buvo pasirodžiusi viena Ispanijoje šlovinama 

Madona, o jos garbei ispanai naiguatų žemėse įkūrė uostą ir pastatė 
bažnyčią. Taigi, ir šv. Kazimiero pasirodymas guiripa genties indėnams tėra 
normalus P. Amerikos istorijoje reiškinys. 

Kaip? 

1784 metais, atvykus į miestelį pirmajam klebonui, vietiniai gyventojai 
jam užleidę seną jaują. Klebonas toje jaujoje pasistatęs laikiną altorių ir ten 
laikydavęs mišias. Netrukus jaujos vietoje buvo pastatyta koplyčia. 

Per 1812 metų žemės drebėjimą, kuris sukrėtė visą Venezuelą bei stipriai 
apgriovė daugybę miestų, sugriuvo ir švento Kazimero koplyčia. Vieton jos 
buvo pradėta statyti ambicingai suplanuota bažnyčia, tačiau darbus 
nutraukė prasidėjęs Venezuelos Nepriklausomybės karas. 

Karui pasibaigus kraštas buvo nualintas, tolesnė statyba nesisekė, 
užsitęsė. Bažnyčia buvo užbaigta tiktai 1828 metais, tačiau statyba, matyt, 
buvo defektyvi ir vos keliems metams praslinkus, įgriuvo centrinis skliautas. 
Pakartotini remontai nedaug tepadėjo ir stogas, ramsčiai bei sienos tolygio 
vis labiau iro. 

1875 metais, suvažiavus — kaip ir kasmet — visos apylinkės gyvento- 
jams į miestelį šv. Kazimiero dienos švęsti, buvo nutarta pradėti naujos 
bažnyčios statybą. Pirmasis akmuo buvo padėtas 1875 metų kovo 5 d. ir 
netrukus ten išaugo didelis ir gražus naujosios bažnyčios pastatas. 

Tokiu tat būdu buvo pastatyta dabartinė Šv. Kazimiero šventovė 
indėnų guiripa žemėje, amžinai žaliuojančiame tropikų slėnyje. 

Bičiūnas. Šventas Kazimieras, Lietuvos karalaitis. 


RECENZIJOS / BOOK REVIEWS 


APLINKYBĖS IR NUOTAIKOS KROKUVOJE 
Apžvalga S. H. Uminskio knygos apie Šv. Kazimierą 


V. Bgd. 


Renkant žinias apie šv. Kazimierą, verta pasinaudoti Sigmund H. 
Uminski knyga „The Royal Prince, a Story of Saint Casimir“, kuri buvo 
išleista New Yorke The Polish Publication society of America, 1971 m. 
Knygos aplankas vaizduoja šv. Kazimiero mozaiką, padarytą dailininko A. 
Valeškos, kuri yra Draugo redakcijoje, tačiau neminint dailininko vardo. 
Knyga turi kaikurių duomenų apie šv. Kazimierą, kurie nėra minimi šio 
rinkinio autorių, arba kurie jas papildo. Knyga daugiausia liečia tas 
nuotaikas, kurios buvo išgyvenamos Krokuvoje šv. Kazimiero laikais. 
Krokuva tada gyvai jautė kaikurias Europos problemas, kaip turkų grėsmę, 
husitų sąjūdį ir krikščionybės pastangas šiuos pavojus nugalėti. 

Ryškiausias šių problemų atžvilgiu žmogus to laiko Europoje, kuris gyvai 
reiškėsi ir Krokuvoje buvo pranciškonas Jonas Capistranas, vėliau šventasis, 
o tuo metu popiežiaus delegatas visai vidurinei Europai. Jo uždavinys buvo 
organizuoti jėgas prieš turkus ir gelbėti Čekiją iš husitų atskalos. Šis 
žmogus buvo ne tik aktyvus politikas, bet ir gilus krikščionis, labai iškalbus 
kalbėtojas ir mistiškai pamaldi asmenybė. Kai mes ieškome, kokiu būdu šv. 
Kazimiero asmenyje galėjo susiderinti tokie du skirtingi bruožai, kaip gilus 
pamaldumas, asketizmas ir aktyvi politinė bei ekonominė veikla, tai 
Capistranas peršasi kaip pavyzdys, kuriuo šv. Kazimieras galėjo sekti. 

Capistranas buvo laukiamas svečias visose Europos sostinėse. Jo laukė 
Viena, kryžiuočių ordenas ir Krokuva. Ypač jis buvo laukiamas kardinolo 
Zbignevo Olesnickio. Capistranas užtruko Krokuvoje gana ilgai. Jis 1453 
metais buvo Krokuvoje karaliaus sutiktas su didelėmis iškilmėmis. Jis 
apsigyveno vieno vokiečio šeimoje. Tais laikais Krokuva buvo gana vokiškas 
miestas. Kodėl jis neapsistojo pas pranciškonus, spėliojama, kad jis jiems 
nebuvo labai mielas, nes Krokuvos pranciškonai kaip ir universiteto 
sluoksniai, buvo palankūs čekiškiems religiniams sąjūdžiams. 

Capistranas, gyvendamas Krokuvoje, kasdien sakė pamokslus, o tai jis 
galėjo daryti labai įspūdingai. Sakoma, kad jis daug prisidėjo prie katalikybės 
sustiprinimo. Iš Krokuvos Capistranas rašė iškalbingus laiškus Pragon, 
laukdamas kvietimo net vykti. Čekijos vadams jis rašė labai įspūdingus 
laiškus, įrodinėdamas, kad jis nėra Čekijos priešas. Viename iš jų jis rašė: 
„jei aš būčiau tikras, mielas Jurgi, kad laiškas, kurį jūsų vardu aš gavau, 
tikrai reiškia jūsų nuotaikas, aš jus laikyčiau užgauliotoju, nes tas laiškas yra 
to vertas. Bet aš negaliu to tikėtis iš didiko. Aš atsakysiu jums švelniau, 
negu protingi žmonės mano, kad taip reiktų daryti“. 

Toliau Capistranas įrodinėja, kad jis nėra nei jų, nei jų tautos priešas ir 
kad jam nerūpi niekas kitas, kaip skelbti krikščionišką tikėjimą. „Aš esu 
pasiųstas mylėti katalikus, juos gerbti, stiprinti juos krikščioniškame 
tikėjime, bet taip pat kovoti su klaidatikiais, šaukti ir griauti prieš klaidą ir 
nuodėmę. Aš nebūsiu nebylus šuo.“ 

Dar didesnę sunkenybę Capistranas turėjo su turkų agresija. Ta diena, 
kada turkai užėmė Konstantinopolį, buvo lemtinga diena visai Vakarų 
kultūros istorijai. Tai buvo 1453 m. gegužės 23 d. Apie tai Capistranas 
sužinojo, būdamas Krokuvoje. Čia jis pradėjo savo vajų prieš turkus. Deja, 
jis nebuvo toks sėkmingas, kaip vienuoliktojo šimtmečio šv. Bernardas, 
skelbęs kryžiaus karą Jeruzalei vaduoti. Vakarų Europos valdovų savi 
interesai dabar atrodė svarbesni. Veltui tada Capistranas griaudė iš sakyklų, 
skelbdamas pavojų. Jis ne tik pamokslavo, bet vykdė plačią diplomatinę 
misiją, organizuodamas vieną po kito valdovų pasitarimus. Tačiau Italijos 
kunigaikščiai ėdė vienas kitą kaip pašėlę šunes. Venecija ir Genuja padarė 
taiką su turkais. Vengrija taip pat tarėsi su jais. Lenkija ir Ordenas buvo 
viena su kita karo išvakarėse. Burgundija buvo karo stovyje su Gentu. 
Anglija kvietė Capistraną atvykti, bet ir ji buvo išsemta ilgo karo su 
Prancūzija. Tačiau Capistrano supratimas bendro krikščioniško reikalo buvo 
pavyzdingas. 

S. Uminskis žino kaikurių aplinkybių apie karaliaus Kazimiero piršlybas 
ir vedybas, kurios gali būti įdomios lietuvių visuomenei. 

Kartą pas karalių užsuko kronikininkas Dlugošas ir rado karalių 
kontempliuojantį ant stalo pastatytą spalvotą jaunos moters atvaizdą. 
Nesant tada tokių susisiekimo priemonių kaip dabar, karalių susipažinimai 
su būsimomis žmonomis vykdavo tapytų portretų pagalba. Karalius 
nudžiugo istoriko atsilankymu ir kvietė jį pažiūrėti į portretą. Kai Dlugošas 
paklausė, kieno tai yra portretas, karalius pradėjo aiškinti, kad jis nori vesti 
ir kad svečias turįs padėti jam apsispręsti. Dlugošas atsakė, kad jis patarti 
galėtų, bet apsisprendimas turi būti paties karaliaus. Karalius tada pradėjo 
kalbėti, kad jis nori tokios žmonos, kuri dalyvautų jo siekimuose ir padėtų 
plėsti dinastiją. Po to karalius pasakė, kad ši moteris yra Habsburgų šeimos, 

ir tai Vokiečių karaliaus duktė. Tai sužinojęs, Dulgošas savo nuomonę 
pasakė aiškiai. Jis manė, kad tai yra labai geras pasirinkimas. Tada Jogailaičių 
dinastija bus gerbiama visoje Europoje, ir niekas nedrįs užpuldinėti nei 
Lenkijos nei Lietuvos. Sekančią dieną karalius pasiuntė pas Elzbietą piršlius. 
Besiartinant Kazimiero vedyboms su Elzbieta, Capistranas pasiliko 
Krokuvoje. Austrijos didikai atlydėjo Elzbietą į Tešiną 1454 m. vasario 2 d. 
Jos palydovų buvo 900. O Kazimieras ją sutikti pasiuntė 2000 raitelių. Labai 
puošnių didikų Elzbietos palydovų tarpe buvo 80 Bernardinų vienuolių su 
atgailos drabužiais, kurie sulaukė didesnio susidomėjimo negu didikai. 


Iškilo klausimas, kas turės laiminti karaliaus vedybas: popiežiaus atstovas 
Capistranas, ar kardinolas Olesnickis. Atrodo, kad kardinolas buvo linkęs 
nusileisti, tačiau iškilo nauja sunkenybė, nes Capistranas nemokėjo nei 
lenkiškai nei vokiškai. Tada buvo susitarta, kad mišias laikys popiežiaus 
atstovas, o vedybas palaimins kardinolas. Vestuvės užtruko aštuonias 
dienas. 

Kai būsimas šventasis gimė, tai buvo ta pati diena, kai jo tėvas karalius 
Kazimieras sumušė kryžiuočius, būtent 1454 m. vasario 10 d. Kariuomenės 
vadas po laimėjimo kvietė karalių atšvęsti pergalę, tačiau karalius atsisakė, 
nes turįs vykti pas žmoną, kuriai gimė kūdikis. Kūdikį pakrikštijo kardinolas 
Olesnickis. Krikštynos buvo atšvęstos su midumi. 

Uminski pastebi, kad vaikas Kazimieras neturėjo progos išmokti 
lietuviškai savo vaikystėje. „Tačiau nėra abejonės, kad jis tai padarė savo 
gyvenime per savo ilgai užtrukusius buvojimus Lietuvoje.“ (40 psl.) 


Kai vėliau karalius Kazimieras organizavo Torunės gyventojų sukilimą 
prieš Ordeną ir tam tikslui ten siuntė vyresnį Kazimiero brolį Vladislovą, 
jaunesnysis Kazimieras prašė tėvą ir jį ten siųsti. Tačiau tėvas atsakė, kad jis 
dar yra per jaunas, bet kai užaugs, jis turės progos atlikti įvairių uždavinių. 

Žygį į Vengriją Uminskis laiko visišku nepasisekimu. Tačiau šis žygis 
buvo organizuojamas labiau šv. Kazimiero motinos. Karalius Kazimieras šį 
pralaimėjimą sunkiai pergyveno, nes, pasak Uminskio, jis nebuvo papratęs 
išgyventi pralaimėjimus. Ko nors nauja apie šį žygį Uminskis nepraneša, 
išskyrus tai, kad Kazimiero kariuomenėje buvo įsimetusios ligos ir atsiradęs 
nepasitenkinimas. Grįžusį Kazimierą tėvas pasitiko nepatenkintas. Jis buvo 
apgyvendintas atokiai nuo Krokuvos. Tris mėnesius ten gyvendamas 
būsimasis šventasis atsidėjo atgailos pratyboms. Jo vienišume jį guodė 
istorikas Dlugošas. 


Grįžęs Krokuvon Kazimieras tęsė toliau studijas. Jis taip pat dalyvavo 
fiziniuose pratimuose, mokydamasis kovoti. Kartą tėvas, stebėjęs jo 
pratimus, jį pagyrė pastebėdamas, kad tautos tik tada tavęs paklausys, jei 
žinos, kad tu turi jėgos kovoti ir ištverti ligi galo. Būsimasis šventasis tada 

tėvui atsakė: „Aš niekeno nepulsiu, nebent būsiu užpultas. Aš pramatysiu 
pasekas, kai aš būsiu užpultas.“ 

Tėvas tada pasakė. „Jeigu tu būtum to laikęsis, kai su mano kariais buvai 
siųstas užimti Vengrijos sosto, būtum susilaukęs laimingesnės išeities, negu 
atsitraukimo“, — Sūnus į tai atsakė: „Tėve, aš linkėčiau, kad tu užmirštum 
Vengrijos ekspediciją. Aš buvau per jaunas ir tam neparuoštas.“ Bet tėvas 
nenusileido: ,„Mes dabar nesvarstysime klausimo, ar tu buvai per jaunas, bet 
aš tikėjaus, kad tu vadovausi mano žmonėms. Visi karininkai man užtikrino 
savo paramą. Tačiau mano kariai išgyveno nugalėjimą ir užtraukė gėdą 
mano karaliavimui ir Lenkijai“ (66 psl.). 

Šis pasikalbėjimas meta šviesos į Vengrijos žygį. Iš jo aiškėja, kad 
apsisprendimas atsitraukti buvo padarytas paties būsimo šventojo. 

Šv. Kazimieras turėjo savo auklėtojų tarpe vieną šentąjį ir vieną 
humanistą, būtent: šv. Joną Kantą ir Florencijos pabėgėlį Pilypą Callimachą 
Bouonacorsi. Šis pastarasis, mokydamas Kazimierą iškalbos, be abejo, bus 
jam perteikęs ir humanistinių idėjų. Jonas Kantas buvo universiteto 
profesorius, labai populiarus visame mieste. Žmonės į jį kreipdavosi ne tik 
šv. Rašto klausimais, bet ir klausimais, kokiu būdu geriau šerti gyvulius. 
Kazimieras buvo dažnas šio mokytojo lankytojas. Jonas Kantas buvo 
nepaprastai geros širdies. Jis gelbėjo visus vienaip ar kitaip beviltiškon 
būklėn patekusius, neišskiriant arklių, šunų ir vaikų. Taip pat jis buvo 
moterų gerbėjas. Būsimas šventasis universitete išklausė keletą semestrų. 

Mąstant apie šv. Joną Kantą, gal būt, apie jo pavardės kilmę galima 
manyti panašiai, kaip žymusis vokiečių kalbininkas Frenkelis yra išsireiškęs 
apie Karaliaučiaus filosofo Kanto pavardės kilmę. Jis savo laiške man yra 
rašęs, kad Kanto pavardę gan gerai galima kildinti iš lietuvių ar prūsų kalbų 
ir pasisako prieš paties Kanto pažiūrą, esą jo pavardė kilusi iš Anglijos. 
(Žiūr. „Įvadas į Kanto labirintą“, Laiškai Lietuviams 1974 m. rugsėjis 263- 
264 psl.). Šalia to verta atkreipti dėmesį ir į tai, kad senajame priešreformini- 
ame brevijoriuje, skaityme apie šv. Joną Kantą buvo pasakyta, kad jis yra 
Lietuvos globėjas, nors jokio pėdsako nei lietuviškame pamaldume, nei 
lietuviškoje visuomenėje apie jį nėra išlikę. 

Šv. Kazimieras pusiau oficialiomis pareigomis daug kartų ilgiau ar 
trumpiau gyveno Vilniuje. Tėvas jį pradėjo ruošti vice karaliaus pareigoms 
Didžiajai L. Kunigaikštijai. Savo dažnuose buvojimuose Vilniuje, pasak 
Uminskio, kunigaikštis Kazimieras įtikinėdavo Lietuvos didikus, laikytis 
kartu su karūna, t.y. Lenkija. Lietuvos didikai nuolat spausdavo karalių 
Kazimierą: arba paskirti vice karalių arba jam pačiam pasilikti ilgesnį laiką 
Lietuvoje. 

Siuntimas Kazimiero Lietuvon buvo padarytas su karalienės pritarimu. 
Uminskis pasakoja, kad karalius nebuvo tikras, ar jo sūnus Kazimieras 

priims šį paskyrimą ir nemažai dėl to rūpinosi, nes jo sūnus buvo pasidaręs 
perdaug pamaldus. Pasikvietęs sūnų karalius šitaip kalbėjo: 

„Aš siunčiu tave į Lietuvą, kad ten pasiliktum ilgesnį laiką ir kad, gal būt, 
apsigyventum kurioje nors iš mūsų rezidencijų. Būtų pageidautina, abiejų 
kraštų labui, kad tu veiktum mano vardu, spręsdamas valstybės reikalus ir 
patenkintum tuos lietuvių prašymus, kurie verti patenkinimo. Tu turėsi 
man pranešti betkokius pasikėsinimo reiškinius prieš karūną ir, tiek 
pavienius tiek organizuotus, nuversti mano karalystę ar priversti mane 
veikti man nepriimtinu būdu. Aš esu tikras, kad galiu pasitikėti tavo 
išmintimi ir geru sprendimu, einant savo pareigas. Tavo valdžia bus tolygi 
vicekaraliaus, bet tu oficialiai nesireikši kaip toks dėl priežasčių, kurios 
negali šiuo metu būti atskleistos.“ 

Kazimieras, išklausęs šį tėvo pareiškimą atsakė: „Aš priimu mano 
paskyrimą be jokių rezervų“. 

Šis pasikalbėjimas meta ne mažai šviesos į šv. Kazimiero pareigas 
Vilniuje. Jos faktiškai yra vicekaraliaus pareigos, tačiau ne oficialiai. Kodėl 
tėvas šį apribojimą yra padaręs, galima tik spėlioti. Gal jis nelabai psitikėjo 
savo sūnumi, bijodamas, kad jis neatsiskirtų nuo Lenkijos kaip savaimingas 
valdovas; gal jis turėjo pareigoms Vilniuje pramatęs kitą kandidatą. Bet 
kiekvienu atveju šv. Kazimieras atvyko Vilniun 1474 metais. Jis Vilniuje 
pasiliko apie dvejus metus. 

Šia proga Uminskis nepagaili gražaus apibūdinimo Vilniaus miestui, 
vadindamas jį „Rytų Atėnais“. Pasak jo, kunigaikštis Kazimieras čia susitiko 
su stipria rusiška krikščionybe, kuri sudarė devynis dešimtadalius visos 
Didžiosios L. Kunigaikštijos gyventojų. 

Tačiau Kazimiero situacija pasikeičia 1481 m. Pats karalius Kazimieras 
apsigyvena Vilniuje, o kunigaikštį Kazimierą paskiria Lenkijos vicekaralium. 
Šias pareigas šventasis ėjo labai realiai. Jis prisistatė karalijos tarybai, 
padarydamas atitinkamus pareiškimus. Tėvui nesant, esminių pakeitimų jis, 
sakėsi, nedarysiąs. Tačiau pabrėžė, kad karalijos reikalai bus sprendžiami jo 
asmeniškai. „Visi ministeriai turi reguliariai man pranešinėti ir iš šios 
taisyklės neturi būti nukrypimų“, kalbėjo Kazimieras. Šv. Kazimieras 
susilaukė pagarbos, kaip valdovas. Jis subalansavo valstybės budžetą, kuris 
buvo išeikvotas karinių ekspedicijų. Jis pasirodė kaip žmogus, kuris trumpu 
laiku sugebėjo sutvarkyti valstybinius reikalus. Labai verta dėmesio yra 
Uminskio pastaba apie ekonominius Šv. Kazimiero sugebėjimus. „Kazimie- 
ras tuoj pat įvedė ekonomiją į karališko dvaro tvarkymą“ (96 psl.). Tais 
laikais tai yra nauja ir moderni sąvoka. Ligi šiol ji yra aktuali valstybės 
administravime. Ir šita prasme šv. Kazimierą galima laikyti aktualiu mūsų 
laikams. Iš šios jo efektyvios veiklos Lenkijos soste, reikia spėti, kad jis 
panašiai bus reiškęsis ir būdamas panašiose pareigose Vilniuje. 

Eidamas Vicekaraliaus pareigas šv. Kazimieras buvo ir vyriausias teisėjas. 
Ir tų pareigų nevengė, rūpestingai spręsdamas bylas ir bausdamas 
nusikaltusius. Ir apie šį jo gyvenimo laikotarpį sakoma, kad jis buvo vargšų 
globėjas. Šalia to jis telkė apie save vaikus ir jaunimą, kviesdamas juos į 
karališką pilį. Nors jis nebuvo formalus karalius, tačiau visuomenėje jis 
pasidarė žinomas, kaip karalius. Jis reiškėsi ir tarptautinėje srityje 
sutvarkydamas karalijos santykius su popiežiumi. 

1483 m. Kazimieras vėl buvo pakeliui į Vilnių ir ten bevykdamas Gardine 
mirė. 

Verta atkreipti dėmesį į tai, kad Uminskis šv. Kazimierą vadina ne tik 
Lenkijos princu, bet ir Didžiuoju Lietuvos Kunigaikščiu. Lietuvos globėju šv. 
Kazimieras buvo paskelbtas popiežiaus Urbono VIII 1636 metais. Pastebėti- 
na, kad šiuo atveju jis nebuvo paskelbtas Lenkijos globėju. Autorius turi 
gana daug duomenų apie tai, kaip šv. Kazimieras buvo gerbiamas Lietuvoje 
seniau ir kaip jis dabar yra gerbiamas Amerikos lietuvių. 1948 m. ark. J. 
Skvirecko iniciatyva popiežius Pijus XII jį paskelbė Lietuvos jaunimo globėju. 

Uminskio knyga turi platų šv. Kazimiero šaltinių ir literatūros sąrašą, 
tačiau aprašydama atskirus dalykus nepažymi, iš kur kas yra paimta. Taip 
pat knyga turi vardų ir dalykų rodyklę, kas palengvina susirasti rūpimus 
klausimus. 

Aukos „Lietuvių Tautos Praeitis“ 
VIII tomo 1 knygai Šv. Kazimieras 


Alicija Rugytė $500.00 
Dr. Anicetas Grigaliūnas $150.00 
Jonas Litvinas $130.00 
Dr. Milda Budrienė $100.00 
Jadvyga Gaudušienė $100.00 
Dr. Kazimieras Ambrozaitis $50.00 
Dr. Valdemaras Cukuras $50.00 
Dr. Antanas Lipskis $50.00 
Kazimiero ir Povilo Mušinskų atminimui aukojo 
Elena Jokubkienė $50.00 
Audronė Užgirienė-Stakytė $50.00 

Prenumeratoriai „Lietuvių Tautos Praeitis“ 


VIII tomo 1 knygos Šv. Kazimieras 


Kazimieras Povilaitis 
Kazimieras Beiga 
Kazimieras Barzdukas 
Kazimieras Kleiva 
Kazimieras Skaisgiris 
Kazimieras Kazlauskas 
Kazimieras Bobelis, M.D. 
Kazimieras Račiūnas 
Kazimieras Mereckis 
Kazimieras Pemkus, M.D. 
Aleksandra Jurjonienė 
Stasė Jakubonienė 
Raimundas Rimkus 

Nina Noris 

Povilas Žumbakis 

Jadvyga Gaudušienė 
Natalija ir Stasys Rauckina:. 
Viktoras Kožica 

Aldona ir Juozas Ankai 
Mikas Česas 

Jurgis Mikaila 

Jonas Markvaldas 

Elena Razmienė 

Kun. dr. Rapolas Krasauskas 
A.P. Bagdonas 

Prof. Dr. Jonas Račkauskas 
Janina Racevičienė 

Janina Račkauskienė 
Kazimiera Vaičeliūnienė 
Kazimiera Žilinskaitė-Škėrienė 

Pranė ir Juozas Masilioniai 
Viktoras Naudžius 

Bronius Tiškus 

Ona ir Antanas Čerškus M.D. 
Vladas Tamošiūnas 

Pranas Povilaitis 

Dovas Šaulys 

Kęstutis Truškūnas 
Truškūnienė 

Dana Kurauskienė 

Kun. Vytautas Bagdanavičius, M.I.C. 
Seselė Anna Marija Rakauskaitė 
Seselė Perpetua Gudaitė 
Vladas Šoliūnas 

Vacys Šaulys, M.D. 

Prof. Juozas Meškauskas, M.D. 
Karolis Milkovaitis 

Valerija Lavinskienė 

Birutė M.D. ir Bronius Kasakaičiai 
Jadvyga ir Petras Gruodis 

P.J. Bagdanavičius, M.D. 
Albina Dumbrienė 

Jurgis Matusevičius 

Dr. Leonas Kriaučeliūnas 
Bronislava Pabedinskienė 
Julius Jurėnas 

Donald Petkus 

Jonas Kavaliūnas 

Stasys Sližys 

Algis Paulius, M.D. 

Paulius Šimoliūnas 

Valerija ir Jonas Žadeikiai 
Petras Palubinskas 

Bronius Andriukaitis 
Vytautas Matulaitis, Kanada 
L. Balsys 

J. Strazdas 

A. Bumbulis 

Dr. J. Uleckas 

K. Kaminskas 

K. Raudys 


P. Jurėnas,G. Petrauskienė, 2 knygos 
V. Skrinskas 

Irena Ehlers 

J. Andrulis 

St. Dapkus 

Sendžikas 

J. Miltenis 

Šaltmiras 

Vytautas Montvilas 

St. Dargis, 2 knygos 

V. Bireta 

V. Taseckas 

K. Žebrauskas 

Prof. dr. Petras Jonikas 
Kun. Petras Patlaba 

Dr. Jurgis Gimbutas 

Milda Budrienė, M.D. 

Dr. Algirdas Budreckis 

Paul Labanauskas 

Paulius Šimoliūnas 

Algis Rugienius 

Aleksas Smilga 

Algirdas Kasulaitis 

Algirdas Dumčius 

Jadvyga ir Petras Gruodžiai 
Emilija ir Antanas Paužuolis 
Kun. Jonas Kuzminskas 
Kazimieras Ambrozaitis, M.D. 
Vytas ir Stella Paulionis 
Kun. Kęstutis Žemaitis 
Petras Palubinskas 

Jurgis Matusevičius 
Bagdanavičius, M.D. 

Birutė M.D. ir Bronius Kasakaičiai 

Aušros knygos supažindinime 1983 m. Prof. Dr. J. A. Račkauskas, Rima Polikaitytė, 
Apolinaras Bagdonas, Aušra Jasaitytė, LID Reikalų Vedėja Alicija Rugytė, Aleksan- 
dra Gražytė, Knygų redaktorius Jonas Dainauskas ir Vytenis Kirvelaitis. 

Photo Z. Degutis 


Aušros Knygų redaktoriai — istorikas Jonas Dainauskas, istorikė Alicija Rugytė ir 
Prof. Dr. Jonas Račkauskas. 

31 metų LID susirinkimas gegužės 5 d., 1984 Čikagoje prezidiumas — sekretorė 
Pranė Masilionienė, susirinkimo pirmininkas Teodoras Blinstrubas, LID pirm. Prof. 
Dr. J. A. Račkauskas ir LID reikalų vedėja Alicija Rugytė. 


31 metinis Lietuvių Istorijos Draugijos susirinkimas gegužės 5 d., 1984 m. Lietuvių 


Jaunimo Centre. 

